<header data-type="book">
<h1>靈樞懸解</h1>
<dl class="元資料">
<div><dt>作者</dt><dd>黃玉璐</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1756">公元1756年</data></dd></div>
</dl>
</header>

<h1>黃帝素問靈樞敘</h1>
<p>昔黃帝作《內經》十八卷，《靈樞》九卷，《素問》九卷，乃其數焉，世所奉行，唯《素問》耳。越人得其一二而述《難經》，皇甫謐次而為《甲乙》，諸家之說，悉自此始。其間或有得失，未可為後世法。則謂如《南陽活人書》稱：咳逆者，噦也。謹按《靈樞經》曰：新穀氣入於胃，與故寒氣相爭，故曰噦。舉而並之，則理可斷矣。又如《難經》第六十五篇，是越人標指《靈樞·本輸》之大略，世或以為流注。謹按《靈樞經》曰：所言節者，神氣之所遊行出入也，非皮肉筋骨也。又曰：神氣者，正氣也，神氣之所遊行出入者，流注也，井滎俞經合者，本輸也。舉而並之，則知相去不啻天壤之異。但恨《靈樞》不傳久矣，世莫能究。</p>
<p>夫為醫者，在讀醫書耳，讀而不能為醫者有矣，未有不讀而能為醫者也。不讀醫書，又非世業，殺人尤毒於梃刃。是故古人有言曰：為人子而不讀醫書，猶為不孝也。僕本庸昧，自髫迄壯，潛心斯道，頗涉其理，輒不自揣，參對諸書，再行校正家藏舊本《靈樞》九卷，共八十一篇，增修音釋，附於篇末，勒為二十四卷，庶使好生之人，開卷易明，了無差別。除已具狀經所屬申明外，准使府指揮依條申轉運司選官詳定，具書送秘書省國子監。今崧專訪諸名醫，更乞參詳，免誤將來，利益無窮，功實有自。</p>
<p><u>時宋紹興乙亥仲夏望日錦官史崧題</u></p>

<h1>自序</h1>
<p>昔黃帝傳醫，欲不用毒藥砭石，先立《針經》，而欲以微針除百姓之病，故咨岐伯，而作《靈樞》，《靈樞》即《針經》也。《靈樞》乃《素問》之原，凡刺法、腧穴、經絡、臟象，皆自《靈樞》發之，而錯亂舛互，亦與《素問》相同，既解《素問》，《靈樞》不可不解矣。</p>
<p>丙子二月，方欲作之，澹明居士請先解《道德》。《道德》既成，於二月二十五日，乃創此草。正其錯亂，發其幽杳，五月二日書竣。丈夫當刪《詩》《書》，定《禮》《樂》，鸚鵡人言，不足為也。維時青陽初謝，朱夏方來，上臨赫日，下拂炎風，益以披裘帶索，食玉炊桂，鼻頭出火，心下如痗。申以梁生適越，陸子入洛，旅懷鬱陶，撫事彌深。風景山河之淚，又復淫淫欲下也。</p>
<p>顧憂能傷人，悲可隕性，前乎吾者，非泰山治鬼，則地下修文，而僕以沉菀偃蹇之身，巋然獨在，賴此尺籍，以消長日，憑此寸穎，以遣煩冤，岐黃之德普矣。而嘉惠藐躬，功亦不細，長生久視之法，即此而在，不必遠訪崆峒，遙羨蓬萊也。迨乎論成注畢，則已變泣成歌，破愁為笑。人之情，已富者不美，已貴者不榮，朱紱無擾，綠蘿常親，攤卷朗吟，其樂靡窮！吾今而知，莫富於山林之士，莫貴乎煙霞之人，此中真意，正自可悅耳。</p>
<p>慨自龍胡已去，聖藻猶存，而遺文顛倒，亂於俗士之手，遂經傳而義晦。自茲以還，玄珠永墜，赤水迷津。詎意斯文未喪，千載重明，日月光天，山河麗地，古聖心傳，昭然如揭。向使身都通顯，則今段奇功，淹沒於晏安豫樂之中矣，何以有此！然則窮愁著書，是乃岐黃之靈，抑亦彼蒼之心也，又何怨焉。</p>
<p>昔漢武愛司馬長卿文，僕文未必如長卿，而澹明最好之，書成十八九時，連索序草。逐臭海上之夫，輦上君子亦有此癖，序畢呈焉，恐未足發凌雲之意爾。</p>

<h1>卷一</h1>

<h2>刺法</h2>

<h3>九針十二原（一）</h3>
<p>黃帝問於岐伯曰：餘子萬民，養百姓，而收其租稅。余哀其不給，而屬有疾病。余欲勿使被毒藥，無用砭石，欲以微針通其經脈，調其血氣，營其逆順出入之會，令可傳於後世，必明為之法，令終而不滅，久而不絕，易用難忘，為之經紀，異其章，別其表裡，為之終始，令各有形，先立《針經》，願聞其情。岐伯答曰：臣請推而次之，令有綱紀，始於一，終於九焉。</p>
<p>《針經》，即《靈樞經》。帝欲不用毒藥砭石，而以微針除百姓之病，先立《針經》，故咨岐伯，而作《靈樞》。</p>
<p>九針之名，各不同形，一曰鑱針，長一寸六分，二曰員針，長一寸六分，三曰鍉針，長三寸半，四曰鋒針，長一寸六分，五曰鈹針，長四寸，廣二分半，六曰員利針，長三寸六分，七曰毫針，長一寸六分，八曰長針，長七寸，九曰大針，長四寸。鑱，音讒；鍉，音低。</p>
<p>此九針長短之度。</p>
<p>鑱針者，頭大末銳，去瀉陽氣。員針者，針如卵形，揩摩分間，不得傷肌肉，以瀉分氣。鍉針者，鋒如黍粟之銳，主按脈勿陷，以致其氣。鋒針者，刃三隅，以發痼疾。鈹針者，末如劍鋒，以取大膿。員利針者，大如犛，且員且銳，中身微大，以取暴氣。毫針者，尖如蚊蛇喙，靜以徐往，微以久留之而養，以取痛痹。長針者，鋒利身薄，可以取遠痹。大針者，尖如挺，其鋒微員，以瀉機關之水也。九針畢矣。請言其道。犛、釐同。喙，音晦。</p>
<p>此九針之形狀功能。</p>
<p>小針之要，易陳而難入，粗守形，上守神，神乎神，客在門。未睹其疾，惡知其原！刺之微，在速遲，粗守關，上守機，機之動，不離其空。空中之機，清靜而微，其來不可逢，其往不可追。知機之道者，不可掛以發，不知機道，扣之不發。知其往來，要與之期。粗之暗乎，妙哉上獨有之。往者為逆，來者為順，明知逆順，正行無問。迎而奪之。惡得無虛，追而濟之，惡得無實，迎之隨之，以意和之，針道畢矣。</p>
<p>義見「小針解」。</p>
<p>凡用針者，虛則實之，滿則泄之，菀陳則除之，邪勝則虛之。《大要》曰：徐而疾則實，疾而徐則虛，言實與虛，若有若無，察後與先，若存若亡，為虛與實，若得若失。虛實之要，九針最妙。補瀉之時，以針為之。瀉曰必持內之，放而出之，排陽得針，邪氣得泄，按而引針，是謂內溫，血不得散，氣不得出也。補曰隨之，隨之意若妄之，若行若按，如蚊虻止，如留如還，去如弦絕，令左屬右，其氣故止，外門已閉，中氣乃實，必無留血，急取誅之。</p>
<p>義見「小針解」。放而出之，出其惡血也。血不得散，氣不得出者，真血真氣也。去如弦絕者，出針之疾，所謂徐而疾則實也。以左屬右者，繆刺之法，從右引左，令從右，左注之，邪仍屬於右也。</p>
<p>持針之道，堅真為寶，正指直刺，無針左右，神在秋毫，屬意病者，審視血脈，刺之無殆。方刺之時，必在懸陽，及與兩衛，神屬勿去，知病存亡。血脈者，在腧橫居，視之獨澄，切之獨堅。夫氣之在脈也，邪氣在上，濁氣在中，清氣在下，故針陷脈則邪氣出，針中脈則濁氣出，針太深則邪氣反沉，病益甚。故曰皮肉筋脈各有所處，病各有所宜，各不同形，各以任其所宜，無實無虛。損不足而益有餘，是謂甚病。病益甚，取五脈者死，取三脈者恇，奪陰者死，奪陽者狂。針害畢矣。</p>
<p>懸陽，陽絡之外浮者，兩衛，左右之衛氣也，方刺之時，必在懸浮之陽絡與兩邊之衛氣，神屬於此而勿去，乃知病邪之存亡。《素問·皮部論》：陰絡之色應其經，陽絡之色變無常，寒多則凝位（同澀）。凝泣則青黑，熱多則淖澤，淖澤則黃赤是也。血脈者，在腧橫居，邪在穴腧之內，橫居而不流行，視之則獨澄，清也。切之則獨堅，不與真氣真血相同也。以下義見「小針解」。</p>
<p>觀其色，察其目，知其散復。一其形，聽其動靜，知其邪正。右主推之，左持而御之，氣至而去之。刺之而氣不至，無問其數，刺之而氣至，乃去之，勿復針。刺之害不中而去則致氣，中而不去則精泄，精泄則病益甚而恇，致氣則生為癰瘍。針各有所宜，各不同形，各任其所為，知其要者，一言而終，不知其要，流散無窮。刺知要，氣至而有效，效之信，若風之吹雲，明乎若見蒼天。刺之道畢矣。</p>
<p>義見「小針解」。</p>
<p>凡將用針，必先診脈，視氣之劇易，乃可以治也。五臟之氣已絕於內，而用針者反實其外，是謂重竭，重竭必死，其死也靜，治之者輒反其氣，取腋與膺。五臟之氣已絕於外，而用針者反實其內，是謂逆厥，逆厥必死，其死也躁，治之者反取其四末。</p>
<p>義見「小針解」。</p>
<p>黃帝曰：願聞五臟六腑所出之處。岐伯曰：五臟五腧，五五二十五腧，六腑六腧，六六三十六腧，經脈十二，絡脈十五，凡二十七氣，以上下。所出為井，所溜為滎，所注為俞，所行為經，所入為合。二十七氣所行，皆在五腧也。節之交，三百六十五會，所言節者，神氣之所遊行出入也，非皮肉筋骨也。五臟有六腑，六腑有十二原，十二原出於四關，四關主治五臟。五臟有疾，當取之十二原，十二原者，五臟之所以稟三百六十五節氣味也。五臟有疾也，應出十二原，十二原各有所出，明知其原，睹其應，而知五臟之害矣。</p>
<p>五臟六腑所出之處，臟腑之氣所出，通於經絡之處也。五臟之腧各五，曰井滎俞經合，五五二十五腧。六腑之腧各六，曰井滎俞原經合，六六三十六腧。經脈十二，絡脈十五（見「經別」）。凡二十七氣，以相上下。脈之所出為井，所溜為滎，所注為俞，所行為經，所入為合（義見本輸）」。二十七氣之所行，皆在此五腧，五腧者，經絡之源也。節之交，三百六十五穴會，所言節者，神氣之所遊行出入也，是言經脈之孔穴，非皮肉筋骨也。五臟之表有六腑，六腑之經有十二原，十二原出於四關（關節），四關主治五臟。五臟有疾，當取之十二原，十二原者，五臟之所以稟三百六十五節之氣味也。五臟有疾，其應出於十二原，十二原各有所出（義詳「本輸」）。明知其原，各睹其應，而知五臟之害矣。</p>
<p>陽中之少陰，肺也，其原出於太淵，太淵二。陽中之太陽，心也，其原出於太陵，太陵二。陰中之少陽，肝也，其原出於太衝，太衝二。陰中之至陰，脾也，其原出於大白，大白二。陰中之太陰，腎也，其原出於太谿，太谿二。肓之原，出於鳩尾，鳩尾一。育之原，出於脖胦，脖胦一。凡此十二原者，主治五臟六腑之有疾者也。脖，音勃。胦，音英。</p>
<p>二者，左右二穴也。鳩尾，蔽心骨上穴，脖胦即氣海，在臍下半寸，皆任脈穴。</p>
<p>今夫五臟之有疾也，譬猶刺也，猶汙也，猶結也，猶閉也。刺雖久，猶可拔也，汙雖久，猶可雪也，結雖久，猶可解也，閉雖久，猶可決也。或言久疾之不可取者，非其說也。夫善用針者，取其疾也，猶拔刺也，猶雪汙也，猶解結也，猶決閉也，疾雖久，猶可畢也。言不可治者，未得其術也。</p>
<p>言刺法治病之易。</p>

<h3>小針解（二）</h3>
<p>所謂易陳者，易言也，難入者，難著於人也。粗守形者，守刺法也。上守神者，守人之血氣有餘不足，可補瀉也。神客者，正邪共會也。神者，正氣也，客者，邪氣也，在門者，邪循正氣之所出入也。未睹其疾者，先知邪正何經之疾也。惡知其原者，先知何經之病所取之處也。刺之微，在遲速者，徐疾之意也。粗守關者，守四肢而不知血氣正邪之往來也。上守機者，知守氣也。機之動，不離其空中者，知氣之虛實，用針之徐疾也。空中之機，清靜以微者，針以得氣，密意守氣，勿失也。其來不可逢者，氣盛不可以補也。其往不可追者，氣虛不可瀉也。不可掛以發者，言氣易失也。扣之不發者。言不知補瀉之意，血氣已盡，而氣不下也。知其往來者，知氣之逆順盛虛也。要與之期者，知氣之可取之時也。粗之暗者，冥冥不知氣之微密也。妙哉上獨有之者，盡知針意也。往者為逆者，言氣之虛而小，小者逆也。來者為順者，言形氣之平，平者順也。明知逆順，正行無問者，言知所取之處也。迎而奪之者，瀉也。追而濟之者，補也。</p>
<p>此解「九針十二原」小針之要。易陳說而難深入，以其難入，是以難著於人也。神乎神，客在門，神之所在，客亦隨之，言正邪之共會也。以神者，正氣也，客者，邪氣也，在門者，邪循正氣之所出入也。未睹其疾者，未能先知邪正何經之疾也。惡知其原者，未能先知何經之病所取之處也。粗守關者，守四肢之關節而不知血氣正邪之往來也。上守機者，知守氣機之動靜也。機之動，不離其空中者，知孔穴之中經氣之虛實，用針之徐疾也。空中之機，清靜以微者，氣機之動，難得易失，針以得氣，密意守氣，而勿失也。扣之不發者，言不知補瀉之意，血氣己至竭盡，而邪氣猶不下也（下，去也）。往者為逆者，言氣虛而小，往多於來，小者逆也。來者為順者，言形氣之平，來如其往，平者順也。</p>
<p>所謂虛則實之者，氣口虛而當補之也。滿則泄之者，氣口盛而當瀉之也。宛陳則除之者，去血脈也。邪盛則虛之者，言諸經有盛者，皆瀉其邪也。徐而疾則實者，言徐內而疾出也。疾而徐則虛者，言疾內而徐出也。言實與虛，若有若無者，言實者有氣，虛者無氣也。察後與先，若亡若存者，言氣之虛實，補瀉之先後也，察其氣之已下與常存也。為虛與實，若得若失者，言補者佖然若有得也，瀉則怳然若有失也。宛、菀同，音郁。佖，音必。</p>
<p>《素問·針解》：刺虛則實之者，針下熱也，氣實乃熱也。滿而瀉之者，針下寒也。菀陳則除之者，去惡血也。邪盛則虛之者，出針勿按。徐而疾則實者，徐出針而疾按之。疾而徐則虛者，疾出針而徐按之。言實與虛者，寒溫氣多少也。若無若有者，疾不可知也。察後與先者，知病先後也。為虛與實者，工勿失其法。若得若失者，離其法也。佖，滿也，揚子《校獵賦》驕衍佖路，佖然有得，得意之貌也。</p>
<p>夫氣之在脈也，邪氣在上者，言邪氣之中人也高，故邪氣在上也。濁氣在中者，言水穀皆入於胃，其精氣上注於肺，濁溜於腸胃，言寒溫不適，飲食不節，而病生於腸胃，故曰濁氣在中也。清氣在下者，言清濕地氣之中人也，必從足始，故曰清氣在下也。針陷脈則邪氣出者，取之上。針中脈則濁氣出者，取之陽明合也。針太深則邪氣反沉者，言淺浮之病，不欲深刺也，深之則邪氣從之入，故曰反沉也。皮肉筋脈各有所處者，言經絡各有所主也。取五脈者死，言病在中，氣不足，但用針盡大瀉其諸陰之脈也。取三脈者恇，言盡瀉三陽之氣，令病人恇然不復也。奪陰者死，言取尺之五里，五往者也。奪陽者狂，正言也。</p>
<p>氣之在脈也，邪氣在上者，言傷於風者，上先受之，邪氣之中人也高，故邪氣在上也。濁氣在中者，言水穀入胃，其精氣上注於肺，其濁氣溜於腸胃，寒溫不適宜，飲食不節儉，病生腸胃，鬱滿不運，故曰濁氣在中也。清氣在下者，言清濕地氣之中人也，必從足始，故曰清氣在下也。諸經孔穴，多在陷中，針陷脈則邪氣出者，取之上焦諸穴。針中脈則濁氣出者，取之陽明之合穴也（三里），刺其合穴，以瀉陽明胃氣之郁，故濁氣出。針太深則邪氣反沉者，言邪客皮毛，淺浮之病，不欲深刺，深則邪氣從之內入，故曰反沉也。皮肉筋脈各有所處者，言經絡淺深，各有所主也（淺則及皮肉，深則及筋骨）。五脈，五臟之五腧，取五脈者死，言病屬中，氣不足，又以針大瀉其諸陰之脈（瀉五臟五腧也），重傷其中氣也。三陽，手足三陽經，取三脈者恇，言盡瀉三陽之氣，令病人恇然怯弱，不能復舊也。五里，尺澤後之五里，奪陰者死，言取尺之五里，五往而氣盡者也（「玉版」：迎之五里，中道而止，五至而已，五往而臟之氣盡矣，故五五二十五，而竭其腧矣，此所謂奪其天氣者也。五里，手陽明經穴，禁刺者也）。奪陽者狂，正言也，狂者恇怯不寧，傷寒汗多陽亡，而生驚狂者也，取三脈者恇，正此謂也，故曰正言。</p>
<p>觀其色，察其目，知其散復者，視其目色，以知病之存亡也。所以察其目者，五臟使五色修明，修明則聲彰，聲彰則言聲與平生異也。一其形，聽其動靜者，言上工知相五色於目，又知調尺寸大小緩急滑澀，以言所病也。持寸口人迎以視其脈，堅且盛且滑者，病日進，脈軟者，病將下，諸經實者，病三日已，氣口候陰，人迎候陽也。知其邪正者，知論虛邪與正邪之風也。右主推之，左持而御之者，言持針而出入也。氣至而去之者，言補瀉氣調而去之也，調氣在於「終始」。一者，持心也。（視其目色二句，舊誤在「四時氣」。持氣口人迎六句，亦誤在「四時氣」）</p>
<p>右主推之，左持而御之者，言持針而出入也，針入則以右手推之，針出則以左手持而御之（按其針孔以御之，恐正氣泄而邪氣入也）。「終始」，本經篇名。一其形，聽其動靜，所以調其氣也，所謂一者，持其心而不亂也。</p>
<p>所謂五臟之氣已絕於內者，脈口氣內絕不至，反取其外之病處與陽經之合，又留針以致陽氣，陽氣至則內重竭，重竭則死矣。其死也，無氣以動，故靜。所謂五臟之氣已絕於外者，脈口氣外絕不至，反取其四末之輸，又留針以致其陰氣，陰氣至則陽氣反入，入則逆，逆則死矣。其死也，陰氣有餘，故躁。（輸與腧通）</p>
<p>陽氣反入，陽氣內陷也。</p>
<p>節之交，三百六十五會者，絡脈之滲灌諸節者也。</p>
<p>「九針十二原」：所言節者，神氣之所遊行出入也，非皮肉筋骨也，謂氣穴三百六十五也。</p>

<h3>九針論（三）</h3>
<p>黃帝曰：余聞九針於夫子，眾多博大矣，徐猶不能寤，敢問九針焉生？何因而有名？岐伯曰：九針者，天地之大數也，始於一而終於九，故曰一以法天，二以法地，三以法人，四以法時，五以法音，六以法律，七以法星，八以法風，九以法野。黃帝曰：以針應九之數奈何？岐伯曰：夫聖人之起天地之數也，一而九之，故以立九野，九而九之，九九八十一，以起黃鐘數焉，以針應數也。一者天也，天者陽也，五臟之應天者肺，肺者五臟六腑之蓋也，皮者肺之合也，人之陽也，故為之治針，必以大其頭而銳其末，令無得深入而陽氣出。二者地也，人之所以應土者肉也，故為之治針，必筒其身而圓其末，令無得傷肉分，傷則氣得竭。三者人也，人之所以成生者血脈也，故為之治針，必大其身而圓其末，令可以按脈勿陷，以致其氣，令邪氣獨出。四者時也，時者四時八風之客於經絡之中，為痼病者也，故為之治針，必筒其身而鋒其末，令可以瀉熱出血，而痼病竭。五者音也，音者冬夏之分，分於子午，陰與陽別，寒與熱爭，兩氣相搏，合為癰膿者也，故為之治針，必令其未如劍鋒，可以取大膿。六者律也，律者調陰陽四時而合十二經脈，虛邪客於經絡而為暴痹者也，故為之治針，必令尖大如犛，且圓且銳，中身微大，以取暴氣。七者星也，星者人之七竅，邪之所客於經而為痛痹，舍於經絡者也，故為之治針，令尖如蚊虻喙，靜以徐往，微以久留，正氣因之，真邪俱往，出針而養者也。八者風也，風者人之股肱八節也，八正之虛風，八風傷人，內舍於骨解腰脊關節腠理之間，為深痹也，故為之治針，必長其身，鋒其末，可以取深邪遠痹。九者野也，野者人之節解皮膚之間也，淫邪流溢於身，如風水之狀，而溜不能過於機關大節者也，故為之治針，令尖如挺，其鋒微圓，以取大氣之不能過於關節者也。</p>
<p>骨解，骨節也。</p>
<p>黃帝曰：針之長短有數乎？岐伯曰：一曰鑱針者，取法於巾針，去末寸半，卒銳之，長一寸六分，主熱在頭身也。二曰員針，取法於絮針，筒其身而卵其鋒，長一寸六分，主治分間氣。三曰鍉針，取法於黍粟之銳，長三寸半，主按脈取氣，令邪出。四曰鋒針，取法於絮針，筒其身，鋒其末，長三寸六分，主癰熱出血。五曰鈹針，取法於劍鋒，廣二分半，長四寸，主大癰膿，兩熱爭者也。六曰員利針，取法於犛針，微大其末，反小其身，令可深入內也，長一寸六分，主取癰痹者也。七曰毫針，取法於毫毛，長三寸六分，主寒熱痛痹在絡者也。八曰長針，取法於綦針，長七寸，主取深邪遠痹者也。九曰大針，取法於鋒針，其鋒微圓，長四寸，主取大氣不出關節者也。針形畢矣。此九針大小長短法也。九者，經巽之理，十二經脈陰陽之病也。</p>
<p>巾針、絮針、犛針、綦針、鋒針，皆古針名。巽，順也，九針者，經常巽順之理，具在於此，所治者，十二經脈陰陽之病也。（九者，經巽之理二句，舊誤在「周痹」）</p>

<h3>官針（四）</h3>
<p>凡刺之要，官針最妙。九針之宜，各有所為，長短大小，各有所施也，不得其用，病弗能移。疾淺針深，內傷良肉，皮膚為癰。病深針淺，病氣不瀉，支為大膿。病小針大，氣瀉太甚，疾必為害。病大針小，氣不瀉泄，亦復為敗。失針之宜，大者瀉，小者不移。已言其過，請言其所施。</p>
<p>大者瀉，小者不移，害之大者，瀉其正氣，小者，其病仍不移易也。</p>
<p>病在皮膚，無常處者，取以鑱針於病所，膚白勿取。病在分肉間，取以員針於病所。病在經絡，痼痹者，取以鋒針。病在脈，氣少當補之者，取以鍉針，於井滎分俞。病為大膿者，取以鈹針。病痹氣，暴發者，取以圓利針。病痹氣，痛而不去者，取以毫針。病在中者，取以長針。病水腫而不能通關節者，取以大針。病在五臟，固居者，取以鋒針，瀉於井滎分俞，取以四時。</p>
<p>九針名義，見「九針十二原」。</p>
<p>凡刺有九，以應九變。一曰腧刺，腧刺者，刺諸經滎俞臟腧也。二曰遠道刺，遠道刺者，病在上，取之下，刺腑腧也。三曰經刺，經刺者，刺大經之結絡經分也。四曰絡刺，絡刺者，刺小絡之血脈也。五曰分刺，分刺者，刺分肉之間也。六曰大瀉刺，大瀉刺者，刺大膿，以鈹針也。七曰毛刺，毛刺者，刺浮痹皮膚也。八曰巨刺，巨刺者，左取右，右取左。九曰淬刺，淬刺者，燔針取痹也。</p>
<p>巨刺，義詳《素問·繆刺論》。</p>
<p>凡刺有十二節，以應十二經。一曰偶刺，偶刺者，以手直心若背，直痛所，一刺前，一刺後，以治心痹，刺此者，傍針之也。二曰報刺，報刺者，刺痛無常處也，上下行者，直內，無拔針，以左手隨病所按之，乃出針，復刺之也。三曰恢刺，恢刺者，直刺旁之舉之，前後恢筋急，以治筋痹也。四曰齊刺，齊刺者，直入一，傍入二，以治寒氣小深者，或曰三刺，三刺者，治痹氣小深者也。五曰揚刺，揚刺者，正內一，旁內四，而浮之，以治寒氣之博大者也。六曰直針刺，直針刺者，引皮乃刺之，以治寒氣之淺者也。七曰腧刺，腧刺者，直入直出，稀髮針而深之，以治氣盛而熱者也。八曰短刺，短刺者，刺骨痹，稍搖而深之，致針骨所，以上下摩骨也。九曰浮刺，浮刺者，旁入而浮之，以治肌急而寒者也。十曰陰刺，陰刺者，左右率刺之，以治寒厥，中寒厥，足踝後，少陰也。十一曰旁針刺，旁針刺者，直刺旁刺各一，以治留痹久居者也。十二曰贊刺，贊刺者，直入直出，數髮針而淺之，出血，是謂治癰腫也。</p>
<p>恢，擴也，前後恢筋急者，恢擴其筋，以舒其急也。</p>
<p>凡刺有五，以應五臟。一曰半刺，半刺者，淺內而疾髮針，無針傷肉，如拔毛狀，以取皮氣，此肺之應也。二曰豹文刺，豹文刺者，左右前後針之，中脈為故，以取經絡之血者，此心之應也。三曰關刺，關刺者，直刺左右盡筋上，以取筋痹，慎無出血，此肝之應也，或曰淵刺，一曰豈刺。四曰合谷刺，合谷刺者，左右雞足，針於分肉之間，以取肌痹，此脾之應也。五日腧刺，腧刺者，直入直出，深內之至骨，以取骨痹，此腎之應也。</p>
<p>合谷者，肉之大會為谷（《素問·氣穴論》語），針於分肉之間，合於肉之大會也。</p>
<p>黃帝問於岐伯曰：余聞九針於夫子，眾多矣，不可勝數，余推而論之，以為一紀。余司誦之，子聽其理，非則語余，請正其道，令可久傳，後世無患，得其人乃傳，非其人勿言。岐伯稽首再拜曰：請聽聖王之道。黃帝曰：用針之理，必知形氣之所在，左右上下，陰陽表裡，血氣多少，行之逆順，出入之合，謀伐有過。知解結，知補虛瀉實，上下氣門，明通於四海。審其所在，寒熱淋露，以輸異處。審於調氣，明於經隧，左右肢絡，盡知其會。寒與熱爭，能合而調之，虛與實鄰，知決而通之，左右不調，把而行之。明於逆順，乃知可治，陰陽不奇，故知起時。審於本末，察其寒熱，得邪所在，萬刺不殆。知官九針，刺道畢矣。</p>
<p>淋，小便淋澀。露，崩漏帶下之類。</p>
<p>明於五腧，徐疾所在，屈伸出入，皆有條理。言陰與陽，合於五行，五臟六腑，亦有所藏，四時八風，盡有陰陽。各得其位，合於明堂，各處色部，五臟六腑。察其所痛，左右上下，知其寒溫，何經所在。審皮膚之寒溫滑澀，知其所苦，膈有上下，知其氣所在。先得其道，稀而疏之，稍深以留，故能徐入之。大熱在上，推而下之，從下上者，引而去之，視前痛者，常先取之。大寒在外，留而補之，入於中者，從合瀉之，針所不為，灸之所宜。上氣不足，推而揚之，下氣不足，積而從之，陰陽皆虛，火自當之。厥而寒甚，骨廉陷下，寒過於膝，下陵三里。陰絡所過，得之留止，寒入於中，推而行之。經陷下者，火則當之，結絡堅緊，火所治之。不知所苦，兩蹺之下，男陰女陽，良工所禁。針論畢矣。</p>
<p>五腧，井、滎、俞、經、合也。徐疾所在，屈伸出入，即「逆順肥瘦」出入屈折，行之疾徐之義。明堂，鼻也。面上五色，各處其部，以察臟腑之所痛，經絡之寒溫也。膈有上下，清濁所分也。下陵，即陽明之三里也。兩蹺之下，即足太陽之申脈，足少陰之照海也。然蹺脈者，男子數其陽，女子數其陰（「脈度」語），則男宜灸陽，女宜灸陰。若男陰女陽，則為良工之所禁也。</p>
<p>用針之服，必有法則，上視天光，下司八正，以闢奇邪，而觀百姓，審於虛實，無犯其邪。是得天之露，遇歲之虛，救而不勝，反受其殃，故曰必知天忌，乃言針意。法於往古，驗於來今，觀於冥冥，通於無窮，粗之所不見，良工之所貴，莫知其形，若神彷彿。虛邪之中人也，灑淅惡寒。正邪之中人也微，先見於色，不知於其身，若有若無，若存若亡，有形無形，莫知其情。是故上工之取氣，乃救其萌芽，下工守其已成，因敗其形。是故工之用針也，知氣之所在，而守其門戶，明於調氣，補瀉所在，徐疾之意，所取之處。瀉必用圓，切而轉之，其氣乃行，疾入徐出，邪氣乃出，伸而迎之，搖大其穴，氣出乃疾。補必用方，外引其皮，令當其門，左引其樞，右推其膚，微旋而徐推之，必端以正，安以靜，堅心無解，欲微以留，氣下而疾出之，推其皮，蓋其外門，真氣乃存。用針之要，無忘其神。以上三段，舊誤在「官能」。</p>
<p>上視天光，下司八正，《素問·八正神明論》：合以天光，必合日月星辰，四時八正之氣也（合天光者，月生無瀉，月滿無補也。司八正者，所以候八風之虛邪也）。得天之露，遇歲之虛，義見「歲露論」。法於往古，驗於來今，至守其門戶，解見「八正神明論」。瀉必用員，補必用方，「八正神明論」作瀉必用方，補必用員，文異而義通。</p>

<h3>終始（五）</h3>
<p>凡刺之道，畢於終始，明知終始，五臟為紀，陰陽定矣。陰者主臟，陽者主腑，陽受氣於四末，陰受氣於五臟，故瀉者迎之，補者隨之。知迎知隨，氣可令和，和氣之方，必通陰陽，五臟為陰，六腑為陽。傳之後世，以血為盟，敬之者昌，慢之者亡，無道行私，必得夭殃。謹奉天道，請言終始。</p>
<p>四末，手足之端也。</p>
<p>終始者，經脈為紀，持其脈口人迎，以知陰陽有餘不足，平與不平，天道畢矣。所謂平人者不病，不病者，脈口人迎應四時也，上下相應而俱往來也，六經之脈不結動也，本末寒溫相守司也，形肉血氣必相稱也，是謂平人。少氣者，脈口人迎俱少，而不稱尺寸也，如是者，則陰陽俱不足，補陽則陰竭，瀉陰則陽脫，如是者，可將以甘藥，不可飲以至劑，如此者弗灸，不已者，因而瀉之，則五臟氣壞矣。</p>
<p>經脈為紀，經脈為綱紀也。</p>
<p>人迎一盛，病在足少陽，一盛而躁，在手少陽。人迎二盛，病在足太陽，二盛而躁，在手太陽。人迎三盛，病在足陽陰，三盛而燥，在手陽明。人迎四盛，且大且數，名曰溢陽，溢陽為外格，外格不通，死不治。</p>
<p>外格，陰盛而格陽，陽盛於外而絕於內也。</p>
<p>脈口一盛，病在足厥陰，一盛而躁，在手心主。脈口二盛，病在足少陰，二盛而躁，在手少陰。脈口三盛，病在足太陰，三盛而躁，在手太陰。脈口四盛，且大且數，名曰溢陰，溢陰為內關，內關不通，死不治。</p>
<p>內關，陽盛而關陰，陰盛於外而絕於內也。</p>
<p>人迎與太陰脈口俱盛四倍以上，命曰關格，關格者，與之短期。</p>
<p>必死不治也。</p>
<p>人迎一盛，瀉足少陽而補足厥陰，二瀉一補，日一取之，必切而驗之，疏而取之，上氣和乃止。人迎二盛，瀉足太陽而補足少陰，二瀉一補，二日一取之，必切而驗之，疏而取之，上氣和乃止。人迎三盛，瀉足陽明而補足太陰，二瀉一補，日二取之，必切而驗之，疏而取之，上氣和乃止。</p>
<p>上氣和者，手經之氣和也。此瀉陽補陰之法也。</p>
<p>脈口一盛，瀉足厥陰而補足少陽，二補一瀉，日一取之，必切而驗之，疏而取之，上氣和乃止。脈口二盛，瀉足少陰而補足太陽，二補一瀉，二日一取之，必切而驗之，疏而取之，上氣和乃止。脈口三盛，瀉足太陰而補足陽明，二補一瀉，日二取之，必切而驗之，疏而取之，上氣和乃止。</p>
<p>此瀉陰補陽之法也。</p>
<p>所以日二取之者，太陰主脾，陽明主胃，大富於穀氣，故可日二取之也。人迎與脈口俱盛三倍以上，命曰陰陽俱溢，如是者不開，則血脈閉塞，氣無所行，流淫於中，五臟內傷，如此者，因而灸之，則變易而為他病矣。</p>
<p>人迎脈口俱盛三倍以上，命曰陰陽俱溢，不俟已至四倍也。此不開瀉，則氣血閉塞，淫傷五臟，再以灸助其邪，則他病叢生矣。</p>
<p>凡刺之道，氣調而止，補陰瀉陽，音氣益彰，耳目聰明。反此者，血氣不行。所謂氣致而有效者，瀉則益虛，虛則脈大如其故而不堅也，堅如其故者，適雖言效，病未去也，補則益實，實者脈大如其故而益堅也，如其故而不堅者，適雖言快，病未去也。故補則實，瀉則虛，痛雖不隨針，病必衰去。故陰陽不相移，虛實不相傾，取之其經。必先通十二經脈之所生病，而後可得傳於終始矣。</p>
<p>補陰瀉陽，補裡氣而瀉表氣也。實者瀉之則益虛，故脈不堅，堅者，病未去也，虛者補之則益實，故脈堅，不堅者，病未去也。故補則實，瀉則虛，痛雖不隨針減，而病必衰去矣。陰陽不相移者，有一定補瀉之陰陽也。虛實不相傾者，有一定補瀉之虛實也。取之其經者，取之其經之陰陽之虛實也。故必先通夫十二經脈之所生病，陰陽虛實之不同，而後可得傳於終始矣。</p>
<p>凡刺之屬，三刺至穀氣。邪僻妄合，陰陽易居，逆順相反，浮沉異處，四時不得，稽留淫泆，須針而去。故一刺則陽邪出，再刺則陰邪出，三刺則穀氣至，穀氣至而止。所謂穀氣至者，已補而實，已瀉而虛，故以知穀氣至也。邪氣獨去者，陰與陽未能調，而病知愈也。故曰補則實，瀉則虛，痛雖不隨針，病必衰去矣。</p>
<p>凡刺之屬，三刺則至穀氣。病之邪僻妄合，陰陽異居，逆順相反，浮沉異處，四時不得，稽留淫泆，此等顛倒悖亂，失政乖常，無不須針而去。故一刺則陽分之邪出，再刺則陰分之邪出，三刺則穀氣至。穀氣者，正氣也，穀氣至而止。所謂穀氣至者，己補而成實，已瀉而成虛，故以知穀氣至也。穀氣既至，邪氣必去，邪氣獨去者，雖陰與陽未即能調，而病可知愈也。故曰補則實，瀉則虛，痛雖不隨針，病必衰去矣。</p>
<p>陰盛而陽虛，先補其陽，後瀉其陰而和之，陰虛而陽盛，先補其陰，後瀉其陽而和之。三脈動於足大指之間，其動也，陽明在上，厥陰在中，太陰在下。必審其實虛，虛而瀉之，是謂重虛，重虛病益甚。凡刺此者，以指按之，脈動而實且疾者疾瀉之，虛而徐者則補之，反此者，病益甚。</p>
<p>和之，令其均平也。三脈動於足大指之間，其動也，陽明在上，衝陽也，厥陰在中，太衝也，太陰在下，大都也。</p>
<p>瀉須一方實，深取之，稀按其痏，以極出其邪氣，補須一方虛，淺刺之，以養其脈，疾按其痏，無使邪氣得入。邪氣來也緊而疾，穀氣來也徐而和。脈實者，深刺之，以瀉其氣，脈虛者，淺刺之，使精氣無得出，以養其脈，獨出其邪氣。</p>
<p>痏，針孔也。</p>
<p>脈之所居，深不見者刺之，微內針而久留之，以致其空脈氣也。脈淺者勿刺，按絕其脈乃刺之，無令精出，獨出其邪氣耳。所謂三刺則穀氣至者，先淺刺絕皮，以出陽邪，再刺少益深，絕皮致肌肉，則陰邪出，未入分肉間也，已入分肉之間，則穀氣出。故《刺法》曰：始刺淺之，以逐邪氣，而來血氣，後刺深之，以致陰氣之邪，最後刺極深之，以下穀氣，此之謂也。此段舊誤在「官針」。</p>
<p>致其空脈氣，致其空中之脈氣也（空與孔同。針孔也）。無令精出，無令精氣出也（精氣即正氣）。以逐邪氣，陽邪也。</p>
<p>刺諸痛者，其脈皆實。痛者陰也，深刺之，癢者陽也，淺刺之。痛而以手按之不得者，陰也。病在上者，陽也，病在下者，陰也。病先起陽者，先治其陽而後治其陰，病先起陰者，先治其陰而後治其陽。故曰從腰以上者，手太陰陽明皆主之，從腰以下者，足太陰陽明皆主之。病在上者下取之，病在下者高取之，病在頭者取之足，病在腰者取之膕　。病生於頭者頭重，生於手者臂重，生於足者足重。手屈而不伸者，其病在筋，伸而不屈者，其病在骨，在骨守骨，在筋守筋。膺腧中膺，背腧中背。肩膊虛者，取之上。重舌，刺舌柱，以鈹針。治病者，先刺其病所從生者也。</p>
<p>痛者，氣阻而不行也，故深在陰分。癢者，氣行而不暢也，故淺在陽分。</p>
<p>刺熱厥者，留針反為寒，刺寒厥者，留針反為熱。刺熱厥者，二陰一陽，刺寒厥者，二陽一陰。所謂二陰者，二刺陰也，一陽者，一刺陽也。久病者，邪氣入深，刺此病者，深內而久留之，間日而復刺之，必先調其左右，去其血脈。刺道畢矣。</p>
<p>厥病陰陽偏盛，故生寒熱。此非旦夕所成，故宜留針，以去其偏。凡諸久病根深，皆宜久留其針，去其病根也。</p>
<p>凡刺之法，必察其形氣。形肉未脫，少氣而脈又躁，躁厥者，必為繆刺之，散氣可收，聚氣可布。深居靜處，占神往來，閉戶塞牖，魂魄不散，專意一神，精氣之分，毋聞人聲，以收其精，必一其神，令志在針，淺而留之，微而浮之，以移其神，氣至乃休。男內女外，堅拒勿出，謹守勿內，是謂得氣。</p>
<p>男子不足於內，故堅拒勿出，女子不足於外，故謹守勿內。（音納）</p>
<p>凡刺之禁，新內勿刺，新刺勿內，已醉勿刺，已刺勿醉，新怒勿刺，已刺勿怒，新勞勿刺，已刺勿勞，已飽勿刺，已刺勿飽，已飢勿刺，已刺勿飢，已渴勿刺，已刺勿渴，大驚大恐，必定其氣，乃刺之，乘車來者，臥而休之，如食頃，乃刺之，出行來者，坐而休之，如行十里頃，乃刺之。凡此十二禁者，其脈亂氣散，逆其營衛，經脈不次，因而刺之，則陽病入於陰，陰病出為陽，邪氣復生。粗工勿察，是謂伐身，形體淫泆，乃消腦髓，津液不化，脫其五味，是謂失氣也。</p>
<p>腦髓津液，化於五味，脫其五味，脫其化生精液之源也。</p>
<p>太陽之脈，其終也，戴眼反折瘛瘲，其色白，絕汗乃出，出則終矣。少陽終者，耳聾，百節盡縱，目系絕，目系絕一日半則死矣，其死也，色先青白，乃死。陽明終者，口目動作，喜驚，妄言，色黃，其上下之經盛而不行則終矣。少陰終者，面黑，齒長而垢，腹脹閉塞，上下不通而終矣，厥陰終者，中熱，嗌乾，喜溺，心煩，甚則舌卷卵上縮而終矣。太陰終者，腹脹閉，不得息，氣噫善嘔，嘔則逆，逆則面赤，不逆則上下不通，上下不通則面黑皮毛焦而終矣。</p>
<p>此段與《素問·診要經終論》同。《難經》：終始者，脈之紀也。寸口人迎陰陽之氣通於朝使，如環無端，故曰始也。終者，三陰三陽之脈絕，絕則死，死各有形，故曰終也。</p>

<h3>官能（六）</h3>
<p>雷公問於黃帝曰：針論曰得其人乃傳，非其人勿言，何以知其可傳？黃帝曰：各得其人，任之其能，故能明其事。雷公曰：願聞官能奈何？黃帝曰：明目者，可使視色。聰耳者，可使聽音。捷疾辭語者，可使傳論。語徐而安靜，手巧而心審諦者，可使行針艾，理血氣而調諸逆順，察陰陽而兼諸方。緩節柔筋，而心和調者，可使導引行氣。疾毒言語，輕人者，可使唾癰咒病。爪苦手毒，為事善傷者，可使按積抑痹。手毒者，可使試按龜，置龜於器下，而按其上，五十日而死矣。手甘者，復生如故也。各得其能，方乃可行，其名乃彰。不得其人，其功不成，其師無名。故曰得其人乃言，非其人勿傳，此之謂也。</p>

<h1>卷二</h1>

<h2>刺法</h2>

<h3>刺節真邪（七）</h3>
<p>黃帝問於岐伯曰：余聞刺有五節奈何？岐伯曰：固有五節，一曰振埃，二曰發蒙，三曰去爪，四曰徹衣，五曰解惑。黃帝曰：夫子言五節，余未知其意。岐伯曰：振埃者，刺外經，去陽病也。發蒙者，刺腑腧，去腑病也。去爪者，刺關節肢絡也。徹衣者，盡刺諸陽之奇腧也。解惑者，盡知調陰陽，補瀉有餘不足，相傾移也。</p>
<p>義詳下文。</p>
<p>黃帝曰：刺節言振埃，夫子乃言刺外經，去陽病，余不知其所謂也，願卒聞之。岐伯曰：振埃者，陽氣大逆，上滿於胸中，憤䐜肩息，大氣逆上，喘喝坐伏，病惡埃煙，𩜺不得息，請言振埃，尚疾于振埃。帝曰：善。取之何如？岐伯曰：取之天容。黃帝曰：其咳上氣，窮詘胸痛者，取之奈何？岐伯曰：取之廉泉。黃帝曰：取之有數乎？岐伯曰：取天容者，無過一里，取廉泉者，血變而止。𩜺與噎同。</p>
<p>憤䐜肩息，胸滿氣阻，喘氣肩搖也。病惡埃煙，惡見煙塵也。𩜺不得息，咽喉𩜺塞，不得布息也。天容，手太陽穴。一里，針刺之數。</p>
<p>黃帝曰：善哉！刺節言發蒙，余不得其意。夫發蒙者，耳無所聞，目無所見，夫子乃言刺府腧，去腑病，何腧使然？願聞其故。岐伯曰：妙乎哉問也！此刺之大約，針之極也，神明之類也，口說書卷，猶不能及也，請言發蒙，尚疾於發蒙也。黃帝曰：善。願卒聞之。岐伯曰：刺此者，必於日中，刺其聽宮，中其眸子，聲聞於耳，此其腧也。黃帝曰：善。何謂聲聞於耳？岐伯曰：刺邪以手堅按其兩鼻竅而疾偃，其聲必應於針也。</p>
<p>夫發蒙者，耳無所聞，目無所見，是以發其矇蔽，使之見聞也。乃言刺腑腧，去腑病，此何腑之腧使之聾瞶如此也？聽宮，手太陽穴。眸子，當是足少陽之童子髎也（童與瞳通）。邪氣在經，刺之以手堅按其兩鼻之竅而疾偃臥，氣不下通而鼓動於針孔之內，靜而聽之，其聲必應於針下也。</p>
<p>黃帝曰：善。此所謂弗見為之，而無目視，見而取之，神明相得者也。刺節言去爪，夫子乃言刺關節肢絡，願卒聞之。岐伯曰：腰脊者，身之大關節也，肢脛者，人之管以趨翔也，莖垂者，身中之機，陰精之候，津液之道也，故飲食不節，喜怒不時，津液內溢，乃下留於睪，血道不通，日大不休，俯仰不便，趨翔不能。此病滎然有水，不上不下，鈹石所取，形不可匿，常不得蔽，故命曰去爪。</p>
<p>腰脊者，一身之大關節也。四肢膝脛者，人之管以趨翔也。管，主也。莖垂者，宗筋之聚，身中之機（宗筋，所以束骨而利機關）。陰精輸泄之候，津液流注之道也。故飲食不節，喜怒不時，傷其脾肝，疏泄失政，津液內溢，乃下流於睪丸。經絡堙瘀，血道不通，睪丸日大不休，以致腰脊俯仰不便，肢脛趨翔不能。此病滎然內有積水，不上不下，停佇陰囊。鈹石所取，形不可匿，常不得蔽，取之則去，易如去爪，故命曰去爪。</p>
<p>黃帝曰：善。刺節言徹衣，夫子乃言盡刺諸陽之奇腧，未有常處也，願卒聞之。岐伯曰：是陽氣有餘而陰氣不足，陰氣不足則內熱，陽氣有餘則外熱，內外相摶，熱如懷炭，外畏綿帛近，不可近身，又不可近席，腠理閉塞，則汗不出，舌焦唇槁，臘干嗌燥，飲食不讓美惡。黃帝曰：善。取之奈何？岐伯曰：取之於其天府、大杼三痏，又刺中膂以去其熱，補足手太陰以出其汗，熱去汗稀，疾如徹衣。臘，音昔。</p>
<p>臘干，胸乾之訛（乾肉曰臘，於義無當）。飲食不讓美惡，不識美惡也。天府，手太陰穴。大杼、中膂，足太陽也。</p>
<p>黃帝曰：善。刺節言解惑，夫子乃言盡知調陰陽，補瀉有餘不足，相傾移也，惑何以解之？岐伯曰：大風在身，血脈偏虛，虛者不足，實者有餘，輕重不得，傾側宛伏，不知東西，不知南北，乍上乍下，乍反乍覆，顛倒無常，甚於迷惑。黃帝曰：善。取之奈何？岐伯曰：瀉其有餘，補其不足，陰陽平復，用針若此，疾於解惑。宛、菀同。</p>
<p>大風在身，閉其營衛，營衛郁遏，則血脈偏實，其風所未閉之經，則血脈偏虛。虛者不足，實乃有餘，輕重不相得，是以傾側宛伏，不知東西南北，自覺上下反覆，顛倒無常，此真甚於迷惑也。</p>
<p>黃帝曰：余聞刺有五邪，何謂五邪？岐伯曰：病有持癰者，有容大者，有狹小者，有熱者，有寒者，是謂五邪。黃帝曰：刺五邪奈何？岐伯曰：凡刺五邪之方，不過五章，癉熱消滅，腫聚散亡，寒痹益溫，小者益陽，大者必去，請道其方。凡刺癰邪，無迎隴，易俗移性，不得膿，詭道更行，去其鄉，不安處所，乃散亡，諸陰陽過癰者，取之其腧瀉之。凡刺大邪，日以小，泄奪其有餘，乃益虛，剽其通，針其邪，肌肉親視之，毋有反其真，刺諸陽分肉間。凡刺小邪，日以大，補其不足，乃無害，視其所在，迎之界，遠近盡至，其不得外，侵而行之，乃自費，刺分肉間。凡刺熱邪，越而蒼，出遊不歸，乃無病，為開通，闢門戶，使邪得出，病乃已。凡刺寒邪，日以溫，徐往徐來，致其神，門戶已閉，氣不分，虛實得調，其氣存也。闢、闢同。</p>
<p>持癰，蓄積癰膿也。容大，寬容廣大也。狹小，窄狹微小也。熱，癉熱也。寒，寒痹也。五章，五條也。癉熱消滅（熱），腫聚散亡（持癰）。寒痹益溫（寒），小者益陽（狹小），大者必去（容大），此刺五邪之五章也。凡刺癰邪，無迎其隴盛之勢（隴與隆同），若易俗移性，違其自然之宜，必不得膿，宜詭道更行，使腫聚去其鄉，而不安處所，乃能散亡，諸陰陽經絡之有過而成癰者，取之其腧而瀉之，此刺持癰之方也。凡刺大邪，日以漸小，瀉奪其有餘，乃始益虛，剽其通達之路（剽即刺也），以針其邪，肌肉親視之，毋有反其真，刺諸陽分肉之間，此刺容大之方也。凡刺小邪，日以漸大，補其不足，乃可無害，視其所在，而迎之於界，遠近之氣盡至，其不得外，侵而行之，乃自費（侵，當作浸，漸也。費，大也），宜刺分肉之間，此刺狹小之方也。凡刺熱邪，越而蒼（越，渫越也。蒼，當作滄，熱氣渫越，則變為滄涼），出遊不歸，乃無病（熱氣遊散），為開通，闢門戶，使邪得出，病乃已，此刺熱邪之方也。凡刺寒邪，日以溫（日以漸溫），徐往徐來，致其神，門戶已閉，氣不分（氣不分散），虛實得調，其氣存，此刺寒邪之方也。</p>
<p>黃帝曰：官針奈何？岐伯曰：刺癰者，用鈹針，刺大者，用鋒針，刺小者，用圓利針，刺熱者，用鑱針，刺寒者，用毫針也。請言解論，與天地相應，與四時相副，人參天地，故可為解。下有漸洳，上生葦蒲，此所以知形氣之多少也。陰陽者，寒暑也，熱則滋濡而在上，根荄少汁，人氣在外，皮膚致，腠理閉，汗不出，血氣強，肉堅澀。當是之時，善行水者，不能往冰，善穿地者，不能鑿凍，善用針者，亦不能取四厥，血脈凝結，堅摶不往來者，亦未可即柔。故行水者，必待天溫，冰釋凍解，而水可行，地可穿也。人脈猶是也，治厥者，必先熨，調和其經，掌與腋，肘與腳，項與脊，以調之，火氣已通，血脈乃行。然後視其病，脈淖澤者，刺而平之，堅緊者，破而散之，氣下乃止。此所謂解結也。</p>
<p>官針奈何，於九針中當用何針也？解論，解結之論也。下有漸洳之水，則上生葦蒲，形氣多少，必有外驗，亦如是也。</p>
<p>用針之類，在於調氣。氣積於胃，以通營衛，各行其道。宗氣留於海，其下者注於氣街，其上者走於息道。故厥在於足，宗氣不下，脈中之血，凝而留止，弗之火調，不能取之。用針者，必先察其經絡之實虛，切而循之，按而彈之，視其應動者，乃後取而下之。六經調者，謂之不病，雖病，謂之自已也。一經上實下虛而不通者，此必有橫絡盛，加於大經，令之不通，視而瀉之，此所謂解結也。</p>
<p>宗氣，肺中之大氣，一身諸氣之宗也。</p>
<p>上寒下熱，先刺其項太陽，久留之，已刺則熨項與肩胛，令熱下合乃止，此所謂推而上之者也。上熱下寒，視其虛脈而陷之於經絡者取之，氣下乃止，此所謂引而下之者也。大熱遍身，狂而妄見妄聞妄言，視足陽明及大絡取之，虛者補之，血而實者瀉之，因其偃臥，居其頭前，以兩手四指挾按頸動脈，久持之，卷而切推，下至缺盆中，而復止如前，熱去乃止，此所謂推而散之者也。</p>
<p>刺項太陽，足太陽之天柱、大杼也。令熱下合乃止，令上熱與下相合也。居其頭前，醫居病者之頭前也。按頸動脈，足陽明之人迎也。按之卷手而切推之，下至缺盆中，而復止如前，所以推其經熱而使之下也，熱去乃止而不推，此推而散之之法也。</p>
<p>黃帝曰：有一脈生數十病者，或痛、或癰、或熱、或寒、或癢、或痹、或不仁，變化無窮，其故何也？岐伯曰：此皆邪氣之所生也。黃帝曰：余聞氣者，有真氣，有正氣，有邪氣，何謂真氣？岐伯曰：真氣者，所受於天，與穀氣並而充身者也。正氣者，正風也，從一方來，非實風，又非虛風也。邪氣者，虛風之賊傷人者也，其中人也深，不能自去。正風者，其中人也淺，合而自去，其氣來柔弱，不能勝真氣，故自去。虛邪之中人也，灑淅動形，起毫毛而發腠理，其入深，內摶於骨，則為骨痹，摶於筋，則為筋攣，摶於脈中，則為血閉不通，則為癰，摶於肉，與衛氣相摶，陽勝者則為熱，陰勝者則為寒，寒則真氣去，去則虛，虛則寒，摶於皮膚之間，其氣外發，腠理開，毫毛搖，氣往來行，則為癢，留而不去，則為痹，衛氣不行，則為不仁。</p>
<p>此答帝問痛、癰、寒、熱、癢、痹、不仁之義。</p>
<p>虛邪偏客於身半，其入深，內居營衛，營衛稍衰，則真氣去，邪氣獨留，發為偏枯。其邪氣淺者，脈偏痛。虛邪之入於身也深，寒與熱相搏，久留而內著，寒勝其熱，則骨痛肉枯，熱勝其寒，則爛肉腐肌為膿，內傷骨，內傷骨為骨蝕。有所結，中於筋，筋屈不伸，邪氣居其間而不反，發為筋溜。有所結，氣歸之，衛氣留之，不得反，津液久留，合而為腸溜，久者數歲乃成，以手按之柔。已有所結，氣歸之，津液留之，邪氣中之，凝結日以益甚，連以聚居，為昔瘤，以手按之堅。有所結，深中骨，氣因於骨，骨與氣並，日以益大，則為骨疽。有所結，中於肉，宗氣歸之，邪留而不去，有熱則化而為膿，無熱則為肉疽。凡此數氣者，其發無常處，而有常名也。黃帝曰：善。請藏之靈蘭之室，不敢妄出也。</p>
<p>此推明黃帝未問之義。溜與瘤通。昔瘤，瘤成於夙昔，非旦暮所結者。骨疽，氣鬱於骨中而突起者。肉疽，氣鬱於肉中，無熱無膿，堅硬而突起者。</p>

<h3>逆顧（八）</h3>
<p>黃帝問於伯高曰：余聞氣有逆順，脈有盛衰，刺有大約，可得聞乎？伯高曰：氣之逆順者，所以應天地陰陽四時五行也。脈之盛衰者，所以候血氣之虛實有餘不足也。刺之大約者，必明知病之可刺，與其未可刺，與其已不可刺也。黃帝曰：候之奈何？伯高曰：無迎逢逢之氣，無擊堂堂之陣。《刺法》曰：無刺熇熇之熱，無刺漉漉之汗，無刺渾渾之脈，無刺病與脈相逆者。黃帝曰：候其可刺奈何？伯高曰：上工刺其未生者也，其次刺其未盛者也，其次刺其已衰者也。下工刺其方襲者也，與其形之盛者也，與其病之與脈相逆者也。故曰方其盛也，勿敢毀傷，刺其已衰，事必大昌。故曰上工治未病，不治已病，此之謂也。逢，音蓬。熇，音囂。漉，音鹿。</p>
<p>逢逢，盛也。熇熇，熱旺也。漉漉，汗多也。渾渾，脈大也。方襲，邪方感襲也，言已非未生時矣。</p>

<h3>行針（九）</h3>
<p>黃帝問於岐伯曰：余聞九針於夫子，而行之於百姓，百姓之血氣，各不同形，或神動而氣先針行，或氣與針相逢，或針已出氣獨行，或數刺乃知，或髮針而氣逆，或數刺病益劇。凡此六者，各不同形，願聞其方。岐伯曰：重陽之人，其神易動，其氣易往也。黃帝曰：何謂重陽之人？岐伯曰：重陽之人，熇熇高高，言語善疾，舉足善高，心肺之臟氣有餘，陽氣滑盛而揚，故神動而氣先行。黃帝曰：重陽之人，而神不先行者何也？岐伯曰：此人頗有陰者也。黃帝曰：何以知頗有陰也？岐伯曰：多陽者多喜，多陰者多怒，數怒而易解，故曰頗有陰，其陰陽之離合難，故其神不能先行也。黃帝曰：其氣與針相逢奈何？岐伯曰：陰陽和調而血氣淖澤滑利，故針入而氣出，疾而相逢也。黃帝曰：針已出而氣獨行者，何氣使然？岐伯曰：其陰氣多而陽氣少，陰氣沉而陽氣浮者內藏，針已出，氣乃隨其後，故獨行也。黃帝曰：數刺乃知，何氣使然？岐伯曰：此人之多陰而少陽，其氣沉而氣往難，故數刺乃知也。黃帝曰：刺入而氣逆者，何氣使然？岐伯曰：其氣逆與其數刺病益甚者，非陰陽之氣浮沉之勢也，此皆粗之所敗，上之所失，其形氣無過焉。熇，音枵。熇熇高高，氣高而揚也。數怒而易解，數怒而易消也。易解是其陽多，數怒是其有陰，故曰頗有陰也。粗之所敗，上之所失，粗工之所敗，上工之所失也。</p>

<h3>血絡論（十）</h3>
<p>黃帝曰：願聞其奇邪而不在經者。岐伯曰：血絡是也。黃帝曰：刺血絡而僕者何也？血出而射者何也？血少黑而濁者何也？血出清而半為汁者何也？髮針而腫者何也？血出若多若少而面色蒼蒼者何也？髮針而面色不變而煩悗者何也？多出血而不動搖者何也？願聞其故。</p>
<p>血絡，邪中於絡，氣阻而血壅者也。</p>
<p>岐伯曰：脈氣盛而血虛者，刺之則脫氣，脫氣則僕。血氣俱盛而陰氣多者，其血滑，刺之則射。陽氣蓄積，久留而不瀉者，其血黑以濁，故不能射。新飲而液滲於絡，而未合和於血也，故血出而汁別焉。其不新飲者，身中有水，久而為腫。陰氣積於陽，其氣因於絡，刺之血未出而氣先行，故腫。陰陽之氣，其新相得而未合和，因而瀉之，則陰陽俱脫，表裡相離，故脫色而蒼蒼然。刺之血出多，色不變而煩悗者，刺絡而虛經，虛經之屬於陰者，陰脫，故煩悗。陰陽相得而合為痹者，此為內溢於經，外注於絡，如是者，陰陽俱有餘，雖多出血，而弗能虛也。</p>
<p>脈之氣盛而血虛者，刺之則脫其氣，脫氣則身僕。血氣俱盛而陰氣多者，陰氣逼束，其血滑利，刺之則射，見竅而奔也。陽氣蓄積，經血久留而不瀉者，堙瘀腐敗，其血黑以濁，膠而莫流，故不能射。新飲水而液滲於絡，未經和合於血，故血出而清汁別焉。其不新飲者，身中宿有積水，久則流溢經絡，而為腫脹。水中陰氣積於陽分，其氣因於絡脈，已將作腫，刺之血未出而陰氣先行，充塞絡中，故發腫滿，不俟日久而四溢也。陰陽之氣，其新相得而未和合，彼此環抱不堅，因而瀉之，則陰陽俱脫，無以榮華皮膚，故脫色而面蒼蒼然。刺之血出多，色不變而煩悗者，刺其絡而虛其經，經為陰，虛其經之屬於陰者，陰脫，故生煩悗。陰陽相合而為痹者，隧道堙阻，此為氣血內溢於經，外注於絡，如是者，陰陽俱有餘，雖多出血，而弗能虛也，故不動搖。</p>
<p>黃帝曰：相之奈何？岐伯曰：血脈者，盛堅橫以赤，上下無常處，小者如針，大者如箸，則而瀉之，萬全也，故無失數矣。失數而反，各如其度。黃帝曰：針入而肉著者何也？岐伯曰：熱氣因於針則針熱，熱則肉著於針，故堅焉。</p>
<p>失數而反，各如其度，苟失其數則反其道，而各如其度也。</p>

<h3>論勇（十一）</h3>
<p>黃帝問於少俞曰：夫人之忍痛與不忍痛者，非勇怯之分也，夫勇士之不忍痛者，見難則前，見痛則止，夫怯士之忍痛者，聞難則恐，遇痛則動，夫勇士之忍痛者，見難不恐，遇痛不動，夫怯士之不忍痛者，見難與痛，面轉目盻，恐不能言，失氣驚悸，顏色變化，乍死乍生。余見其然也，不知其何由，願聞其故。少俞曰：夫忍痛與不忍痛者，皮膚之薄厚，肌肉之堅脆緩急之分也，非勇怯之謂也。黃帝曰：願聞勇怯之所由然。少俞曰：勇士者，目深以固，長衡直揚，三焦理橫，其心端直，其肝大以堅，其膽滿以旁，怒則氣盛而胸張，肝舉而膽橫，眥裂而目揚，毛起而面蒼，此勇士之由然者也。</p>
<p>長衡直揚，「五變」則作長沖直揚，言其目突而眉直也。</p>
<p>黃帝曰：願聞怯士之所由然。少俞曰：怯士者，目大而不減，陰陽相失，三焦理縱，𩩲𩨗短而小，肝系緩，其膽不滿而縱，腸胃梃，脅下空，雖方大怒，氣不能滿其胸，肝肺雖舉，氣衰復下，故不能久怒，此怯士之所由然者也。𩩲，音揭。藇，音於。</p>
<p>減與緘通，收也。𩩲𩨗，蔽心骨也。梃，長也（松長不收）。</p>
<p>黃帝曰：怯士之得酒，怒不避勇士者，何臟使然？少俞曰：酒者，水穀之精，熟谷之液也，其氣剽悍，其入於胃中，則胃脹，氣上逆，滿於胸中，肝浮膽橫，當是之時，故比於勇士，與勇士同類，不知避之，氣衰則悔，名曰酒悖也。</p>
<p>悖，亂也。</p>

<h3>論痛（十二）</h3>
<p>黃帝問於少俞曰：筋骨之強弱，肌肉之堅脆，皮膚之厚薄，腠理之疏密各不同，其於針石火焫之痛何如？腸胃之厚薄堅脆亦不等，其於毒藥何如？願盡聞之。少俞曰：人之骨強筋弱肉緩皮膚厚者耐痛，其於針石之痛，火焫亦然。黃帝曰：其耐火焫者，何以知之？少俞曰：加以黑色而美骨者耐火焫。黃帝曰：其不耐針石之痛者，何以知之？少俞曰：堅肉薄皮者，不耐針石之痛，於火hf焫亦然。黃帝曰：人之勝毒，何以知之？少俞曰：胃厚色黑大骨及肥者，皆勝毒，其瘦而薄胃者，皆不勝毒也。黃帝曰：人之病，或同時而傷，或易已，或難已，其故何如？少俞曰：同時而傷，其身多熱者易已，多寒者難已。</p>
<p>其身多熱者，陽盛而氣通，故易已，多寒者，陰盛而氣滯，故難已。</p>

<h3>五邪（十三）</h3>
<p>邪在肺，則病皮膚痛，寒熱，上氣喘，汗出，咳動肩背，取之膺中外腧，背三節、五節之旁，以手疾按之快然，乃刺之，取之缺盆中以越之。</p>
<p>肺藏氣而主皮毛，故邪在肺，則皮膚痛，寒熱汗出，上氣喘咳。膺中外腧，手太陰之雲門、中府也，背三節之旁，肺俞也，五節之旁，心俞也（皆足太陽經穴），按之快然，即是其穴，乃刺之。缺盆，足陽明經穴，「經脈」：肺手太陰之脈，是動則病肺脹滿膨膨而喘咳，缺盆中痛，故取之缺盆中以越之。越，散也。</p>
<p>邪在肝，則兩脅中痛，寒中，惡血在內，行善掣節，時腳腫。取之行間，以引脅下，補三里，以溫胃中，取血脈，以散惡血，取耳間青脈，以去其掣。</p>
<p>肝藏血而主筋，筋聚關節，脈行兩脅，故兩脅中痛，惡血在內，行善掣節（掣，牽也）。脾主四肢，木刑土敗，脾氣不能下達，關節壅阻，故時腳腫。寒中者，土被木賊，則寒水侮土也。取之厥陰之行間（穴名），以引脅下之痛。補陽明之三里，以溫胃中之寒。取血脈之結瘀，以散惡血。取耳間之青脈，以去其牽掣，足少陽之脈循耳間，厥陰與少陽為表裡也。</p>
<p>邪在脾胃，則病肌肉痛，陽氣有餘，陰氣不足，則熱中善飢，陽氣不足，陰氣有餘，則寒中腸鳴腹痛，陰陽俱有餘，若俱不足，則有寒有熱。皆調於三里。</p>
<p>脾胃同主肌肉，故邪在脾胃，則病肌肉痛。陽盛陰虛，則熱中善飢，陽虛陰盛，則寒中腸鳴腹痛，陰陽俱盛，若俱虛，則有寒有熱，陰盛則下寒，陰虛則下熱，陽盛則上熱，陽虛則下寒也。皆調於足陽明之三里，以均其寒熱。</p>
<p>邪在腎，則病骨痛陰痹，陰痹者，按之而不得，腹脹腰痛，大便難，肩背頸項痛，時眩。取之湧泉、崑崙，視有血者，盡取之。</p>
<p>腎主骨，故邪在腎，則病骨痛。腎為陰，陰旺則凝澀不行，故病陰痹（陰分痹著）。陰痹者，病在隱微，故按之而不得。水旺則土濕木陷，疏泄不行，故腹脹腰痛，大便難。少陰不升，則太陽不降，太陽行身之背，濁氣上逆，故肩背頸項痛。寒水主藏，時眩者，寒水失藏而膽火升浮也（膽木化氣相火）。湧泉，足少陰穴。崑崙，足太陽穴。</p>
<p>邪在心，則病心痛，喜悲，時眩僕。視有餘不足，而調之其腧也。</p>
<p>心痛，水賊火也。心主喜，肺主悲，喜悲，金侮火也。時眩僕，君火失根而升浮也。調之其腧，手厥陰心主之腧也。（少陰無腧）</p>

<h3>五亂（十四）</h3>
<p>黃帝曰：經脈十二者，別為五行，分為四時，何失而亂？何得而治？岐伯曰：五行有序，四時有分，相順則治，相逆則亂。黃帝曰：何謂相順？岐伯曰：經脈十二者，以應十二月，十二月者，分為四時，四時者，春秋冬夏，其氣各異，營衛相隨，陰陽已和，清濁不相干，如是則順而治。黃帝曰：何謂逆而亂？岐伯曰：清氣在陰，濁氣在陽，營氣順脈，衛氣逆行，清濁相干，亂於胸中，是謂大悗。故氣亂於心，則煩心密嘿，俯首靜伏，亂於肺，則俯仰喘喝，接手以呼，亂於腸胃，則為霍亂，亂於臂脛，則為四厥，亂於頭，則為厥逆頭重眩僕。悗，音悶。</p>
<p>清氣在陰，陷而不升也。濁氣在陽，逆而不降也。悗者，氣亂而不清也。接手以呼，以手捫心也。四厥，四肢厥逆也（四肢寒冷，謂之厥逆）。厥逆頭重眩僕，濁氣逆升而不降也。</p>
<p>黃帝曰：五亂者，刺之有道乎？岐伯曰：有道以來，有道以去，審知其道，是謂身寶。黃帝曰：善。願聞其道。岐伯曰：氣在於心者，取之手少陰、心主之俞。氣在於肺者，取之手太陰滎、足少陰俞。氣在於腸胃者，取之足太陰、陽明，不下者，取之三里。氣在於頭者，取之天柱，大杼，不知，取太陽滎俞。氣在於臂足，取之先去血脈，後取其陽明、少陽之滎俞。黃帝曰：補瀉奈何？岐伯曰：徐入徐出，謂之導氣，補瀉無形，謂之同精，是非有餘不足也，亂氣之相逆也。黃帝曰：允乎哉道！明處哉論！請著之玉版，命曰治亂也。</p>
<p>有道以來，有由以來也。有道以去，有法以去也。手少陰之俞，神門也。心主之俞，大陵也。手太陰滎，魚際也。足少陰俞，太谿也。足太陰、陽明，太陰之俞，太白也，陽明之俞，陷谷也。三里，足陽明穴也。天柱，大杼，足太陽穴也。太陽之滎，通谷也。太陽之俞，束骨也。手陽明之滎俞，二間、三間也。手少陽之滎俞，液門、中渚也。足陽明之滎俞，內庭、陷谷也。足少陽之滎俞，俠谿、臨泣也。徐入徐出，謂之導氣，導其亂氣，使之復治也。補瀉無形，謂之同精，同其精氣之本原，未嘗增損也。精，正氣也。是非以其有餘不足而用補瀉也，為其亂氣之相逆，調之使其順而治耳。</p>

<h3>五禁（十五）</h3>
<p>黃帝問於岐伯曰：余聞刺有五禁，何謂五禁？岐伯曰：禁其不可刺也。黃帝曰：余聞刺有五奪。岐伯曰：無瀉其不可奪者也。黃帝曰：余聞刺有五過。岐伯曰：補瀉無過其度。黃帝曰：余聞刺有五逆。岐伯曰：病與脈相逆，故命曰五逆。黃帝曰：余聞刺有九宜。岐伯曰：明知九針之論，是謂九宜。</p>
<p>義詳下文。</p>
<p>黃帝曰：何謂五禁？願聞其不可刺之時。岐伯曰：甲乙日自乘，無刺頭，無發蒙於耳內，丙丁日自乘，無振埃於肩喉廉泉，戊己日自乘，四季無刺腹蒙去爪瀉水，庚辛日自乘，無刺關節於股膝，壬癸日自乘，無刺足脛，是謂五禁。</p>
<p>自乘者，日之乘時當令也。發蒙，發其矇蔽也。振埃，振其塵埃也。</p>
<p>黃帝曰：何謂五奪？岐伯曰：形肉已奪，是一奪也，大奪血之後，是二奪也，大汁出之後，是三奪也，大泄之後，是四奪也，新產及大血之後，是五奪也，此皆不可瀉。</p>
<p>五奪皆大虛證，故不可瀉。</p>
<p>黃帝曰：何謂五逆？岐伯曰：熱病脈靜，汗已出，脈盛躁，是一逆也，病泄，脈洪大，是二逆也，著痹不移，䐃肉破，身熱，脈偏絕，是三逆也，淫而奪形，身熱，色夭然白，及後下血衃，血衃篤重，是滑四逆也，寒熱奪形，脈堅搏，是謂五逆也。</p>
<p>著痹不移，䐃肉破，氣偏痹塞不移，身難反側，臂肉磨傷也。淫而奪形，病氣浸淫不已，漸至形脫也。</p>

<h3>玉版（十六）</h3>
<p>黃帝曰：余以小針為細物也，夫子乃言上合之於天，下合之於地，中合之於人，余以為過針之意矣，願聞其故。岐伯曰：何物大於天乎！夫大於針者，唯五兵者焉，五兵者，死之備也，非生之具。且夫人者，天地之鎮也，其不可不參乎。夫治民者，亦唯針焉，夫針之與五兵，其孰小乎？</p>
<p>宇宙之中，無大於天者，天之所以大者，生也（天地之大德曰生），小針雖細，而亦能生人，故與天並大。五兵雖大，但能殺人，不能生人，何以為大！且夫人者，天地之鎮也（與天地並重），其不可不參焉，（與天地參）。佐天地以生人也。夫生人者，亦唯針耳，則針之與五兵，其孰大而孰小乎？</p>
<p>黃帝曰：病之生時，有喜怒不測，飲食不節，陰氣不足，陽氣有餘，營氣不行，乃發為癰疽，陰陽不通，兩熱相摶，乃化為膿，小針能取之乎？岐伯曰：聖人不能使化者為之，邪不可留也。故兩軍相當，旗幟相望，白刃陳於中野者，此非一日之謀也。能使其民令行禁止，士卒無白刃之難者，非一日之教也，須臾之得也。夫至使身被癰疽之病，膿血之聚者，不亦離道遠乎！夫癰疽之生，膿血之成也，不從天下，不從地出，積微之所生也，故聖人自治於未有形也，愚者遭其已成也。</p>
<p>聖人不能使天地自然之化以人力而為之，然而邪之在身，則不可留也。癰疽膿血者，邪氣伏留，積微成大之所生也。</p>
<p>黃帝曰：其已形，不予遭，膿已成，不予見，為之奈何？岐伯曰：膿已成，十死一生，故聖人弗使已成，而明為良方，著之竹帛，使能者踵而傳之後世，無有終時者，為其不予遭也，黃帝曰：其已有膿血而後遭者，不導之以小針治乎？岐伯曰：以小治小者其功小，以大治大者多害，故其已成膿血者，其唯砭石鈹鋒之所取也。</p>
<p>砭石，石針。鈹鋒，鈹針也。</p>
<p>黃帝曰：多害者，其不可痊乎？岐伯曰：其在逆順焉。黃帝曰：願聞逆順。岐伯曰：以為傷者，其白眼青，黑眼小，是一逆也，內藥而嘔者，是二逆也，腹痛渴甚，是三逆也，肩項中不便，是四逆也，音嘶色脫，是五逆也。除此五者，為順矣。</p>
<p>多害者，痊與不痊，其在逆順，順則可痊，逆則不可痊也。以為傷者，害之成傷者也。白眼青，木侮金也。黑眼小，火侮水也。內藥而嘔，胃敗而氣逆也。腹脹痛渴甚，風木之賊土也。肩項不便，肺氣逆沖也。音嘶色脫，肺肝俱敗也（肺主音，肝主色）。</p>
<p>黃帝曰：諸病皆有逆順，可得聞乎？岐伯曰：腹脹，身熱，脈大，是一逆也，腹鳴而滿，四肢清，泄，其脈大，是二逆也，衄而不止，脈大，是三逆也，咳且溲血，脫形，其脈小勁，是四逆也，咳，脫形，身熱，脈小以疾，是謂五逆也。如是者，不過十五日而死矣。</p>
<p>腹脹，身熱，脈大，里濕盛而表陽格也。腹鳴而滿，四肢清，泄而脈大，肝脾郁陷而敗泄也。衄而不止，脈大，肺胃阻逆而上脫也。咳且溲血，脫形，其脈小勁，中氣虧敗，肝陷而肺逆也。咳而脫形，身熱，脈小以疾，脾敗胃逆，肺膽不降也。</p>
<p>其腹大脹，四末清，脫形，泄甚，是一逆也，腹脹便血，其脈大，時絕，是二逆也，咳，溲血，形肉脫，脈搏，是三逆也，嘔血，胸滿引背，脈小而疾，是四逆也，咳嘔腹脹，且飧泄，其脈絕，是五逆也。如是者，不及一時而死矣。工不察此者而刺之，是謂逆治。</p>
<p>此之五逆，較上之五逆更劇，是死在頃刻之間者也。</p>
<p>黃帝曰：夫子之言針甚駿，以配天地，上數天文，下度地紀，內別五臟，外次六腑，經脈二十八會，盡有周紀，能殺生人，不能起死者，子能反之乎？岐伯曰：能殺生人，不能起死者也。黃帝曰：余聞之，則為不仁，然願聞其道，弗行於人。岐伯曰：是明道也，其必然也，其如刀劍之可以殺人，如飲酒使人醉也，雖勿診，猶可知矣。黃帝曰：願卒聞之。岐伯曰：人之所以受氣者，谷也。谷之所注者，胃也。胃者，水穀氣血之海也。海之所行雲氣者，天下也。胃之所出氣血者，經隧也。經隧者，五臟六腑之大絡也，迎而奪之而已矣。黃帝曰：上下有數乎？岐伯曰：迎之五里，中道而止，五至而已，五往而臟之氣盡矣，故五五二十五，而竭其腧矣。此所謂奪其天氣者也，非能絕其命而傾其壽也。黃帝曰：願卒聞之。岐伯曰：窺門而刺之者，死於家中，入門而刺之者，死於堂上。黃帝曰：善乎方，明哉道，請著之玉版，以為重寶，傳之後世，以為刺禁，令民勿敢犯也。</p>
<p>駿與峻同，高大也。能殺生人，不能起死者也，言不能反也。迎而奪之，奪其胃氣也。五里，手陽明穴，此臟腑之大絡，經隧之要害，迎之於此，而奪其氣，則經隧之氣，中道而止，不過五至而已，針五下而臟氣絕，故五五二十五下，而竭其五臟之腧矣。此所謂奪其天氣，使之夭年，非能立絕其命，而即傾其壽者也。門，氣門（「生氣通天論」：氣門乃閉），即孔穴也。窺門而刺之者，刺入淺也。入門而刺之者，刺入深也。死於家中，死之稍遲也。死於堂上，死之至速也。「本輸」：陰尺動脈，在五里，五腧之禁也，《素問·氣穴論》：大禁二十五，在天府下五寸，即此迎之五里之義也。</p>

<h3>師傳（十七）</h3>
<p>黃帝曰：余聞先師有所心藏，弗著於方，余願聞而藏之，則而行之，上以治民，下以治身，使百姓無病，上下和親，德澤下流，子孫無憂，傳於後世，無有終時，可得聞乎？岐伯曰：遠乎哉問也！夫治民與自治，治彼與治此，治小與治大，治國與治家，未有逆而能治之也，夫惟順而已矣。順者，非獨陰陽脈，論氣之逆順也，百姓人民，皆欲順其志也。黃帝曰：順之奈何？岐伯曰：入國問俗，入家問諱，上堂問禮，臨病人問所便。黃帝曰：便病人奈何？岐伯曰：夫中熱消癉則便寒，寒中之屬則便熱。胃中熱則消穀，令人懸心善飢，臍以上皮熱，腸中熱則出黃如糜，臍以下皮熱。胃中寒則腹脹，腸中寒則腸鳴飧泄。胃中寒，腸中熱，則脹而且泄，胃中熱，腸中寒，則疾飢，少腹痛脹。黃帝曰：胃欲寒飲，腸欲熱飲，兩者相逆，便之奈何？且夫王公大人，血食之君，驕恣縱欲輕人，而無能禁之，禁之則逆其志，順之則加其病，便之奈何？治之何先？岐伯曰：人之情，莫不惡死而樂生，告之以其敗，語之以其善，導之以其所便，開之以其所苦，雖有無道之人，惡有不聽者乎。黃帝曰：治之奈何？岐伯曰：春夏先治其標，後治其本，秋冬先治其本，後治其標。黃帝曰：便其相逆者奈何？岐伯曰：便此者，飲食衣服，亦欲適寒溫。衣服者，寒無悽愴，暑無出汗，飲食者，熱無灼灼，寒無滄滄。寒溫中適，故氣將持，乃不致邪僻也。</p>
<p>中熱消癉則便寒，得寒而便也。寒中之屬則便熱，得熱而便也。腸中熱則出黃如糜，糞黃而膠黏也。胃中寒，腸中熱。則脹而且泄，泄即出黃如糜也。春夏先治其標，後治其本，陽氣發泄之時，多外熱而內寒也。秋冬先治其本，後治其標，陽氣收藏之時，多內熱而外寒也。</p>

<h3>外揣（十八）</h3>
<p>黃帝曰：余聞《九針》九篇，余親受其調，頗得其意。夫九針者，始於一而終於九，然未得其要道也。夫九針者，小之則無內，大之則無外，深不可為下，高不可為蓋，恍惚無窮，流溢無極，余知其合於天道人事四時之變也，然余願雜之毫毛，渾束為一可乎？</p>
<p>調，調度也。深不可為下，無有下之者也。高不可為蓋，無有蓋之者也。雜之毫毛，渾束為一者，合之大小高深，而歸於簡要也。</p>
<p>岐伯曰：明乎哉問也！非獨針道也，治國亦然。黃帝曰：余願聞針道，非國事也。岐伯曰：夫治國者，夫惟道焉，非道何可小大深淺雜合而為一乎！黃帝曰：願卒聞之。岐伯曰：日與月焉，水與鏡焉，鼓與響焉。夫日月之明，不失其影，水鏡之察，不失其形，鼓響之應，不失其聲，動搖則應和，盡得其情。</p>
<p>針法之要，不雜色脈，得其法者，如日月之明，不失其影，水鏡之察，不失其形，鼓響之應，不失其聲，凡有動搖，則應和之捷，纖毫不失，盡得其情也。</p>
<p>黃帝曰：窘乎哉！昭昭之明不可蔽，其不可蔽，不失陰陽也，合而察之，切而驗之，見而得之，若清水明鏡之不失其形也。五音不彰，五色不明，五臟波盪，若是則外內相襲，若鼓之應桴，響之應聲，影之似形。故遠者司外揣內，近者司內揣外，是謂陰陽之極，天地之蓋。請藏之靈蘭之室，弗敢使泄也。</p>
<p>明不可蔽，以善察色脈，不失陰陽也。合而察之，切而驗之，見而得之，直若清水明鏡之不失其形也。設其五音不彰，五色不明，則五臟波盪，必生大病。若是則外內相襲，若鼓之應桴，響之應聲，影之似形，無不符也。故遠者司外以揣內，近者司內以揣外，是謂陰陽之極，天地之蓋也（蓋者，大於天地也）。</p>

<h3>禁服（十九）</h3>
<p>雷公問於黃帝曰：細子得受業，通於《九針》六十篇，旦暮勤服之，近者編絕，久者簡垢，然尚諷誦弗置，未盡解於意矣。「外揣」言渾束為一，未知所謂也。夫大則無外，小則無內，大小無極，高下無度，束之奈何？士之才力，或有厚薄，智慮褊淺，不能博大深奧，自強於學若細子。細子恐其散於後世，絕於子孫，敢問約之奈何？</p>
<p>「外揣」：夫九針者，小之則無內，大之則無外，深不可為下，高不可為蓋，願雜之毫毛，渾束為一可乎？約之，即渾束為一，令其簡約也。</p>
<p>黃帝曰：善乎哉問也！此先師之所禁，坐私傳之也，割臂歃血之盟也，子若欲得之，何不齋乎！雷公再拜而起曰：請聞命。於是乃齋宿三日而請曰：敢問今日正陽，細子願以受盟。黃帝乃與俱入齋室，割臂歃血。黃帝親祝曰：今日正陽，歃血傳方，有敢背此言者，反受其殃。雷公再拜曰：細子受之。黃帝乃左握其手，右授之書曰：慎之慎之，吾為子言之。</p>
<p>先師，僦貸季。（帝曰先師之所禁，雷公曰旦暮勤服之，此「禁服」所由名也）</p>
<p>凡刺之理，經脈為始，營其所行，制其度量，內次五臟，外別六腑，審察衛氣，為百病母，調諸虛實，虛實乃止，瀉其血絡，血盡不殆矣。</p>
<p>風者，百病之始，先傷衛氣，乃生百病，故審察衛氣，為百病母。調諸虛實之偏，虛實乃止，止者，不偏虛不偏實也。瀉其血絡，血盡邪除，故人不殆也。</p>
<p>雷公曰：此皆細子之所以通，未知其所約也。黃帝曰：夫約方者，猶約囊也，囊滿而弗約，則輸泄，方成弗約，則神與弗俱。雷公曰：願為下材者，弗滿而約之。黃帝曰：未滿而知約之以為工，不可以為天下師。雷公曰：願聞為工。</p>
<p>下材，下士之材也。</p>
<p>黃帝曰：寸口主中，人迎主外，兩者相應，俱往俱來，若引繩，大小齊等。春夏人迎微大，秋冬寸口微大，如是者，名曰平人。人迎大一倍於寸口，病在足少陽，一倍而躁，在手少陽，人迎二倍，病在足太陽，二倍而躁，在手太陽，人迎三倍，病在足陽明，三倍而躁，在手陽明，盛則為熱，虛則為寒，緊則為痛痹，代則乍甚乍間。盛則瀉之，虛則補之，緊痛則取之分肉，代則取血絡且飲藥，陷下則灸之，不盛不虛，以經取之，名曰經刺。人迎四倍，且大且數，名曰溢陽，溢陽為外格，死不治。必審按其本末，察其寒熱，以驗其臟腑之病。</p>
<p>溢陽，陽氣之滿溢。溢陽為外格，陰盛於內，陽氣絕根而格除於外也，故死不治。</p>
<p>寸口大一倍於人迎，病在足厥陰，一倍而躁，在手心主，寸口二倍，病在足少陰，二倍而躁，在手少陰，寸口三倍，病在足太陰，三倍而躁，在手太陰，盛則脹滿寒中食不化，虛則熱中出糜少氣溺色變，緊則痛痹，代則乍痛乍止。盛則瀉之，虛則補之，緊則先刺而後灸之，代則取血絡而後調之，陷下則徒灸之，陷下者，脈血結於中，中有著血，血寒，故宜灸之，不盛不虛，以經取之。寸口四倍，且大且數，名曰溢陰，溢陰為內關，死不治。必審察其本末之寒溫，以驗其臟腑之病，通其營輸，乃可傳於大數。大數曰盛則使瀉之，虛則徒補之，緊則灸刺且飲藥，陷下則徒灸之，不盛不虛，以經取之，所謂經治者，飲藥，亦曰灸刺。脈急則引，脈大以弱，則欲安靜，用力無勞也。</p>
<p>溢陰為內關，陽盛於內，陰氣絕根而關閉於外也，故死不治。以經取之，以經常之法取之，謂之經治。脈急則引，以導引之法，通達而鬆緩之也。脈大以弱，則欲安靜，用力無勞苦也。</p>

<h1>卷三</h1>

<h2>經絡</h2>

<h3>經脈（二十）</h3>
<p>雷公問於黃帝曰：「禁服」之言，凡刺之理，經脈為始，營其所行，制其度量，內次五臟，外別六腑，願盡聞其道。黃帝曰：經脈者，所以能決死生，處百病，調虛實，不可不通。</p>
<p>凡刺之理，經脈為始，營其所行（營其所行之道路），制其度量（制其度量之長短），內次五臟（內次五臟之部），外別六腑（外別六腑之分）。六語，「禁服」之言。</p>
<p>肺手太陰之脈，起於中焦，下絡大腸，還循胃口，上膈，屬肺，從肺系橫出腋下，下循臑內，行少陰心主之前，下肘中，循臂內上骨下廉，入寸口，上魚，循魚際，出大指之端。其支者，從腕後直出次指內廉，出其端。是動則病肺脹滿膨膨而喘咳，缺盆中痛，甚則交兩手而瞀，此為臂厥。是主肺所生病者，咳，上氣喘喝，煩心，胸滿，　臑臂內前廉痛厥，掌中熱。氣有餘則肩背痛，風寒汗出中風，小便數而欠，氣虛則肩背痛寒，少氣不足以息，溺色變。為此諸病，盛則瀉之，虛則補之，熱則疾之，寒則留之，陷下則灸之，不盛不虛，以經取之。盛者，寸口大三倍於人迎，虛者，則寸口反小於人迎也。</p>
<p>手之三陰，自胸走手。肺手太陰之脈，起於中焦，下絡大腸，太陰陽明為表裡也。還循胃口，上膈，屬肺，從肺系橫出腋下，中府之分也。下循臑內（臂內嫩肉曰臑），行少陰厥陰二經之前（手三陰行於臂內，太陰在前），下肘中，循臂內上骨下廉（掌後高骨），入寸口而成尺寸，上魚（大指根肥肉日魚），循魚際（穴名，即寸口脈）。出大指之端，手太陰之少商也。其支者，從腕後直出次指內廉，出其端，而交於手陽明經。人迎，足陽明之動脈，在喉旁。</p>
<p>大腸手陽明之脈，起於大指次指之端，循指上廉，出合谷兩骨之間，上入兩筋之中，循臂上廉，入肘外廉，上臑外前廉，上肩，出髃骨之前廉，上出於柱骨之會上，下入缺盆，絡肺，下膈，屬大腸。其支者，從缺盆上頸，貫頰，入下齒中，還出挾口，交人中，左之右，右之左，上挾鼻孔。是動則病齒痛，頸腫。是主津液所生病者，目黃，口乾，鼽衄，喉痹，肩前臑痛，大指次指痛不用。氣有餘則當脈所過者熱腫，虛則寒慄不復。為此諸病，盛則瀉之，虛則補之，熱則疾之，寒則留之，陷下則灸之，不盛不虛，以經取之。盛者，人迎大三倍於寸口，虛者，人迎反小於寸口也。</p>
<p>手之三陽，自手走頭。大腸手陽明之脈，起於大指次指之端，（大指之次指），手陽明之商陽也。循指上廉，出合谷（穴名，在大指次指兩岐，手陽明動脈），兩骨之間，（大指次指兩岐骨問），上入兩筋之中．循臂上廉（手三陽行於臂外，陽明在前），入肘外廉（髃骨，肩上巨骨），上出於柱骨之會上（柱骨，項後大柱骨，即督脈之大椎，六陽所會），下入缺盆，絡肺，陽明太陰為表裡也。下膈，屬大腸。其支者，從缺盆上頸，貫頰，入下齒中，還出挾口，交人中，左之右，右之左（之，至也），上挾鼻孔，手陽明之迎香也，自迎香而交於足陽明經。熱則疾之，疾出其針也。寒則留之，久留其針也。</p>
<p>胃足陽明之脈，起於鼻之交頞中，旁納太陽之脈，下循鼻外，入上齒中，還出挾口環唇，下交承漿，卻循頤後下廉，出大迎，循頰車，上耳前，過客主人，循髮際，至額顱。其支者，從大迎前下人迎，循喉嚨，入缺盆，下膈，屬胃，絡脾。其直者，從缺盆下乳內廉，下挾臍，入氣街中。其支者，起於胃口，下循腹裡，下至氣街中而合，以下髀關，抵伏兔，下膝臏中，下循脛外廉，下足跗，入中指內間。其支者，下廉三寸而別，下入中指外間。其支者，別跗上，入大指間，出其端。是動則病洒洒振寒，善呻數欠，顏黑，病至則惡人與火，聞木音則惕然而驚，獨閉戶塞牖而處，甚則欲上高而歌，棄衣而走，賁響腹脹，是謂骭厥。是主血所生病者，狂瘧溫淫汗出，鼽衄，口喎唇胗，頸腫喉痹，大腹水腫，膝臏腫痛，循膺乳氣街股伏兔骭外廉足跗上皆痛，中指不用。氣盛則身以前皆熱，其有餘於胃則消穀善飢，溺色黃，氣不足則身以前皆寒慄，胃中寒則脹滿。為此諸病，盛則瀉之，虛則補之，熱則疾之，寒則留之，陷下則灸之，不盛不虛，以經取之。盛者，人迎大三倍於寸口，虛者，人迎反小於寸口也。</p>
<p>足之三陽，自頭走足。胃足陽明之脈，起於鼻之交頞中（頞，鼻莖，即山根），旁納太陽之脈（足太陽脈起目內眥，足陽明脈由此下行），下循鼻外，足陽明之承泣也（穴在目下）。入上齒中，還出挾口環唇，下交承漿（任脈穴名），卻循頤後下廉，出大迎（陽明穴名），循挾車（陽明穴名），上耳前，過客主人（足少陽穴名），循髮際，至額顱。其支者，從大迎前下人迎（陽明穴名，喉旁動脈），循喉嚨，入缺盆（陽明穴名）。下膈，屬胃，絡脾，陽明與太陰為表裡也。其直者，從缺盆下乳內廉，下挾臍，入氣街中（陽明穴名，毛際兩旁動脈）。其支者，起於胃口，下循腹裡，下至氣街中而合，以下髀關（穴名），抵伏兔（穴名），下膝臏中（膝蓋曰臏），下循脛外廉（䯒骨曰脛。足三陽行於骽外，陽明在前），下足跗（足背），入中指內間（大指之次指），足陽明之厲兌也。其支者，下廉三寸而別，下入中指外間。其支者，別跗上，入大指間，出其端，而交於足太陰經。惡人與火，聞木音惕然而驚，獨閉戶塞牖而處，上高而歌，棄衣而走，義詳《素問》「脈解」、「陽明脈解」。骭，脛骨也，足陽明自膝臏而下脛外，故病骭厥。中指不用，即大指之次指也。</p>
<p>脾足太陰之脈，起於大指之端，循指內側白肉際，過核骨後，上內踝前廉，上踹內，循脛骨後，交出厥陰之前，上膝股內前廉，入腹，屬脾，絡胃，上膈，挾咽，連舌本，散舌下。其支者，復從胃別上膈，注心中。是動則病舌本強，食則嘔，胃脘痛，腹脹善噫，得後與氣則快然如衰，身體皆重。是主脾所生病者，舌本痛，體不能動搖，食不下，煩心，心下急痛，溏，瘕泄，水閉，黃疸，不能臥，強立，股膝內腫厥，足大指不用。為此諸病，盛則瀉之，虛則補之，熱則疾之，寒則留之，陷下則灸之，不盛不虛，以經取之。盛者，寸口大三倍於人迎，虛者，寸口反小於人迎也。踹，音篆。</p>
<p>足之三陰，自足走胸。脾足太陰之脈，起於大指之端，足太陰之隱白也。循指內側白肉際，過核骨後（大指後圓骨），上內踝前廉（足三陰行於骽內，太陰在前），上踹內（骽肚），循脛骨後，交出厥陰之前（足太陰厥陰同起大指，其於踹下，厥陰在太陰之前，厥陰自中都上行，方出太陰之後，太陰自漏谷上行，方出厥陰之前），上膝股內前廉，入腹，屬脾，絡胃，太陰與陽明為表裡也。上膈，挾咽，連舌本，散舌下。其支者，復從胃別上膈，注心中，而交於手少陰經。得後與氣則快然如衰，義見《素問·脈解》。</p>
<p>心手少陰之脈，起於心中，出屬心系，下膈，絡小腸。其支者，從心系上挾咽，系目系。其直者，復從心系卻上肺，下出腋下，下循臑內後廉，行太陰心主之後，下肘內，循臂內後廉，抵掌後銳骨之端，入掌內後廉，循小指之內，出其端。是動則病嗌乾心痛，渴而欲飲，是為臂厥。是主心所生病者，目黃脅痛，臑臂內後廉痛厥，掌中熱痛。為此諸病，盛則瀉之，虛則補之，熱則疾之，寒則留之，陷下則灸之，不盛不虛，以經取之。盛者，寸口大再倍於人迎，虛者，寸口反小於人迎也。</p>
<p>心手少陰之脈，起於心中，出屬心系，下膈，絡小腸，少陰與太陽為表裡也。其支者，從心系上挾咽，系目系。其直者，復從心系卻上肺，下出腋下，手少陰之極泉也。下循臑內後廉（少陰在後），行太陰心主二脈之後，下肘內，循臂內後廉，抵掌後銳骨之端（少陰神門，手外踝上動脈），入掌內後廉，循小指之內，出其端，手少陰之少衝也。</p>
<p>小腸手太陽之脈，起於小指之端，循手外側，上腕，出踝中，直上循臂骨下廉，出肘內側兩筋之間，上循臑外後廉，出肩解，繞肩胛，交肩上，入缺盆，絡心，循咽，下膈，抵胃，屬小腸。其支者，從缺盆循頸，上頰，至目銳眥，卻入耳中。其支者，別頰，上䪼，抵鼻，至目內眥，斜絡於顴。是動則病嗌痛頷腫，不可以顧，肩似拔，臑似折。是主液所生病者，耳聾目黃頰腫，頸頷肩臑肘臂外後廉痛。為此諸病，盛則瀉之，虛則補之，熱則疾之，寒則留之，陷下則灸之，不盛不虛，以經取之。盛者，人迎大再倍於寸口，虛者，人迎反小於寸口也。</p>
<p>小腸手太陽之脈，起於小指之端，手太陽之少澤也。循手外側，上腕，出踝中，直上循臂骨下廉（太陽在後），出肘內側兩筋之間，上循臑外後廉，出肩解，（肩後骨縫），繞肩胛（肩膊），交肩上，會於督脈之大椎。入缺盆，絡心，太陽與少陰為表裡也。循咽，下膈，抵胃，屬小腸。其支者，從缺盆循頸，上頰，至目銳眥，卻入耳中，手太陽之聽宮也。其支者，別頰，上䪼，抵鼻，至日內眥，而交於足太陽經，斜絡於顴。</p>
<p>膀胱足太陽之脈，起於目內眥，上額，交巔。其支者，從巔至耳上角。其直者，從巔入絡腦，還出別下項，循肩膊內，挾脊，抵腰中，入循膂，絡腎，屬膀胱。其支者，從腰中下挾脊，貫臀，入膕中。其支者，從膊內左右別，下貫腫，挾脊內，過髀樞，循髀外，從後廉下合膕中，以下貫踹內，出外踝之後，循京骨，至小指外側。是動則病沖頭痛，目似脫，項似拔，脊痛，腰似折，髀不可以曲，膕如結，踹如裂，是為踝厥。是主筋所生病者，痔瘧狂癲疾，頭囟項痛，目黃，淚出，鼽衄，項背腰尻膕踹腳皆痛，小指不用。為此諸病，盛則瀉之，虛則補之，熱則疾之，寒則留之，陷下則灸之，不盛不虛，以經取之。盛者，人迎大再倍於寸口，虛者，人迎反小於寸口也。囟，音信。</p>
<p>膀胱足太陽之脈，起於目內眥，足太陽之睛明也。上額，交巔。其支者，從巔至耳上角。其直者，從巔入絡腦，還出別下項，循肩膊內，挾脊，抵腰中，入循膂（脊兩旁肉），絡腎，太陽與少陰為表裡也。屬膀胱。其支者，從腰中下挾脊，貫臀（尻旁大肉），入膕中（膝後曲處）。其支者，從膊內左右別，下貫胛（此太陽經挾脊之外行），挾脊內，過髀樞（髀骨樞機），循髀外，從後廉下合膕中（太陽在後）。以下貫踹內，出外踝之後，循京骨（穴名）。至小指外側，足太陽之至陰也。</p>
<p>腎足少陰之脈，起於小指之下，邪走足心，出於然谷之下，循內踝之後，別入跟中，以上踹內，出膕內廉，上股內後廉，貫脊，屬腎，絡膀胱。其直者，從腎上貫肝膈，入肺中，循喉嚨，挾舌本。其支者，從肺出絡心，注胸中。是動則病飢不欲食，面如漆柴，咳唾則有血，喝喝而喘，坐而欲起，目䀮䀮　如無所見，心如懸，若飢狀，氣不足則善恐，心惕惕如人將捕之，是為骨厥。是主腎所生病者，口熱舌乾，咽腫上氣，嗌乾及痛，煩心心痛，黃疸腸澼，脊股內後廉痛，痿厥，嗜臥，足下熱而痛。為此諸病，盛則瀉之，虛則補之，熱則疾之，寒則留之，陷下則灸之，不盛不虛，以經取之。灸則強食生肉，緩帶被髮，大杖重履而步。盛者，寸口大再倍於人迎，虛者，寸口反小於人迎也。</p>
<p>腎足少陰之脈，起於小指之下，邪走足心，足少陰之湧泉也。出於然谷之下（穴名），循內踝之後（太谿，少陰動脈），別入跟中（腳跟），以上踹內，出膕內廉，上股內後廉（少陰在後），貫脊，屬腎，絡膀胱，少陰與太陽為表裡也。其直者，從腎上貫肝膈，入肺中，循喉嚨，挾舌本。其支者，從肺出絡心，注胸中，足少陰之俞府也。陷下，腎氣虛也，虛故灸之。灸則強食生肉，令其難消，緩帶被髮，大杖重履而步，令其用力，所以使脾土困乏，不至刑傷腎水也。</p>
<p>心主手厥陰心包絡之脈，起於胸中，出屬心包絡，下膈，歷絡三焦。其支者，循胸，出脅，下腋三寸，上抵腋下，循臑內，行太陰少陰之間，入肘中，下臂，行兩筋之間，入掌中，循中指，出其端。其支者，別掌中，循小指次指，出其端。是動則病手心熱，臂肘攣急，腋腫，甚則胸脅支滿，心中憺憺　大動，面赤目黃，喜笑不休。是主脈所生病者，煩心心痛，掌中熱。為此諸病，盛則瀉之，虛則補之，熱則疾之，寒則留之，陷下則灸之，不盛不虛，以經取之。盛者，寸口大一倍於人迎，虛者，寸口反小於人迎也。</p>
<p>心主手厥陰心包絡之脈，起於胸中，出屬心包絡，下膈，歷絡三焦（三焦有上中下三部，故曰歷絡），厥陰與少陽為表裡也。其支者，循胸，出脅，下腋三寸，手厥陰之天池也。上抵腋下，循臑內，行太陰少陰之間（厥陰在中），入肘中，下臂，行兩筋之間，入掌中，循小指次指，出其端，小指之次指。而交於手少陽經。</p>
<p>三焦手少陽之脈，起於小指次指之端，上出兩指之間，循手表腕，出臂外兩骨之間，上貫時，循臑外，上肩，而交出足少陽之後，入缺盆，布膻中，散絡心包，下膈，循屬三焦。其支者，從膻中上出缺盆，上項，系耳後，直上出耳上角，以屈下頰，至䪼。其支者，從耳後入耳中，出走耳前，過客主人前，交頰，至目銳眥。是動則病耳聾渾渾焞焞，嗌腫喉痹。是主氣所生病者，汗出，目銳眥痛，頰痛，耳後肩臑肘臂外皆痛，小指次指不用。為此諸病，盛則瀉之，虛則補之，熱則疾之，寒則留之，陷下則灸之，不盛不虛，以經取之。盛者，人迎大一倍於寸口，虛者，人迎反小於寸口也。</p>
<p>三焦手少陽之脈，起於小指次指之端（小指之次指），手少陽之關衝也。上出兩指之間（小指次指之間），循手表腕，出臂外兩骨之間，上貫肘（少陽在中），循臑外，上肩，而交出足少陽之後（自天髎出足少陽後），入缺盆，布膻中（膻中者，心主之宮城也），散絡心包，少陽與厥陰為表裡也。下膈，循屬三焦（三焦部大，循其部而屬之）。其支者，從膻中上出缺盆，上項，系耳後，直上出耳上角，以屈下煩，至䪼。（目下）。其支者，從耳後入耳中，出走耳前，過客主人（足少陽穴）。前，交頰，至目銳眥，而交於足少陽經。</p>
<p>膽足少陽之脈，起於目銳眥，上抵頭角，下耳後，循頸，行手少陽之前，至肩上，卻交出手少陽之後，入缺盆。其支者，從耳後入耳中，出走耳前，至目銳眥後。其支者，別銳眥，下大迎，合於手少陽，抵於䪼，下加頰車，下頸，合缺盆，以下胸中，貫膈，絡肝，屬膽，循脅裡，出氣街，繞毛際，橫入髀厭中。其直者，從缺盆下腋，循胸，過季脅，下合髀厭中，以下循髀陽，出膝外廉，下外輔骨之前，直下抵絕骨之端，下出外踝之前，循足跗上，入小指次指之間。其支者，別跗上，入大指之間，循大指岐骨內，出其端，還貫爪甲，出三毛。是動則病口苦，善太息，心脅痛，不能轉側，甚則面微有塵，體無膏澤，足外反熱，是為陽厥。是主骨所生病者，頭痛頷痛，目銳眥痛，缺盆中腫痛，腋下腫，馬刀挾癭，汗出振寒，瘧，胸脅肋髀膝外至脛絕骨外踝前及諸節皆痛，小指次指不用。為此諸病，盛則瀉之，虛則補之，熱則疾之，寒則留之，陷下則灸之，不盛不虛，以經取之。盛者，人迎大一倍於寸口，虛者，人迎反小於寸口也。</p>
<p>膽足少陽之脈，起於目銳眥，足少陽之童子髎也。上抵頭角，下耳後，循頸，行手少陽之前，至肩上，卻交出手少陽之後，入缺盆。其支者，從耳後入耳中，出走耳前，至目銳眥後。其支者，別銳眥，下大迎（足陽明穴），合於手少陽，抵於䪼，下加頰車（足陽明穴），下頸，合缺盆，以下胸中，貫膈，絡肝，少陽與厥陰為表裡也。屬膽，循脅裡（足三陽自頭走足，陽明行身之前，太陽行身之後，少陽行身之側），出氣街（足陽明穴），繞毛際，橫入髀厭中（即髀樞）。其直者，從缺盆下腋，循胸，過季脅，下合髀厭中，以下循髀陽，出膝外廉，下外輔骨之前（少陽在中。外輔骨，膝外高骨），直下抵絕骨之端（外踝上骨際），下出外踝之前，循足跗上，入小指次指之間，足少陽之竅陰也。其支者，別跗上，入大指之間，循大指岐骨內，出其端，還貫爪甲，出三毛，而交於足厥陰經。馬刀挾癭，瘰癧腫硬，如癭瘤歷絡累生，旁挾胸脅，彎如馬刀，少陽上逆之病也。經氣壅塞，故生此證。</p>
<p>肝足厥陰之脈，起於大指叢毛之際，上循足跗上廉，去內踝一寸，上踝八寸，交出太陰之後，上膕內廉，循股陰，入毛中，過陰器，抵少腹，挾胃，屬肝，絡膽，上貫膈，布脅肋，循喉嚨之後，上入頏顙，連目系，上出額，與督脈會於巔。其支者，從目系下頰裡，環唇內。其支者，復從肝別貫膈，上注肺。是動則病腰痛不可以俯仰，丈夫㿉疝，婦人少腹腫，甚則嗌乾，面塵脫色。是主肝所生病者，胸滿，嘔逆，飧泄，狐疝，遺溺，閉癃。為此諸病，盛則瀉之，虛則補之，熱則疾之，寒則留之，陷下則灸之，不盛不虛，以經取之。盛者，寸口大一倍於人迎，虛者，寸口反小於人迎也。</p>
<p>肝足厥陰之脈，起於大指叢毛之際（叢毛即三毛），足厥陰之大敦也。上循足跗上廉，去內踝一寸，上踝八寸（中都之上），交出太陰之後（厥陰在中），上膕內廉，循股陰，入毛中，過陰器，抵少腹，挾胃，屬肝，絡膽，厥陰與少陽為表裡也。上貫膈，布脅肋（足三陰自足走胸，太陰行身之前，少陰行身之後，厥陰行身之側），循喉嚨之後，上入頏顙，連目系，上出額，與督脈會於巔。其支者，從目系下頰裡，環唇內。其支者，復從肝別貫膈，上注肺，而交於手太陰經。</p>
<p>此十二經之一周也，是即營氣所行之次。十二經孔穴，詳見《素問》「氣穴」、「氣府」諸篇。</p>
<p>經脈十二者，伏行分肉之間，深不可見，其可見者，手太陰過於外踝之上，無所隱故也。諸脈之浮而常見者，皆絡脈也。經脈為里，支而橫者為絡，絡之別者為孫。盛而血者疾誅之，盛者瀉之，虛者飲藥以補之。</p>
<p>手太陰過於外踝之上，即寸口也。（經脈為里至末，舊誤在「脈度」）</p>
<p>雷公曰：何以知經脈之與絡脈異也？黃帝曰：經脈者，常不可見也，其虛實也，以氣口知之，脈之見者，皆絡脈也。諸絡脈皆不能經大節之間，必行絕道而出入，復合於皮中，其會皆見於外。雷公曰：細子無以明其然也。黃帝曰：六經絡，手陽明少陽之大絡，起於五指間，上合肘中。飲酒者，衛氣先行皮膚，先充絡脈，絡脈先盛，故衛氣已平，營氣乃滿，而經脈大盛。脈之卒然動者，皆邪氣居之，留於本末，不動則熱，不堅則陷且空，不與眾同，是以知其何脈之動也。故諸刺絡脈者，必刺其結上甚血者。雖無結，急取之，以瀉其邪而出其血，留之發為痹也。</p>
<p>大節，大關節也，經脈必由大節而行，絡脈不能經大節之間，必行經脈之絕道而出入（絕道，經脈不行之處），周絡一身，復合於皮膚之中，其所會合，皆見於外也。六經絡脈，手陽明少陽之大絡，起於五指間，上合於肘中（手陽明之絡，名偏歷，分給於大指食指，出合谷之次，別走太陰，手少陽之絡，名外關，散絡於中指名指小指，出陽池之次，別走厥陰，是起於五指間也，即手背之青筋外露也。二脈上行，總於肘中，厥陰經曲澤之次相合）。飲酒者，酒氣剽悍，直走衛氣，衛氣先行皮膚，先充絡脈，絡脈先盛。故衛氣已平（盛極而平），然後內灌於經，營氣乃滿，而經脈大盛。凡脈之卒然動者，皆邪氣居之，留於經絡之本末，不動則熱，不堅則陷且空，不與眾同，是以知其何脈之動也。故諸刺絡脈者，必刺其結上盛血者。雖無結，亦急取之，以瀉其邪而出其血，留之則發為痹病也。</p>
<p>凡診絡脈，脈色青則寒且痛，赤則有熱。胃中寒，手魚之絡多青矣，胃中有熱，魚際絡赤。其暴黑者，留久痹也。其有赤有黑有青者，寒熱氣也。其青短者，少氣也。凡刺寒熱者，皆多血絡，必間日而一取之，血盡而止，乃調其虛實。其小而短者，少氣，甚者瀉之則悶，悶甚則僕，不得言，悶則急坐之也。</p>
<p>皆多血絡，皆多蓄血之絡也。</p>
<p>雷公曰：願卒聞經脈之始生。黃帝曰：人始生，先成精，精成而腦髓生，骨為幹，脈為營，筋為剛，肉為牆，皮膚堅而毛髮長，谷入於胃，脈道乃通，血氣乃行。</p>
<p>人之初生，爰有祖氣，祖氣一分，精神皆化，而形質初兆，則先成其精，精者，官骸之始基也。腎藏精而主骨，腦髓者，腎精所結，故精成而腦髓生。腦髓生則骨立，骨為之干，脈為之營，筋為之剛，肉為之牆，皮膚以生，毛髮續長，形完胎落。谷入於胃，脈道乃通，血氣乃行。此經脈所由生也。</p>

<h3>經別（二十一）</h3>
<p>黃帝問於岐伯曰：余聞人之合於天道也，內有五臟，以應五音、五色、五味、五時、五位也，外有六腑，以應六律，六律建陰陽諸經，而合之十二月、十二辰、十二節、十二時、十二經水、十二經脈者，此五臟六腑之所以應天道。夫十二經脈者，人之所以生，病之所以成，人之所以治，病之所以起，學之所始，工之所止也，粗之所易，上之所難也，請問其離合出入奈何？岐伯稽首再拜曰：明乎哉問也！此粗之所過，上之所息也，請卒言之。</p>
<p>六律建陰陽諸經，以六律建立陰陽十二經也。上，上工。過，忽而過之。息，謂止而究之也。</p>
<p>足太陽之正，別入於膕中，其一道下尻五寸，別入於肛，屬於膀胱，散之腎，循膂，當心入散，直者從膂上出於項，復屬於太陽，此為一經也。</p>
<p>此足太陽之經別入者。</p>
<p>足少陰之正，至膕中，別走太陽而合，上至腎，當十四椎，出屬帶脈，直者系舌本，復出於項，合於太陽，此為一合。成以諸陰之別，皆為正也。</p>
<p>足少陰與足太陽為表裡，足少陰之正，至膕中而合太陽，此為一合也。諸陽經之正，成以諸陰之別道相合，皆為正脈，非支絡也。</p>
<p>足少陽之正，繞髀，入毛際，合於厥陰，別者入季脅之間，循胸裡，屬膽，散之上肝，貫心，以上挾咽，出頤頷中，散於面，系目系，合少陽於外眥也。</p>
<p>此足少陽之經別入者。</p>
<p>足厥陰之正，別跗上，上至毛際，合於少陽，與別俱行，此為二合也。</p>
<p>足厥陰與足少陽為表裡，足厥陰之正，至毛際而合少陽，此為二合也。</p>
<p>足陽明之正，上至髀，入於腹裡，屬胃，散之脾，上通於心，上循咽，出於口，上頞䪼，還系目系，合於陽明也。</p>
<p>此足陽明之經別入者。</p>
<p>足太陰之正，上至髀，合於陽明，與別俱行，上結於咽，貫舌中，此為三合也。</p>
<p>足太陰與足陽明為表裡，至髀上而合陽明，此為三合也。</p>
<p>手太陽之正，指地，別於肩解，入腋，走心，系小腸也。</p>
<p>此手太陽之經別入者。指地者，在外而內行也。</p>
<p>手少陰之正，別入於淵腋兩筋之間，屬於心，上走喉嚨，出於面，合目內眥，此為四合也。</p>
<p>手少陰與手太陽為表裡，至內眥而合太陽，此為四合也。淵腋，穴名。</p>
<p>手少陽之正，指天，別於巔，入缺盆，下走三焦，散於胸中也。</p>
<p>此手少陽之經別入者。指天，在內而外行也。</p>
<p>手心主之正，別下淵腋三寸，入胸中，別屬三焦，出循喉嚨，出耳後，合少陽完骨之下，此為五合也。</p>
<p>手心主與手少陽為表裡，至完骨而合少陽，此為五合也。完骨，耳後骨。</p>
<p>手陽明之正，從手循膺乳，別於肩髃，入柱骨，下走大腸，屬於肺，上循喉嚨，出缺盆，合於陽明也。</p>
<p>此手陽明之經別入者。</p>
<p>手太陰之正，別入淵腋少陰之前，入走肺，散之大腸，上出缺盆，循喉嚨，復合於陽明，此為六合也。</p>
<p>手太陰與手陽明為表裡，至喉嚨而合陽明，此為六合也。淵腋，足少陽穴。少陰，手少陰經。</p>
<p>手太陰之別，名曰列缺，起於腕上分間，並太陰之經，直入掌中，散入於魚際。其病實則手銳掌熱，虛則欠㰦，小便遺數，取之去腕半寸，別走陽明也。</p>
<p>列缺，穴名，在經渠後，手太陰自此別走於陽明。並太陰之經，太陰之正經也。手陽明起於手指，故實則手銳掌熱（銳掌，掌之盡處）。欠㰦，伸腰開口，以舒鬱悶也。取之去腕半寸，別走陽明之穴，即列缺也。</p>
<p>手少陰之別，名曰通里，去腕一寸半，別而上行，循經入於心中，系舌本，屬目系。其實則支膈，虛則不能言，取之掌後一寸，別走太陽也。</p>
<p>通里，穴名，在陰郄後，手少陰自此別走手太陽。支胭，膈上偏支作滿，金被火刑，肺氣不降也。不能言，心主言也（《難經》：肺主聲，入心為言）。掌後一寸，別走太陽，即通里也。</p>
<p>手心主之別，名曰內關，去腕二寸，出於兩筋之間，循經以上，繫於心，包絡心系。實則心痛，虛則為頭強，取之兩筋間也。</p>
<p>內關，穴名，手心主自此別走手少陽。取之兩筋間，即內關也。</p>
<p>手陽明之別，名曰偏歷，去腕三寸，別入太陰，其別者，上循臂，乘肩髃，上曲頰，偏齒，其別者，入耳，合於宗脈。實則齲聾，虛則齒寒痹隔，取之所別也。</p>
<p>偏歷，穴名，手陽明自此別走手太陰。偏齒，半邊之齒也。合於宗脈，耳者，宗脈之所聚也。齲，齒病也。痹隔，經絡痹塞不通也。取之所別，即偏歷也。後仿此。</p>
<p>手太陽之別，名曰支正，上腕五寸。內注少陰，其別者，上走肘，絡肩髃。實則節弛肘廢，虛則生疣，小者如指痂疥，取之所別也。疣，音尤。</p>
<p>支正，穴名，手太陽自此別走手少陰。疣，贅瘤也。小者如指痂疥，如指上所生之疥粒也。</p>
<p>手少陽之別，名曰外關，去腕二寸，外繞臂，注胸中，合心主。病實則肘攣，虛則不收，取之所別也。</p>
<p>外關，穴名，手少陽自此別走手心主。</p>
<p>足陽明之別，名曰豐隆，去踝八寸，別走太陰，其別者，循脛骨外廉，上絡頭項，合諸經之氣，下絡喉嗌。其病氣逆則喉痹瘁喑，實則狂癲，虛則足不收，脛枯，取之所別也。</p>
<p>豐隆，穴名，足陽明自此別走足太陰。瘁，憔瘁也。</p>
<p>足太陽之別，名曰飛揚，去踝七寸，別走少陰。實則鼽窒，頭背痛，虛則鼽衄，取之所別也。</p>
<p>飛揚，穴名，足太陽自此別走足少陰。</p>
<p>足少陽之別，名曰光明，去踝五寸，別走厥陰，下絡足跗。實則厥，虛則痿躄，坐不能起，取之所別也。</p>
<p>光明，穴名，足少陽自此別走足厥陰。</p>
<p>足太陰之別，名曰公孫，去本節之後一寸，別走陽明，其別者，入絡腸胃。厥氣上逆則霍亂，實則腸中切痛，虛則鼓脹，取之所別也。</p>
<p>公孫，穴名，足太陰自此別走足陽明。</p>
<p>足少陰之別，名曰大鐘，當踝後，繞跟，別走太陽，其別者，並經上走於心包下，外貫腰脊。其病氣逆則煩悶，實則閉癃，虛則腰痛，取之所別也。</p>
<p>大鐘，穴名，足少陰自此別走足太陽。</p>
<p>足厥陰之別，名曰蠡溝，去內踝五寸，別走少陽，其別者，循脛上睪，結於莖。其病氣逆則睪腫卒疝，實則挺長，虛則暴癢，取之所別也。睪，音高。</p>
<p>蠡溝，穴名，足厥陰自此別走足少陽。睪，丸，陰囊也。</p>
<p>任脈之別，名曰尾翳，下鳩尾，散於腹。實則腹皮痛，虛則癢搔，取之所別也。</p>
<p>尾翳，穴名，任脈自此別走沖、督。鳩尾，蔽心骨，穴名。詳尾翳，當是中庭別名，中庭在鳩尾之上，故曰下鳩尾，散於腹。舊注謂為會陰，非。</p>
<p>督脈之別，名曰長強，挾膂，上項，散頭上，下當肩胛左右別走太陽，入貫膂。實則脊強，虛則頭重，高搖之，挾脊之有過者，取之所別也。</p>
<p>長強，穴名，督脈自此別走任、沖。下當肩胛左右又別走太陽。高搖之，頭之高也。</p>
<p>脾之大絡，名曰大包，出淵腋下三寸，布胸脅。實則身盡痛，虛則百節盡皆縱，此脈若羅絡之血者，皆取之脾之大絡脈也。</p>
<p>大包，穴名，脾為五臟之長，故另有大絡羅列也。此脈所部，若有絡血羅列可見者，皆取之大包。</p>
<p>《素問·玉機真臟論》：胃之大絡，名曰虛里，脾胃皆有大絡也。</p>
<p>凡此十五絡者，實則必見，虛則必下。視之不見，求之上下，人經不同，絡脈異所別也。（自手太陰之別以下十六段，舊誤在「經脈」）</p>
<p>諸經之別，皆絡脈也，共十五絡。實則必見於外，虛則必下，不可見也。視之而不見，當求之上下之間，蓋以人經虛實不同，絡脈異於其所別走之處故也。</p>

<h3>經筋（二十二）</h3>
<p>足少陽之筋，起於小指次指，上結外踝，上循脛外廉，結於膝外廉。其支者，別走外輔骨，上走髀，前者結於伏兔之上，後者結於尻。其直者，上乘䏚季脅，上走腋前廉，繫於膺乳，結於缺盆。直者，上出腋，貫缺盆，出太陽之前，循耳後，上額角，交巔上，下走頷，上結於頄。支者，結於目眥，為外維。其病小指次指支轉筋，引膝外轉筋，不可屈伸，膕筋急，前引髀，後引尻，即上乘䏚季脅痛，上引缺盆膺乳頸，維筋急，從左之右，右目不開，上過右角，並蹺脈而行，左絡於右，故傷左角，右足不用，命曰維筋相交，治在燔針劫刺，以知為數，以痛為腧，名曰孟春痹也。</p>
<p>伏兔，膝上六寸股外高肉。尻，尾，尾骶骨。䏚肋，季脅盡處軟肋骨。頄，顴頰間骨。維筋，維絡頭項胸膺之筋。少陽甲木從左右行，故右目不開，右足不用，以其維筋自左而右交也，故命曰維筋相交。以知為數，知，覺也。以痛為腧，痛者，是其腧穴也。孟春痹者，足少陽應正月之氣也，義見「陰陽系日月」中。</p>
<p>足太陽之筋，起於足小指，上結於踝，邪上結於膝，其下循足外踝，結於踵，上循跟，結於膕。其別者，結於踹外，上膕中內廉，與膕中並，上結於臀，上挾脊，上項。其支者，別入結於舌本。其直者，結於枕骨，上頭，下顏，結於鼻。其支者，為目上網，下結於頄。其支者，從腋後外廉結於肩髃。其支者，入腋下，上出缺盆，上結於完骨。其支者，出缺盆，邪上出於頄。其病小指支跟腫痛，膕攣，脊反折，項筋急，肩不舉，腋支缺盆中紐痛，不可左右搖，治在燔針劫刺，以知為數，以痛為腧，名曰仲春痹也。</p>
<p>顏，額上也。完骨，耳後骨。小指支跟腫痛，痛連腳跟也。腋支缺盆中紐痛，紐折作痛，如物支拄也。仲春痹，足太陽應二月之氣也。</p>
<p>足陽明之筋，起於中三指，結於跗上，邪外上加於輔骨，上結於膝外廉，直上結於髀樞，上循脅，屬脊。其直者，上循骭，結於膝。其支者，結於外輔骨，合少陽。其直者，上循伏兔，上結於髀，聚於陰器，上腹而布，至缺盆而結，上頸，上頰口，合於頄，下結於鼻，上合於太陽，太陽為目上網，陽明為目下網。其支者，從頰結於耳前。其病足中指支脛轉筋，腳跳堅，伏兔轉筋，髀前腫，㿉疝，腹筋急，引缺盆及頰，卒口僻，急者目不合，熱則筋縱，目不開，頰筋有寒則急，引頰移口，有熱則筋弛縱，緩不勝收，故僻。治之以馬膏，膏其急者，以白酒和桂，以塗其緩者，以桑鉤鉤之，即以生桑灰置之坎中，高下以坐等，以膏熨急頰，且飲美酒，啖美炙肉，不飲酒者，自強也，為之三拊而已，治在燔針劫刺，以知為數，以痛為腧，名曰季春痹也。</p>
<p>骭，脛骨也。伏兔，股外豐肉，足陽明經脈所行，故穴名伏兔。聚於陰器，陰陽總宗筋之會，會於氣街，而陽明為之長也（《素問·痿論》語）。腳跳堅，腳筋跳動而堅硬也。桑鉤鉤之，使口正而不僻也。高下以坐等，令坎中高下與人坐相等也。三拊而已．熨後拊摩病上，三次而愈也。季春痹，足陽明應三月之氣也。</p>
<p>手陽明之筋，起於大指次指之端，結於腕，上循臂，上結於肘外，上臑，結於髃。其支者，繞肩胛，挾脊。直者，從肩髃上頸。其支者，上頰，結於頄。直者，上出手太陽之前，上左角，絡頭，下右頷。其病當所過者支痛及轉筋，肩不舉，頸不可左右視，治在燔針劫刺，以知為數，以痛為腧，名曰孟夏痹也。</p>
<p>上左角，絡頭，下右頷，左手之筋也，右手之筋，上右角，絡頭，下左頷，陽明之脈，左之右，右之左，筋亦如是。孟夏痹，手陽明應四月之氣也。</p>
<p>手太陽之筋，起於小指之上，結於腕，上循臂內廉，結於肘內銳骨之後，彈之應小指之上，入結於腋下。其支者，後走腋後廉，上繞肩胛，循頸，出走太陽之前，結於耳後完骨。其支者，入耳中。直者，出耳上，下結於頷，上屬目外眥。其病小指支肘內銳骨後廉痛，循臂陰，入腋下，腋下痛，腋後廉痛，繞肩胛引頸而痛，應耳中鳴痛，引頷，目瞑，良久乃得視，頸筋急則為筋瘻頸腫，寒熱在頸，其為腫者，復而銳之，本支者，上曲牙，循耳前，屬目外眥，上頷，結於角，其痛當所過者支轉筋，治在燔針劫刺，以知為數，以痛為腧，名曰仲夏痹也。</p>
<p>彈之應小指之上，彈之痠麻，應於小指之上也。頸筋急，則為筋瘻頸腫，瘰癧病也。復而銳之，復刺而用銳針，即小針也。仲夏痹，手太陽應五月之氣也。</p>
<p>手少陽之筋，起於小指次指之端，結於腕，上循臂，結於肘，上繞臑外廉，上肩，走頸，合手太陽。其支者，當曲頰，入系舌本。其支者，上曲牙，循耳前，屬目外眥，上乘頷，結於角。其病當所過者即支轉筋，舌卷，治在燔針劫刺，以知為數，以痛為腧，名曰季夏痹也。</p>
<p>季夏痹，手少陽應六月之氣也。</p>
<p>足太陰之筋，起於大指之端內側，上結於內踝。其直者，絡於膝內輔骨，上循陰股，結於髀，聚於陰器，上腹，結於臍，循腹裡，結於肋，散於胸中。其內者，著於脊。其病足大指支內踝痛，轉筋痛，膝內輔骨痛，陰股引髀而痛，陰器紐痛，上引臍，兩脅痛，引膺中脊內痛，治在燔針劫刺，以知為數，以痛為腧，名曰孟秋痹也。</p>
<p>孟秋痹，足太陰應七月之氣也。</p>
<p>足少陰之筋，起於小指之下，並足太陰之筋，邪走內踝之下，結於踵，與太陽之筋合而上結於內輔之下，並太陰之筋而上循陰股，結於陰器，循脊內，挾膂，上至項，結於枕骨，與足太陽之筋合。其病足下轉筋，及所過而結者皆痛及轉筋，病在此者，主癇瘛及痙，在外者不能俯，在內者不能仰，故陽病者，腰反折，不能俯，陰病者，不能仰，治在燔針劫刺，以知為數，以痛為腧，在內者，熨引飲藥，此筋折紐，紐發數甚者，死不治。名曰仲秋痹也。</p>
<p>癇，驚也。瘛，筋急而抽引也。痙，筋短而身勁也。筋脈短急，其在外者，即不能俯（外，身後也），其在內者，即不能仰，故太陽病者，腰反折，不能俯，其經行身之後也，少陰病者，身傴僂，不能仰，其經行身之前也（少陰自前而行於後）。此筋折紐，折其樞紐也。紐發數甚，折紐數發而數甚也。仲秋痹，足少陰應八月之氣也。</p>
<p>足厥陰之筋，起於大指之上，上結於內踝之前，上循脛，上結內輔之下，上循陰股，結於陰器，絡諸筋。其病足大指支內踝之前痛，內輔痛，陰股痛，轉筋，陰器不用，傷於內則不起，傷於寒則陰縮入，傷於熱則縱挺不收，治在行水清陰氣，其病轉筋者，治在燔針劫刺，以知為數，以痛為腧，名曰季秋痹也。</p>
<p>結於陰器，肝主筋，前陰者，宗筋之所聚也。絡諸筋，前陰皆聯絡於諸筋也。傷於內則不起，縱欲傷精，則陰痿也。傷於寒則陰縮入，寒則筋急也。傷於熱則縱挺不收，熱則筋松也。治在行水清陰氣，熱則補腎水，以清陰分之熱也。季秋痹，足厥陰應九月之氣也。</p>
<p>手厥陰之筋，起於中指，與太陰之筋並行，結於肘內廉，上臂陰，結腋下，下散前後，挾脅。其支者，入腋，散胸中，結於脅。其病當所過者支轉筋，前及胸痛，息賁，治在燔針劫刺，以知為數，以痛為腧，名曰孟冬痹也。</p>
<p>息賁，喘息賁逆。孟冬痹，手厥陰應十月之氣也。</p>
<p>手少陰之筋，起於小指之內側，結於銳骨，上結肘內廉，上入腋，交太陰，挾乳里，結於胸中，循胸，下繫於臍。其病內急，心承伏梁，下為肘網，當所過者支轉筋，筋痛，治在燔針劫刺，以知為數，以痛為腧，其成伏梁，唾膿血者，死不治，名曰仲冬痹也。</p>
<p>銳骨，掌後銳骨。肘網，肘如網羅牽引。仲冬痹，手少陰應十一月之氣也。</p>
<p>手太陰之筋，起於大指之上，循指上行，結於魚後，行寸口外側，上循臂，結肘中，上臑內廉，入腋下，出缺盆，結肩前髃，上結缺盆，下結胸裡，散貫賁，合賁下，抵季脅。其病當所過者支轉筋，痛甚成息賁，脅急，吐血。治在燔針劫刺，以知為數，以痛為腧。名曰季冬痹也。</p>
<p>賁，賁門，《難經》：胃為賁門（胃之上口）。季冬痹，手太陰應十二月之氣也。</p>
<p>經筋之病，寒則反折筋急，熱則筋弛縱不收，陰痿不用。陽急則反折，陰急則俯不伸。淬刺者，刺寒急也，熱則筋弛不收，無用燔針。足之陽明，手之太陽，筋急則口目為僻，眥急不能卒視，治皆如右方也。</p>
<p>焠針即燔針，以火燒其針也。燔針治寒而筋急者，熱而筋縱者，不可用也。</p>

<h3>經水（二十三）</h3>
<p>黃帝問於岐伯曰：經脈十二者，外合於十二經水，而內屬於五臟六腑。夫十二經水者，其有大小深淺廣狹遠近各不同，五臟六腑之高下大小，受谷之多少亦不等，相應奈何？夫經水者，受水而行之，五臟者，合神氣魂魄而藏之，六腑者，受谷而行之，受氣而揚之，經脈者，受血而營之，合而以治奈何？刺之深淺，灸之壯數，可得聞乎？</p>
<p>義詳下文。</p>
<p>岐伯答曰：善哉問也！天至高，不可度，地至廣，不可量，此之謂也。且夫人生於天地之間，六合之內，此天之高、地之廣也，非人力之所度量而至也。若夫八尺之士，皮肉在此，外可度量切循而得之，其死可解剖而視之，其臟之堅脆，腑之大小，谷之多少，脈之長短，血之清濁，氣之多少，十二經之多血少氣，與其少血多氣，與其皆多血氣，與其皆少血氣，皆有大數，其治以針艾，各調其經氣，固其常有合乎。黃帝曰：余聞之，快於耳，不解於心，願卒聞之。岐伯答曰：此人之所以參天地而應陰陽也，不可不察。</p>
<p>人之十二經脈，合於十二經水，其理玄遠。天之至高不可度，地之至廣不可量，何由而知天地與人相合也？且夫人生於天地之間，六合之內，渺焉中處，而天地之高廣，亦非人力之所度量而至也。若夫人，則無不可度量而知，外可切循，內可解剖，其臟腑之形象，氣血之多少，皆有大數。即其小者，以測大者，則經脈之與經水，固其常有合也。</p>
<p>足太陽外合於清水，內屬於膀胱，而通水道焉。足少陽外合於渭水，內屬於膽。足陽明外合於海水，內屬於胃。足太陰外合於湖水，內屬於脾。足少陰外合於汝水，內屬於腎。足厥陰外合於澠水，內屬於肝。手太陽外合於淮水，內屬於小腸，而水道出焉。手少陽外合於漯水，內屬於三焦。手陽明外合於江水，內屬於大腸。手太陰外合於河水，內屬於肺。手少陰外合於濟水，內屬於心。手心主外合於漳水，內屬於心包。</p>
<p>手足太陽，皆主水道，足太陽以寒水主令，手太陽以丙火而化寒水也。</p>
<p>凡此五臟六腑十二經水者，外有源泉而內有所稟，此皆內外相貫，如環無端，人經亦然。故天為陽，地為陰，腰以上為天，腰以下為地。故海以北者為陰，湖以北者為陰中之陰，漳以南者為陽，河以北至漳者為陽中之陰，漯以南至江者為陽中之太陽，此一隅之陰陽也，所以人與天地相參也。</p>
<p>經脈之陰陽配於經水之陰陽，故人與天地相參。</p>
<p>黃帝曰：夫經水之應經脈也，其遠近淺深，水血之多少各不同，合而以刺之奈何？岐伯答曰：足陽明，五臟六腑之海也，其脈大血多，氣盛熱壯，刺此者不深弗散，不留不瀉也。足陽明刺深六分，留十呼，足太陽深五分，留七呼，足少陽深四分，留五呼，足太陰深三分，留四呼，足少陰深二分，留三呼，足厥陰深一分，留二呼，手之陰陽，其受氣之道近，其氣之來疾，其刺深者皆無過二分，其留皆無過一呼，其少長大小肥瘦，以意科之，命曰法天之常。灸之亦然。灸而過此者，得惡火，則骨枯脈澀，刺而過此者，則脫氣。</p>
<p>此言刺法深淺之度，留針遲速之候。</p>
<p>黃帝曰：夫經脈之小大，血之多少，膚之薄厚，肉之堅脆，及　膕之小大，可為量度乎？岐伯答曰：其可為度量者，取其中度也，不甚脫肉，而血氣不衰也。若夫度之人痟瘦而形肉脫者，惡可以度量刺乎。審切循捫按，視其寒溫盛衰而調之，是謂因適而為之真也。痟與消同。</p>
<p>可為度量者，取其人之中度也，此不甚脫肉，而血氣不衰者也。若夫所度之人，痟瘦而形肉脫者，則不可以度量刺。宜審切循捫按，視其寒溫盛衰而調之，是謂因其所適而為之真也（真，切當也）。</p>

<h3>陰陽清濁（二十四）</h3>
<p>黃帝曰：余聞十二經脈以應十二經水者，其五色各異，清濁不同，人之血氣若一，應之奈何？岐伯曰：人之血氣，苟能若一，則天下為一矣，惡有亂者乎？黃帝曰：余問一人，非問天下之眾。岐伯曰：夫一人者，亦有亂氣，天下之眾，亦有亂人，其合為一耳。黃帝曰：願聞人氣之清濁。岐伯曰：受谷者濁，受氣者清。清者注陰，濁者注陽。濁而清者，上出於咽，清而濁者，則下行。清濁相干，命曰亂氣。</p>
<p>干，犯也。</p>
<p>黃帝曰：夫陰清而陽濁，濁者有清，清者有濁，清濁別之奈何？岐伯曰：氣之大別。清者上注於肺，濁者下走於胃。胃之清氣，上出於口，肺之濁氣，下注於經，內積於海。</p>
<p>胃之清氣，上出於口，所謂濁而清者，上出於咽也。肺之濁氣，下注於經，內積於海，所謂清而濁者，則下行也。海，胃也。</p>
<p>黃帝曰：諸陽皆濁，何陽獨甚乎？岐伯曰：手太陽獨受陽之濁，手太陰獨受陰之清。其清者上走空竅，其濁者下行諸經。諸陰皆清，足太陰獨受其濁。</p>
<p>空竅，上焦諸官竅也。</p>
<p>黃帝曰：治之奈何？岐伯曰：清者其氣滑，濁者其氣澀，此氣之常也，故刺陰者，深而留之，刺陽者，淺而疾之，清濁相干者，以數調之也。</p>
<p>數，法也。</p>

<h1>卷四</h1>

<h2>本輸（二十五）</h2>
<p>黃帝問於岐伯曰：凡刺之道，必通十二經絡之所終始，絡脈之所別處，五腧之所留，六腑之所與合，四時之所出入，五臟之所溜處，闊狹之度，淺深之狀，高下所至，願聞其解。岐伯曰：請言其次也。</p>
<p>十二經絡之所終始，十二經之起止也。絡脈之所別處，經別之十五絡脈也。五腧之所留，井滎俞經合五穴之所在也。六腑之所與合，六腑與五臟表裡相配合也。四時之所出入，四時陰陽之出入也。五臟之所溜處，五臟之滎穴，經氣之所溜也（所溜為滎）。闊狹之度，言其遠近。淺深之狀，言其浮沉。高下所至，言其上下也。</p>
<p>肺出於少商，少商者，手大指端內側也，為井木，溜於魚際，魚際者，手魚也，為滎，注於太淵，太淵，魚後一寸陷者中也，為俞，行於經渠，經渠，寸口中也，動而不居，為經，入於尺澤，尺澤，肘中之動脈也，為合，手太陰經也。滎，音營。</p>
<p>此手太陰肺經之五腧。手魚，手大指根豐肉，其形如魚。際，邊也。動而不居，不止也。</p>
<p>心出於中衝，中衝，手中指之端也，為井木，溜於勞宮，勞宮，掌中中指本節之內間也，為滎，注於大陵，大陵，掌後兩骨之間方下者也，為俞，行於間使，間使之道，兩筋之間，三寸之中也，有過則至，無過則止，為經，入於曲澤，曲澤，肘內廉下陷者之中也，屈而得之，為合，手少陰經也。</p>
<p>此手少陰心經之五腧。五腧皆手厥陰之穴，「逆順肥瘦」：手少陰之脈獨無腧，諸邪之在於心者，皆在於心之包絡是也。</p>
<p>肝出於大敦，大敦者，足大指之端及三毛之中也，為井木，溜於行間，行間，足大指間也，為滎，注於太衝，太衝，行間上二寸陷者之中也，為俞，行於中封，中封，內踝之前一寸半陷者之中，使逆則宛，使和則通，搖足而得之，為經，入於曲泉，曲泉，輔骨之下大筋之上也，屈膝而得之，為合，足厥陰經也。</p>
<p>此足厥陰肝經之五腧。使，使道也（《素問·十二臟相使》：使道閉塞而不通），使逆則宛，使道逆則鬱塞，肝木下陷，則經脈阻閉也。</p>
<p>脾出於隱白，隱白者，足大指之端內側也，為井木，溜於大都，大都，本節之後下陷者之中也，為滎，注於太白，太白，腕骨之下也，為俞，行於商丘，商丘，內踝之下陷者之中也，為經，入於陰之陵泉，陰之陵泉，輔骨之下陷者之中也，伸而得之，為合，足太陰經也。</p>
<p>此足太陰脾經之五腧。</p>
<p>腎出於湧泉，湧泉者，足心也，為井木，溜於然谷，然谷，然骨之下者也，為滎，注於太谿，太谿，內踝之後跟骨之上陷者中也，為俞，行於復留，復留，上內踝二寸，動而不休，為經，入於陰谷，陰谷，輔骨之後大筋之下小筋之上也，按之應手，屈膝而得之，為合，足少陰經也。</p>
<p>此足少陰腎經之五腧。</p>
<p>膀胱出於至陰，至陰者，足小指之端也，為井金，溜於通谷，通谷，本節之前外側也，為滎，注於束骨，束骨，本節之後陷者中也，為俞，過於京骨，京骨，足外側大骨之下也，為原，行於崑崙，崑崙，外踝之後跟骨之上也，為經，入於委中，委中，膕中央也，為合，委而取之，足太陽經也。</p>
<p>此足太陽膀胱經之六腧。</p>
<p>膽出於竅陰，竅陰者，足小指次指之端也，為井金，溜干俠谿，俠谿，足小指次指之間也，為滎，注於臨泣，臨泣，上行一寸半陷者中也，為俞，過於丘墟，丘墟，外踝之前下陷者中也，為原，行於陽輔，陽輔，外踝之上輔骨之前及絕骨之端也，為經，入於陽之陵泉，陽之陵泉，膝外陷者中也，為合，伸而得之，足少陽經也。</p>
<p>此足少陽膽經之六腧。</p>
<p>胃出於厲兌，厲兌者，足大指次指之端也，為井金，溜於內庭，內庭，次指外間也，為滎，注於陷谷，陷谷，上中指內間上行二寸陷者中也，為俞，過於衝陽，衝陽，足跗上五寸陷者中也，為原，搖足而得之，行於解谿，解谿，上衝陽一寸半陷者中也，為經，入於下陵，下陵，膝下三寸䯒骨外三里也，為合，復下三里三寸為巨虛上廉，復下上廉三寸為巨虛下廉，大腸屬上，小腸屬下，足陽明胃脈也，大腸小腸皆屬於胃，足陽明經也。</p>
<p>此足陽明胃經之六腧。大腸屬上，巨虛上廉也，小腸屬下，巨虛下廉也，此總是足陽明胃脈，以胃為六腑之長，故大腸小腸皆屬於胃。</p>
<p>大腸者，上合手陽明，出於商陽，商陽，大指次指之端也，為井金，溜於本節之前，二間，為滎，注於本節之後，三間，為俞，過於合谷，合谷，在大指歧骨之間，為原，行於陽谿，陽谿，在兩筋間陷者中也，為經，入於曲池，曲池，在肘外輔骨陷者中也，為合，屈臂而得之，手陽明經也。</p>
<p>此手陽明大腸經之六腧。</p>
<p>小腸者，上合手太陽，出於少澤，少澤，小指之端也，為井金，溜於前谷，前谷，在手外廉本節前陷者中也，為滎，注於後溪，後谿，在手外側本節之後也，為俞，過於腕骨，腕骨，在手外側腕骨之前也，為原，行於陽谷，陽谷，在銳骨之下陷者中也，為經，入於小海，小海，在肘內大骨之外去端半寸陷者中也，為合，伸臂而得之，手太陽經也。</p>
<p>此手太陽小腸經之六腧。</p>
<p>三焦者，上合於手少陽，出於關衝，關衝，手小指次指之端也，為井金，溜於腋門，腋門，小指次指之間也，為滎，注於中渚，中渚，本節之後陷者中也，為俞，過於陽池，陽池，在腕上陷者之中也，為原，行於支溝，支溝，上腕上三寸兩骨之間陷者中也，為經，入於天井，天井，在肘外大骨之上陷者中也，為合，屈肘乃得之，三焦下腧，在於足太陽之前，少陽之後，出於膕中外廉，名曰委陽，是太陽絡也，手少陽經也。</p>
<p>此手少陽三焦經之六腧。委陽，足太陽穴。</p>
<p>是謂五臟六腑之腧，五五三十五腧，六六三十六腧也。六腑皆出足之三陽，上合於手者也。</p>
<p>臟腑之脈，雖分手足，其實本是同經，以六陰之經，升於足而降於手，六陽之經，升於手而降於足。故六腑之經，皆出足之三陽，而上合於手，手之三陽，即足三陽之上半也。五臟五腧，井木、滎火、俞土、經金、合水；六腑六腧，井金、滎水、俞木、經火、合土。義詳六十四難，六腑多一原穴，當與俞穴俱屬木也。</p>
<p>三焦者，足太陽少陰之所將，太陽之別也，上踝五寸，別入貫　腨腸，出於委陽，並太陽之正，入絡膀胱，約下焦，實而閉癃，虛則遺溺，遺溺則補之，閉癃則瀉之。</p>
<p>三焦者，足太陽少陰之所將領，是太陽之別也。上外踝五寸，別太陽而入貫腨腸，骽（肚）出於太陽之委陽，並太陽之正經，入絡膀胱，約束下焦。相火實則膀胱閉癃　，相火虛則小便遺溺，三焦為少陽相火。遺溺則補之，益其相火，閉癃則瀉之，泄其相火也。</p>
<p>肺合大腸，大腸者，傳道之腑。心合小腸，小腸者，受盛之腑。肝合膽，膽者，中正之腑。脾合胃，胃者，五穀之腑。腎合膀胱，膀胱者，津液之腑。少陽屬腎，腎上連肺，故將兩臟。三焦者，中瀆之腑也，水道出焉，屬膀胱，是孤之腑也。是六腑之所與合者。</p>
<p>《素問·十二臟相使》：大腸者，傳道之官，變化出焉。小腸者，受盛之官，化物出焉。膽者，中正之官，決斷出焉。膀胱者，州都之官，津液藏焉。三焦者，決瀆之官，水道出焉。少陽三焦屬腎，腎上連肺，以辛金而生癸水，故兼將兩臟。緣三焦者，中瀆之腑也，水道出焉，屬於膀胱，是以並將於腎。蓋水善藏，火善泄，膀胱以州都之官，津液藏焉，不能出也，得三焦之經並太陽之正，入絡膀胱，泄以相火之力，則州都沖決，水道出矣。故曰決瀆之官，此曰中瀆之腑，以其下行於川瀆之中也。其所以決瀆而出水者，相火在腎，溫生風木，以疏泄之也。心主者，心之包絡，非臟也。三焦雖與心主表裡，而心主無臟，是三焦為孤之腑也。臟腑相合，是六腑之所與合者（答帝問六腑之所與合語）。</p>
<p>缺盆之中，任脈也，名曰天突。一次，任脈側之動脈，足陽明也，名曰人迎。二次脈，手陽明也，名曰扶突。三次脈，手太陽也，名曰天窗。四次脈，足少陽也，名曰天容。五次脈，手少陽也，名曰天牖。六次脈，足太陽也，名曰天柱。七次脈，頸中央之脈，督脈也，名曰風府。腋內動脈，手太陰也，名曰天府。腋下三寸，手心主也，名曰天池。</p>
<p>手足六陽，皆行於頸，其位次如此。手之三陰，自胸走手，脈在腋內與腋下。</p>
<p>足陽明，挾喉之動脈，其腧在膺中。手陽明，次在其腧外，不至曲頰一寸。手太陽，當曲頰。足少陽，在耳下曲頰之後。手少陽，出耳後，上加完骨之上。足太陽，挾項大筋之中髮際。陰尺動脈，在五里。五腧之禁也。</p>
<p>足陽明，挾喉之動脈，即人迎也，其腧在膺中，氣戶、庫房之穴也。手陽明，次在其腧外，不至曲頰一寸，即扶突也。手太陽，當曲頰，即天窗也。足少陽，在耳下曲頰之後，即天容也（足少陽頸中無穴，天容是手太陽經穴）。手少陽，出耳後，上加完骨之上，即天牖也。足太陽，挾項大筋之中髮際，即天柱也。陰尺動脈，在五里，手太陰尺澤之後，手陽明之五里也，「小針解」：奪陰者死，言取尺之五里，五往者也，「玉版」：迎之五里，五往而臟之氣盡矣。以上諸穴，是五腧之禁也（禁，不可刺）。</p>
<p>刺上關者，呿不能欠。刺下關者，欠不能呿。刺犢鼻者，屈不能伸。刺兩關者，伸不能屈。</p>
<p>上關，足少陽之客主人，開口取之，刺之則呿不能欠（呿，開口也，《莊子》：公孫龍口　呿不合。欠，開口而即合也）。下關，足陽明經穴，閉口取之，刺之則欠不能呿。犢鼻，足陽明經穴，卻足取之，刺之則屈不能伸。兩關，手厥陰之內關、手少陽之外關，伸手取之，刺之則伸不能屈。此皆禁刺之穴也。</p>
<p>春取絡脈諸滎大經分肉之間，甚者深取之，間者淺取之。夏取孫絡諸腧肌肉皮膚之上。秋取諸合，余如春法。冬取諸井諸腧之分，欲深而留之。此四時之序，氣之所處，病之所舍，臟之所宜。</p>

<h2>根結（二十六）</h2>
<p>岐伯曰：天地相感，寒暑相移，陰陽之道，孰少孰多？陰道偶，陽道奇，發於春夏，陰氣少，陽氣多，陰陽不調，何補何瀉？發於秋冬，陽氣少，陰氣多，陰氣盛而陽氣衰，故莖葉枯槁，濕雨下歸，陰陽相移，何瀉何補？奇邪離經，不可勝數，不知根結，五臟六腑，折關敗樞，開闔而走，陰陽大失，不可復取。九針之玄，要在終始，故能知終始，一言而畢，不知終始，針道咸絕。</p>
<p>天地相感，寒暑相移，陰陽之道，孰少孰多？陰道偶（雙數為偶，如二、四、六、八、十），陽道奇（單數為奇，如一、三、五、七、九）。春夏陽旺，發於春夏，陰氣少，陽氣多，此當何補何瀉？秋冬陰旺，發於秋冬，陽氣少，陰氣多，陰氣盛而陽氣衰，故莖葉枯槁，不沾天地之澤，濕雨下歸其根（濕生於地，雨降於天），陰陽相移（前盛今衰，前衰今盛），此當何補何瀉？陰陽變化，奇邪離經（離常）。淫泆流衍，不可勝數，然病機雖繁，悉有根結（根，始。結，終）。不知根結，五臟六腑，折關敗樞，開闔而走，陰陽大失，不可復取。九針之玄，其要全在終始，終始即根結也，故能知終始，一言而畢，得其要也，不知，終始，針道咸絕，失其要也。</p>
<p>太陽根於至陰，結於命門，命門者，目也。陽明根於厲兌，結於顙大，顙大者，鉗耳也。少陽根於竅陰，結於窗籠，窗籠者，耳中也。太陽為開，陽明為闔，少陽為樞。開折則皮肉節瀆而暴病起矣，故暴病者，取之太陽，視有餘不足。瀆者，皮肉宛焦而弱也。闔折則氣無所止息而痿疾起矣，故痿疾者，取之陽明，視有餘不足。無所止息者，真氣稽留，邪氣居之也。樞折即骨繇而不安於地，故骨繇者，取之少陽，視有餘不足。骨繇者，節緩而不收也，所謂骨繇者，搖故也。當窮其本也。</p>
<p>太陽根於至陰（太陽井穴，在足小指），結於命門，命門者，目內眥之睛明也（穴名）。陽明根於厲兌（陽明井穴，在足次指），結於顙大（大迎在頑顙之上，故日顙大），顙大者，鉗耳下之大迎也（穴名。鉗耳，猶言挾耳也）。少陽根於竅陰（少陽井穴，在足名指），結於窗籠，窗籠者，耳中之聽宮也（穴名。聽宮在耳前，手太陽穴，足少陽之所會也）。太陽，陽之將衰，在表，為開，陽明，陽之正盛，在裡，為闔，少陽，未盛未衰，在中，為樞（表裡之半）。故開折則表陽不固，皮肉節瀆而暴病起矣（風寒外感）。故暴病者，取之太陽（仲景《傷寒》太陽經病是也），視其有餘不足，以為補瀉。節瀆者，皮肉宛焦而軟弱也（《難經》：手太陰氣絕，則津液去，皮節傷。節瀆，節節傷敗也。宛、菀同）。闔折則里陽不運，中氣無所止息而痿疾起矣，故痿疾者，取之陽明（義詳《素問·痿論》），視其有餘不足，以為補瀉。無所止息者，真氣稽留不布（中氣壅阻，不能四達，是無所歸宿也），而邪氣居之也。樞折即骨繇而不安於地，故骨繇者，取之少陽，視其有餘不足，以為補瀉。骨繇者，節緩而不收也，所謂骨繇者，搖故也，以肝主筋，而諸筋皆聚於節，肝膽同氣，筋膜鬆懈，則節緩而不收，故骨繇而不健，所謂骨繇者，骨節搖動不堅故也。故當窮其根本也。太陽之病在皮毛，陽明之病在肌肉，少陽之病在筋膜，各有其部也。</p>
<p>太陰根於隱白，結於太倉。少陰根於湧泉，結於廉泉。厥陰根於大敦，結於玉英，絡於膻中。太陰為開，厥陰為闔，少陰為樞。開折則倉廩無所輸膈洞，膈洞者，取之太陰，視有餘不足。開折者，氣不足而生病也。闔折即氣絕而喜悲，悲者，取之厥陰，視有餘不足。樞折則脈有所結而不通，不通者，取之少陰，視有餘不足。有結者，皆取之不足。</p>
<p>太陰根於隱白（太陰井穴，在足大指），結於太倉，太倉，任脈之中脘也（穴名）。少陰根於湧泉（少陰井穴，在足心）。結於廉泉，廉泉，任脈之穴也。厥陰根於大敦（厥陰井穴，在足大指），結於玉英，玉英，任脈之玉堂也，絡於膻中，膻中，心主之宮城也（《脹論》語）。太陰，陰之將衰，在外，為開，厥陰，陰之交盡，在內，為闔，少陰，未衰未盛。在中，為樞（內外之交）。開折則倉廩無所輸納而胸膈空洞，膈洞者，取之太陰，視其有餘不足。開折者，脾氣不足而生病也（脾虛不能化谷）。闔折即氣絕而喜悲（木虛金旺，肝為肺刑，燥勝則悲），悲者，取之厥陰，視其有餘不足。樞折則脈有所結而不通（心主脈，水勝火負，則脈不通），不通者，取之少陰，視其有餘不足。凡有結者，皆取之不足，以其陰中之陽虧也。</p>
<p>足太陽根於至陰，溜於京骨，注於崑崙，入於天柱、飛揚也。</p>
<p>天柱在項。飛揚在足。</p>
<p>足陽明根於厲兌，溜於衝陽，注於下陵，入於人迎、豐隆也。</p>
<p>人迎在頸。豐隆在足。</p>
<p>足少陽根於竅陰，溜於丘墟，注於陽輔，入於天容、光明也。</p>
<p>天衝在頭（天容，手太陽穴，當是天衝），光明在足。</p>
<p>手太陽根於少澤，溜於陽谷，注於小海，入於天窗、支正也。</p>
<p>天窗在頸。支正在手。</p>
<p>手陽明根於商陽，溜於合谷，注於陽谿，入於扶突、偏歷也。</p>
<p>扶突在頸。偏歷在手。</p>
<p>手少陽根於關衝，溜於陽池，注於支溝，入於天牖、外關也。</p>
<p>天牖在頸，外關在手。（余腧具詳「本輸」）</p>
<p>此所謂十二經之盛絡，皆當取之。</p>
<p>手足六陽，左右十二經諸腧，是其盛絡，乃經脈盛大之處，針刺者，皆當取之。</p>

<h2>標本</h2>
<p>（二十七舊本誤名「衛氣』，按經文正之）</p>
<p>黃帝曰：五臟者，所以藏精神魂魄者也，六腑者，所以受水穀而行化物者也，其氣內干五臟而外絡肢節，其浮氣之不循經者為衛氣，其精氣之行於內者，為營氣，陰陽相隨，外內相貫，如環之無端，亭亭淳淳乎，孰能窮之。然其分別陰陽，皆有標本虛實所離之處，能別陰陽十二經者，知病之所生，候虛實之所在者，能得病之高下，知六腑之氣街者，能知解結契紹於門戶，能知虛石之堅軟者，知補瀉之所在，能知六經之標本者，可以無惑於天下。</p>
<p>亭亭淳淳，渾淪無跡之意。氣街，氣之道路也。紹，續也，解結契紹，解其槃結而契（契，合）其斷續也。石，即實也。</p>
<p>岐伯曰：博哉！聖帝之論！臣請盡意悉言之。足太陽之本，在跟以上五寸中，標在兩絡命門，命門者，目也。足少陽之本，在竅陰之間，標在窗籠之前，窗籠者，耳也。足陽明之本，在厲兌，標在人迎，頰挾頏顙也。足少陰之本，在內踝下上三寸中，標在背腧與舌下兩脈也。足厥陰之本，在行間上五寸所，標在背腧也。足太陰之本，在中封前上四寸之中，標在背腧與舌本也。手太陽之本，在外踝之後，標在命門之上一寸也。手少陽之本，在小指次指之間上二寸，標在耳後上角下外眥也。手陽明之本，在肘骨中，上至別陽，標在顏下合鉗上也。手少陰之本，在銳骨之端，標在背腧也。手心主之本，在掌後兩筋之間二寸中，標在腋下三寸也。手太陰之本，在寸口之中，標在腋內動也。</p>
<p>足太陽之本，在跟以上五寸中，跗陽也，標在兩絡命門，命門者，目睛明也（睛明左右兩穴，故曰兩絡）。足少陽之本，在竅陰之間，穴名。標在窗籠之前，窗籠者，耳聽宮也。足陽明之本，在厲兌，穴名。標在人迎，頰挾頏顙之旁也。足少陰之本，在內踝下上三寸中，太谿也，標在背腧，腎腧也，舌下兩脈，廉泉也（任脈穴）。足厥陰之本，在行間上五寸所，中封也，標在背腧，肝俞也。足太陰之本，在中封前上四寸之中，三陰交也，標在背腧，脾俞也，舌本，舌根也。手太陽之本，在外踝之後，支正也，標在命門之上一寸，足太陽之攢竹也（手足太陽之會）。手少陽之本，在小指次指之間上二寸，液門也，標在耳後上角下外眥，絲竹空也。手陽明之本，在肘骨中，曲池也；上至別陽，疑是肘髎別名，標在顏下（庭下）。合鉗上（即「根結」鉗耳），足陽明之頰車也。手少陰之本，在銳骨之端，神門也，標在背腧，心俞也。手心主之本，在掌後兩筋之間二寸中，內關也，標在腋下三寸，天池也。手太陰之本，在寸口之中，太淵也，標在腋內動脈，天府也。</p>
<p>凡候此者，下虛則厥，下盛則熱，上虛則眩，上盛則熱痛。故石者絕而止之，虛者引而起之。請言氣街，胸氣有街，腹氣有街，頭氣有街，脛氣有街。故氣在頭者，止之於腦，氣在胸者，止之膺與背腧，氣在腹者，止之背腧與衝脈於臍左右之動脈者，氣在脛者，止之於氣街與承山踝上以下。取此者，用毫針，必先按而在久應於手，乃刺而予之。所治者，頭痛眩僕，腹痛中滿暴脹，及有新積。痛可移者，易已也，積不痛，難已也。</p>
<p>石，即實也。氣街，氣之通衢也。胸旁曰膺。背腧，足太陽經諸臟腑之腧也。臍左右之動脈，肓俞、天樞諸穴也（盲俞，足少陰穴。天樞，足陽明穴）。氣在脛者，止之於氣街，足陽明經穴，承山，足太陽經穴。取此者，用毫針，取此四街也。刺而予之，予之以針也。所治者，四街之所治者也。</p>

<h2>動腧（二十八）</h2>
<p>黃帝曰：經脈十二，而手太陰足少陰陽明獨動不休何也？岐伯曰：是陽明胃脈也。胃為五臟六腑之海，其清氣上注於肺，肺氣從太陰而行之，其行也，以息往來，故人一呼脈再動，一吸脈亦再動，呼吸不已，故動而不止也。</p>
<p>經脈十二，而手太陰之太淵（在關上），足少陰之太谿（在足內踝後），足陽明之人迎（在喉旁）、衝陽（在足跗上），獨動而不休，是陽明胃脈之力也。胃為五臟六腑之海，其清氣上注於肺，肺氣從太陰之經而行之，其行也，以息往來，故人一呼脈再動，一吸脈亦再動，呼吸不已，氣行經中，上下環周，故動而不止。蓋經之動，氣送之也，氣統於肺，而胃為化氣之原，故悉屬陽明胃脈之力也。</p>
<p>黃帝曰：氣之過於寸口也，上十焉息？下八焉伏？何道從還？不知其極。岐伯曰：氣之離臟也，卒然如弓弩之發，如水之下岸，上於魚以反衰，其餘氣衰散以逆上，故其行微。</p>
<p>寸口，手太陰之動脈也。《難經》：從關至尺，是尺內，陰之所治也，從關至魚際，是寸口內，陽之所治也，陰得尺中一寸，陽得寸內九分。氣之過於寸口也，上十焉息，下八焉伏，上謂尺中，下謂寸口，以手之三陰，自胸走手，其氣先至尺中，故尺中為上，後至寸口，故寸口為下。尺得一寸，是上十也（十分為寸），寸得九分，是下九也，曰下八者，以脈有覆溢，溢則上魚而寸反十分，覆則下尺而寸至八分，帝問覆脈之寸短而尺長，故曰下八。上而尺中，脈動十分，十分之外，氣從焉息？下而寸口，脈動八分，八分之外，氣從焉伏？是從何道而還？不知其極。蓋氣之離臟而走手也，卒然如弓弩之發，如水之自高而下岸也，氣力壯大，是以鼓動應指。及其上於魚際，氣力反以衰乏，其餘氣衰散以逆上，故其行微而不見鼓動也。將上魚際，而脈力已衰，故寸口不及一寸，但得八分也。（寸口正在魚際之分）</p>
<p>黃帝曰：足之陽明何因而動？岐伯曰：胃氣上注於肺，其悍氣上衝頭者，循咽，上走空竅，循眼系，入絡腦，出顑，下客主人，循牙車，合陽明，並下人迎，此胃氣別走於陽明者也。故陰陽上下，其動也若一。故陽病而陽脈小者為逆，陰病而陰脈大者為逆，陰陽俱靜俱動，若引繩相傾者病。</p>
<p>胃氣上注於肺，而其悍氣之上衝於頭者，循咽管而上走空竅，循眼系而入絡於腦，出顑（鬢骨之上）。而下客主人（足少陽穴），循牙車（即頰車）而合陽明之本經，並下喉旁人迎之動脈，此胃氣之別走於陽明者也。故陽明行氣於三陽，脈動於人迎，太陰行氣於三陰，脈動於寸口，陰陽上下（人迎在上為陽，寸口在下為陰）。其動也若一，陽明何故不動也！故陽病而陽脈小者為逆，陽不及陰也。陰病而陰脈大者為逆，陰過於陽也。陰陽俱靜俱動，若引繩相傾者病，反其陰靜陽動之常也。</p>
<p>黃帝曰：足少陰何因而動？岐伯曰：衝脈者，十二經之海也，與少陰之大絡起於腎下，出於氣街，循陰股內廉，邪入膕中，循脛骨內廉，並少陰之經，下入內踝之後，入足下，其別者，邪入踝，出屬跗上，入大指之間，注諸絡，以溫足脛，此脈之常動者也。</p>
<p>衝脈者，十二經之海也，與少陰之大絡俱起於腎下，出於陽明之氣街，循陰股內廉（內之下廉），邪入膕中，循脛骨內廉（膝下骽骨），並少陰之經，下入內踝之後，入足下。其別者，邪入內踝，出屬跗上，入大指之間（交厥陰肝經），灌注諸絡，以溫足脛（血富於沖，沖為八奇經之一。八奇經，皆脈絡也）。少陰與衝脈並行，此亦脈之常動者也。</p>

<h2>背腧（二十九）</h2>
<p>黃帝問於岐伯曰：願聞五臟之腧出於背者。岐伯曰：胸中大俞在杼骨之端，肺俞在三椎之間，心俞在五椎之間，膈俞在七椎之間，肝俞在九椎之間，脾俞在十一椎之間，腎俞在十四椎之間，皆挾脊相去三寸所。則欲得而驗之，按其處，應在中而痛解，乃其俞也。</p>
<p>背者，胸之府也（《素問·脈要精微論》語），故胸中大俞在背上杼骨之端，足太陽之大杼穴也。自大杼而下，肺俞在三椎之間（脊骨一節為一椎，俗本皆作焦，非），心俞在五椎之間，膈俞在七椎之間，肝俞在九椎之間，脾俞在十一椎之間，腎俞在十四椎之間。皆挾脊骨兩旁相去三寸所，在足太陽經之裡行。則欲得而驗之，試按其處，應在於中而痛解（解，鬆懈也），乃其腧也。</p>
<p>灸之則可，刺之則不可，氣盛則瀉之，虛則補之。以火補者，毋吹其火，須自滅也，以火瀉者，疾吹其火，傳其艾，須其火滅也。</p>
<p>背腧可灸不可刺，氣盛則以火瀉之，虛則以火補之。以火補者，毋吹其火，須自滅也，以火瀉者，疾吹其火，乃傳其艾，須其火之自滅，而後易艾也。</p>

<h2>四時氣（三十）</h2>
<p>黃帝問於岐伯曰：夫四時之氣，各不同形，百病之起，皆有所生，灸刺之道，何者為定？岐伯答曰：四時之氣，各有所在，灸刺之道，得氣穴而定。故春取經血脈分肉之間，甚者深刺之，間者淺刺之，夏取盛經孫絡，取分間，絕皮膚，秋取經俞；邪在腑，取之合，冬取井滎，必深以留之。</p>
<p>春取經血脈分肉之間，甚者深刺之，間者淺刺之（「本輸」：春取絡脈、諸滎、大經分肉之間，甚者深取之，間者淺取之），《素問·刺志》：春取絡脈分肉間，春者經脈長深，其氣少，不能深入，故取絡脈分肉間。夏取盛經孫絡，取分肉間，絕皮膚（「本輸」：夏取諸腧、孫絡、肌肉皮膚之上），「刺志」：夏取盛經、分腠，所謂盛經者，陽脈也，絕膚而病去者，邪居淺也。秋取經俞，邪在腑，取之合（「本輸」：秋取諸合），「刺志」：秋取經俞，陽氣在合，陰氣初盛，故取俞以瀉陰邪，取合以虛陽邪。冬取井滎，必深以留之（「本輸」：冬取諸井、諸腧之分，欲深而留之），「刺志」：冬取井滎，陽氣衰少，陰氣盛堅，故取井以下陰逆，取滎以實陽氣。</p>
<p>黃帝曰：余聞刺有五變，以主五腧，願聞其故。岐伯曰：人有五臟，五臟有五變，五變有五腧，故五五二十五腧，以應五時。黃帝曰：願聞五變。岐伯曰：肝為牡臟，其色青，其時春，其日甲乙，其音角，其味酸，心為牡臟，其色亦，其時夏，其日丙丁，其音徵，其味苦，脾為牝臟，其色黃，其時長夏，其日戊己，其音宮，其味甘，肺為牝臟，其色白，其時秋，其日庚辛，其音商，其味辛，腎為牝臟，其色黑，其時冬，其日壬癸，其音羽，其味鹹，是為五變。黃帝曰：以主五腧奈何？岐伯曰：臟主冬，冬刺井，色主春，春刺滎，時主夏，夏刺俞，音主長夏，長夏刺經，味主秋，秋刺合，是謂五變以主五腧。黃帝曰：諸原安合？以致六腧？岐伯曰：原獨不應五時，以經合之，以應其數，故六六三十六腧。黃帝曰：何謂臟主冬，時主夏，音主長夏，味主秋，色主春？願聞其故。岐伯曰：病在臟者，取之井，病變於色者，取之滎，病時間時甚者，取之俞，病變於陰者，取之經，經滿而血者，病在胃及以飲食不節得病者，取之於合，故命曰味主合，是謂五變也。</p>
<p>五臟五腧，井、滎、俞、經、合，故命曰味主合，是謂五變也。原獨不應五時，以經合之，並主長夏，以應其數，故六腑之六六三十六腧合於五臟之五五二十五腧也。長夏為至陰，故病變於陰者，取之經。（此段舊誤在「順氣一日分為四時」）</p>
<p>黃帝曰：余聞五臟六腑之氣，滎俞所入為合，令何道從入？入安連過？願聞其故。岐伯答曰：此陽脈之別入於內，屬於腑者也。黃帝曰：滎俞與合，各有名乎？岐伯答曰：滎俞治外經，合治內腑。黃帝曰：治內腑奈何？岐伯答曰：取之於合。黃帝曰：合各有名乎？岐伯答曰：胃合入於三里，大腸合入於巨虛上廉，小腸合入於巨虛下廉，三焦合入於委陽，膀胱合入於委中央，膽合入於陽陵泉。黃帝曰：取之奈何？岐伯答曰：取之三里者，低跗取之，巨虛者，舉足取之，委陽者，屈伸而取之，委中者，屈兩取之，陽陵泉者，正豎膝，予之齊，下至委中之陽取之。取諸外經者，揄伸而從之。</p>
<p>臟腑之腧，所出為井，所溜為滎，所注為俞，所行為經，所入為合。五臟六腑之氣，滎、俞所入為合，是令何道從入？入而安所連屬？安所過往？此陽脈之別入於內，屬於腑者，是從別道而入，連屬於腑，過往於其本腑之所合者也。故滎俞治外經，合治內腑，治內腑者，取之於合，以其入屬於腑也。胃合入於三里，足陽明之穴也。大腸之合在曲池，巨虛上廉，足陽明穴（手三陽下合足三陽）。小腸之合在小海，巨虛下廉，足陽明穴。三焦之合在天井，委陽，足太陽穴。膀胱合入於委中央，足太陽穴。膽合入於陽陵泉，足少陽穴。正豎膝，予之齊，正豎兩膝，使與之齊也。下至委中之陽，謂委中之前，陽關之下，即陽陵泉之分也。取諸外經，謂取滎俞諸穴。揄申而取之，舒展申布而取之也。</p>
<p>黃帝曰：願聞六腑之病。岐伯答曰：胃病者，腹䐜脹，胃脘當心而痛，上支兩脅，膈咽不通，飲食不下，面熱，兩跗之上脈豎陷者，足陽明病，此胃脈也，取之三里。</p>
<p>陽明行身之前，下於面而行足跗，故面熱及跗上脈陷為足陽明病，此胃之脈也。</p>
<p>大腸病者，腸中切痛而鳴濯濯，冬月重感於寒即泄，當臍而痛，不能久立，與胃同候，魚絡血者，手陽明病，取之巨虛上廉。</p>
<p>魚絡，魚際之絡，手陽明脈起大指，傍魚際也。</p>
<p>小腸病者，小腹痛，腰脊控睪而痛，時窘之後，當耳前熱，若寒甚，若獨肩上熱甚，及手小指次指之間熱，若脈陷者，手太陽病，此其候也，取之巨虛下廉。</p>
<p>手太陽起小指，繞肩胛，交肩上，循頸，上頰，卻入耳中，故耳前肩上及手小指熱為手太陽病。</p>
<p>三焦病者，腹氣滿，小腹尤堅，不得小便，窘急，溢則水，留即為脹，候在足太陽之外大絡，大絡在太陽少陽之間，亦見於脈，取委陽。</p>
<p>不得小便，窘急，溢則水，留即為脹，三焦者，決瀆之官，水道出焉，水道不通，故小便窘急，水留為脹也（小腸病，時窘急在後，三焦病則窘急在前）。其候在足太陽之外大絡，大絡在太陽少陽之間，是其位也，故亦見於大絡之脈，見於脈，手少陽經病也。</p>
<p>膀胱病者，小腹遍腫而痛，以手按之，即欲小便而不得，肩上熱，若脈陷，及足小指外廉及脛踝後皆熱，取委中央。</p>
<p>足太陽脈循肩膊，貫腨內，出踝外，至小指外側，故肩上脛踝及小指外廉皆熱，此亦足太陽經病也。</p>
<p>膽病者，善太息，口苦，嘔宿汁，心下憺憺，恐人將捕之，嗌中吤吤然，數唾，候在足少陽之本末，亦視其脈之陷下者灸之，其寒熱者，取陽陵泉。</p>
<p>足少陽之本末，其本在頭，其末在足。其經之本末有陷下者，亦少陽經之病也。</p>
<p>黃帝曰：刺之有道乎？岐伯答曰：刺此者，必中氣穴，毋中肉節。中氣穴則針遊於巷，中肉節即皮膚痛，補瀉反則病益篤，中筋則筋緩，邪氣不出，與其真氣相搏，亂而不去，反還內著。用針不審，以順為逆也。</p>
<p>必中氣穴，所謂得氣穴為定也。巷，隧道也。反還內著，反還於內，著而不去也。（以上八段，舊誤在「邪氣臟腑病形」）</p>

<h2>逆順肥瘦（三十一）</h2>
<p>黃帝問於岐伯曰：余聞針道於夫子，眾多畢悉矣。夫子之道，應若失，而據未有堅然者也。夫子之問學熟乎？將審察於物而心生之乎？岐伯曰：聖人之為道者，上合於天，下合於地，中合於人事，必有明法，以起度數，法式檢押，乃後可傳焉。故匠人不能釋尺寸而意短長，廢繩墨而起平水也，工人不能置規而為圓，去矩而為方。知用此者，固自然之物，易用之教，逆順之常也。</p>
<p>眾多畢悉，諸法皆盡也。應若失，而據未有堅然者，言應手而病若失，雖痼疾盤據，未有堅然不消者也。法式檢押，有法式以為之檢押也。</p>
<p>黃帝曰：願聞自然奈何？岐伯曰：臨深決水，不用功力，而水可竭也，循掘決沖，而經可通也，此言氣之滑澀，血之清濁，行之逆順也。黃帝曰：臨深決水奈何？岐伯曰：血清氣濁，疾瀉之，則氣竭焉。黃帝曰：循掘決沖奈何？岐伯曰：血濁氣澀，疾瀉之，則經可通也。</p>
<p>自然者，如臨深決水，不用功力，而水可竭也，如循掘決沖，開其瘀塞，而經可通也，此言氣之滑澀，血之清濁，氣之逆順，因其自然而不違也。循掘決沖，循其開掘之道，決其衝要，使之流通也。</p>
<p>黃帝曰：願聞人之黑白肥瘦小長。各有數乎？岐伯曰：年質壯大，血氣充盈，膚革堅固，此肥人也，廣肩，腋項肉薄，皮厚而黑色，唇臨臨然，其血黑以濁，其氣澀以遲。其為人也，貪於取與，因加以邪，刺此者，深而留之，多益其數也。黃帝曰：刺瘦人奈何？岐伯曰：瘦人者，皮薄色少，肉廉廉然，薄唇輕言，其血清氣滑，易脫於氣，易損於血，刺此者，淺而疾之。</p>
<p>肉廉廉然，減削之意。</p>
<p>黃帝曰：刺常人奈何？岐伯曰：視其黑白，各為調之。其端正敦厚者，其氣血和調，刺此者，毋失常數也。黃帝曰：刺壯士真骨者奈何？岐伯曰：刺壯士真骨，堅肉緩節，監監然，此人重則氣澀血濁，刺此者，深而留之，多益其數，輕則氣滑血清，刺此者，淺而疾之。黃帝曰：刺嬰兒奈何？岐伯曰：嬰兒者，其肉脆，血少，氣多弱，刺此者，以毫針，淺刺而疾髮針，日再可也。</p>
<p>壯士真骨，其骨堅實也。監監，堅固之意。人重者，體重也。輕者，身輕也。</p>
<p>黃帝曰：逆順五體者，言人骨節之小大，肉之堅脆，皮之厚薄，血之清濁，氣之滑澀，脈之長短，血之多少，經絡之數，余已知之矣，此皆布衣匹夫之上也。夫王公大人，血食之君，身體柔脆，肌肉軟弱，血氣剽悍滑利，其刺之徐疾淺深多少可得同之乎？岐伯答曰：膏粱菽藿之味，何可同也！氣滑則出疾，氣澀則出遲，氣悍則針小而入淺，氣澀則針大而入深，深則欲留，淺則欲疾。以此觀之，刺布衣者，深以留之，刺大人者，微以徐之，此皆因氣之剽悍滑利也。</p>
<p>逆順五體，謂肥人、瘦人、常人、壯士、嬰兒五等也。</p>
<p>黃帝曰：形氣之逆順奈何？岐伯曰：形氣不足，病氣有餘，是邪勝也，急瀉之。形氣有餘，病氣不足，急補之。形氣不足，病氣不足，此陰陽氣俱不足也，不可刺之，刺之則重不足，重不足則陰陽俱竭，氣血皆盡，五臟空虛，筋骨髓枯，老者絕滅，壯者不復矣。形氣有餘，病氣有餘，此謂陰陽俱有餘也，急瀉其邪，調其虛實。故曰有餘者瀉之，不足者補之，此之謂也。刺不知逆順，真邪真搏，滿而補之，則陰四溢，腸胃充郭，肝肺內䐜，陰陽相錯，虛而瀉之，則經脈空虛，血氣枯竭，腸胃㒤闢，皮膚薄著，毛腠夭焦，予之死期。故曰用針之要，在於知調陰與陽，調陰與陽，精氣乃光，合形與氣，使神內藏。故曰上工平氣，中工亂脈，下工絕氣危生，下工不可不慎也。必審五臟變化之病，五脈之應，經絡之實虛，皮之柔粗，而後取之也。㒤，　音聶。闢，同僻。　腸胃㒤闢，㒤　，畏怯也，闢，邪僻也。（二段舊誤在「根結」）</p>
<p>黃帝曰：脈行之逆順奈何？岐伯曰：手之三陰，從臟走手，手之三陽，從手走頭，足之三陽，自頭走足，足之三陰，自足走腹。黃帝曰：少陰之脈獨下行何也？岐伯曰：不然。夫衝脈者，五臟六腑之海也，五臟六腑皆稟焉。其上者，出於頏顙，滲諸陽，灌諸經。其下者，注少陰之大絡，出於氣街，循陰股內廉，入膕中，伏行骭骨內，下至內踝之後，屬而別。其下者，並於少陰之經，滲三陰。其前者，伏行出跗屬，下循跗，入大指間，滲諸絡而溫肌肉，故別絡結則跗上不動，不動則厥，厥則寒矣。黃帝曰：何以明之？岐伯曰：以言導之，切而驗之，其非必動，後乃可明逆順之行也。黃帝曰：窘乎哉！聖人之為道也，明於日月，微於毫釐，其非夫子，孰能道之也！</p>
<p>手之三陰，從臟走手，順也，手之三陽，從手走頭，逆也，足之三陽，自頭走足，順也，足之三陰，自足走腹，逆也，義詳「經脈」。足三陰皆上行，少陰之脈獨下行者，是衝脈也。衝脈者，五臟六腑十二經脈之海，故五臟六腑皆稟焉。其上行者，腧在於足太陽之大杼，出於頏顙，滲諸陽絡而灌諸陰經。其下行者，注足少陰之大絡，出於陽明之氣街，循陰股內廉而入　膕中，伏行骭骨之內（骭骨，脛骨），下至內踝之後，屬於少陰而別行。其再下者，並於少陰之經，滲於三陰。其前行者，伏行出跗屬，下循足跗，入大指間，滲諸絡而溫肌肉，故別絡結澀則跗上不動，不動則厥，厥則寒矣（跗上不動，陽明之衝陽不動也）。何以明其為衝脈之厥逆也？先以言導之，後切而驗之，其原非必動之脈，此不為逆，若必動，而或不動（跗上動脈，若太陰太衝，陽明衝陽），因知其逆，如此，然後可明逆順之行也。</p>
<p>黃帝問於岐伯曰：余願聞持針之數，內針之理，縱舍之意，擀皮開腠理奈何？脈之曲折，出入之處，焉至而出？焉至而止？焉至而徐？焉至而疾？焉至而入？六腑之腧於身者，余願盡聞少序別離之處，離而入陰，別而入陽，此何道而從行？願盡聞其方。岐伯曰：帝之所問，針道畢矣。黃帝曰：願卒聞之。岐伯曰：手太陰之脈，出於大指之端，內屈，循白肉際，至本節之後，太淵，留以憺，外屈，上於本節下，內屈，與陰諸絡會於魚際，數脈並注，其氣滑利，伏行壅骨之下，外屈，出於寸口而行，上至於肘內廉，入於大筋之下，內屈，上行臑陰，入腋下，內屈，走肺，此順行逆數之曲折也。心主之脈，出於中指之端，內屈，循中指內廉以上，留於掌中，伏行兩骨之間，外屈，出兩筋之間，骨肉之際，其氣滑利，上二寸，外屈，出兩筋之間，至肘內廉，入於小筋之下，留兩骨之會，上入於胸中，內絡於心脈。</p>
<p>焉至而出，脈之所出也。所出為井。焉至而止，脈之所結也（詳見「根結」）。焉至而徐，脈之所行也（所行為經）。焉至而疾，脈之所溜也（所溜為滎）。焉至而入，脈之所入也（所入為合）。大指之端，少商，井也。內屈，循白肉際，至本節之後太淵，俞也。留以瘑，氣停留而瘑蕩，如水波之動搖也。外屈，上於本節下，內屈，與陰諸絡會於魚際，滎也。諸陰皆會於此，數脈並注，其氣滑利，伏行掌後高骨之下（壅骨即高骨也）。外屈。出於寸口，而行經渠，經也。上至肘內廉，入於大筋之下，尺澤，合也。由此上行臑陰（臂內嫩肉曰臑　）。入腋下而走肺。手之三陰，從胸走手為順，此則從手逆數而至於胸，此順行逆數之屈折也。中指之端，中衝，井也。掌中，勞宮，滎也。兩骨，兩筋骨肉之際，大陵，俞也。兩筋之間，間使，經也。肘內廉，小筋之下，兩骨之會，曲澤，合也。由此上入於胸內，絡於心脈。此亦手心主順行逆數之曲折也。</p>
<p>黃帝曰：手少陰之脈獨無腧何也？岐伯曰：少陰，心脈也，心者，五臟六腑之大主也，精神之所舍也，其臟堅固，邪弗能容也，容之則心傷，心傷則神去，神去則死矣，故諸邪之在於心者，皆在於心之包絡，包絡者，心主之脈也，故獨無腧焉。黃帝曰：少陰獨無腧者不病乎？岐伯曰：其外經病而臟不病，故獨取其經於掌後銳骨之端，其餘脈出入曲折，行之徐疾，皆如手厥陰心主之脈也，故「本輸」者，皆因其氣之虛實徐疾以取之。是為因沖而瀉，因衰而補，如是者，邪氣得去，真氣堅固，是謂因天之序。</p>
<p>掌後銳骨之端，神門，俞也，少陰經病而藏不病，故獨取其經於掌後銳骨之端神門一俞，所以治經病也。其餘脈之出入曲折，行之徐疾，皆如手厥陰心主之脈行，故「本輸」一篇，心之五腧取於心主者，皆因其氣之虛實徐疾相同，是以取之也。沖，盛滿也。「本輸」所載少陰之腧，皆心主之腧，是少陰無腧也。而此有掌後銳骨之一腧，以治經病，然則臟病無腧，經病則有腧也。《甲乙經》：少衝為井，少府為滎，神門為俞，靈道為經，少海為合，義本於此。</p>
<p>黃帝曰：持針縱舍奈何？岐伯曰：必先明知十二經脈之本末，皮膚之寒熱，脈之盛衰滑澀。其脈滑而盛者，病日進，虛而細者，久以持，大以澀者，為痛痹，陰陽如一者，病難治。其本末尚熱者，病尚在，其熱以衰者，其病亦去矣。持其尺，察其肉之堅脆小大滑澀寒溫燥濕，因視目之五色，以知五臟，而決生死，視其血脈，察其色，以知其寒熱痛痹。黃帝曰：持針縱舍，余未得其意也。岐伯曰：持針之道，欲端以正，安以靜，先知虛實，而行疾徐，左手執骨，右手循之，無以肉果，瀉欲端以正，補必閉膚，輔針導氣，邪氣淫泆，真氣得居。</p>
<p>縱，縱針以取之也。舍，舍針而去之也。陰陽如一，即寸口人迎相等也。持其尺，察其肉，視目之五色，視血脈，察其色，義詳「論疾診尺」。</p>
<p>黃帝曰：擀皮開腠理奈何？岐伯曰：因其分肉，左別其膚，微內而徐端之，適神不散，邪氣得去。</p>
<p>左別其膚，左手分別其皮部也。（以上四段，舊誤在「邪客」）</p>

<h1>卷五</h1>

<h2>營衛</h2>

<h3>脈度（三十二）</h3>
<p>黃帝曰：願聞脈度。岐伯答曰：手之六陽，從手至頭，長五尺，五六三丈。手之六陰，從手至胸，長三尺五寸，三六一丈八尺，五六三尺，合二丈一尺。足之六陽，從足上至頭，八尺，六八四丈八尺。足之六陰，從足至胸中，六尺五寸，六六三丈六尺，五六三尺，合三丈九尺。蹺脈，從足至目，七尺五寸，二七一丈四尺，二五一尺，合一丈五尺。督脈、任脈，各四尺五寸，二四八尺，二五一尺，合九尺。凡都合一十六丈二尺，此氣之大經隧也。</p>
<p>隧，道也。</p>
<p>五臟常內閱於上七竅也，故肺氣通於鼻，肺和則鼻能知香臭矣，心氣通於舌，心和則舌能知五味矣，肝氣通於目，肝和則目能辨五色矣，脾氣通於口，脾和則口能知五穀矣，腎氣通於耳，腎和則耳能聞五音矣。五臟不和則七竅不通，六腑不和則留結為癰。故邪在腑則陽脈不和，陽脈不和則氣留之，氣留之則陽氣盛矣，陽氣太盛則陰脈不和，陰脈不和則血留之，血留之則陰氣盛矣。陰氣太盛，則陽氣不能榮也，故曰關，陽氣太盛，則陰氣弗能榮也，故曰格，陰陽俱盛，不得相榮，故曰關格，關格者，不得盡期而死也。</p>
<p>此與「終始」、「禁服」關格義同。</p>
<p>黃帝曰：氣獨行五臟，不榮六腑何也？岐伯曰：氣之不得無行也，如水之流，如日月之行不休。故陰脈榮其臟，陽脈榮其腑，如環之無端，莫如其紀，終而復始。其流溢之氣，內溉臟腑，外濡腠理。</p>
<p>帝因五臟開竅五官，而疑經脈獨榮五臟，不榮六腑。其實陰脈榮其臟，陽脈榮其腑，兩不偏也。</p>
<p>黃帝曰：蹺脈安起安止？何氣榮水？岐伯答曰：蹺脈者，少陰之別，起於然骨之後，上內踝之上，直上循陰股，入陰，上循胸裡，入缺盆，上出人迎之前，入頄，屬目內眥，合於太陽、陽蹺而上行，氣並相還則為濡目，氣不榮則目不合。</p>
<p>陰蹺者，足少陰之別，起於少陰之照海，別少陰而上行，交足太陽之睛明。陽蹺者，足太陽之別，起於太陽之申脈，別太陽而上行，亦交於足太陽之睛明。</p>
<p>黃帝曰：蹺脈有陰陽，何脈當其數？岐伯答曰：男子數其陽，女子數其陰，當數者為經，其不當數者為絡也。</p>
<p>蹺脈有陰陽，左右四脈，而「脈度」中止有二蹺，此以何脈當其數？蓋男子數其陽蹺，女子數其陰蹺，其當數者經脈，不當數者為絡脈也。</p>

<h3>五十營（三十三）</h3>
<p>黃帝曰：余願聞五十營奈何？岐伯答曰：天周二十八宿，宿三十六分，天氣行一周，千八分，日行二十八宿，人經脈上下左右前後二十八脈，周身十六丈二尺，以應二十八宿，漏水下百刻，以分晝夜。人一呼脈再動，氣行三寸，一吸脈亦再動，氣行三寸，呼吸定息，氣行六寸，十息，氣行六尺，日行二分，二百七十息，氣行十六丈二尺，氣行交通於中，一周於身，下水二刻，日行二十五分。所謂交通者，並行一數也。</p>
<p>二十八脈，十二經脈，左右二十四脈，合任、督、二蹺，共二十八脈。周身十六丈二尺，數詳「脈度」、「經脈」。二刻，一周。氣行交通於中，所謂交通者，諸經並行一周之數也。</p>
<p>五百四十息，氣行再周於身，下水四刻，日行四十分。二千七百息，氣行十周於身，下水二十刻，日行五宿二十分。一萬三千五百息，氣行五十營於身，水下百刻，日行二十八宿，漏水皆盡，脈終矣，凡行八百一十丈也，故五十營備，得盡天地之壽矣。</p>
<p>五十營備與天度符合，故得盡天地之壽。</p>
<p>一日一夜五十營，以營五臟之精，不應數者，名曰狂生。所謂五十營者，五臟皆受氣。持其脈口，數其至也，五十動而不一代者，五臟皆受氣，四十動一代者，一臟無氣，三十動一代者，二臟無氣，二十動一代者，三臟無氣，十動一代者，四臟無氣，不滿十動一代者，五臟無氣，予之短期，要在「終始」。所謂五十動而不一代者，以為常也，以知五臟之期。予之短期者，乍數乍疏也。此段舊誤在「根結」。</p>
<p>狂生，其生不長也。「終始」，本經篇名。</p>

<h3>營氣（三十四）</h3>
<p>黃帝曰：營氣之道，內谷為寶。谷入於胃，乃傳之肺，流溢於中，布散於外，精專者，行於經隧，常營無已，終而復始，是謂天地之紀。</p>
<p>營衛者，經絡之氣血，氣行脈外曰衛，血行脈中曰營。營衛二氣，皆水穀所化，故營氣之道，以內谷為寶。營氣，血脈中之氣也。谷入於胃，消化於脾，脾氣散精，乃傳之於肺。肺主氣，氣化津，津則流溢於中，氣則布散於外。剽悍者，行於脈外，是為衛氣。精專者，行於經隧，是謂營氣（地道曰隧。《左傳》曰：晉候請隧。《注》：隧為地道，以葬也。經隧，經中之道也）。常營無已（營，行也。《詩》：營營青蠅。《注》：營營，往來貌），終而復始，是謂天地之紀也。</p>
<p>故氣從手太陰出，注手陽明，上行注足陽明，下行至跗上，注大指間，與足太陰合，上行抵脾。</p>
<p>營氣從手太陰肺經出，注手陽明大腸經，上行注足陽明胃經，下行至跗上，與足太陰脾經相合，上行抵脾。手之三陰，自胸走手，交手三陽，手之三陽，自手走頭，交足三陽，足之三陽，自頭走足，交足三陰，足之三陰，自足走胸，交手三陰，營氣之行度如此。手太陰傳於手陽明，足陽明傳於足太陰，是太陰陽明之行度也。</p>
<p>從脾注心中，循手少陰，出腋，下臂，注小指，合手太陽，上行乘腋，出䪼內，注目內眥，上巔，下項，合足太陽，循脊，下尻，下行注小指之端，循足心，注足少陰，上行注腎。</p>
<p>從脾注心中，循手少陰心經，出腋，下臂，注於小指，合於手太陽小腸經，上行乘腋，出䪼內（目下曰䪼），注目內眥（足太陽之睛明），上巔，下項，合於足太陽膀胱經，循脊，下尻（尾骶），下行注小指之端，循足心，注足少陰腎經，上行注腎。手少陰傳於手太陽，足太陽傳於足少陰，是少陰太陽之行度也。</p>
<p>從腎注心，外散於胸中，循心主脈，出腋，下臂，出兩筋之間，入掌中，出中指之端，還注小指次指之端，合手少陽，上行注膻中，散於三焦，從三焦注膽，出脅，注足少陽，下行至跗上，復從跗注大指間，合足厥陰，上行至肝。</p>
<p>從腎注心，外散於胸中，循手厥陰心主脈，出腋，下臂，出於兩筋之間，入掌中，出中指之端，還注小指次指之端，合於手少陽三焦經，上行注膻中，散於三焦，從三焦注於膽，出脅，注於足少陽膽經，下行至跗上，復從跗上注大指間，合於足厥陰肝經，上行至肝。手厥陰傳於手少陽，足少陽傳於足厥陰，此厥陰少陽之行度也。</p>
<p>從肝上注肺，上循喉嚨，入頏顙之竅，究於畜門，其支別者，上額，循巔，下項中，循脊，入骶，是督脈也，絡陰器，上過毛中，入臍中，上循腹裡，入缺盆，下注肺中，復出手太陰。此營氣之所行也，逆順之常也。</p>
<p>從肝上注肺，上循喉嚨，入頏顙之竅，究於畜門（究，竟也。畜門，喉上通鼻之門也）。其支別者，上額，循巔，下項中，循脊骨，入尾骶，是督脈也。由尾骶入，前行，絡陰器，上過毛中，入臍中，上循腹裡，入於缺盆，是任脈也。自缺盆下注肺中，復出於手太陰。此營氣之所行也，是經脈逆順之常也。</p>

<h3>衛氣行（三十五）</h3>
<p>黃帝問於伯高曰：願聞衛氣之行，出入之合何如？伯高曰：歲十有二月，日十有二辰，子午為經，卯酉為緯。天周二十八宿，而一面七星，四七二十八星，房昴為緯，虛張為經。房至畢為陽，昴至心為陰，陽主晝，陰主夜。衛氣之行，一日一夜五十周於身，日行於陽二十五周，夜行於陰二十五周，周於五臟。</p>
<p>十二辰，十二支也。定而不移者為經，動而不居者為緯。子午，南北二極，不動，為經，日月五星，自卯而升，自酉而降，往來如織，是以為緯。天周二十八宿，而一面七星，角、亢、氏、房、心、尾、箕七星在東，鬥、牛、女、虛、危、室、壁七星在北，奎、婁、胃、昴、畢、觜、參七星在西，井、鬼、柳、星、張、翼、軫七星在南，四七共二十八星，房昴東西為緯，虛張南北為經。房至畢，十四宿，位在卯、辰、巳、午、未、申，為陽，昴至心，十四宿，位在西、戌、亥、子、醜、寅，為陰，陽主晝，陰主夜。衛氣之行，一日一夜五十周於身，日行於陽二十五周，周於六經，（六陽之經。）夜行於陰二十五周，周於五臟。</p>
<p>是故平旦陰盡，陽氣出於目，目張則氣上行於頭，循項，下足太陽，循背，下至小指之端。</p>
<p>平旦陰盡，陽氣出於目內眥之睛明，人醒目張，則陽氣上行於頭，循項下足太陽經，循背下至小指之端，此衛氣之行於足太陽也。</p>
<p>其散者，別於目內眥，下手太陽，下至小指之間外側。</p>
<p>此衛氣之行於手太陽也。</p>
<p>其散者，至於目銳眥，下足少陽，注小指次指之間。</p>
<p>此衛氣之行於足少陽也。</p>
<p>以上循手少陽之分側，下至小指次指之間。</p>
<p>此衛氣之行於手少陽也。</p>
<p>別者，以上至耳前，合於頷脈，注足舊明，以下行至跗上，入中指之間。</p>
<p>頷脈，足陽明脈之行於面者。此衛氣之行於足陽明也。</p>
<p>其散者，從耳下下手陽明，入大指次指之間，入掌中。</p>
<p>此衛氣之行於手陽明也。</p>
<p>其至於足也，入足心，出內踝下，行陰分，復合於目，為一周。</p>
<p>其至於足也，入足心，出內踝下，行陰分，復合於目，自足少陰之湧泉而循少陰之經，交足太陽之睛明也，是為一周。（衛氣至足，入足心，由足少陰而交足太陽。至手，入掌中，亦當由手少陰而交手太陽也）</p>
<p>是故日行一舍，人氣一周與十分身之八，日行二舍，人氣行三周於身與十分身之六，日行三舍，人氣行於身五周與十分身之四，日行四舍，人氣行於身七周與十分身之二，日行五舍，人氣行於身九周，日行六舍，人氣行於身十周與十分身之八，日行七舍，人氣行於身十二周與十分身之六，日行十四舍，人氣二十五周於身有奇分與十分身之二，陽盡於陰，陰受氣矣。</p>
<p>一宿為一舍，二十八宿，晝夜周天，二十八舍（舍者，日月五星之所舍也），衛氣晝夜周天五十度，日行晝夜周天二十八舍，計日行一舍，衛氣當行一周與十分身之七分八釐五毫有奇，曰十分身之八者，舉其大數也。日行七舍，人氣當行十二周與十分身之四分九釐有奇，曰十分身之六者，亦舉其大數也。日行十四舍，自房至畢，為一晝，人氣當行二十五周與十分身之二，二者，其奇分也。</p>
<p>其始入於陰，常從足少陰注於腎，腎注於心，心注於肺，肺注於肝，肝注於脾，脾復注於腎，為一周。是故夜行一舍，人氣行於陰臟一周與十分臟之八，亦如陽行之二十五周，而復合於目。陰陽一日一夜，合有奇分十分身之四，與十分臟之二，人之所以臥起之時有早晏者，奇分不盡故也。</p>
<p>其入於陰，常從足少陰之經而注於腎，腎注於心，心注於肺，肺注於肝，肝注於脾，脾復注於腎，是為一周（以傳其所勝為次序）。是故夜行一舍，人氣行於陰臟一周與十分臟之八，夜行十四舍，人氣行於陰臟二十五周與十分臟之二，亦如陽行之二十五周。而復合於目，交於足太陽之睛明。陰陽一日一夜，合有奇分十分身之二與十分臟之二，總而計之，是十分身之四也，所以人之臥起之時有早晏之不同者，奇分之零數不盡故也。</p>
<p>黃帝曰：衛氣之在於身也，上下往來不以期，候氣而刺之奈何？伯高曰：分有多少，日有長短，春秋冬夏，各有分理，常以平旦為紀，以夜盡為始。是故一日一夜，水下百刻，二十五刻者，半日之度也，常如是而毋已，日入而止，隨日之長短，各以為紀而刺之。謹候其時，病可與期，失時反候，百病不治。故曰刺實者，刺其來也，制虛者，刺其去也。此言氣存亡之時，以候虛實而刺之，是故謹候氣之所在而刺之，是謂逢時。病在於三陽，必候其氣在陽分而刺之，病在於三陰，必候其氣在陰分而刺之。</p>
<p>春分以後，晝多夜少，晝長夜短，秋分以後，晝少夜多，晝短夜長，是分有多少，日有長短也。由二分以合二至，春秋冬夏，各有一定之分理。常以平旦為一日之綱紀，以夜盡為平旦之始初。一日一夜，水下百刻，二十五刻者，半日之度也，漏水續下，常如是毋已，以至日入而止，隨其日之長短，各以為紀，測其在何經絡而刺之。謹候其時，病可與之相齊，失時反候，則百病不治。故曰刺實者，刺其來也，迎其氣至而瀉之也，刺虛者，刺其去也，隨其氣往而補之也。此言經氣存亡之時，以候其虛實而刺之也，是故謹候氣之所在而刺之，是謂逢時。大凡病在於三陽，必候其氣在陽分而刺之，病在於三陰，必候其氣在陰分而刺之，此定法也。</p>
<p>水下一刻，人氣在太陽，水下二刻，人氣在少陽，水下三刻，人氣在陽明，水下四刻，人氣在陰分。</p>
<p>衛氣一周。</p>
<p>水下五刻，人氣在太陽，水下六刻，人氣在少陽，水下七刻，人氣在陽明，水下八刻，人氣在陰分。</p>
<p>衛氣二周。</p>
<p>水下九刻，人氣在太陽，水下十刻，人氣在少陽，水下十一刻，人氣在陽明，水下十二刻，人氣在陰分。</p>
<p>衛氣三周。</p>
<p>水下十三刻，人氣在太陽，水下十四刻，人氣在少陽，水下十五刻，人氣在陽明，水下十六刻，人氣在陰分。</p>
<p>衛氣四周。</p>
<p>水下十七刻，人氣在太陽，水下十八刻，人氣在少陽，水下十九刻，人氣在陽明，水下二十刻，人氣在陰分。</p>
<p>衛氣五周。</p>
<p>水下二十一刻，人氣在太陽，水下二十二刻，人氣在少陽，水下二十三刻，人氣在陽明，水下二十四刻，人氣在陰分。</p>
<p>衛氣六周。</p>
<p>水下二十五刻，人氣在太陽，此半日之度也。</p>
<p>衛氣二刻一周，半日二十五度，應行十二周半，此僅六周，一周四刻，於數未合。</p>
<p>從房至畢一十四舍，水下五十刻，日行半度。回行一舍，水下三刻與七分刻之四。《大要》曰：常以日之加於宿上也，人氣在太陽。是故日行一舍，人氣行三陽與陰分。常如是毋已，天與地同紀，紛紛𤽉𤽉，終而復始。一日一夜，水下百刻而終矣（𤽉字訛，舊注音葩，古本原作芸）。</p>
<p>回，運行也，日行一舍，計水下三刻與七分刻之四。《大要》曰：常以日之加於宿上也，以日行之數加於宿度之上。分而推之，因知人氣之在太陽。是故日行一舍，人氣行三陽與陰分，一周於身而零十分之八。常如是毋巳，天與地同此紀度，紛紛𤽉𤽉，終而復始。日夜一周，水下百刻，而五十度之數盡矣。</p>

<h3>衛氣失常（三十六）</h3>
<p>黃帝曰：余聞刺有三變，何謂三變？伯高曰：有刺營者，有刺衛者，有刺寒痹之留經者。黃帝曰：刺三變者奈何？伯高曰：刺營者出血，刺衛者出氣，刺寒痹者內熱。黃帝曰：營衛寒痹之為病奈何？伯高答曰：營之生病也，寒熱少氣，血上下行，衛之生病也，氣痛時來時去，怫愾賁響，風寒客於腸胃之中，寒痹之為病也，留而不去，時痛而皮不仁。此段舊誤在「壽夭剛柔」。</p>
<p>怫愾，氣鬱而不暢也。賁響，奔沖而鳴轉也。</p>
<p>黃帝曰：衛氣之留於腹中，蓄積不行，菀蘊不得常所，使人支脅，胃中滿，喘呼逆息者，何以去之？伯高曰：其氣積於胸中者，上取之，積於腹中者，下取之，上下皆滿者，旁取之。黃帝曰：取之奈何？伯高答曰：積於上者，瀉人迎、天突、喉中，積於下者，瀉三里與氣街，上下皆滿者，上下取之，與季脅之下一寸，重者，雞足取之。診視其脈大而弦急，及絕不至者，及腹皮急甚者，不可刺也。</p>
<p>衛氣之留於腹者，蓄積不行，菀蘊不得常所，支脅胃滿，喘呼逆息，即衛之生病，氣痛時來時去，怫愾賁響，風寒客於腸胃之中也，帝復述其義，而辭不同耳。人迎，足陽明穴。天突、喉中，任脈穴（喉中，即廉泉也）。三里、氣街，足陽明穴。季脅之下一寸，足厥陰之章門也。雞足取之，攢刺其處，參布如雞足也。</p>
<p>黃帝曰：刺寒痹內熱奈何？伯高答曰：刺布衣者，以藥熨、火焠之，刺大人者，以藥熨之。黃帝曰：藥熨奈何？伯高答曰：用淳酒二十斤，蜀椒一升，乾薑一斤，桂心一斤。凡四種，皆㕮咀，漬酒中，用綿絮一斤，細白布四丈，併入酒內，置酒馬矢熅中，蓋封塗，勿使泄。五日五夜，出布綿絮，曝乾之，干復漬，以盡其汁。每漬必晬其日，乃出干。干，並用滓與綿絮，復布為復中，長六七尺，為六七巾。用生桑炭炙巾，以熨寒痹所刺之處，令熱入至於病所。寒復炙巾以熨之，三十遍而止。汗出以中拭身，亦三十遍止。起步內中，無見風。每刺必熨，如此病已矣。此所謂內熱也。　此段舊誤在「壽夭剛柔」。</p>
<p>馬矢熅中，馬糞火中煨之也。晬日，周日也。生桑炭炙巾者，桑炭能去風寒濕痹也。令熱入至於病所，汗出寒消，則痹通矣。內熱，內寒化而為內熱也。</p>

<h3>營衛生會（三十七）</h3>
<p>黃帝問於岐伯曰：人焉受氣？陰陽焉會？何氣為營？何氣為衛？營安從生？衛於焉會？老壯不同氣，陰陽異位，願聞其會。岐伯答曰：人氣受於谷，谷入於胃，以傳於肺，五臟六腑皆以受氣，其清者為營，濁者為衛，營在脈中，衛在脈外，營周不休，五十而復大會，陰陽相貫，如環無端。衛氣行於陰二十五度，行於陽二十五度，分為晝夜，氣至陽而起，至陰而止。故曰日中為陽隴，為重陽，夜半為陰隴，為重陰。太陰主內，太陽主外，各行二十五度，分為晝夜。夜半為陰隴，夜半後而陰衰，平旦陰盡而陽受氣矣，日中為陽隴，日西而陽衰，日入陽盡而陰受氣矣。夜半而大會，萬民皆臥，命曰合陰，平旦陰盡而陽受氣，如是無已，與天地同紀。</p>
<p>隴，盛也，與隆同。太陰，三陰之長，故主內。太陽，三陽之長，故主外。夜半而大會，萬民皆臥，衛氣大會於五臟，陽入之陰則靜，故萬民皆臥。純陰主事，故命曰合陰。</p>
<p>黃帝曰：營衛之行也，上下相貫，如環之無端，今有其卒然遇邪氣及逢大寒，手足懈情，其脈陰陽之道，相輸之會，行相失也，氣何由還？岐伯曰：夫四末陰陽之會者，此氣之大絡也，四街者，氣之徑路也，故絡絕則徑通，四末解則氣從合，相輸如環。黃帝白：善。此所謂如環無端，莫知其紀，終而復始，此之謂也。</p>
<p>四末陰陽之會者，此氣之大絡也，大絡十五，皆自本經而走其所合（表裡相合），是陰陽之所會也（義詳「經別」）。街，衢也，四街者，氣之徑路，是四肢經氣之所通達也。四末解則氣從合，合者，諸經之所合，如十二經之合穴也。（此段舊誤在「動腧」）</p>
<p>黃帝曰：老人之不夜瞑者，何氣使然？少壯之不晝瞑者，何氣使然？岐伯答曰：壯者之氣血盛，其肌肉滑，氣道通，營衛之行，不失其常，故晝精而夜瞑。老者之氣血衰，其肌肉枯，氣道澀，五臟之氣相搏，其營氣衰少而衛氣內伐，故晝不精，夜不瞑。</p>
<p>五臟之氣相搏，臟氣失常，彼此相爭，鼓搏不寧也。衛氣內伐，陽根伐削，衛氣夜失收藏而晝不生長，是以寤寐反常也。</p>
<p>黃帝曰：願聞營衛之所行，皆何道從來？岐伯曰：營出於中焦，衛出於下焦。黃帝曰：願聞三焦之所出。岐伯答曰：上焦出於胃上口，並咽，以上貫膈而布胸中，走腋，循太陰之分而行，還至陽明，上至舌，下足陽明，常與營俱行於陽二十五度，行於陰亦二十五度，一周也，故五十度而復大會於手太陰矣。</p>
<p>營出於中焦，中焦受氣取汁，變化而赤，是謂血也（「決氣」語）。衛出於下焦，陽根於下也。衛出下焦，而中焦受谷，泌糟粕。蒸津液，出其精微，上注於肺，化而為血，以奉生身，則營亦出於上焦也。其實營衛皆出於中焦，無非水穀之所化也。上焦出於胃之上口，並咽喉，以上貫胸膈而布胸中，此上焦之部，宗氣之所在也。其旁行者，外走兩腋，循手太陰肺經之分而行，還至手陽明經，上至於舌，下交足陽明經，常與營氣俱行於陽二十五度，行於陰亦二十五度，此晝夜之一周也。故五十度畢，明旦寅時而復大會於手太陰矣。以營氣者，宗氣之行於經脈者也，宗氣位居上焦，故與營氣俱行也。</p>
<p>黃帝曰：願聞中焦之所出。岐伯答曰：中焦亦並胃中，出上焦之後，此所受氣者，泌糟粕，蒸津液，化其精微，上注於肺脈，乃化而為血，以奉生身，莫貴乎此，故獨得行於經隧，命曰營氣。</p>
<p>中焦亦並胃中，出於上焦之後，後，下也。此中焦之部，中脘之分也。此所受於中宮之氣者，泌其糟粕（泌，分也，泌糟粕者，猶酒既釀熟，與糟粕分別之也），蒸為津液，出其精微，上注於肺脈，化而為血，以奉生身，莫貴乎此，所謂中焦受氣取汁，變化而赤，是謂血也，故獨得行於經隧之中，命曰營氣。</p>
<p>黃帝曰：夫血之與氣，異名同類，何謂也？岐伯答曰：營衛者，精氣也，血者，神氣也，血之與氣，異名同類焉。故奪血者無汗，奪汗者無血，人生有兩死而無兩生。</p>
<p>營化於穀精，衛化於穀氣，營衛者，人之精氣也。血藏魂，魂生神，神者，血中溫氣所化也。溫氣西行，肺金收之，溫變為涼，化成肺氣。氣盛於肺，而究其根本，實原於血，是血者，人之神氣所由來也。故血溫而升則化氣，氣清而降則化血，血之與氣，其名雖異，其類本同。汗者，衛氣之蒸泄，而亦營氣所醞釀，是以奪血者無發其汗，奪汗者無出其血。汗脫亦死，血脫亦死，人生有兩死而無兩生也。</p>
<p>黃帝曰：願聞下焦之所出。岐伯答曰：下焦者，別迴腸，注於膀胱，而滲入焉。故水穀者，常並居於胃中，成糟粕，而俱下於小腸，而成下焦。滲而俱下，濟泌別汁，循下焦而滲入於膀胱焉。</p>
<p>下焦者，州都之會，水別迴腸，注於膀胱，而滲入焉，此下焦之部，州都之會所也。故水穀者，常並居於胃中，既成糟粕，俱下於小腸，而成下焦。水穀齊下，谷滓傳於大腸，水滓別於大腸，滲而俱下，濟泌別汁（濟，齊，泌，分也，言水穀自此齊分而別汁也），循下焦而滲入膀胱焉。</p>
<p>黃帝曰：人飲酒，酒亦入胃，谷未熟而小便獨先下何也？岐伯答曰：酒者，熟谷之液也，其氣悍以清，故後谷而入，先谷而液出也。</p>
<p>酒者，熟谷之津液也，其氣悍以清，較之谷尤為易化，故後谷而入，先谷而出也。</p>
<p>黃帝曰：人有熱，飲食下胃，其氣未定，汗則出，或出於面，或出於背，或出於身半，其不循衛氣之道而出何也？岐伯曰：此外傷於風，內開腠理，毛蒸理泄，衛氣走之。此氣剽悍滑疾，見開而出，故不得從其道，命曰漏泄。</p>
<p>風性疏泄，外傷於風，內開腠理，毛蒸理泄，衛氣因而走之。此氣剽悍滑疾，見其竅開，順流而出，故不得從其隧道，命曰漏泄。</p>
<p>黃帝曰：善。余聞上焦如霧，中焦如漚，下焦如瀆，此之謂也。</p>
<p>上焦如霧，氣盛於上也。下焦如瀆，水盛於下也。中焦如漚，氣水之交，水欲化氣，氣欲化水，泡波起滅，象如水漚也。</p>

<h2>神氣</h2>

<h3>本神（三十八）</h3>
<p>黃帝問於岐伯曰：凡刺之法，必先本於神，血脈營氣精神，此五臟之所藏也，至其淫泆離臟，則精神散失，魂魄飛揚，志意恍亂，智慮去身者，何因而然乎？天之罪歟？人之過乎？何謂德、氣、生、精、神、魂、魄、心、意、志、思、智、慮？請問其故。</p>
<p>精、神、魂、魄、意，是謂五神。本於神者，本於五神也。</p>
<p>岐伯答曰：天之在我者，德也，地之在我者，氣也，德流氣薄而生者也，故生之來謂之精，兩精相摶謂之神，隨神往來者謂之魂，並精出入者謂之魄，所以任物者謂之心，心有所憶謂之意，意之所存謂之志，因志而存變謂之思，因思而遠謀謂之慮，因慮而處物謂之智。</p>
<p>人秉天地之中氣而生，天之在我者，五行之德也，地之在我者，五行之氣也。五神者，德流於上，氣薄於下而生者也。精者，生化之始基也，故生之方來謂之精，人身形象之根源，神氣之室宅也。而陰陽之理，本自互生，其所以化精者，以其中有神也。此神之來，不在精後，當其男女交時，兩精相摶，凝此一段祖氣，清虛靈妙，是謂之神。神者，陽氣之靈者也，而究其由來，實化於魂。魂以半陽而化純陽，則神發焉，故隨神往來者謂之魂。精者，陰液之粹者也，而究其根本，實生於魄。魄以半陰而生純陰，則精盈焉，故並精出入者謂之魄。神藏於心，眾理皆備，所以載任萬物者謂之心。心有所憶念謂之意。意之所存注謂之志。因志而存其變化謂之思。因思而加以遠謀謂之慮。因慮而善於處物謂之智也。</p>
<p>肝藏血，血舍魂，肝氣虛則恐，實則怒。心藏脈，脈舍神，心氣虛則悲，實則笑不休。脾藏營，營舍意，脾氣虛則四肢不用，五臟不安，實則腹脹，涇溲不利。肺藏氣，氣舍魄，肺氣虛則鼻塞不利，少氣，實則喘喝胸盈仰息。腎藏精，精舍志，腎氣虛則厥，實則脹，五臟不安。必審五臟之病形，以知其氣之虛實，謹而調之也。</p>
<p>肝藏血，血舍魂（魂以血為宅舍也）。魂者，血中之溫氣所化，神之母也。肝木主怒，生於腎水，腎水主恐，肝氣虛則生意不遂，陷於腎水而為恐，實則生氣勃發而為怒，怒者，生氣雖旺而未能茂長也。心藏脈，脈舍神，神者，脈中之陽靈，魂之子也。肺金主悲，克於心火，心火主笑，心氣虛則長令不遂，侮於肺金而為悲，實則長令暢茂而笑不休，笑者，陽氣升達而心神酣適也。脾藏營，營舍意，營血雖藏於肝，而實化於脾。腎水溫升，則生肝血，而非脾土左旋，則水不溫升，故脾主藏營（營者，脈中之血）。神藏於心，志藏於腎，意者，神志之中氣也。以水火交濟，全賴二土，水升火降，會於中宮，神志相感，則化而為意。脾主四肢，四肢之動轉者，意使之也，脾氣虛則中氣不運，四肢失秉，故廢而不用。土者，四維之母，母病子餒，故五臟不安。脾為太陰濕土，實則濕旺土鬱而腹脹。肝為風木，主疏泄水道，土濕木遏，升氣不達，則疏泄失政，故涇溲不利（小便淋澀）。肺藏氣，氣舍魄，魄者，氣中之清汁所結，精之父也。肺竅於鼻，宗氣統焉，肺氣虛則鼻塞不利而少氣，實則宗氣鬱滿，喘喝不寧，胸盈而仰息。腎藏精，精舍志，志者，精中之陰靈，魄之子也。腎主蟄藏，腎氣虛則陽根升泄，寒水上逆而為厥（四肢寒冷，昏憒無知），實則水旺土濕，腹滿作脹，寒水侮土，四維皆病，故五臟不安。五臟虛實，化生諸病，必審五臟之病形，以知其氣之虛實，謹而調劑之也。</p>
<p>故智者之養生也，必順四時而適寒暑，和喜怒而安居處，節陰陽而調剛柔，如是則邪僻不至，長生久視。</p>
<p>智者養生，五神和平，不實不虛，故病去而年永。</p>
<p>是故怵惕思慮者則傷神，神傷則恐懼流淫而不止。因悲哀動中者，竭絕而失生。盛怒者，迷惑而不治。喜樂者，神憚散而不藏。恐懼者，神蕩憚而不收。憂愁者，氣閉塞而不行。</p>
<p>悲哀傷肺，肺金刑剋肝木，故木氣竭絕而失生。盛怒傷肝，肝膽同氣，甲木刑剋戊土，胃氣上逆，神魂失歸，故心君迷惑而不治。肺金主斂，腎水主藏，喜樂傷心，君火升泄，故神明憚散而不藏。恐懼傷腎，水陷金浮，肺氣失根，收斂不行，故神志蕩憚而不收。愁憂傷脾，中氣不運，故土氣閉塞而不行，脾為四臟之母，病則不能行氣於四旁故也。</p>
<p>心怵惕思慮則傷神，神傷則恐懼自失，破䐃脫肉，毛悴色夭，死於冬。</p>
<p>恐懼自失，水勝火也。脾主肉，破䐃脫肉，火死土敗也。肺主皮毛，毛悴，肺金敗也。肝主色，色夭，肝木敗也。死於冬，水滅火也。</p>
<p>肺喜樂無極則傷魄，魄傷則狂，狂者意不存人，皮革焦，毛悴色夭，死於夏。</p>
<p>死於夏，火刑金也。</p>
<p>肝悲哀動中則傷魂，魂傷則狂妄不精，不精則不正，當人陰縮而筋攣，兩脅骨不舉，毛悴色夭，死於秋。</p>
<p>肝主筋，前陰，宗筋之聚，脈循陰器而行兩脅，故陰縮而筋攣，兩脅骨不舉。死於秋，金剋木也。</p>
<p>脾盛怒而不解則傷意，意傷則悗亂，四肢不舉，毛悴色夭，死於春。　悗，音悶。</p>
<p>死於春，木賊土也。</p>
<p>腎憂愁而不止則傷志，志傷則喜忘其前言，腰脊不可以俯仰屈伸，毛悴色夭，死於季夏。恐懼而不解則傷精，精傷則骨痠痿厥，精時自下。</p>
<p>腎水失藏，故喜忘。其位在腰，其脈貫脊，故腰脊不可俯仰屈伸。死於季夏，土刑水也。精傷髓敗，故不能養骨而生乙木，骨枯木陷，故痠軟而痿厥。蟄藏失政，風木陷泄，故精時自下。</p>
<p>是故五臟主藏精者也，不可傷，傷則失守而陰虛，陰虛則無氣，無氣則死矣。是故用針者，察觀病人之態，以知精神魂魄之存亡，得失之意，五者以傷，針不可治之也。</p>
<p>陽氣根於陰精，陰虛則陽根散亂而無氣，無氣則人死矣。</p>

<h3>決氣（三十九）</h3>
<p>黃帝曰：余聞人有精、氣、津、液、血、脈，余意以為一氣耳，今乃辨為六名，余不知其所以然？岐伯曰：兩神相摶，合而成形，常先身生，是謂精。</p>
<p>男女交感，兩神相持，合而成形，化生一滴神水，常先此身而生，以立官骸之基，是謂精。陰者，陽之宅也。胎之初生，先結祖氣，祖氣在中，含抱陰陽。陽升則化火，陰降則化水，火旺則神發，水旺則精凝。神根於精，故精暖而不馳走，精根於神，故神清而不飛揚。精神俱先身生，實陽倡而陰隨，非陰先而陽後也。</p>
<p>何謂氣？岐伯曰：上焦開發，宣五穀味，熏膚，充身，澤毛，若霧露之溉，是謂氣。</p>
<p>脾肺同經而共氣（脾肺皆為太陰，是謂同經。肺以辛金而化濕土，是謂同氣）。水穀消化，脾氣散精，上歸於肺，肺居上焦，宗氣統之。上焦開發，宣五穀之味，熏於皮膚，充於周身，澤於毛髮，若霧露之滋溉，是謂氣。脾主五味，肺主五氣，五氣者，五味之所化，所謂土生金也。物之潤澤，莫過於氣，氣如霧露，氤氳灑揚，化而為水，故熏澤皮肉，充灌筋骨，不病枯槁。所謂上焦如霧者，是下焦如瀆之上源也。</p>
<p>何謂津？岐伯曰：腠理發泄，汗出溱溱，是謂津。</p>
<p>溱溱，渙然流漓之象。</p>
<p>何謂液？岐伯曰：谷入氣滿，淖澤注於骨，骨屬屈伸滑澤，補益腦髓，皮膚潤澤，是謂液。</p>
<p>氣降則生水，谷入氣滿，化為淖澤，注於骨節，骨節聯屬之處，屈伸滑澤，因以補益腦髓，潤澤皮膚，是謂液。津屬陽在外者，液屬陰在內者也。</p>
<p>何謂血？岐伯曰：中焦受氣取汁，變化而赤，是謂血。</p>
<p>中焦脾土，受穀氣而化陰汁，是謂脾精。取此陰汁，輸之於肝經，木中火胎，溫養熏蒸，變化而赤，是謂血也。</p>
<p>何謂脈？岐伯曰：壅遏營氣。令無所避，是謂脈。</p>
<p>血行脈中，故不流溢。</p>
<p>黃帝曰：六氣者，有餘不足，精氣之多少，腦髓之虛實，血脈之清濁，何以知之？岐伯曰：精脫者耳聾，氣脫者目不明，津脫者腠理開，汗大泄，液脫者骨屬屈伸不利，色夭，腦髓消，脛痠，耳數鳴，血脫者色白，夭然不澤，脈脫者其脈空虛，此其候也。痠，音酸。</p>
<p>腎竅於耳，精脫則陽根下拔，濁氣升塞，是以耳聾。氣化於金，其性收斂，氣脫則收斂失政，陽光散亂，故目不明。</p>
<p>黃帝曰：六氣者，貴賤何如？岐伯曰：六氣者，各有部主也，其貴賤善惡，可為常主，然五穀與胃為大海也。</p>
<p>當令為貴，退氣為賤，守正則善，化邪則惡，雖有貴賤善惡，實皆可為常主，經常之主氣。各當其部，不可少也。然六氣皆化於土，五穀與胃，為其大海，六氣者，大海之支流耳。</p>

<h3>津液五別</h3>
<p>（四十舊本訛作，「五癃津液別」，取本篇此津液五別語正之）</p>
<p>黃帝問於岐伯曰：水穀入於口，輸於腸胃，其液別為五，天寒衣薄則為溺與氣，天熱衣厚則為汗，悲哀氣並則為泣，中熱胃緩則為唾，邪氣內逆則氣為之閉塞而不行，不行則為水脹，余知其然也，不知其何由生？願聞其道。岐伯曰：水穀皆入於口，其味有五，各注其海，津液各走其道，故三焦出氣，以溫肌肉，充皮膚，為津，其留而不行者，為液。天暑衣厚則腠理開，故汗出。寒留於分肉之間，聚沫則為痛。天寒則腠理閉，氣濕不行，水下流於膀胱，則為溺與氣。五臟六腑，心為之主，耳為之聽，目為之候，肺為之相，肝為之將，脾為之衛，腎為之主外。故五臟六腑之津液，盡上滲於目，心悲氣並則心系急，心系急則肺舉，肺舉則液上溢。夫心系與肺，不能常舉，乍上乍下，故咳而位出矣。中熱則胃中消穀，消穀則蟲上下作，腸胃充郭故胃緩，胃緩則氣逆，故唾出。五穀之津液，和合而為膏者，內滲入於骨空，補益腦髓，而下流於陰股。陰陽不和，則使液溢而下流於陰，髓液皆減而下，下過度則虛，虛故腰背痛而脛痠。陰陽氣道不通，四海閉塞，三焦不瀉，津液不化，水穀並行腸胃之中，別於迴腸，留於下焦，不得滲膀胱，則下焦脹，水溢則為水脹。此津液五別之逆順也。</p>
<p>溺、汗、泣、唾、水，是為五液。三焦出氣，以溫肌肉，充皮膚，隨氣化而流行者，則為津，其留而不行者則為液。天暑衣厚則腠理開，故液泄而為汗。寒閉皮毛，液不得泄，留於分肉之間，聚而為沫則為痛。天寒表閉，氣濕不得外行，水下流於膀胱則為溺。心悲氣並，系急肺舉，液上溢於目則為泣。中熱消穀，胃緩氣逆則為唾。水之下行，有精有粗，精者化而為精液，粗者化而為溲溺，精液宜藏而水溺宜泄。精液者，滲骨空而益腦髓，下流陰股，以注膝腔，陰陽不和，精液溢泄，下流陰竅，髓液皆減，下甚則虛，虛故腰背痛而膝脛痠，此精液之不藏者也。溲溺者，滲膀胱，以成川瀆，下流溺孔，以泄水濕，陰陽不通，四海閉塞，三焦不瀉，津液不化，水流下焦，而不滲膀胱，則為鼓脹，水溢經絡，則為水脹，此水溺之不瀉者也。此津液五別之或逆或順也。脾為之衛，脾主肌肉，以為護衛也。腎為之主外，腎主骨骼，以為外堅也。</p>

<h1>卷六</h1>

<h2>藏象</h2>

<h3>海論（四十一）</h3>
<p>黃帝問於岐伯曰：余聞刺法於夫子，夫子之所言，不離於營衛血氣。夫十二經脈者，內屬於腑臟，外絡於肢節，夫子乃合之於四海乎？岐伯答曰：人亦有四海，十二經水。經水者，皆注於海，海有東西南北，命曰四海。黃帝曰：以人應之奈何？岐伯曰：人有髓海，有血海，有氣海，有水穀之海，凡此四者，以應四海也。黃帝曰：遠乎哉，夫子之合人於天地四海也，願聞應之奈何？岐伯曰：必先明知陰陽表裡滎俞所在，四海定矣。黃帝曰：定之奈何？岐伯曰：胃者，水穀之海，其腧上在氣街，下至三里。衝脈者，為十二經之海，其腧上在於大杼，下出於巨虛之上下廉。膻中者，為氣之海，其腧上在於柱骨之上下，前在於人迎。腦為髓之海，其腧上在於其蓋，下在風府。</p>
<p>氣街，即氣衝。三里，足陽明經穴。大杼，足太陽經穴。巨虛上下廉，足陽明經穴。膻中者，心主之宮城，宗氣之所在也。柱骨，項後天柱骨，柱骨上下，即督脈之喑門、大椎也。人迎，足陽明經穴。蓋，腦蓋骨，督脈之囟會。風府，督脈穴。</p>
<p>黃帝曰：凡此四海者，何利何害？何生何敗？岐伯曰：得順者生，得逆者敗，知調者利，不知調者害。黃帝曰：四海之逆順奈何？岐伯曰：氣海有餘者，氣滿胸中，悗息面赤，氣海不足，則氣少不足以言。血海有餘，則常想其身大，怫然不知其所病，血海不足，亦常想其身小，狹然不知其所病。水穀之海有餘，則腹滿，水穀之海不足，則飢不受穀食。髓海有餘，則輕勁多力，自過其度，髓海不足，則腦轉耳鳴，脛痠眩冒，目無所見，懈怠安臥。黃帝曰：余已聞逆順，調之奈何？岐伯曰：審守其腧而調其虛實，無犯其害，順者得復，逆者必敗。黃帝曰：善。</p>
<p>怫然，大貌。狹然。小貌。</p>

<h3>腸胃（四十二）</h3>
<p>黃帝問於伯高曰：余願聞六腑傳谷者，腸胃之大小長短，受谷之多少奈何？伯高曰：請盡言之谷所從出入淺深遠近長短之度。唇至齒，長九分，口廣二寸半。齒以後至會厭，深三寸半，大容五合。舌重十兩，長七寸，廣二寸半。咽門重十兩，廣一寸半。至胃長一尺六寸，胃紆曲屈，伸之長二尺六寸，大一尺五寸，徑五寸，大容三斗五升。小腸後附脊，左環回周疊積，回運環反十六曲，大二寸半，徑八分分之少半，長三丈三尺，其注於迴腸者，外附於臍上。迴腸當臍，左環回周葉積而下，回運環反十六曲，大四寸，徑一寸寸之少半，長二丈一尺。廣腸傳脊，以受迴腸，左環葉積，上下闢大八寸，徑二寸寸之大半，長二尺八寸。腸胃所入至所出，長六丈四寸四分，回曲環反三十二曲也。</p>
<p>會厭，在咽喉上，分別氣食二管之開闔者也。迴腸，大腸。廣腸，直腸。葉積，即疊積也。闢大，寬大也（闢與闢同）</p>

<h3>平人絕谷（四十三）</h3>
<p>黃帝曰：願聞人之不食，七日而死何也？伯高曰：臣請言其故。胃大一尺五寸，徑五寸，長二尺六寸，橫屈，受水穀三斗五升，其中之谷長留二斗，水一斗五升而滿。小腸大二寸半，徑八分分之少半，長三丈二尺，受谷二斗四升，水六升三合合之大半。迴腸大四寸，徑一寸寸之少半，長二丈一尺，受谷一斗，水七升半。廣腸大八寸，徑二寸寸之大半，長二尺八寸，受谷九升三合八分合之一。腸胃之長，凡五丈八尺四寸，受水穀九斗二升一合合之大半，此腸胃所受水穀之數也。</p>
<p>通計腸胃受谷之數如此。</p>
<p>平人胃滿則腸虛，腸滿則胃虛，更虛更滿，故氣得上下，五臟安定，血脈和利，精神乃居，神者，水穀之精氣也。腸胃之中，長留谷二斗，水一斗五升，上焦泄氣，出其精微，剽悍滑疾，下焦下溉諸腸。平人日再後，後二升半，一日中五升，七日五七三斗五升，而留水穀盡矣，故平人不食飲，七日而死者，水穀精氣津液皆盡故也。</p>
<p>平人胃滿則腸虛，腸滿則胃虛，更虛更滿，無所壅礙，故氣得上下，升降莫阻，清濁當位，則五臟安定，血脈和利，然後精神乃居，不至飛走，神者，水穀精氣之所化也。腸胃之中，常留谷二斗，水一斗五升。水穀之氣，歸於上焦，上焦輸泄此氣，出其精微，剽悍滑疾，傳之下焦，以溉諸腸（六腑皆曰腸，義見《難經》），腸胃得精氣充養，所以不死。平人一日再後，大便二行。一後二升半，一日中共去五升，七日五七三斗五升，而所留之水穀盡去矣，故平人不食飲，七日而死者，水穀之精氣津液皆盡故也。</p>

<h3>五味（四十四）</h3>
<p>黃帝曰：願聞谷有五味，其入五臟，分別奈何？伯高曰：胃者，五臟六腑之海也，水穀皆入於胃，五臟六腑皆稟氣於胃。五味各走其所喜，穀味酸，先走肝，穀味苦，先走心，穀味甘，先走脾，穀味辛，先走肺，穀味咸，先走腎。穀氣津液以行，營衛大通，乃化糟粕，以次傳下。</p>
<p>穀氣化津，津液以行，灌注營衛，營衛大通。清者已化精氣，濁者乃化糟粕，以次傳下。</p>
<p>黃帝曰：營衛之行奈何？伯高曰：谷始入於胃，其精微者，先出於胃之兩焦，以溉五臟，別出兩行營衛之道。其大氣之摶而不行者，積於胸中，命曰氣海，出於肺，循喉咽，故呼則出，吸則入。天地之精氣，其大數常出三入一，故谷不入，半日則氣衰，一日則氣少矣。</p>
<p>谷入於胃，消化之後，其精微者，先糟粕而出於胃腑，之於上下兩焦，以溉五臟，之，至也。然後分別而出，兩行營衛之道，精專者，行於脈中，剽悍者，行於脈外，異道別出，此營衛之所以行也。其大氣之摶而不行者，不行於經絡。積於胸中，命曰氣海，出於肺部，循喉咽而行呼吸，故呼則氣出，吸則氣入。此氣雖積於胸中，不行經絡，而經絡之氣，實與此通，呼則無經而不升，吸則無經而不降，即下降之經，呼亦小升，上升之經，吸亦小降。經脈之動，全因於此，不動則不行也。天地之精氣，其大數常出多而入少，出者三分，伐泄之途，隨處皆是，入者一分，惟賴水穀滋養而已，故谷不入，半日則氣衰，一日則氣少矣。</p>
<p>黃帝曰：谷之五味，可得聞乎？伯高曰：請盡言之。五穀，粳米甘，麻酸，大豆咸，麥苦，黃黍辛。五果，棗甘，李酸，慄咸，杏苦，桃辛。五畜，牛甘，犬酸，豬咸，羊苦，雞辛。五菜，葵甘，韭酸，藿咸，薤苦，蔥辛。五色，黃色宜甘，青色宜酸，黑色宜咸，赤色宜苦，白色宜辛。凡此五者，各有所宜。五宜，所言五色者。脾病者，宜食粳米飯、牛肉、棗、葵，心病者，宜食麥、羊肉、杏、薤，腎病者，宜食大豆黃卷、豬肉、慄、藿，肝病者，宜食麻、犬肉、李、韭，肺病者，宜食黃黍、雞肉、桃、蔥。肝色青，宜食甘，粳米飯、牛肉、棗、葵皆甘，心色赤，宜食酸，犬肉、麻、李、韭皆酸，脾色黃，宜食鹹，大豆、豬肉、慄、藿皆咸，肺色白，宜食苦，麥、杏、羊肉、薤皆苦，腎色黑，宜食辛，黃黍、雞肉、桃、蔥皆辛。五禁，肝病禁辛，心病禁咸，脾病禁酸，腎病禁甘，肺病禁苦。粳，音庚。</p>
<p>五宜者，合其所宜也。五禁者，犯其所禁也。大豆黃卷，大豆芽也（芽生一寸，干為黃卷）。</p>

<h3>五味論（四十五）</h3>
<p>黃帝問於少俞曰：五味入於口也，各有所走，各有所病，酸走筋，多食之，令人癃，咸走血，多食之，令人渴，辛走氣，多食之，令人洞心，苦走骨，多食之，令人變嘔，甘走肉，多食之，令人悗心，余知其然也，不知其何由？願聞其故。</p>
<p>洞心，心中空洞也。悗心，心中郁也。</p>
<p>少俞答曰：酸入於胃，其氣澀以收，上之兩焦，弗能出入也，不出即留於胃中，胃中和溫，則下注膀胱，膀胱之脆薄以懦，得酸則縮綣，約而不通，水道不行，故癃。陰者，積筋之所終也，故酸入而走筋矣。</p>
<p>酸入於胃，其氣收澀，故上走二焦，上中二焦。弗能出入。不出即留於胃中，胃中陽氣得此酸收，生其和溫，鬱滿莫容，則傳其所勝，下注膀胱。膀胱之脆薄以懦弱，最易收斂，一得酸氣，縮綣不伸，上下之竅皆閉，約結不通，水道不利，故小便癃。前陰者，積筋之所終也，肝木主筋而味酸，故酸入而走筋矣。木主疏泄，喜辛散而惡酸收，癃者，木氣酸收，疏泄之令不行也。</p>
<p>黃帝曰：咸走血，多食之，令人渴何也？少俞曰：鹹入於胃，其氣上走中焦，注於脈則血氣走之，血與咸相得則凝，凝則胃中汁注之，注之則胃中竭，竭則咽路焦，故舌本干而善渴。血脈者，中焦之道也，故鹹入而走血矣。</p>
<p>鹹入於胃，其氣上走中焦而注於脈，以腎味鹹，心主脈，水性剋火，傳其所勝也。脈者，血之府也，咸注於脈則血氣走之，得咸而凝，血凝則胃汁注之，注之則胃中汁竭，汁竭則咽路焦涸，故舌本乾燥而善渴。血脈者，中焦之隧道也（中焦受氣取汁，變化而赤，是謂血，行於脈中，以為道路），鹹入於脈，與血相逢，故鹹入而走血矣。</p>
<p>黃帝曰：辛走氣，多食之，令人洞心，何也？少俞曰：辛入於胃，其氣走於上焦，上焦者，受氣而營諸陽者也，姜韭之氣熏之，營衛之氣不時受之，久留心下，故洞心。辛與氣俱行，故辛入而與汗俱出。</p>
<p>辛入於冒，其氣走於上焦，以辛性升散也。上焦者，受穀氣而營於諸陽之經者也，姜韭辛烈之氣熏之，營衛之氣不時受之，發泄不藏。心者，宗脈之所聚也，氣泄脈空，心宮虛豁，故久留心下，而成洞心。辛與氣俱行，氣得辛散而發泄，故辛入而與汗俱出，是辛入而走氣也。</p>
<p>黃帝曰：苦走骨，多食之，令人變嘔何也？少俞曰：苦入於胃，五穀之氣皆不能勝苦，苦入下脘，三焦之道皆閉而不通，故變嘔。齒者，骨之所終也，入而復出，知其走骨也，故苦入而走骨矣。</p>
<p>苦入於胃，五穀之氣皆不能勝之，直入下脘，三焦之道得此苦味，皆閉而不通，不得下泄，則逆而上湧，故變嘔吐。齒居上部，骨之所終也，入而復出，經歷齒牙，知其走骨，故苦入而走骨矣。</p>
<p>黃帝曰：甘走肉，多食之，令人悗心何也？少俞曰：甘入於胃，其氣弱小，不能上至於上焦，而與谷留於胃中，令人柔潤者也，胃柔則緩，緩則蟲動，蟲動則令人悗心。其氣外通於肉，故甘走肉。</p>
<p>甘入於胃，其氣弱小，以得土氣之沖和，其性不烈也。弱小，故不能上至於上焦，而與穀氣留於胃中，氣滯津凝，令人柔潤。胃柔則緩，緩則蟲動（蟲生於木，土鬱木遏，蟲不舒暢，是以動也），蟲動氣阻，故令人悗心。其氣外通於肉，故甘走肉也。</p>

<h3>骨度（四十六）</h3>
<p>黃帝問於伯高曰：「脈度」言經脈之長短，何以立之？伯高曰：先度其骨節之大小廣狹長短，而脈度定矣。黃帝曰：願聞眾人之度，人長七尺五寸者，其骨節之大小長短各幾何？</p>
<p>何以立之，何以立其度數也。</p>
<p>伯高曰：頭之大骨圍二尺六寸。胸圍四尺五寸。腰圍四尺二寸。發所覆者，顱至項尺二寸。發以下至頤長一尺。君子中折。結喉以下至缺盆中長四寸。缺盆以下至𩩲𩨗長九寸，過則肺大，不滿則肺小。𩩲𩨗以下至天樞長八寸，過則胃大，不及則胃小。天樞以下至橫骨長六寸半，過則迴腸廣長，不滿則狹短。橫骨長六寸半。橫骨上廉以下至內輔之上廉長一尺八寸。內輔之上廉以下至下廉長三寸半。內輔下廉下至內踝長一尺三寸。內踝以下至地長三寸。膝膕以下至跗屬長一尺六寸。跗屬以下至地長三寸。故骨圍大則太過，小則不及。</p>
<p>頭之大骨圍二尺六寸，髑髏骨也（男子頭骨共八片，舊注蔡州人多一片，共九片，腦後有二縫，一橫一直。女子頭骨共六片，腦後有橫縫，無直縫）。胸圍四尺五寸，兩乳之周圍也（胸前橫骨三條，左右脅骨共十二條。女子多擎夫骨二條，左右共十四條）。腰圍四尺二寸，七節之周圍也（《素問·刺禁論》：七節之旁，中有小心）。此取頭胸腰骨之圍數，即其橫廣，以推其縱長也。發所覆者，顱至項尺二寸，前髮際以下曰顱，後髮際以下曰項，此前後髮際之度也。發以下至頤長一尺。此以下言其縱長之度，人有短長，其度不一，君子中而折之，取其中數，以定準則。結喉以下至缺盆中長四寸，缺盆，項下橫骨中陷中也。缺盆以下至𩩲𩨗長九寸，𩩲𩨗，蔽心骨也（即鳩尾骨）。此當肺之所居，故過則肺大，不滿則肺小。𩩲𩨗以下至天樞長八寸，天樞，足陽明穴，在臍旁二寸（《素問·至真要論》：身半以上，天氣主之，身半以下，地氣主之，半者，所謂天樞是也）。此當胃之所居，故過則胃大，不及則胃小。天樞以下至橫骨長六寸半，橫骨，陰毛中曲骨也。此當迴腸所居，故過則迴腸廣長，不滿則狹短。橫骨長六寸半。橫骨上廉以下至內輔之上廉長一尺八寸，內輔，膝內輔骨也。內輔之上廉以下至下廉長三寸半。內輔下廉下至內踝長一尺三寸。內踝以下至地長三寸。膝膕以下至跗屬長一尺六寸。膕，膝後曲處也；跗，足背；跗屬，足跗所屬之部也。跗屬以下至地長三寸。此人身前面縱長之度也。其長短之度，視其頭胸腰骨之圍數，骨圍大則太過，小則不及，折中數以推之，則得其大凡矣。</p>
<p>角以下至柱骨長一尺。行腋中不見者長四寸。腋以下至季脅長一尺二寸。季脅以下至髀樞長六寸。髀樞以下至膝中長一尺九寸。膝以外至外踝長一尺六寸。外踝以下至京骨長三寸。京骨以下至地長一寸。</p>
<p>角以下至柱骨長一尺。角，耳上高骨；柱骨，肩上豎骨（頸骨）。行腋中不見者長四寸。腋以下至季脅長一尺二寸，季脅，脅下盡處也。季脅以下至髀樞長六寸，股骨曰髀，髀骨縫曰髀樞。髀樞以下至膝中長一尺九寸。膝以外至外踝長一尺六寸。京骨，足太陽穴，在小指後。京骨以下至地長一寸。此側面縱長之度也。</p>
<p>項抔以下至背骨長二寸半。膂骨以下至尾骶二十一節，長三尺，上節長一寸四分分之一，故上七節至於膂骨九寸八分分之七，奇分在下。</p>
<p>項發以下至背骨長二寸半，背骨，脊骨之大椎也。膂骨以下至尾骶二十一節，長三尺，膂骨即脊骨，脊骨二十四節，除項上三椎，自大椎以下計二十一節。尾骶，脊骨之末節，即尻骨也。脊骨上粗下細，其上之節，每長一寸四分分之一，即一寸四分一釐也，故上七節至於膂骨長九寸八分分之七，即九寸八分七釐也，下節漸短，其奇分不盡之數，在下節勻之，以合三尺之數。此後面縱長之度也。</p>
<p>肩至肘長一尺七寸。肘至腕長一尺二寸半。腕至中指本節長四寸。本節至其末長四寸半。</p>
<p>此臂手縱長之度也。</p>
<p>耳後當完骨者廣九寸。耳前當耳門者廣一尺三寸。兩顴之間相去七寸。兩乳之間廣九寸半。兩髀之間廣六寸半。足長一尺二寸，廣四寸半。</p>
<p>耳後當完骨者廣九寸，完骨，足少陽穴，左右相去廣九寸。耳前當耳門者廣一尺三寸，耳門，手太陽聽宮之分，左右相去一尺三寸，頭圍二尺六寸之半也。兩顴之間相去七寸。兩乳之間廣九寸半。兩髀之間廣六寸半。足長一尺二寸，廣四寸半。此上下橫廣之度也。</p>
<p>此眾人之骨度也，所以立經脈之長短也。是故視其經脈之在於身也，其見浮而堅，其見明而大者，多血，細而沉者，多氣也。</p>
<p>此眾人之骨度也，折衷其數，所以立經脈之長短也。</p>

<h2>外候</h2>

<h3>本臟（四十七）</h3>
<p>黃帝問於岐伯曰：人之血氣精神者，所以奉生而周於性命者也。經脈者，所以行血氣而營陰陽，濡筋骨，利關節者也。衛氣者，所以溫分肉，充皮膚，肥腠理，司開闔者也。志意者，所以御精神，收魂魄，適寒溫，和喜怒者也。是故血和則經脈流行，營復陰陽，筋骨勁強，關節清利矣。衛氣和則分肉解利，皮膚調柔，腠理致密矣。志意和則精神專直，魂魄不散，悔怒不起，五臟不受邪矣。寒溫和則六腑化谷，風痹不作，經脈通利，肢節得安矣。此人之平常也。五臟者，所以藏精神血氣魂魄者也。六腑者，所以化水穀而行津液者也。此人之所以俱受於天也，無智愚賢不肖，無以相倚也。然有其獨盡天壽，而無邪僻之病，百年不衰，雖犯風雨卒寒大暑，猶弗能害也，有其不離屏蔽室內，無怵惕之恐，然猶不免於病者何也？願聞其故。</p>
<p>倚，偏也。</p>
<p>岐伯曰：窘乎哉問也！五臟者，所以參天地，副陰陽，而運四時，化五節者也。五臟者，固有大小高下堅脆端正偏傾者，六腑亦有小大長短厚薄結直緩急。凡此二十五者，各不同，或善或惡，或吉或凶，請言其方。</p>
<p>二十五者，一臟五變，五五二十五變。</p>
<p>心小則安，邪弗能傷，易傷以憂，心大則憂不能傷，易傷於邪。心高則滿於胸中，悗而善忘，難開以言，心下則臟外，易傷於寒，易恐以言。心堅則臟安守固，心脆則善病消癉熱中。心端正則和利難傷，心偏傾則操持不一，無守司也。</p>
<p>悗，悶也。</p>
<p>肺小則少飲，不病喘喝，肺大則多飲，善病胸痹喉痹逆氣。肺高則上氣肩息咳，肺下則居賁迫肺，善脅下痛。肺堅則不病咳上氣，肺脆則善病消癉易傷。肺端正則和利難傷，肺偏傾則胸遍痛也。賁，同奔。</p>
<p>居賁迫肺，謂居處逼窄，不能順降，宗氣賁逆，迫於肺臟也。</p>
<p>肝小則臟安，無脅下之病，肝大則逼胃迫咽，苦膈中，且脅下痛。肝高則上支賁切，脅悗，為息賁，肝下則逼胃，脅下空，脅下空則易受邪。肝堅則臟安難傷，肝脆則善病消癉易傷。肝端正則和利難傷，肝偏傾則脅下痛也。</p>
<p>息奔，喘息奔逆也。《難經》：肺之積，曰息責。</p>
<p>脾小則臟安，難傷於邪，脾大則苦湊䏚而痛，不能疾行。脾高則䏚引季脅而痛，脾下則下加於大腸，下加於大腸則臟苦受邪。脾堅則臟安難傷，脾脆則善病消癉易傷。脾端正則和利難傷，脾偏傾則善滿善脹也。䏚，脅盡軟處。季脅，小肋骨也。</p>
<p>腎小則臟安難傷，腎大則善病腰痛，不可以俯仰，易傷於邪。腎高則苦背膂痛，不可以俯仰，腎下則腰尻痛，不可以俯仰，為狐疝。腎堅則不病腰背痛，腎脆則善病消瘴易傷。腎端正則和利難傷，腎偏傾則苦腰尻痛也。凡此二十五變者，人之所苦常病。</p>
<p>腎位在腰，故多腰病。</p>
<p>黃帝曰：何以知其然也？岐伯曰：赤色小理者心小，粗理者心大。無𩩲𩨗者心高，𩩲𩨗小短舉者心下。𩩲𩨗長者心下堅，𩩲𩨗弱小以薄者心脆。𩩲𩨗直下不舉者心端正，𩩲𩨗倚一方者心偏傾也。𩩲𩨗，音結於。</p>
<p>𩩲𩨗，蔽心骨也。</p>
<p>白色小理者肺小，粗理者肺大。巨肩反膺陷喉者肺高，合腋張脅者肺下。好肩背厚者肺堅，肩背薄者肺脆。背膺厚者肺端正，脅偏疏者肺偏傾也。</p>
<p>巨肩反膺陷喉，肩大胸高而喉縮也。合腋張脅，腋合而脅張也。</p>
<p>青色小理者肝小，粗理者肝大。廣胸反骹者肝高，合脅兔骹者肝下。胸脅好者肝堅，脅骨弱者肝脆。膺腹好相得者肝端正，脅骨偏舉者肝偏傾也。骹，音敲。</p>
<p>反骹，脅骨外張也。兔骹，脅骨低下，如伏兔也。</p>
<p>黃色小理者脾小，粗理者脾大。揭唇者脾高，唇下縱者脾下。唇堅者脾堅，唇大而不堅者脾脆。唇上下好者脾端正，唇偏舉者脾偏傾也。</p>
<p>揭唇，唇上反也。</p>
<p>黑色小理者腎小，粗理者腎大。高耳者腎高，耳後陷者腎下。耳堅者腎堅，耳薄不堅者腎脆。耳好前居牙車者腎端正，耳偏高者腎偏傾也。凡此諸變者，持則安，減則病也。</p>
<p>持，平也。</p>
<p>帝曰：善。然非余之所問也。願聞人之有不可病者，至盡天壽，雖有深憂大恐，怵惕之志，猶不能減也，甚寒大熱，不能傷也，其有不離屏蔽室內，又無怵惕之恐，然不免於病者何也？願聞其故。岐伯曰：五臟六腑，邪之舍也，請言其故。五臟皆小者，少病，苦焦心，大憂愁，五臟皆大者，緩於事，難使以憂。五臟皆高者，好高舉措，五臟皆下者，好出人下。五臟皆堅者，無病，五臟皆脆者，不離於病。五臟皆端正者，和利得人心，五臟皆偏傾者，邪心而善盜，不可以為人平，反復言語也。</p>
<p>不可以為人平，平，准也。</p>
<p>黃帝曰：願聞六腑之應。岐伯答曰：肺合大腸，大腸者，皮其應。心合小腸，小腸者。脈其應。肝合膽，膽者，筋其應。脾合胃，胃者，肉其應。腎合三焦膀胱，三焦膀胱者，腠理毫毛其應。</p>
<p>六腑合於五臟，其應亦同也。</p>
<p>黃帝曰：應之奈何？岐伯曰：肺應皮，皮厚者大腸厚，皮薄者大腸薄，皮緩腹裹大者大腸大而長，皮急者大腸急而短，皮滑者大腸直，皮肉不相離者大腸結。</p>
<p>肺應皮，皮即大腸之應也。</p>
<p>心應脈，皮厚者脈厚，脈厚者小腸厚，皮薄者脈薄，脈薄者小腸薄，皮緩者脈緩，脈緩者小腸大而長，皮薄而脈衝小者小腸小而短，諸陽經脈皆多紆屈者小腸結。</p>
<p>心應脈，脈即小腸之應也。沖，虛也。</p>
<p>脾應肉，肉䐃堅大者胃厚，肉䐃麼者胃薄，肉䐃小而麼者胃不堅，肉䐃不稱身者胃下，胃下者下管約不利，肉䐃不堅者胃緩，肉䐃無少里累者胃急，肉䐃多少里累者胃結，胃結者上管約不利也。</p>
<p>脾應肉，肉即胃之應也。䐃，大肉。麼，薄也。</p>
<p>肝應爪，爪厚色黃者膽厚，爪薄色紅者膽薄，爪堅色青者膽急，爪濡色赤者膽緩，爪直色白無約者膽直，爪惡色黑多紋者膽結也。</p>
<p>肝應爪，爪即膽之應也。</p>
<p>腎應骨，密理厚皮者三焦膀胱厚，粗理薄皮者三焦膀胱薄，疏腠理者三焦膀胱緩，皮急而無毫毛者三焦膀胱急，毫毛美而粗者三焦膀胱直，稀毫毛者三焦膀胱結也。</p>
<p>腎應骨，骨即三焦膀胱之應也。</p>
<p>黃帝曰：厚薄美惡皆有形，願聞其所病。岐伯曰：視其外應，以知其內臟，則知所病矣。</p>
<p>外有何應，則病在何臟也。</p>

<h3>五閱五使（四十八）</h3>
<p>黃帝問於岐伯曰：余聞刺有五官五閱，以觀五氣，五氣者，五臟之使也，五時之副也，願聞其五使當安出？岐伯曰：五官者，五臟之閱也。黃帝曰：五脈安出？五色安見？願聞其所出，令可為常。岐伯曰：脈出於氣口，色見於明堂，五色更出，以應五時，各如其常，經氣入臟，必當治里。帝曰：善。五色獨決於明堂乎？岐伯曰：五官以辨，闕庭必張，乃立明堂。明堂廣大，蕃蔽見外，方壁高基，引垂居外，五色乃治，平博廣大，壽中百歲。見此者，刺之必已，如是之人，血氣有餘，肌肉堅緻，故可苦以針。</p>
<p>閱，觀也，五官者，五臟之閱也，五官乃五臟之開竅，故可以觀五臟也。脈出於氣口，氣口者，手太陰之動脈也。色見於明堂，明堂，鼻也。五色更出，以應五時，各如其常，儻經氣入臟，則必當治里，以其為五臟之使，五時之副，配也。故外應四時，而內候五臟。所以色決於明堂者，明堂，面部之中，五官之綱紀也。凡五官以辨，分明。闕庭必張（闕者，眉間也。庭者，顏也。張，開張也）。乃立明堂。明堂廣大，蕃蔽見外（蕃，頰側也。蔽，耳門也），方壁高基（壁，牆壁也，肉為之牆。基，骨骼也）。引垂居外（垂，邊睡也），五色乃治（平治）。平博廣大，壽中百歲。此血氣有餘之人，肌肉堅緻，故可以針苦之，刺之必愈也。</p>
<p>黃帝曰：願聞五官。岐伯曰：鼻者，肺之官也，目者，肝之官也，口唇者，脾之官也，舌者，心之官也，耳者，腎之官也。黃帝曰：以官何候？岐伯曰：以候五臟，故肺病者喘息鼻張，肝病者眥青，脾病者唇黃，心病者舌卷短顴赤，腎病者顴與顏黑。</p>
<p>以五官之五色而候五臟也。</p>
<p>黃帝曰：其色殆者何如？岐伯曰：五官不辨，闕庭不張，小其明堂，蕃蔽不見，又卑其牆，牆下無基，垂角去外，如是者，雖平常殆，況加病哉！</p>
<p>垂角去外，外無邊角也。雖平常殆，況加病哉，雖平常亦常危殆，況加疾病，而見惡色哉！</p>
<p>黃帝曰：五色之見於明堂，以觀五臟之氣，左右高下，各有形乎？岐伯曰：腑臟之在中也，各以次舍，左右上下，各如其度也。</p>
<p>臟腑在腹中，各有左右上下之次舍，其見於面部之左右上下，亦各如其度也。</p>
<p>黃帝曰：「本臟」以身形肢節䐃肉候五臟六腑之小大焉，今夫王公大人、臨朝即位之君而問焉，誰可捫循之而後答乎？岐伯曰：身形支節者，臟腑之蓋也，非面部之閱也。黃帝曰：五臟之氣，閱於面者，余已知之矣，以支節知而閱之奈何？岐伯曰：五臟六腑，肺為之蓋，巨肩陷喉，候見其外。黃帝曰：善。岐伯曰：五臟六腑，心為之主，缺盆為之道，骷骨有餘，以候𩩲𩨗。黃帝曰：善。岐伯曰：肝者主為將，使之候外，欲知堅固，視目小大。黃帝曰：善。岐伯曰：脾者主為衛，使之迎糧，視唇舌好惡，以知吉凶。黃帝曰：善。岐伯曰：腎者主為外，使之遠聽，視耳好惡，以知其性。黃帝曰：善。願聞六腑之候。岐伯曰：六腑者，胃為之海，廣骸，大頸，張胸，五穀乃容。鼻隧以長，以候大腸。唇厚，人中長，以候小腸。目下果大，其膽乃橫。鼻孔在外，膀胱漏泄。鼻柱中央起，三焦乃約。此所以候六腑者也。上下三等，臟安且良矣。</p>
<p>身形肢節者，臟腑之蓋也，蓋，華蓋也。骷骨，即膝骨也。𩩲𩨗，蔽心骨也。脾者主為衛，五臟六腑之護衛也。骸，頤骨也。上下三等，上中下三部相等也。（此段舊誤在「師傳」）</p>

<h3>五色（四＋九）</h3>
<p>雷公問於黃帝曰：五色獨決於明堂乎？小子未知其所謂也。黃帝曰：明堂者，鼻也，闕者，眉間也，庭者，顏也，蕃者，頰側也，蔽者，耳門也。其間欲方大，去之十步，皆見於外，如是者，壽必中百歲。</p>
<p>此解上篇五官以辨，闕庭必張一段。所謂色見於明堂者，鼻為五官之長，其實五官皆不可略也。</p>
<p>雷公曰：五官之辨奈何？黃帝曰：明堂骨高以起，平以直，五臟次於中央，六腑挾其兩側，首面上於闕庭，王宮在於下極，五臟安於胸中，真色以致，病色不見，明堂潤澤以清，五官惡得無辨乎！雷公曰：其不辨者，可得聞乎？黃帝曰：五色之見也，各出其色部，部骨陷者，必不免於病矣，其色部乘襲者，雖病甚，不死矣。雷公曰：官五色奈何？黃帝曰：青黑為痛，黃赤為熱，白為寒，是謂五官。</p>
<p>此申明上篇五官以辨之義。明堂骨高以起，平以直，此面部之最要者，然後以次察其餘官，則綱舉而目張矣。五臟之色，次於中央，六腑之色，挾其兩側，首面之色，見於闕庭，王宮之色（心為君主，心之所在，是謂王宮）。在於下極（下極，山根），若五臟皆安於胸腹之中，則真色以致，病色不見，明堂必潤澤以情，此五官之辨也。其不辨者，五色之見，各出其部，部骨陷者，必不免於病，而色見克賊則死，其色部生旺乘襲，而不見克賊者，雖病甚，不死矣。官五色者，相五官之色也。是謂五官，是謂官五色之法也。</p>
<p>雷公曰：病之益甚與其方衰如何？黃帝曰：外內皆在焉。切其脈口滑小緊以沉者，病益甚，在中，人迎氣大緊以浮者，病日甚，在外。其脈口浮滑者，病日進，人迎沉滑者，病日損。其脈口滑以沉者，病日進，在內，其人迎滑盛以浮者，病日進，在外。脈之浮沉及人迎與寸口氣小大等者，病難已。病之在臟，沉而大者，易已，小為逆，病在腑，浮而大者，其病易已。人迎盛堅者，傷於寒，寸口盛堅者。傷於食。</p>
<p>外內皆在者，寸口主中，人迎主外，皆當察之也。人迎主表，故盛堅則傷於寒，寸口主裡，故盛堅則傷於食。</p>
<p>雷公曰：以色言病之間甚奈何？黃帝曰：其色粗以明，沉夭者，為甚，其色上行者，病日甚，其色下行，如雲徹散者，病方已。五色各有臟部，有外部，有內部也。色從外部走內部者，其病從外走內，其色從內走外者，其病從內走外。病生於內者，先治其陰，後治其陽，反者益甚，其病生於陽者，先治其外，後治其內，反者益甚。其脈滑大以代而長者，病從外來，目有所見，志有所惡，此陽氣之並也，可變而已。</p>
<p>色粗以明，沉夭者，為甚，言色之粗明及沉夭者，皆為甚也。五色各有臟部，各有五臟發現之部也。目有所見，志有所惡，神志之異常也。並，合也。</p>
<p>雷公曰：小子聞，風者，百病之始也，厥逆者，寒濕之起也，別之奈何？黃帝曰：常候闕中，薄澤為風，沖濁為痹，在地為厥，此其常也，各以其色言其病。雷公曰：人不病卒死，何以知之？黃帝曰：大氣入於臟腑者，不病而卒死矣。雷公曰：病小愈而卒死者，何以知之？黃帝曰：赤色出兩顴，大如拇指者，病雖小愈，必卒死。黑色出於庭，大如拇指，必不病而卒死。</p>
<p>地，面之下部也。大氣，邪氣之大者也。</p>
<p>雷公再拜曰：善哉！其死有期乎？黃帝曰：察色以言其時。雷公曰：善乎！願卒聞之。黃帝曰：庭者，首面也。闕上者，咽喉也。闕中者，肺也。下極者，心也。直下者，肝也。肝左者，膽也。下者，脾也。方上者，胃也。中央者，大腸也。挾大腸者，腎也。當腎者，臍也。面王以上者，小腸也。面王以下者，膀胱、子處也。</p>
<p>此五臟六腑所見之部，所謂五臟次於中央，六腑挾其兩側也。庭者，顏也，所以候首面也。闕者，眉間，闕上者，咽喉也。闕中者，肺也。下極者，山根，心也。直下者，鼻柱，肝也。肝左者，鼻柱之左，膽也。下者，鼻準，是為面王，脾也。方上者，鼻準兩傍，胃也。中央者，側面之中，顴骨之下，大腸也。挾大腸者，頰上，腎也。當腎之下者，臍也。面王以上者，顴骨之上，小腸也。面王以下者，人中，膀胱、子處也（子處，子宮）。</p>
<p>顴者，肩也。顴後者，臂也。臂下者，手也。目內眥上者，膺乳也。挾繩而上者，背也。循牙車以下者，股也。中央者，膝也。膝以下者，脛也。當脛以下者，足也。巨分者，股里也。巨屈者，膝臏也。此五臟六腑支節之部也。</p>
<p>顴者，肩也。顴後者，臂也。臂下者，手也。目內眥上者，闕下兩旁，膺乳也。挾繩而上者，頰外（頰外曰繩），背也。循牙車以下者（牙床），股也。中央者，兩牙車之中央，膝也。膝下者，脛也。當脛以下者，足也。巨分者，口旁大紋，股里也。巨屈者，頰下曲骨，膝臏也。此五臟六腑節節之部也。（上段，臟腑之部，此段，肢節之部）</p>
<p>各有部分，用陰和陽，用陽和陰，當明部分，萬舉萬當。能別左右，是謂大道，男女異位，故曰陰陽，審察澤夭，謂之良工。沉濁為內，浮澤為外，黃赤為風，青黑為痛，白為寒，黃而膏潤為膿，赤甚者為血，痛甚為攣，寒甚為皮不仁。五色各見其部，察其浮沉，以知淺深，察其澤夭，以觀成敗，察其散摶，以知遠近，視色上下，以知病處，積神於心，以知往今。故相氣不微，不知是非，屬意勿去，乃知新故。</p>
<p>男女異位，男左女右也。</p>
<p>色明不粗，沉夭為甚，不明不澤，其病不甚。其色散，駒駒然未有聚，其病散而氣痛，聚未成也。男子色在於面王，為小腹痛，下為卵痛，其圜直為莖痛，高為本，下為首，狐疝㿉陰之屬也。女子在於面王，為膀胱、子處之病，散為痛，摶為聚，方圓左右，各如其色形。其隨而下，至骶為淫，有潤如膏狀，為暴食不潔。左為左，右為右，其色有邪，聚散而不端，面色所指者也。色者，青黑赤白黃，皆端滿有別鄉。別鄉赤者，其色赤，大於榆莢，在面王，為不月。其色上銳，首空上向，下銳下向，在左右如法。以五色命臟，青為肝，赤為心，黃為脾，白為肺，黑為腎。肝合筋，心合脈，脾合肉，肺合皮，腎合骨。腎乘心，心先病，腎為應，色皆如是。</p>
<p>駒駒，散貌（如馬駒散亂）。方圓左右，各如其色形，其聚之之方圓，左右各如其色之形也。其隨而下，至骶為淫，色隨面王而下，當應至尾骶，而為淫泆帶濁之證也。有潤如膏狀，為暴食不潔，暴食不消，泄利不潔也。左為左，右為右，其色有邪，聚散而不端，面色所指者也，色之左右所在，即病之左右所在，其色有邪，或聚或散，而不端正，皆隨其面色所指之方，左右求之也。端滿有別鄉，本部端滿，而必有別走之鄉。假如別鄉赤者，其色赤，大如榆莢，若在面王，則女子為不月。其色上銳，則首空而上向（首空者，乘虛而至也），下銳則首空而下向，在左在右，皆如此法，此即其別走之鄉也。</p>

<h3>天年（五十）</h3>
<p>黃帝問於岐伯曰：願聞人之始生，何氣築為基？何立而為楯？何失而死？何得而生？岐伯曰：以母為基，以父為楯，失神者死，得神者生也。黃帝曰：何者為神？岐伯曰：血氣已和，營衛已通，五臟已成，神氣舍心，魂魄畢具，乃成為人。黃帝曰：人之壽夭各不同，或夭壽，或卒死，或病久，願聞其道。岐伯曰：五臟堅固，血脈和調，肌肉解利，皮膚緻密，營衛之行，不失其常，呼吸微徐，氣以度行，六腑化谷，津液布揚，各如其常，故能長久。</p>
<p>基，址也。　楯，干也。</p>
<p>黃帝曰：人之壽百歲而死，何以致之？岐伯曰：使道隧以長，基牆高以方，通調營衛，三部三里，起高骨肉滿，百歲乃得終。</p>
<p>使道，七竅也，隧，地道也，隧以長，言孔竅之深長也。基牆，面部之骨肉也（骨骼為基，蕃蔽為牆）。三部，人上中下三部。三里，穴名，手陽明三里在肘下，足陽明三里在膝下。起，豐起也（肘膝臂脛之間，關節之大者，故欲其豐起也）。</p>
<p>黃帝曰：其氣之盛衰，以至其死，可得聞乎？岐伯曰：人生十歲，五臟始定，血氣已通，其氣在下，故好走。二十歲。血氣始盛，肌膚方長，故好趨。三十歲。五臟大定，肌肉堅固，血脈盛滿，故好步。四十歲，五臟六腑十二經脈皆大盛以平定，腠理始疏，榮華頹落，發頗斑白，平盛不搖，故好坐。五十歲，肝氣始衰，肝葉始薄，膽汁始減，目始不明。六十歲，心氣始衰，苦憂悲，血氣懈惰，故好臥。七十歲，脾氣虛，皮膚枯。八十歲，肺氣衰，魄離，故言善誤。九十歲，腎氣焦，四臟經脈空虛。百歲，五臟皆虛，神氣皆去，形骸獨居而終矣。</p>
<p>其氣在下，陽盛於下也。</p>
<p>黃帝曰：其不能終壽而死者何如？岐伯曰：其五臟皆不堅，使道不長，空外以張，喘息暴疾，又卑基牆，薄脈少血，其肉不石，數中風寒，血氣虛，脈不通，真邪相攻，亂而相引，故中壽而盡也。</p>
<p>空外以張，空竅外露也。其肉不石，不堅也。亂而相引，邪氣逆亂而相牽引也。</p>

<h3>壽夭剛柔（五十一）</h3>
<p>黃帝問於少師曰：余聞人之生也，有剛有柔，有弱有強，有長有短，有陰有陽，願聞其方。少師答曰：陰中有陰，陽中有陽，審知陰陽，刺之有方。得病所始，刺之有理，謹度病端，與時相應，內合於五臟六腑，外合於筋骨皮膚。是故內有陰陽，外亦有陰陽，在內者，五臟為陰，六腑為陽，在外者，筋骨為陰，皮膚為陽。故曰病在陰之陰者，刺陰之滎俞，病在陽之陽者，刺陽之合，病在陽之陰者，刺陰之經，病在陰之陽者，刺絡脈。故曰病在陽者命曰風，病在陰者命曰痹，陰陽俱病命曰風痹。病有形而不痛者，陽之類也，無形而痛者，陰之類也。無形而痛者，其陽完而陰傷之也，急治其陰，無攻其陽，有形而不痛者，其陰完而陽傷之也，急治其陽，無攻其陰，陰陽俱動，乍有形，乍無形，加以煩心，命曰陰勝其陽，此謂不表不里，其形不久。</p>
<p>不表不里，陰陽俱敗，難分表裡也，故其形不久。</p>
<p>黃帝問於伯高曰：余聞形氣病之先後外內之應奈何？伯高答曰：風寒傷形，憂恐忿怒傷氣，氣傷臟，乃病臟，寒傷形，乃病形，風傷筋脈，筋脈乃應，此形氣外內之相應也。黃帝曰：刺之奈何？伯高答曰：病九日者，三刺而已，病一月者，十刺而已，多少遠近，以此衰之。久痹不去身者，視其血絡，盡出其血。黃帝曰：外內之應，難易之治奈何？伯高答曰：形先病而未入臟者，刺之半其日，臟先病而形乃應者，刺之倍其日，此外內難易之應也。</p>
<p>形病易治，故刺之半其日，臟病難治，故刺之倍其日。</p>
<p>黃帝問於伯高曰：余聞形有緩急，氣有盛衰，骨有大小，肉有堅脆，皮有厚薄，其以立壽夭奈何？伯高曰：形與氣相任則壽，不相任則夭。皮與肉相果則壽，不相果則夭。血氣經絡勝形則壽，不勝形則夭。黃帝曰：何謂形之緩急？伯高曰：形充而皮膚緩者則壽，形充而皮膚急者則夭。形充而脈堅大者順也，形充而脈小以弱者氣衰，衰則危矣。若形充而顴不起者骨小，骨小則夭矣。形充而大肉䐃堅而有分者肉堅，肉堅則壽矣，形充而大肉無分理不堅者肉脆，肉脆則夭矣。此天之生命所以立形定氣而視壽夭者，必明乎此立形定氣，而後以臨病人，決生死。黃帝曰：余聞壽夭，無以度之。伯高曰：牆基卑，高不及其地者，不及三十而死，其有因加疾者，不及二十而死也。黃帝曰：形氣之相勝，以立壽夭奈何？伯高曰：平人而氣勝形者壽，病而形肉脫，氣盛形者死，形勝氣者危矣。</p>
<p>任者，形氣相敵也。果者，皮肉堅固也。顴者，骨之本也，故顴小則骨小。大肉，臀肉。䐃者，肉所結聚之處也。堅而有分者，有分理也。牆基，面部之骨也。地者，面部之肉也。病而形肉脫，氣勝形者，喘息肩搖而身動也。</p>
<p>黃帝問於伯高曰：何以知皮肉血氣筋骨之病也？伯高曰：色起兩眉，薄澤者，病在皮。唇色青黃赤白黑者，病在肌肉。營氣濡然者，病在血氣。目色青黃赤白黑者，病在筋。耳焦枯，受塵垢，病在骨。黃帝曰：病形何如？取之奈何？伯高曰：夫百病變化，不可勝數，然皮有部，肉有柱，血氣有輸，骨有屬。黃帝曰：願聞其故。伯高曰：皮之部，輸於四末。肉之柱，在臂脛諸陽分肉之間與足少陰分間。血氣之輸，輸於諸絡，氣血留居，則盛而起。筋部無陰無陽，無左無右，候病所在。骨之屬者，骨空之所以受益，而益腦髓者也。黃帝曰：取之奈何？伯高曰：夫病變化，浮沉深淺，不可勝窮，各在其處。病間者淺之，甚者深之，間者少之，甚者眾之，隨變而調氣，故曰上工。</p>
<p>兩眉，闕中，其應在肺，肺主皮，故應在皮。脾竅於口，其主肌肉，口唇者，肌肉之本，故唇見五色，病在肌肉。營氣濡然者，竅開汗泄，此緣血氣鬱蒸，故病在血氣。肝竅於目，其主筋，故目現五色，病在筋。腎竅於耳，其主骨，故耳焦枯，受塵垢，病在骨。皮之部，在陽分，陽受氣於四末，故皮之部，輸於四末。肉之柱，肉䐃之堅厚者，皆在手足三陽分肉之間與足少陰之分間，如肘膝上下肌肉豐滿之處。脾主肌肉，又主四肢，故大肉皆在臂脛。而骽上肉䐃，如腨，如股，如臀，皆足少陰之所經歷。分間者，其分部。血氣之傳輸，輸於諸絡，氣血留居不行，則諸絡盛滿而起也。筋部無陰陽左右，候其病之所在而調之，以十二經筋無處不在也。骨之屬者，谷入氣滿，而化津液，淖澤注於骨空，骨空之所以受益，而補益腦髓者也，骨之屬者，骨節連屬之處也。</p>
<p>黃帝問於伯高曰：人之肥瘦大小寒溫，有老壯少小，別之奈何？伯高對曰：人年五十以上為老，三十以上為壯，十八以上為少，六歲以上為小。黃帝曰：何以度知肥瘦？伯高曰：人有肥，有膏，有肉。黃帝曰：別此奈何？伯高曰：䐃肉堅，皮滿者，肥。䐃肉不堅，皮緩者，膏。皮肉不相離者，肉。黃帝曰：身之寒溫奈何？伯高曰：膏者其肉淖，而粗理者身寒，細理者身熱。脂者其肉堅，細理者熱，粗理者寒。黃帝曰：其肥瘦大小奈何？伯高曰：膏者多氣而皮縱緩，故能縱腹垂腴。肉者身體容大。脂者其身收小。黃帝曰：三者之氣血多少何如？伯高曰：膏者多氣，多氣者熱，熱者耐寒，肉者多血，則充形，充形則平，脂者其血清，氣滑少，故不能大，此別於眾人者也。黃帝曰：眾人奈何？伯高曰：眾人皮肉脂膏不相加也，血與氣不能相多，故其形不小不大，各自稱其形，命曰眾人。黃帝曰：善。治之奈何？伯高曰：必先別其三形，血之多少，氣之清濁，而後調之，治無失常經。是故膏人者，縱腹垂腴，肉人者，上下容大，脂人者，雖脂不能大也。以上二段，舊誤在「衛氣失常」。</p>
<p>人之肥瘦大小寒溫，有老壯少小，其肥瘦大小寒溫，有老壯少小之殊也。縱腹垂腴，其腹皮豐腴，縱緩而下垂也。身體容大，容者，從容舒泰之象也。</p>

<h1>卷七</h1>

<h2>外候</h2>

<h3>五變（五十二）</h3>
<p>黃帝問於少俞曰：余聞百疾之始期也，必生於風雨寒暑，循毫毛而入腠理，或復還，或留止，或為風厥汗出，或為消癉，或為寒熱，或為留痹，或為積聚，奇邪淫泆，不可勝數，願聞其故。夫同時得病，或病此，或病彼，意者天之為人生風乎，何其異也？少俞曰：夫天之生風者，非以私百姓也，其行公平正直，犯者得之，避者得無殆，非求人而人自犯之。黃帝曰：一時遇風，同時得病，其病各異，願聞其故。少俞曰：善乎哉問！請論以比匠人。匠人磨斧斤，礪刀削，研材木。木之陰陽，尚有堅脆，堅者不入，脆者皮弛，及其交節，而缺斤斧焉。夫一木之中，堅脆不同，堅者則剛，脆者易傷，況其材木之不同，皮之厚薄，汁之多少，而各異那。夫木之早花先生葉者，遇春霜烈風，則花落而葉萎。久曝大旱，則脆木薄皮者，枝條汁少而葉萎。久陰淫雨，則薄皮多汁者，皮潰而漉。卒風暴起，則剛脆之木，枝折杌傷，秋霜疾風，則剛脆之木，根搖而葉落。凡此五者，各有所傷，況於人乎！黃帝曰：以人應木奈何？少俞答曰：木之所傷也，皆傷其枝，枝之剛而堅，未成傷也。人之有常病也，亦因其骨節皮膚腠理之不堅固者，邪之所舍也，故常為病也。杌，音兀。</p>
<p>風厥、汗出、消癉、留痹、積聚，是為風邪五變。斧斤、刀削，皆匠人之利器也，「檀弓」：宋之斤，魯之削。枝折機傷，木無枝曰杌。</p>
<p>黃帝曰：人之善病風厥漉汗者，何以候之？少俞答曰：肉不堅，腠理疏，則善病風。黃帝曰：何以候肉之不堅也？少俞答曰：䐃肉不堅而無分理者，粗理，粗理而皮不致者，腠理疏。此言其渾然者。</p>
<p>肉之聚處曰䐃，即臀肉也，此肌肉之本，䐃肉不堅，則其餘肉必不堅也。此言其渾然者，渾舉其大概而言之也。</p>
<p>黃帝曰：人之善病消癉者，何以候之？少俞答曰：五臟皆柔弱者，善病消癉。黃帝曰：何以知五臟之柔弱也？少俞答曰：夫柔弱者，必有剛強，剛強多怒，柔者易傷也。黃帝曰：何以候柔弱之與剛強？少俞答曰：此人薄皮膚而目堅固以深者，長沖直揚，其心剛，剛則多怒，怒則氣上逆，胸中蓄積，血氣逆留，臗皮充肌，血脈不行，轉而為熱，熱則消肌膚，故為消癉。此言其人暴剛而肌肉弱者也。臗，同寬。</p>
<p>消癉，即消渴（癉，熱也）。仲景《傷寒》、《金匱》：厥陰之為病，消渴。肝為風木，風燥亡津，是以病渴。柔弱者，必有剛強，柔弱者，肺，剛強者，肝也，肝氣剛強則怒，肺氣柔弱則易傷消癉也。長沖直揚（「論勇」作長衡直揚）。長沖，目珠突露也，直揚，直眉也（《詩》：揚且之晰也，《注》：眉上橫也）。臗皮充肌，血氣壅阻，而皮肉充塞也。</p>
<p>黃帝曰：人之善病寒熱者，何以候之？少俞答曰：小骨弱肉者，善病寒熱。黃帝曰：何以候骨之小大，肉之堅脆，色之不一也？少俞答曰：顴骨者，骨之本也，顴大則骨大，顴小則骨小，皮膚薄而其肉無䐃，其臂懦懦然，其地色殆然，不與其天同色，汙然獨異，此其候也，臂薄者，其髓不滿，故善病寒熱也。</p>
<p>懦懦，弱貌。地者，面之下部，天者，面之上部也。殆然、汙然，晦而不明也。</p>
<p>黃帝曰：何以候人之善病痹者？少俞答曰：粗理而肉不堅者，善病痹。黃帝曰：痹之高下有處乎？少俞答曰：欲知其高下者，各視其部。</p>
<p>各視其部，視其肉所不堅之部也。</p>
<p>黃帝曰：人之善病腸中積聚者，何以候之？少俞答曰：皮膚薄而不澤，肉不堅而淖澤，如此腸胃惡，惡則邪氣留止，積聚乃傷。脾胃之間，寒溫不次，邪氣稍至，蓄積留止，大聚乃起。淖，音鬧。</p>
<p>淖澤，濕氣濡滯也。</p>
<p>黃帝曰：夫病形，余已知之矣，願聞其時。少俞答曰：先立其年，以知其時，時高則起，時下則殆，雖不陷下，當年有沖通，其病必起，是謂因形而生病，五變之紀也。故用針者，不知年之所加，氣之盛衰，虛實之所起，不可以為工也。故用針者至末，誤在「官針」。</p>
<p>願聞其時，病起之時也。先立其年，立其主運之年也。以知其時，知其時令之生克也。時高則起，得生旺而病愈也。時下則殆，遇衰克而病危也。雖不陷下，當年有沖通，其病必起，雖非衰克之時，而當其年有所衝犯而感通，其病亦所必起（起，病作也）。是謂因形而生病，五變之紀也，因其形虛而生病，五變之綱紀也。</p>
<p>黃帝曰：有人於此，並行並立，其年之長少等也，衣之厚薄均也，卒然遇烈風暴雨，或病，或不病，或皆病，或皆不病，其故何也？少俞曰：帝問何急？黃帝曰：願盡聞之。少俞曰：春青風，夏陽風，秋涼風，冬寒風。凡此四時之風者，其所病，各不同形。黃帝曰：四時之風病人如何？少俞曰：黃色薄皮弱肉者，不勝春之虛風，白色薄皮弱肉者，不勝夏之虛風，青色薄皮弱肉者，不勝秋之虛風，赤色薄皮弱肉者，不勝冬之虛風也。黃帝曰：黑色不病乎？少俞曰：黑色而皮厚肉堅，固不傷於四時之風。其皮薄而肉不堅，色不一者，長夏至而有虛風者，病矣。其皮厚而肌肉堅者，長夏至而有虛風，不病矣。其皮厚而肌肉堅者，必重感於寒，外內皆然，乃病。黃帝曰：善。此段舊誤在「論勇」。</p>
<p>黃色不勝春，木剋土也。白色不勝夏，火剋金也。青色不勝秋，金剋木也。赤色不勝冬，水剋火也。黑色不勝長夏，土剋水也。</p>

<h3>論疾診尺（五十三）</h3>
<p>黃帝問於岐伯曰：余欲無視色持脈，獨調其尺，以言其病，從外知內，為之奈何？岐伯曰：審其尺之緩急小大滑澀，肉之堅脆，而病形定矣。視人之目窠上微壅，如新臥起狀，其頸脈動，時咳，按其手足上，窅而不起者，風水，膚脹也。尺膚滑而淖澤者，風也。尺肉弱者，解㑊。安臥脫肉者，寒熱，不治。尺膚滑而澤脂者，風也。尺膚澀者，風痹也。尺膚粗如枯魚之鱗者，水泆，飲也。尺膚熱甚，脈盛躁者，病溫也。其脈盛而滑者，病且出也。尺膚寒，其脈小者，泄，少氣。尺膚炬然，先熱後寒者，寒熱也。尺膚先寒，久大之而熱者，亦寒熱也。㑊，與跡同。</p>
<p>目窠上微壅，如新臥起狀，頸脈動，時咳段，與「水脹」篇同義，詳彼篇。解㑊，形跡懈怠也。病且出者，病將外退也。炬然，熱蒸之象。</p>
<p>肘所獨熱者，腰以上熱，手所獨熱者，腰以下熱。肘前獨熱者，膺前熱，肘後獨熱者，肩背熱。臂中獨熱者，腰腹熱，肘後粗以下三四寸熱者，腸中有蟲。掌中熱者，腹中熱，掌中寒者，腹中寒。魚上白肉有青血脈者，胃中有寒。尺炬然熱，人迎大者，當奪血。尺堅大，脈小甚，少氣，悗有加，立死。</p>
<p>掌後手大指根白肉豐起者為魚。炬然，熱盛之象。人迎，足陽明動脈，在喉旁。</p>
<p>診血脈者，多赤多熱，多青多痛，多黑為久痹，多赤多黑多青皆見者，寒熱。診寒熱者，赤脈上下至瞳子，見一脈，一歲死，見一脈半，一歲半死，見二脈，二歲死，見二脈半，二歲半死，見三脈，三歲死。診目痛，赤脈從上下者，太陽病，從下上者，陽明病，從外走內者，少陽病。目赤色者病在心，白在肺，青在肝，黃在脾，黑在腎，黃色不可名者，病在胸中。診齲齒痛，按其陽之來，有過者獨熱，在左左熱，在右右熱，在上上熱，在下下熱。身痛而色微黃，齒垢黃，爪甲上黃，黃疸也，安臥，小便黃赤，脈小而澀者，不嗜食。女子手少陰脈動甚者，妊子。嬰兒病，其頭毛皆逆上者，必死。耳間青脈起者，掣痛。大便赤瓣飧泄，脈小者，手足寒，難已。飧泄，脈小，手足溫，易已。人病，其寸口之脈與人迎之脈小大等及其浮沉等者，病難已也。</p>
<p>診寒熱，赤脈上下至瞳子，與「寒熱篇」同。太陽為目上網，陽明為目下網，少陽行於目銳眥，故目痛，赤脈從上下者，太陽病，從下上者，陽明病，從外走內者，少陽病。手陽明脈入下齒，足陽明脈入上齒，按其陽之來，手足陽明之來也。手少陰脈，手少陰之神門也，動在掌後銳骨之端，胎結中宮，阻其君火降蟄之路，故神門動甚。頭毛逆上者，皮毛焦也，故必死。耳間青脈起者，足少陽循耳下行，膽木上逆，故掣痛。大便赤瓣，紅紫成塊也。手足寒，脾陽敗也。寸口候陰，人迎候陽，秋冬寸口微大，春夏人迎微大，是其常也，小大浮沉相等，其在秋冬則陽盛而陰衰，春夏則陰盛而陽衰，偏而不平，故病難已也。</p>

<h3>陰陽系日月（五十四）</h3>
<p>黃帝曰：余聞天為陽，地為陰，日為陽，月為陰，其合之於人奈何？岐伯曰：腰以上為天，腰以下為地，故天為陽，地為陰。足之十二經脈，以應十二月，月生於水，故在下者為陰，手之十指，以應十日，日生於火，故在上者為陽。黃帝曰：合之於脈奈何？岐伯曰：寅者，正月之生陽也，主左足之少陽，未者，六月，主右足之少陽。卯者，二月，主左足之太陽，午者，五月，主右足之太陽。辰者，三月，主左足之陽明，巳者，四月，主右足之陽明，此兩陽合於前，故曰陽明。申者，七月之生陰也，主右足之少陰，醜者，十二月，主左足之少陰。酉者，八月，主右足之太陰，子者，十一月，主左足之太陰。戌者，九月，主右足之厥陰，亥者，十月，主左足之厥陰，此兩陰交盡，故曰厥陰。甲主左手之少陽，己主右手之少陽。乙主左手之太陽，戊主右手之太陽。丙主左手之陽明，丁主右手之陽明，此兩火併合，故為陽明。庚主右手之少陰，癸主左手之少陰。辛主右手之太陰，壬主左手之太陰。故足之陽者，陰中之少陽也，足之陰者，陰中之太陰也。手之陽者，陽中之太陽也，手之陰者，陽中之少陰也。腰以上者為陽，腰以下者為陰。其於五臟也，心為陽中之太陽，肺為陽中之少陰，肝為陰中之少陽，脾為陰中之至陰，腎為陰中之太陰。</p>
<p>黃帝曰：以治奈何？岐伯曰：正月、二月、三月，人氣在左，無刺左足之陽。四月、五月、六月，人氣在右，無刺右足之陽。七月、八月、九月，人氣在右，無刺右足之陰。十月、十一月、十二月，人氣在左，無刺左足之陰。黃帝曰：五行以東方為甲乙木，王春，春色蒼，主肝，肝者，足厥陰也，今乃以甲為左手之少陽，不合於數何也？岐伯曰：此天地之陰陽也，非四時五行之以次行也，且夫陰陽者，有名而無形，故數之可十，離之可百，散之可千，推之可萬，此之謂也。</p>
<p>天地之陰陽，無定者，四時五行之陰陽，以次運行，有定者也，故曰此天地之陰陽，非四時五行之以次行也。離之可十，離，拆也。散之可千，散，分也。</p>
<p>黃帝曰：願聞身形應九野奈何？岐伯曰：請言身形之應九野也。左足應立春，其日戊寅己丑。左脅應春分，其日乙卯。左於應立夏，其日戊辰己巳。膺喉首頭應夏至，其日丙午。右手應立秋，其日戊申己未。右脅應秋分，其日辛酉。右足應立冬，其日戊戌己亥。腰尻下竅應冬至，其日壬子。六腑膈下三臟應中州，其大禁，大禁太乙所在之日及諸戊己。凡此九者，善候八正所在之處，所主上下左右身體癰腫者，欲治之，無以其所值之日潰治之，是謂天忌日也。此段舊誤在「九針論」。</p>
<p>膈下三臟，脾肝腎也。太乙隨八節，而居八方，詳見「九宮八風」，八正所在，即太乙所在。太乙八節移居，主人上下左右八處，其所值之日，是謂天忌日，勿以其日破癰腫而取膿血也。</p>

<h3>通天（五十五）</h3>
<p>黃帝問於少師曰：余嘗聞人有陰陽，何謂陰人？何謂陽人？少師曰：天地之間，六合之內，不離於五，人亦應之，非徒一陰一陽而已也，而略言耳，口弗能遍明也。黃帝曰：願略聞其意。有賢人聖人，心能備而行之乎？少師曰：蓋有太陰之人，少陰之人，太陽之人，少陽之人，陰陽和平之人。凡五人者，其態不同，其筋骨氣血各不等。</p>
<p>五行有五，人亦應之，非徒一陰一陽而已，曰陰人陽人者，此略言其概耳。若推廣其義，則五五又分二十五人，口弗能遍明也。</p>
<p>黃帝曰：其不等者，可得聞乎？少師曰：太陰之人，貪而不仁，下齊湛湛，好內而惡出，心和而不發，不務於時，動而後之，此太陰之人也。湛，音沉。內，音納。</p>
<p>湛湛，深沉之意。不務於時，動而後之，不躁動也。</p>
<p>少陰之人，小貪而賊心，見人有亡，常若有得，見人有榮，乃反慍怒，好傷好害，心疾而無恩，此少陰之人也。</p>
<p>心疾，心娟疾也。</p>
<p>太陽之人，居處於於，好言大事，無能而虛說，志發於四野，舉措不顧是非，為事如常自用，事雖敗而常無悔，此太陽之人也。</p>
<p>于于，舒泰之象。志發於四野，志大而無當也。</p>
<p>少陽之人，諟諦好自貴，有小小官，則高自宜，好為外交，而不內附，此少陽之人也。</p>
<p>諟諦好自貴，小有精明，審諦而出，因以自負也。有小小官，則高自宜，高自位置也。</p>
<p>陰陽和平之人，居處安靜，無為懼懼，無為欣欣，婉然從物，或與不爭，與時變化，尊則謙謙，譚而不治，是謂至治。</p>
<p>譚而不治，但譚其理，而不治其事。無為而治，是謂至治。</p>
<p>古之善用針艾者，視人五態乃治之，盛者瀉之，虛者補之。黃帝曰：治人之五態奈何？少師曰：太陰之人，多陰而無陽，其陰血濁，其衛氣澀，陰陽不和，緩筋而厚皮，不之疾瀉，不能移之。少陰之人，多陰而少陽，小胃而大腸，六腑不調，其陽明脈小而太陽脈大，必審調之，其血易脫，其氣易敗也。太陽之人，多陽而少陰，必謹調之，無脫其陰，而瀉其陽，陽重脫者易狂，陰重脫者暴死，不知人也。少陽之人，多陽而少陰，經小而絡大，血中而氣外，實陰而虛陽，獨瀉其絡脈則強，氣脫而疾，中氣不足，病不起也。陰陽和平之人，其陰陽之氣和，血脈調，謹診其陰陽，視其邪正，安容儀，審有餘不足，盛則瀉之，虛則補之，不盛不虛，以經取之。此所以調陰陽，別五態之人者也。</p>
<p>實陰而虛陽，宜實其陰而虛其陽。獨瀉其絡脈，即虛其陽，是以強也。安容儀者，安詳其容儀，以審之也。</p>
<p>黃帝曰：夫五態之人者，相與無故，卒然新會，未知其行也，何以別之？少師答曰：眾人之屬，不如五態之人者，故五五二十五人，而五態之人不與焉，五態之人，尤不合於眾者也。黃帝曰：別五態之人奈何？少師曰：太陰之人，其狀黮黮然黑色，念然下意，臨臨然長大，膕然未僂，此太陰之人也。少陰之人，其狀清然竊然，固以陰賊，立而躁險，行而似伏，此少陰之人也。太陽之人，其狀軒軒儲儲，反身折膕，此太陽之人也。少陽之人，其狀立則好仰，行則好搖，兩臂兩肘，常出於背，此少陽之人也。陰陽和平之人，其狀委委然，隨隨然，顒顒然，愉愉然，㼐㼐然，豆豆然，眾皆曰君子，此乃陰陽和平之人也。顒，音雍。　黮，音譚。㼐，音旋。</p>
<p>黮黮，色黑而不明也。念然下意，意下而心深也。　膕然未僂，膝屈而非僂。委委、隨隨、顒顒、愉愉、㼐㼐、豆豆，皆從容和適之象也。</p>
<p>黃帝問於伯高曰：願聞人之支節以應天地奈何？伯高答曰：天圓地方，人頭圓足方以應之。天有日月，人有兩目。天有風雨，人有喜怒。天有雷電，人有聲音。天有冬夏，人有寒熱。天有晝夜，人有臥起。天有列星，人有牙齒。天有陽陰，人有夫妻。天有四時，人有四肢。天有五音，人有五臟。天有六律，人有六腑。天有十日，人有手十指。辰有十二，人有足十指、莖、垂以應之，女子不足二節，以抱人形。歲有十二月，人有十二節。歲有三百六十五日，人有三百六十節。地有高山，人有肩膝。地有山石，人有高骨。地的小山，人有小節。地有深谷，人有腋膕。地有聚邑，人有膕肉。地有泉脈，人有衛氣。地有林木，人有募筋。地有草蓂，人有毫毛。地有四時不生草，人有無子。地有九州，人有九竅。地有十二經水，人有十二經脈。此人與天地相應者也。此段舊誤在邪客。</p>

<h3>陰陽二十五人（五十六）</h3>
<p>黃帝曰：余問陰陽之人何如？伯高曰：天地之間，六合之內，不離於五，人亦應之，故五五二十五人之政，而陰陽之人不與焉。黃帝曰：其態又不合於眾者五，余已知之矣。願聞二十五人之形，血氣之所生，別而以候，從外知內，何如？岐伯曰：悉乎哉問也！此先師之秘也，伯高猶不能明之也。黃帝避席遵循而卻曰：余聞之，得其人弗教，是謂重失，得而泄之，天將厭之，余願得而明之，金匱藏之，不敢揚之。岐伯曰：先立五形金木水火土，別其五色，異其五形之人，而二十五人具矣。黃帝曰：願卒聞之。岐伯曰：慎之慎之，臣請言之。</p>
<p>伯高答辭，在「通天」篇。遵循，與逡巡同。</p>
<p>木形之人，比於上角，似於蒼帝，其為人，蒼色，小頭，長面，大肩背，直身，小手足，好有才，勞心，少力，多憂，勞於事，能春夏不能秋冬，秋冬感而病生，足厥陰，佗佗然。太角之人，比於左足少陽，少陽之上，遺遺然。左角之人，比於右足少陽，少陽之下，隨隨然。釱角之人，比於右足少陽，少陽之上，推推然。判角之人，比於左足少陽，少陽之下，括括然。能，音耐，下同。佗，音駝。釱，音代。</p>
<p>足厥陰，肝經，屬木。佗佗，筋力鬆懈，足膝遲重之意。上角，木形之全者。左之上為太角，右之下為左角，右之上為釱角，左之下為判角（判，半也），於上角而分左右，於左右而分上下，是木形之五人也。比於足少陽者，少陽與厥陰為表裡，皆屬木也。遺遺、隨隨、推推、括括，形容其象也。下四段，皆仿此。</p>
<p>火形之人，比於上徴，似於赤帝，其為人，赤色，廣䏖，銳面，小頭，好肩背髀腹，小手足，行安地，疾心，行搖肩，背肉滿，有氣，輕財，少信，多慮，見事明，好顏，急心，不壽，暴死，能春夏不能秋冬，秋冬感而病生，手少陰，核核然。質徴之人，比於左手太陽，太陽之上，肌肌然。少徴之人，比於右手太陽，太陽之下，慆慆然。右徵之人，比於右手太陽，太陽之上，鮫鮫然。質判之人，比於左手太陽，太陽之下，支支頤頤然。䏖，音引。䏖，脊肉也。此火形之五人。質徵亦作太徵。質判，太徵之半也。</p>
<p>土形之人，比於上宮，似於上古黃帝，其為人，黃色，圓面，大頭，美肩背，大腹，美股脛，小手足，多肉，上下相稱，行安地，舉足浮，安心，好利人，不喜權勢，善附人也，能秋冬不能春夏，春夏感而病生，足太陰，敦敦然。太宮之人，比於左足陽明，陽明之上，婉婉然。加宮之人，比於左足陽明，陽明之下，坎坎然。少宮之人，比於右足陽明，陽明之上，樞樞然。左宮之人，比於右足陽明，陽明之下，兀兀然。</p>
<p>此土形之五人。</p>
<p>金形之人，比於上商，似於白帝，其為人，方面，白色，小頭，小肩背，小腹，小手足，如骨發踵外，骨輕，身清廉，急心，靜悍，善為吏，能秋冬不能春夏，春夏感而病生，手太陰，敦敦然。釱商之人，比於左手陽明，陽明之上，廉廉然。右商之人，比於左手陽明，陽明之下，脫脫然。太商之人，比於右手陽明，陽明之上，監監然。少商之人，比於右手陽明，陽明之下，嚴嚴然。</p>
<p>此金形之五人。</p>
<p>水形之人，比於上羽，似於黑帝，其為人，黑色，面不平，大頭，廉頤，小肩，大腹，動手足，發行搖身，下尻長，背延延然，不敬畏，善欺紿人，戮死，能秋冬不能春夏，春夏感而病生，足少陰，汗汗然。太羽之人，比於右足太陽，太陽之上，頰頰然。少羽之人，比於左足太陽，太陽之下，紆紆然。眾之為人，比於右足太陽，太陽之下，潔潔然。桎之為人，比於左足太陽，太陽之上，安安然。</p>
<p>此水形之五人。眾，眾羽。桎，桎羽。</p>
<p>是故五形之人二十五變者，眾之所以相欺者是也。黃帝曰：得其形，不得其色何如？岐伯曰：形勝色，色勝形者，至其勝時年加感則病行，失則憂矣。形色相得者，富貴大樂。黃帝曰：其形色相勝之時年，加可知乎？岐伯曰：凡年忌下上之人，大忌，常加。七歲、十六歲、二十五歲。三十四歲、四十三歲、五十二歲、六十一歲，皆人之大忌，不可不自安也，感則病行，失則憂矣。當此之時，無為奸事，是謂年忌。</p>
<p>眾之所以相欺者，眾人疑惑而不能辨也。形勝色者，如木形而黃色。色勝形者，如白色而木形也。失則憂者，既病而又有所失也。加可知乎，加以感傷，可推而知也。</p>
<p>黃帝曰：夫子之言脈之上下，氣血之候，以知形氣奈何？岐伯曰：足陽明之上，血氣盛則髯美長，血少氣多則髯短，氣少血多則髯少，氣血皆少則無髯，兩吻多畫。足陽明之下，血氣盛則下毛美長至胸，血多氣少則下毛美短至臍，行則善高舉足，足指少肉，足善寒，血少氣多則肉而善瘃，血氣皆少則無毛，有則稀，枯悴，善痿厥足痹。瘃，音竹。</p>
<p>足陽明之上者，挾口，環唇，而為髯。口旁須。足陽明之下者，會於氣街，而為下毛。瘃，足寒裂也。</p>
<p>足少陽之上，氣血盛則通髯美長，血多氣少則通髯美短，血少氣多則少須，氣血皆少則無須，感於寒濕則善痹，骨痛爪枯也。足少陽之下，血氣盛則脛毛美長，外踝肥，血多氣少則脛毛美短，外踝皮堅而厚，血少氣多則䯒毛少，外踝皮薄而軟，血氣皆少則無毛，外踝瘦，無肉。</p>
<p>足少陽之上者，下大迎，加頰車，而為鬚髯（在頤曰須，在頰曰髯）。足少陽之下者，出膝外，抵絕骨，而為脛毛。</p>
<p>足太陽之上，血氣盛則美眉，眉有毫毛，血多氣少則惡眉，面多少理，血少氣多則面多肉，血氣和則美色。足太陽之下，血氣盛則跟肉滿，踵堅，氣少血多則瘦，跟空，血氣皆少則喜轉筋，踵下痛。</p>
<p>足太陽之上者，起目眥，上額顱，而為眉。足太陽之下者，貫腨腸，出外踝，而循踵。</p>
<p>手陽明之上，血氣盛則髭美，血少氣多則髭惡，血氣皆少則無髭。手陽明之下，血氣盛則腋下毛美，手魚肉以溫，血氣皆少則手瘦以寒。</p>
<p>手陽明之上者，挾口，交人中，而為髭（口上曰髭，口下曰須）。手陽明之下者，從臑外上肩，而為腋毛。</p>
<p>手少陽之上，血氣盛則眉美以長，耳色美，血氣皆少則耳焦惡色。手少陽之下，血氣盛則手卷多肉以溫，血氣皆少則寒以瘦，氣少血多則瘦以多脈。</p>
<p>手少陽之上者，出耳前，交銳眥，而為眉。手少陽之下者，起名指，循手表，而走腕。</p>
<p>手太陽之上，血氣盛則口多須，面多肉以平，血氣皆少則面瘦惡色。手太陽之下，血氣盛則掌肉充滿，血氣皆少則掌瘦以寒。</p>
<p>手太陽之上者，循頸，上頰，而為須。手太陽之下者，起小指，循外踝，而上臂。</p>
<p>黃帝曰：二十五人者，刺之有約乎？岐伯曰：美眉者，足太陽之脈氣血多，惡眉者，氣血少，其肥而澤者，血氣有餘，肥而不澤者，氣有餘，血不足，瘦而不澤者，氣血俱不足，審察其形氣有餘不足而調之，可以知逆順矣。黃帝曰：刺陰陽逆順奈何？岐伯曰：按其寸口人迎，以調陰陽。切循其經絡之凝澀，結而不通者，此於身皆為痛痹，甚則不行，故凝澀，凝澀者，致氣以溫之，血和乃止，其結絡者，脈結血不和，決之乃行。故曰氣有餘於上者，導而下之，氣不足於上者，推而休之，其稽留不至者，因而迎之，寒與熱爭者，導而行之，其宛陳血不結者，則而與之，必明於經隧，乃能持之，必先明知二十五人，則血氣之所在，左右上下，刺約畢矣。</p>
<p>必明於經隧，乃能持之，明於經隧之滑澀行止，乃能維持之，而得其平也。</p>
<p>黃帝曰：婦人無須者，無氣無血乎？岐伯曰：衝脈任脈，皆起於胞中，上循背裡，為經絡之海。其浮而外者，循腹右上行，會於咽喉，別而絡唇口。血氣盛則充膚熱肉，血獨盛則澹滲皮膚，生毫毛。今婦人之生，有餘於氣，不足於血，以其數脫血也，衝任之脈，不榮口唇，故須不生焉。黃帝曰：士人有傷於陰，陰氣絕而不起，陰不用，然其須不去，其故何也？宦者獨去何也？願聞其故。岐伯曰：宦者去其宗筋，傷其衝脈，血瀉不復，皮膚內結，唇口不榮，故須不生。黃帝曰：其天宦者，未嘗被傷，不脫於血，然其須不生，其故何也？岐伯曰：此天之所不足也，其任沖不盛，宗筋不成，有氣無血，唇口不榮，故須不生。</p>
<p>天宦，生而宦者也。</p>
<p>黃帝曰：善乎哉！聖人之通萬物也，若日月之光影，音聲鼓響，聞其聲而知其形，其非夫子，孰能明萬物之精。是故聖人視其顏色，黃赤者多熱氣，青白者少熱氣，黑色者多血少氣。美眉者太陽多血，通髯極須者少陽多血，美須者陽明多血，此其時然也。夫人之常數，太陽常多血少氣，少陽常多氣少血，陽明常多氣多血，厥陰常多血少氣，少陰常少血多氣，太陰常多血少氣，此天之常數也。以上二段，舊誤在「五音五味」。</p>
<p>通髯極須，其髯上下相通，而至於須也。</p>

<h3>五音五味（五十七）</h3>
<p>右徵與少徵，調右手太陽上。左商與左徵，調左手陽明上。少徵與太宮，調左手陽明上。右角與太角，調右足少陽下。太徵與少徵，調左手太陽上。眾羽與少羽，調右足太陽下。少商與右商，調右手太陽下。桎羽與眾羽，調右足太陽下。少宮與太宮，調右足陽明下。判角與少角，調右足少陽下。釱商與上商，調右足陽明下。釱商與上角，調左足太陽下。太宮與上角，同右足陽明上。左角與太角，同左足陽明上。少羽與太羽，同右足太陽下。左商與右商，同左足陽明上。加宮與太宮，同左足少陽上。質判與太宮，同左手太陽下。判角與太角，同左足少陽下。太羽與太角，同右足太陽上。太角與太宮，同右足少陽上。右徵、質徵、少徵、上徵、判徵。右角、釱角、上角、太角、判角。右商、少商、釱商、上商、左商。少宮、上宮、太宮，加宮、左宮。眾羽、桎羽、上羽、太羽、少羽。上徵與右徵同，穀麥，畜羊，果杏，手少陰，髒心，色赤，味苦，時夏。上羽與太羽同，谷大豆，畜彘，果慄，足少陰，臟腎，色黑，味鹹，時冬。上宮與太宮同，谷稷，畜牛，果棗，足太陰，臟脾，色黃，味甘，時季夏。上商與右商同，谷黍，畜雞，果桃，手太陰，臟肺，色白，味辛，時秋。上角與太角同，谷麻，畜犬，果李，足厥陰，臟肝，色青，味酸，時春。</p>
<p>此明「陰陽二十五人」之義。文多錯誤，難可強解。</p>

<h2>病論</h2>

<h3>口問（五十八）</h3>
<p>黃帝閒居，闢左右而問於岐伯曰：余已聞《九針》之經，論陰陽逆順六經已畢，願得口問。岐伯避席再拜曰：善乎哉問也，此先師之所口傳也。黃帝曰：願聞口傳。岐伯答曰：夫百病之始生也，皆生於風雨寒暑，陰陽喜怒，飲食居處，大驚卒恐，則血氣分離，陰陽破散，經絡厥絕，脈道不通，陰陽相逆，衛氣稽留，經脈虛空，血氣不次，乃失其常。論不在經者，請道其方。</p>
<p>血氣不次，錯亂不循次序也。</p>
<p>黃帝曰：人之欠者，何氣使然？岐伯答曰：衛氣晝日行於陽，夜半則行於陰，陰者主夜，夜者臥，陽者主上，陰者主下，陰氣積於下，陽氣未盡，陽引而上，陰引而下，陰陽相引，故數欠。陽氣盡，陰氣盛，則目瞑，陰氣盡而陽氣盛，則寤矣。瀉足少陰，補足太陽。</p>
<p>欠者，張口呵氣也。衛氣晝行於陽，夜行於陰，陽動則寤，陰靜則寐。日暮陽衰，而未至遽盡，陰引而下，陽引而上，陰陽相引，故數欠伸。陽盡陰盛，蟄藏得政，則目瞑，陰盡陽盛，生髮當令，則人寤。瀉足少陰，補足太陽，陽旺而陰不能引，則欠止矣。</p>
<p>黃帝曰：人之噦者，何氣使然？岐伯曰：谷入於胃，胃氣上注於肺，今有故寒氣與新穀氣俱還入於胃，新故相亂，真邪相攻，氣並相逆，復出於胃，故為噦。補手太陰，瀉足少陰。</p>
<p>故寒新谷，入於胃中，新故相亂，正邪相攻，氣並相逆，復出於胃，故為噦也。補手太陰，瀉足少陰，肺氣下行，則噦止矣。（水瀉土燥，胃降則肺收矣）</p>
<p>黃帝曰：人之唏者，何氣使然？岐伯曰：此陰氣盛而陽氣虛，陰氣疾而陽氣徐，陰氣盛而陽氣絕，故為唏。補足太陽，瀉足少陰。</p>
<p>唏，歔欷也，悲嘆歔欷，陰慘之象，故為陰盛陽虛。</p>
<p>黃帝曰：人之噫者，何氣使然？岐伯曰：寒氣客於胃，厥氣從下上散，復出於胃，故為噫。補足太陰陽明，一曰補眉本也。</p>
<p>寒氣在胃，胃氣上逆，故為噫。噫者，食停而噯氣也，此脾胃之虛，故補足太陰陽明。眉本，足太陽之攢竹也。</p>
<p>黃帝曰：人之嚏者，何氣使然？岐伯曰：陽氣和利，滿於心，出於鼻，故為嚏。補足太陽，榮盾本，一曰眉上也。</p>
<p>肺竅於鼻，陽氣和利，滿於心部，不及下行，逆行而上，出於鼻竅，故為嚏。此陽氣不降，補足太陽而榮其眉本，使藏氣得政而陽降於下也。眉上，足太陽之曲差也，亦與攢竹同治。</p>
<p>黃帝曰：人之太息者，何氣使然？岐伯曰：憂思則心系急，心系急則氣道約，約則不利，故太息以伸之。補手少陰心主足少陽，留之也。</p>
<p>憂思鬱結，心系急而氣道約，約則氣息不利，故太息以伸出之。補手少陰心主足少陽，留之雙益君相之火，使之下根，陰退濕消，肺胃下行，氣道自開矣。</p>
<p>黃帝曰：人之哀而泣涕出者，何氣使然？岐伯曰：心者，五臟六腑之主也，目者，宗脈之所聚也，上液之道也，口鼻者，氣之門戶也，悲哀愁憂則心動，心動則五臟六腑皆搖，搖則宗脈感，宗脈感則液道開，液道開故泣涕出焉。液者，所以灌精濡空竅者也，故上液之道開則泣，泣不止則液竭，液竭則精不灌，精不灌則目無所見矣，故命曰奪精。補天柱，經挾頸。</p>
<p>心為臟腑之主，目為宗脈所聚，上液之道，口鼻為氣之門戶。悲哀愁憂，動其心君，心動則臟腑搖而宗脈感，液道開而門戶闢，故泣涕出焉（泣出於目，涕出於鼻）。液者，所以灌精而濡空竅者也，液道開而泣不止，則液竭而精不灌，精不灌則目無所見，故命曰奪精。補太陽之天柱，以益其水，其經挾頸項之後，其穴在柱骨之旁也。</p>
<p>寅帝曰：人之涎下者，何氣使然？岐伯曰：飲食者，皆入於胃，胃中有熱則蟲動，蟲動則胃緩，胃緩則廉泉開，故涎下。補足少陰。</p>
<p>廉泉，任脈穴。補足少陰，以清胃氣也。</p>
<p>黃帝曰，人之嚲者，何氣使然？岐伯曰：胃不實則諸脈虛，諸脈虛則筋脈懈惰，筋脈懈惰則行陰用力，氣不能復，故為嚲。因其所在，補分肉間。嚲，音朵。</p>
<p>嚲，戰搖也。胃弱脈虛，筋脈懈惰，益以行陰用力（入房）。氣不能復，故為嚲。因其所在之處，補分肉之間，以助其胃也。</p>
<p>黃帝曰：人之振寒者，何氣使然？岐伯曰：寒氣客於皮膚，陰氣盛，陽氣虛，故為振寒寒慄。補諸陽。</p>
<p>寒客皮毛，陰盛陽虛，鼓動於中，不能外發，故為振寒寒慄。補諸陽者，手足六經之陽也。</p>
<p>黃帝曰：人之耳中鳴者，何氣使然？岐伯曰：耳者，宗脈之所聚也，胃中空則宗脈虛，虛則下溜，脈有所竭，故耳鳴，補客主人手大指爪甲上與肉交者也。</p>
<p>胃氣空乏，宗脈虛弱，清氣下溜，濁氣上逆，脈有所竭，故耳鳴，竭者，濁陰盛而清陽竭也。足少陽脈循兩耳，自頭走足，補足少陽之容主人，使之降也。手大指爪甲上與肉交者，手太陰之少商，補之使其收斂濁氣而下行也。</p>
<p>黃帝曰，人之自齧舌者，何氣使然？岐伯曰：此厥逆走上，脈氣輩至也，少陰氣至則齧舌，少陽氣至則齧頰，陽明氣至則齧唇矣。視主病者則補之。</p>
<p>厥逆走上，脈氣輩至，厥逆之氣走於上焦，脈氣群輩而至也。少陰之脈連舌本，故氣至則齧舌。少陽之脈循耳頰，故氣至則齧頰。陽明之脈環唇口，故氣至則齧唇。氣至者，氣壅而不行也。視主病者補之，何經主病，則補何經也。</p>
<p>凡此十二邪者，皆奇邪之走空竅者也。故邪之所在，皆為不足，上氣不足，腦為之不滿，耳為之苦鳴，頭為之苦傾，目為之眩，中氣不足，溲便為之變，腸為之苦鳴，下氣不足，則為痿厥心悗。</p>
<p>上氣不足，清陷濁逆，故腦虛耳鳴頭傾目眩。中氣不足，脾郁肝陷，故溲便變色，氣滯腸鳴。下氣不足，陽逆陰陷，故骽足痿厥，心宮痞悗。</p>
<p>黃帝曰：治之奈何？岐伯曰：腎主為欠，取足少陰。肺主為噦，取手太陰足少陰。唏者，陰與陽絕，補足太陽，瀉足少陰。噫者，補足太陰陽明。嚏者，補足太陽眉本。太息，補手少陰心主足少陽，留之。泣出，補天柱，經挾頸，挾頸者，頭中分也。涎下，補足少陰。嚲，因其所在，補分肉間。振寒者，補諸陽。耳鳴。補客主人、手大指爪甲上與肉交者。自齧舌，視主病者則補之。目眩頭傾，補足外踝下，留之。痿厥心悗，刺足大指間上二寸，留之，一曰足外踝下，留之。</p>
<p>足外踝下，足太陽之崑崙也。足大指間上二寸，足厥陰之太衝也。留之，留針也。</p>
<p>五臟氣，肝主語，心主噫，脾主吞，肺主咳，腎主欠，六腑氣，膽為怒，胃為氣逆為噦，大腸小腸為泄，膀胱不約為遺溺，下焦溢為水，是謂五氣所病也。五並，精氣並肝則怒，並心則喜，並脾則憂，並肺則悲，並腎則恐，是謂五精之氣並於臟也。五藏，肝藏魂，心藏神，脾藏意，肺藏魄，腎藏精，此五臟所藏也。五主，肝主筋，心主脈，脾主肉，肺主皮，腎主骨，此五臟所主也。五液，肝主淚。心主汗，脾主涎，肺主涕，腎主唾，此五液所出也。五惡，肝惡風，心惡熱，脾惡濕，肺惡燥，腎惡寒，此五臟所惡也。五勞，久行傷筋，久視傷血，久坐傷肉，久臥傷氣，久立傷骨，此五勞所病也。五味，酸入肝，苦人心，甘入脾，淡入胃，辛入肺，鹹入腎，是謂五味。五走，酸走筋，苦走血，甘走肉，辛走氣，咸走骨，是謂五走也。五裁，病在筋，無食酸，病在血，無食苦，病在肉，無食甘，病在氣，無食辛，病在骨，無食鹹，口嗜而欲食之，不可多矣，必自裁也，命曰五裁。五發，陰病發於骨，陽病發於血，陰病發於肉，陽病發於冬，陰病發於夏，是謂五發。五邪，邪入於陽，則為狂，邪入於陰，則為痹，邪入於陽，摶則為巔疾，邪入於陰，摶則為喑，陽入之於陰則靜，陰出之陽則怒，是謂五邪。</p>
<p>此與《素問·宣明五氣篇》同。</p>
<p>陽明多血多氣，太陽多血少氣，少陽多氣少血，太陰多血少氣，厥陰多血少氣，少陰多氣少血，故曰刺陽明出血氣，刺太陽出血惡氣，刺少陽出氣惡血，刺太陰出血惡氣，刺厥陰出血惡氣，刺少陰出氣惡血也，足陽明太陰為表裡，少陽厥陰為表裡，太陽少陰為表裡，是謂足之陰陽也。手陽明太陰為表裡，少陽心主為表裡，太陽少陰為表裡，是謂手之陰陽也。形樂志昔，病生於脈，治之以灸刺，形苦志樂，病生於筋，治之以熨引，形樂志樂，病生於肉，治之以針石，形苦志苦，病生於咽嗌，治之以甘藥，形數驚恐，筋脈不通，病生於不仁，治之以按摩醪藥，是謂五形志也。二段舊誤在「九針論」。</p>
<p>此與《素問·血氣形志》相同。</p>

<h3>大惑論（五十九）</h3>
<p>黃帝問於岐伯曰：余嘗上於清冷之臺，中階而顧，匍匐而前，則惑。余私異之，竊內怪之。獨瞑獨視，安心定氣，久而不解。獨博獨眩，披髮長跪，俯而視之，復久之不已也。卒然自上，何氣使然？岐伯對曰：五臟六腑之精氣，皆上注於目而為之精，精之窠為眼，骨之精為瞳子，筋之精為黑眼，血之精為絡，其窠氣之精為白眼，肌肉之精為約束，裹擷筋骨血氣之精而與脈併為系，上屬於腦，後出於項中。故邪中於項，因逢其身之虛，其入深，則隨眼系以入於腦，入於腦則腦轉，腦轉則引目系急，目系急則目眩以轉矣。邪中其精，其精所中不相比也則精散，精散則視歧，視歧故見兩物。</p>
<p>精之窠為眼，精之窠穴，開兩竅，而為眼也。骨之精為瞳子，腎主骨而藏精，瞳子者，陽中之陰根也。筋之精為黑眼，肝主筋，黑眼者，瞳子外之黑睛也。血之精為絡，心主脈而藏血，絡者，白精之紅絲也。其窠氣之精為白眼，肺主氣而色白，黑精外之白睛也。肌肉之精為約束，脾主肌肉，目之上下網也，約束目外。裹擷筋骨氣血之精而與宗脈併為目系，上屬腦，後出於項中。故邪中於項，因逢其身之虛，而其入深，則隨眼系以入於腦，腦轉系急，則目眩以轉矣。邪中其精，其精所中之處不相比合，精散視歧，故見兩物。</p>
<p>瞳子黑眼法於陰，白眼赤脈法於陽，故陰陽合傳而精明也。目者，五臟六腑之精也，營衛魂魄之所常營也，神氣之所生也，目者，心使也，心者，神之舍也，神勞則魂魄散，志意亂，神精亂而不轉，卒然見非常處，精神魂魄，散不相得，故曰惑也。</p>
<p>目者，心使也，心者，神之舍也，心藏神，神明則見，故目之視物，心所使也。</p>
<p>黃帝曰：余疑其然。余每之東苑，未嘗不惑，去之則復，余唯獨為東苑勞神乎？何其異也？岐伯曰：不然也。心有所喜，神有所惡，卒然相感，則精氣亂，視誤故惑，神移乃復。是故間者為迷，甚者為惑。</p>
<p>唯，思也。間，差也。</p>
<p>黃帝曰：人之善忘者，何氣使然？岐伯曰：上氣不足，下氣有餘，腸胃實而心肺虛，虛則營衛留於下，久之不以時上，故善忘也。</p>
<p>上氣不足，失根於下，下氣有餘，孤陰獨旺，陽泄不藏，腸胃下實而心肺上虛，虛則營衛俱陷，留於下焦，久之不以時上，精不藏神，故善忘也。</p>
<p>黃帝曰：人之善飢而不嗜食者，何氣使然？岐伯曰：精氣並於脾，熱氣留於胃，胃熱則消穀，消穀故善飢，胃氣逆上，則胃脘塞，故不嗜食也。</p>
<p>胃氣逆上，上脘填塞，故不嗜食也。</p>
<p>黃帝曰：病而不得臥者，何氣使然？岐伯曰：衛氣不得入於陰，常留於陽，留於陽則陽氣滿，陽氣滿則陽蹻盛，不得入於陰則陰氣虛，故目不瞑矣。</p>
<p>衛氣夜不入陰，故不得臥。</p>
<p>黃帝曰：病目而不得視者，何氣使然？岐伯曰：衛氣留於陰，不得行於陽，留於陰則陰氣盛，陰氣盛則陰蹻滿，不得入於陽則氣虛，故目閉也。</p>
<p>衛氣出於目，則目開而能視，衛不入陽，故目閉也。</p>
<p>黃帝曰：人之多臥者，何氣使然？岐伯曰：此人腸胃大而皮膚濕，而分肉不解焉。腸胃大則衛氣留久，皮膚濕而分肉不解，則其行遲。夫衛氣者，晝日常行於陽，夜行於陰，陽氣盡則臥，陰氣盡則寤，故腸胃大則衛氣行留久，皮膚濕，分肉不解則行遲。留於陰也久，其氣不精則欲瞑，故多臥矣。其腸胃小，皮膚滑以緩，分肉解利，衛氣之留於陽也久，故少瞑焉。</p>
<p>分肉不解，不解利也。</p>
<p>黃帝曰：其非常經也，卒然多臥者，何氣使然？岐伯曰：邪氣留於上焦，上焦閉而不通，已食若飲湯，衛氣久留於陰而不行，故卒然多臥焉。</p>
<p>非常經者，平常不然也。邪留上焦，上焦閉塞，益以食飲，中氣愈阻，故衛氣久留陰分而不上行，故卒然多臥。</p>
<p>黃帝曰：善。治此諸邪奈何？岐伯曰：先其臟腑，誅其小過，後調其氣，盛者瀉之，虛者補之，必先明知其形志之苦樂，定乃取之。</p>
<p>定者，已經審定也。</p>

<h1>卷八</h1>

<h2>賊邪</h2>

<h3>九宮八風（六十）</h3>
<p>太乙常以冬至之日居葉蟄之宮四十六日，明日居天留四十六，明日居倉門四十六日，明日居陰洛四十五日，明日居天宮四十六日，明日居玄委四十六日，明日居倉果四十六日，明日居新洛四十五日，明日復居葉蟄之宮，曰冬至矣。太乙日遊，以冬至之日居葉蟄之宮，數所在日，從一處至九日，復反於一，常如是無已，終而復始。</p>
<p>太乙即北極（中宮天極星，其一明者，太乙之所居也）。北極居中不動，而鬥之七星，環運於外（北極，天之樞也。《論語》：譬如北辰，居其所而眾星拱之）。自一至四為魁，自五至七為杓，斗杓旋指十二辰，以立月建。正月指寅，二月卯，三月辰，四月巳，五月午，六月未，七月申，八月酉，九月戌，十月亥，十一月子，十二月醜。一歲八節，太乙移居八宮，周歲三百六十六日，分屬八宮，每宮得四十六日。冬至之日，居葉蟄之宮四十六日，即坎宮也。明日（四十六日之明日，自立春日始）居天留四十六日，即艮宮也。明日（春分）居倉門四十六日，即震宮也。明日（立夏）居陰洛四十五日，即巽宮也。明日（夏至）居天宮四十六日，即離宮也。明日（立秋）居玄委四十六日，即坤宮也。明日（秋分）居倉果四十六日，即兌宮也。明日（立冬）居新洛四十五日，即乾宮也。乾為天門，巽為地戶，天不足西北，地不足東南，故兩宮止四十五日。合之中央招搖，是為九宮。太乙按節移居，周而復始。</p>
<p>太乙移日，天必應之以風雨，以其日風雨則吉，歲美民安少病矣，先之則多雨，後之則多旱。太乙在冬至之日有變，佔在君，太乙在春分之日有變，佔在相，太乙在中宮之日有變，佔在吏，太乙在秋分之日有變，佔在將，太乙在夏至之日有變，佔在百姓。所謂有變者，太乙居五宮之日病風折樹木，揚沙石。各以其所主占貴賤，因視風所來而占之。風從其所居之鄉來，為實風，主生，長養萬物，從其沖後來，為虛風，傷人者也，主殺，主害。謹候虛風而避之，故聖人日避虛邪之道，如避石矢然，邪弗能害，此之謂也。</p>
<p>冬至、夏至、春分、秋分，四正之宮，合之中宮，是謂五宮。風自其所居之鄉來，如冬至之北風，夏至之南風，春分之東風，秋分之西風是也。從其沖後來，謂從其對面來，如冬之南風，夏之北風是也。</p>
<p>是故太乙入徒，立於中宮，以朝八風，以占吉凶也。風從南方來，名曰大弱風，其傷人也，內舍於心，外在於脈，其氣主為熱。風從西南方來，名曰謀風，其傷人也，內舍於脾，外在於肌，其氣主為弱。風從西方來，名曰剛風，其傷人也，內舍於肺，外在於皮膚，其氣主為燥。風從西北方來，名曰折風，其傷人也，內舍於小腸，外在於手太陽脈，脈絕則溢，脈閉則結不通，善暴死。風從北方來，名曰大剛風，其傷人也，內舍於腎，外在於骨與肩背之膂筋，其氣主為寒。風從東北方來，名曰凶風，其傷人也，內舍於大腸，外在於兩脅腋骨下及肢節。風從東方來，名曰嬰兒風，其傷人也，內舍於肝，外在於筋紐，其氣主為身濕。風從東南方來，名曰弱風，其傷人也，內舍於胃，外在於肌肉，其氣主體重。此八風皆從其虛之鄉來，乃能病人。三虛相摶，則為暴病卒死，兩實一虛，病則為淋露寒熱，犯其雨濕之地，則為痿，故聖人避風如避石矢焉。其有三虛，而偏中於風邪，則為擊僕偏枯矣。</p>
<p>風從南方來，謂冬至四十六日，八風皆然，故曰從其虛之鄉來。三虛，義詳「歲露論」，乘年之衰，逢月之空，失時之和也。摶，聚也，謂三虛相合也。淋露，淋帶之證也。</p>

<h3>歲露論（六十一）</h3>
<p>黃帝問於少師曰：余聞四時八風之中人也，故有寒暑，寒則皮膚急而腠理閉，暑則皮膚緩而腠理開，賊風邪氣，因得以入乎？將必須八正虛邪，乃能傷人乎？少師答曰：不然。賊風邪氣之中人也，不得以時，然必因其開也，其入深，其內極病，其病人也卒暴，因其閉也，其入淺以留，其病人也徐以遲。黃帝曰：有寒溫和適，腠理不開，然有卒病者，其故何也？少師答曰：帝弗知邪入乎？雖平居，其腠理開閉緩急，其故常有時也。黃帝曰：可得聞乎？少師曰：人與天地相參也，與日月相應也。故月滿則海水西盛，人血氣積，肌肉充，皮膚致，毛髮堅，腠理郄，煙垢著，當是之時，雖遇賊風，其入淺不深。至其月郭空，則海水東盛，人氣血虛，其衛氣去，形獨居，肌肉減，皮膚縱，腠理開，毛髮殘，煙垢落，當是之時，遇賊風則其入深，其病人也卒暴。黃帝曰：其有卒然暴病暴死者何也？少師答曰：三虛者，其死暴疾也。得三實者，邪不能傷人也。黃帝曰：願聞三虛。少師曰：乘年之衰，逢月之空，失時之和，因為賊風所傷，是謂三虛。故論不知三虛，工反為粗。黃帝曰：願聞三實。少師曰：逢年之盛，遇月之滿，得時之和，雖有賊風邪氣，不能危之也。黃帝曰：善乎哉論！明乎哉道！請藏之金匱，命曰三實。然此一夫之論也，願聞歲之所以皆同病者，何因而然？少師曰：此八風之候也。黃帝曰：候之奈何？少師曰：候此者，常以冬至之日，太乙立於葉蟄之宮，其至也，天必應之以風雨者矣。風雨從南方來者，為虛風，賊傷人者也。其以夜半至也，萬民皆臥，而弗犯也，故其歲民少病。其以晝至者，萬民懈惰，而皆中於虛風，故萬民多病。虛邪入客於骨而不發於外，至其立春，陽氣大發，腠理開，因立春之日風從西方來，萬民又皆中於虛風，此兩邪相傳，經氣結代者矣。故諸逢其風而遇其雨者，命曰遇歲露焉。因歲之和，而少賊風者，民少病而少死，歲多賊風邪氣，寒溫不和，則民多病而死矣。黃帝曰：虛邪之風，其所傷貴賤何如？候之奈何？少師曰：正月朔日，太乙居天留之宮，其日西北風，不雨，人多死矣。正月朔日，平旦北風，春，民多死。正月朔日，平旦北風行，民病多者，十有三也。正月朔日，日中北風，夏，民多死。正月朔日，夕時北風，秋，民多死。終日北風，大病，死者十有六。正月朔日，風從南方來，命曰旱鄉，從西方來，命曰白骨將，國有殃，人多死亡。正月朔日，風從東方來，髮屋，揚沙石，國有大災也。正月朔日，風從東南方行，春有死亡。正月朔日．天溫和不風，糴賤，民不病，天寒而風，糴貴，民多病。此所謂候歲之風，䔲傷人者也。二月醜不風，民多心腹病。三月戌不溫，民多寒熱。四月巳不暑，民多癉病。十月申不寒，民多暴死。諸所謂風者，皆髮屋，折樹木，揚沙石，起毫毛，發腠理者也。郄、隙同。䔲、殘同。</p>
<p>乘年之衰，如五運陰年，歲氣不及，又遇六氣之邪克之是也。逢月之空，即月郭空也。失時之和，春不溫，夏不熱，秋不涼，冬不寒也。經氣結代，即脈結代，兩邪相合，外束皮毛，經脈壅遏，故病結代（結代者，動而中止也）。旱鄉，南方火位，火旺則旱也。白骨將，西方金位，金主殺，如好殺之將，白骨成丘也。</p>

<h3>賊風（六十二）</h3>
<p>黃帝問於岐伯曰：人有八虛，各何以候？岐伯答曰：以候五臟。黃帝曰：候之奈何？岐伯曰：肺心有邪，其氣留於兩肘，肝有邪，其氣留於兩腋，脾有邪，其氣留於兩髀，腎有邪，其氣留於兩膕。凡此八虛者，皆機關之室，真氣之所過，血絡之所遊，邪氣惡血，固不得住留，住留則傷筋絡骨節，機關不得屈伸，故病攣也。</p>
<p>八虛皆身之大關節，邪氣伏留之所也。（此段舊誤在「邪客」）</p>
<p>黃帝曰：夫子言賊風邪氣之傷人也，令人病焉，今有其不離屏蔽，不出室穴之中，卒然病者，非不離賊風邪氣，其故何也？岐伯曰：此皆嘗有所傷於濕氣，藏於血脈之中，分肉之間，久留而不去，若有所墮墜，惡血在內而不去，卒然喜怒不節，飲食不適，寒溫不時，腠理閉而不通，其開而遇風寒，血氣凝結，與故邪相襲，則為寒痹，其有熱則汗出，汗出則受風，雖不遇賊風邪氣，必有因加而發焉。黃帝曰：今夫子所言者，皆病人之所自知也，其毋所遇邪氣，又毋怵惕之所志，卒然而病者，其故何也？唯有因鬼神之事乎？岐伯曰：此亦有故邪留而未發，因而志有所惡，及有所慕，血氣內亂，兩氣相摶，其所從來者微，視之不見，聽而不聞，故似鬼神。黃帝曰：其祝而已者，其故何也？岐伯曰：先巫者，因知百病之勝，先知其病之所從生者，可祝而已也。</p>
<p>舊有濕氣，或有惡血，阻其經脈，梗而不流，偶因喜怒飲食乖常失度，傷其臟腑，邇時適逢寒溫不時，感其皮毛，寒則腠理閉而不通，溫則孔竅開而遇風寒，風寒閉束，血氣凝結，與故邪相襲（濕氣、惡血），則為寒痹。其開而遇風寒，以其有熱則汗出，汗出則受風也。此雖不遇賊風邪氣，亦必有所因加而發焉，所以病也。</p>
<p>黃帝問於岐伯曰：經言夏日傷暑，秋病瘧，瘧之發以時，其故何也？岐伯對曰：邪客於風府，病循膂而下，衛氣一日一夜大會於風府，其明日日下一節，故其日作晏。此其先客於脊背也，故每至於風府則腠理開，腠理開則邪氣入，邪氣入則病作，此所以日作益晏也。衛氣之行於風府，日下一節，二十一日下至尾骶，二十二日入脊內，注於伏沖之脈，其行九日，出於缺盆之中，其氣上行，故其作稍益早。其內薄於五臟，橫連募原，其道遠，其氣深，其行遲，不能日作，故次日乃蓄積而作焉。黃帝曰：衛氣每至於風府，腠理乃發，發則邪入焉，其衛氣日下一節，則不當風府，奈何？岐伯曰：風府無常，衛氣之所應，必開其腠理，氣之所舍，則其府也。黃帝曰：善。夫風之與瘧也，相與同類，而風常在，而瘧特以時休，何也？岐伯曰：風氣留其處，瘧氣隨經絡，沉以內薄，故衛氣應乃作也。黃帝曰：善。</p>
<p>此與《素問·瘧論》同。（此段舊誤在「歲露論」）</p>

<h3>邪客（六十三）</h3>
<p>黃帝問於伯高曰：夫邪氣之客人也，或令人目不瞑，不臥出者，何氣使然？伯高曰：五穀入於胃也，其糟粕津液宗氣，分為三隧。故宗氣積於胸中，出於喉嚨，以貫心肺，而行呼吸焉。營氣者，泌其津液，注之於脈，以化為血，以營四末，內注五臟六腑，以應刻數焉。衛氣者，出其悍氣之剽疾，而先行於四末分肉皮膚之間，而不休者也，晝日行於陽，夜行於陰，常從足少陰之分間行於五臟六腑。今厥氣客於五臟六腑，則衛氣獨衛其外，行於陽，不得入於陰，行於陽則陽氣盛，陽氣盛則陽蹺滿，不得入於陰則陰虛，故目不瞑。</p>
<p>衛氣晝行於陽，夜行於陰（詳見「衛氣行篇」）。其行於陰也，常從足少陰之分間（經脈分部之間）。行於五臟六腑，衛氣入陰，陽藏不泄，故靜而能寐。今厥氣客於五臟六腑（下焦陰氣，厥逆上行），陰凝寒旺，陽根虛敗，則衛氣獨衛其外，但行於陽，不得入於陰，行於陽則陽氣盛，陽氣盛則陽蹺之脈滿，不得入於陰則陰中之陽虛，陽氣失藏，故目不瞑也。</p>
<p>黃帝曰：善。治之奈何？伯高曰：補其不足，瀉其有餘，調其虛實，以通其道，而去其邪，飲以半夏湯一劑，陰陽已通，其臥立致。黃帝曰：善。此所謂決瀆壅塞，經絡大通，陰陽和得者也，願聞其方。伯高曰：其湯方以流水千里以外者八升，揚之萬遍，取其清五升煮之，炊以葦薪，火沸，置秫米一升，製半夏五合，徐炊，令竭為一升半，去其滓，飲汁一小杯，日三稍益，以知為度。其病新發者，覆杯則臥，汗出則已矣。久者，三飲而已也。</p>
<p>治法，先以針補其不足，瀉其有餘，調其陰陽虛實，以通其道路，而去其里邪，乃飲以半夏湯一劑，陰陽巳通，其臥立致。蓋不臥之原，因於里陰內凝，胃氣不降，衛泄而陽不蟄也，流水秫米利水泄濕，半夏降胃逆以蟄陽氣，胃土降蟄，陽氣下根，則臥寐立致矣。決瀆壅塞，決通其壅塞也。秫米，高粱米，赤色大粒（大如綠豆），秸高丈餘，北方皆有之。</p>

<h2>疾病</h2>

<h3>百病始生（六十四）</h3>
<p>黃帝問於岐伯曰：夫百病之始生也，皆生於風雨寒暑，清濕喜怒，喜怒不節則傷臟，風雨則傷上，清濕則傷下，三部之氣，所傷異類，願聞其會。岐伯曰：三部之氣各不同，或起於陰，或起於陽，請言其方。喜怒不節則傷臟，臟傷則病起於陰也，清濕襲虛則病起於下，風雨襲虛則病起於上，是謂三部。至於其淫泆，不可勝數。黃帝曰：余固不能數，故問先師，願卒聞其道。岐伯曰：風雨寒熱不得虛，邪不能獨傷人，卒然逢疾風暴雨而不病者蓋無虛，故邪不能獨傷人，此必因虛邪之風與其身形兩虛相得，乃客其形。兩實相逢，眾人肉堅，不中於虛邪也。因於天時與其身形，參以虛實，大病乃成。氣有定舍，因處為名，上下中外，分為三員。</p>
<p>三員，即三部也。</p>
<p>是故虛邪之中人也，始於皮膚，皮膚緩則腠理開，開則邪從毛髮入，入則抵深，深則毛髮立，毛髮立則淅然，故皮膚痛。留而不去，則傳舍於絡脈，在絡之時，痛於肌肉，其痛之時息，大經乃代。留而不去，傳舍於經，在經之時，灑淅喜驚。留而不去，傳舍於腧，在腧之時，六經不通，四肢則肢節痛，腰脊乃強。留而不去，傳舍於伏沖之脈，在伏沖之時，體重身痛。留而不去，傳舍於腸胃，在腸胃之時，賁響腹脹，多寒則腸鳴飧泄食不化，多熱則溏出麋。留而不去，傳舍於腸胃之外，募原之間，留著於脈，稽留而不去，息而成積。或著孫脈，或著絡脈，或著經脈，或著腧脈，或著於伏沖之脈，或著於膂筋，或著於腸胃之募原，上連於緩筋，邪氣淫泆，不可勝論。</p>
<p>痛之時息，大經乃代，痛止則內傳大經，代絡脈而受病也。腧，十二經之腧穴，地在四肢關節之間，邪客腧穴，格阻經脈，故六經不通，肢節痛而腰脊強。伏沖之脈，即衝脈之在脊者，督之伏行者，曰伏沖，亦曰伏膂，前行即為衝脈，實一脈也。溏出麋，便溏而膠黏也。募，腸胃之募穴，原，肓之原也（《素問·病能論》：盲之原，在臍下。盲，足少陰之肓俞是也）。腸胃之外，募原之間，其地空虛，邪氣稽留，故止而成積。</p>
<p>黃帝曰：願盡聞其所由然。岐伯曰：其著孫絡之脈而成積者，其積往來上下臂手，孫絡之居也，浮而緩，不能句積而止之，故往來移行腸胃之間，水湊滲注灌，濯濯有音，有寒則䐜滿雷引，故時切痛。其著於陽明之經，則挾臍而居，飽食則益大，飢則益小。其著於緩筋也，似陽明之積，飽食則痛，飢則安。其著於腸胃之募原也，病而外連於緩筋，飽食則安，飢則痛。其著於伏沖之脈者，揣之應手而動，發手則熱氣下於兩股，如湯沃之狀。其著於膂筋，在腸後者，飢則積見，飽則積不見。按之不得。其著於腧之脈者，閉塞不通，津液不下，孔竅乾壅。此邪氣之從外入內，從上下也。句，音鉤。</p>
<p>此言感外邪而成內積者。其著於孫絡之脈而成積者，其積往來上下於臂手，是孫絡之所居也。絡脈浮緩，不能句積而留止之，故往來移行於腸胃之間，周身之水，湊滲注灌，濯濯有音。若再有寒氣凝郁，則腹滿雷引，故時切痛。其著於陽明之經而成積者，則挾臍而居（陽明經挾臍下行），飽食則益大，飢則益小。其著於緩筋而成積者（緩筋，大筋之支者），亦似陽明之積，飽食則痛，飢則安。其著於腸胃之募原而成積者，病連於緩筋，飽食則安，飢則痛（飽食胃氣壯，故安，飢則胃虛，故痛也）。其著於伏沖之脈而成積者，衝脈之下行者，注少陰之大絡，出於氣衝，循陰股內廉，而入膕中，揣之則氣衝應手而動（氣衝，足陽明經，亦名曰氣街，毛際兩旁之動脈也），發手則熱氣下於兩股，如熱湯澆沃之狀。其著於膂筋，在腸後脊前者，飢則積見，飽則積不見，按之不得。其著於腧脈者，經脈閉塞不通，津液格而不下，孔竅於澀壅阻。此皆邪氣之從外入內，從上而下也（此上下二部之病起於陽者）。</p>
<p>黃帝曰：積之始生，至其已成奈，何？岐伯曰：積之始生，得寒乃生，厥乃成積也。黃帝曰：其成積奈何？岐伯曰：厥氣生足悗，悗生脛寒，脛寒則血脈凝澀，血脈凝澀則寒氣上入於腸胃，入於腸胃則䐜脹，䐜脹則腸外之汁沫迫聚不得散，日以成積。卒然多食飲則腸滿，起居不節，用力過度，則絡脈傷，陽絡傷則血外溢，血外溢則衄血，陰絡傷則血內溢，血內溢則後血，腸胃之絡傷則血溢於腸外，腸外有寒汁沫與血相摶，則併合凝聚不得散，而成積矣。卒然外中於寒，若內傷於憂怒，則氣上逆，氣上逆則六腧不通，溫氣不行，凝血蘊裹而不散，津液澀滲，著而不去，而積皆成矣。</p>
<p>厥，逆也，厥乃成積，即下文氣上逆則六腧不通，溫氣不行，凝血蘊裹，津液澀滲，而積成也。氣厥則生足悗，悗生脛寒，脛寒則血脈凝澀，血脈凝澀則寒氣上入於腸胃而生䐜脹，䐜脹則腸外之汁沫迫聚不散，日以成積，此時但是汁沫凝結而已。再當飲食過度，腸胃充滿之時，而起居不節，用力過度，傷其絡脈，陽絡傷則血外溢於鼻孔，陰絡傷則血內溢於大便，腸胃之絡傷則血溢於腸外，其衄泄所不盡者，與腸外之寒汁沫兩相摶結，則併合凝聚，而積成矣。再當外中風寒，或因內傷憂怒，經臟壅迫，則氣必上逆，氣逆則六腧不通（六經腧穴，不能旁通），溫氣不行（血中溫氣，不得運行），凝血蘊裹而不散，腸外津液澀滲於此，著而不去，而積皆成矣，此以汁沫而得凝血，凝血而得津液，皆積聚所由成也。</p>
<p>黃帝曰：其生於陰者奈何？岐伯曰：憂思傷心，重寒傷肺，忿怒傷肝，醉以入房，汗出當風傷脾，用力過度，若入房汗出浴則傷腎，此內外三部之所生病者也。黃帝曰：善。治之奈何？岐伯曰：察其所痛，以知其應，有餘不足，當補則補，當瀉則瀉，毋逆天時，是謂至治。</p>
<p>內外三部，見上文。察其所痛，以知其應，察其何部之所苦，以知其何部之應也。毋逆天時，順時令之陰陽也。</p>
<p>春氣在毛，夏氣在皮膚，秋氣在分肉，冬氣在筋骨。刺此病者，各以其時為齊，刺肥人者，以秋冬為之齊，刺瘦人者，以春夏為之齊。此段舊誤在「終始」。</p>
<p>齊，准也。</p>

<h3>邪氣臟腑病形（六十五）</h3>
<p>黃帝問於岐伯曰：邪氣之中人也奈何？岐伯答曰：邪氣之中人高也。黃帝曰：高下有度乎？岐伯曰：身半以上者，邪中之也，身半以下者，濕中之也。故曰邪之中人也無常，中於陰則溜於腑，中於陽則溜於經。</p>
<p>身半以上，風邪中之，故曰邪中人高。</p>
<p>黃帝曰：陰之與陽也，異名同類，上下相會，經絡之相貫，如環無端，邪之中人，或中於陽，或中於陰，上下左右，無有恆常，其故何也？岐伯曰：諸陽之會，皆在於面。其中人也，方乘虛時，及新用力，若飲食汗出，腠理開，而中於邪。中於面則下陽明，中於項則下太陽，中於頰則下少陽，其中於膺背兩脅，亦下其經。</p>
<p>手之三陽，自手走頭，足之三陽，自頭走足，故諸陽之會，皆在於面，面者，頭也。陽明行身之前，故中於面則下陽明，太陽行身之後，故中於項則下太陽，少陽行身之側故中於頰，則下少陽，此邪中於頸項以上者。陽明行於膺前，太陽行於背後，少陽行於兩脅，亦各下其本經，此邪中於頸項以下者也。</p>
<p>黃帝曰：其中於陰奈何？岐伯曰：中於陰者，常從臂胻始。夫臂與胻，其陰皮薄，其肉淖澤，故俱受於風，獨傷其陰。黃帝曰：此固傷其臟乎？岐伯答曰：身之中於風也，不必動臟。故邪入於陰經，則臟氣實，邪氣入而不能容，還之於腑。故中陽則溜於經，中陰則溜於腑。</p>
<p>胻，足脛也，手三陰行於臂里，足三陰行於胻里，故中於陰經者，常從臂胻始。其裡面皮薄，其肌肉淖澤，孔竅常開，邪氣易入，故俱受於風，獨傷其陰經。</p>
<p>黃帝曰：邪之中人臟奈何？岐伯曰：愁憂恐懼則傷心。形寒寒飲則傷肺，以其兩寒相感，中外皆傷，故氣逆而上行。有所墮墜，惡血留內，若有所大怒，氣上而不下，積於脅下，則傷肝。有所擊僕，若醉入房，汗出當風，則傷脾。有所用力舉重，若入房過度，汗出浴水，則傷腎。黃帝曰：五臟之中風奈何？岐伯曰：陰陽俱感，邪乃得往。</p>
<p>邪之中人臟者，五情之邪，傷其五臟也。五臟之中風者，內傷而加外傷，陰陽俱感，邪乃得往也。</p>
<p>黃帝曰：善哉！邪之中人，其病形何如？岐伯曰：虛邪之中人也，灑淅動形。正邪之中人也微，先見於色，不知於身，若有若無，若亡若存，有形無形，莫知其情。</p>
<p>灑淅動形，皮毛振悚之義。</p>
<p>黃帝曰：善哉！余聞之，見其色，知其病，命曰明，按其脈，知其病，命曰神，問其病，知其處，命曰工。余願聞見而知之，按而得之，問而極之，為之奈何？岐伯答曰：夫色脈與尺之相應也，如桴鼓影響之相應也，不得相失也，此亦本末根葉之候也，故根死則葉枯矣。色脈形肉不得相失也，故知一則為工，知二則為神，知三則神且明矣。黃帝曰：願卒聞之。岐伯答曰：色青者，其脈弦也，赤者，其脈鉤也，黃者，其脈代也，白者，其脈毛，黑者，其脈石。見其色而不得其脈，反得其相勝之脈則死，得其相生之脈則病已矣。</p>
<p>尺為根，色脈為葉。肝木色青，其脈弦，心火色赤，其脈鉤，脾土色黃，其脈代，肺金色白，其脈毛，腎水色黑，其脈石。</p>
<p>黃帝曰：五臟之所生，變化之病形何如？岐伯答曰：先定其五色五脈之應，其病乃可別也。黃帝曰：色脈已定，別之奈何？岐伯曰：調其脈之緩急小大滑澀，而病變定矣。黃帝曰：調之奈何？岐伯答曰：脈急者，尺之皮膚亦急，脈緩者，尺之皮膚亦緩，脈小者，尺之皮膚亦減而少氣，脈大者，尺之皮膚亦賁而起，脈滑者，尺之皮膚亦滑，脈澀者，尺之皮膚亦澀。凡此六變者，有微有甚。故善調尺者，不待於寸，善調脈者，不待於色。能參合而行之者，可以為上工。上工十全九，行二者，為中工，中工十全七，行一者，為下工，下工十全六。</p>
<p>參合而行之，三者相合而行之也。（賁，與憤同）</p>
<p>黃帝曰：請問脈之緩急小大滑澀之病形何如？岐伯曰：臣請言五臟之病變也。心脈急甚者為瘛瘲，微急為心痛。引背，食不下，緩甚為狂笑，微緩為伏梁，在心下，上下行，時唾血，大甚為喉吤，微大為心痹，引背，善淚出，小甚為善噦，微小為消癉，滑甚為善渴，微滑為心疝，引臍，小腹鳴，澀甚為喑，微澀為血溢，維厥，耳鳴，癲疾。</p>
<p>《難經》：心脈急甚者，肝邪干心也，微急者，膽邪干小腸也，心脈大甚者，心邪自干心也，微大者，小腸邪自干小腸也，心脈緩甚者，脾邪干心也，微緩者，胃邪干小腸也，心脈澀甚者，肺邪干心也，微澀者，大腸邪干小腸也，心脈沉甚者，腎邪於心也，微沉者，膀胱邪干小腸也，此即其義。小，腎脈也。滑，肝脈也。瘛，筋急也。瘲，筋緩也。喉吤，喉中氣塞也。喑，瘂也。維厥，四維厥逆也。即四肢。</p>
<p>肺脈急甚為癲疾，微急為肺寒熱，怠惰，咳唾血，引腰背胸，若鼻息肉不通，緩甚為多汗，微緩為痿、痿、偏風，頭以下汗出不可止，大甚為脛腫，微大為肺痹，引胸背，起惡日光，小甚為泄，微小為消癉，滑甚為息賁上氣，微滑為上下出血，澀甚為嘔血，微澀為鼠瘻，在頸支腋之間，下不勝其上，其應善痠。</p>
<p>鼠瘻，在頸支腋之間，在頸上，而連腋下也。鼠瘻，膽木上逆之病，膽木逆則肝木必陷，下陷不勝其上逆，故其應善痠，痠者，木鬱之所生也。</p>
<p>肝脈急甚者為惡言，微急為肥氣，在脅下，若覆杯，緩甚為善嘔，微緩為水瘕痹，大甚為內癰，善嘔衄，微大為肝痹，陰縮，咳引小腹，小甚為多飲，微小為消癉，滑甚為㿗疝，微滑為遺溺，澀甚為溢飲，微澀為瘛攣筋痹。</p>
<p>《難經》：肝之積，曰肥氣，在左脅下，如覆杯。</p>
<p>脾脈急甚為瘛瘲，微急為膈中，食飲入而還出，後沃沫，緩甚為痿厥，微緩為風痿，四肢不用，心慧然若無病，大甚為擊僕，微大為疝氣，腹裹大膿血，在腸胃之外，小甚為寒熱，微小為消癉，滑甚為㿗癃，微滑為蟲毒蛕蠍，腹熱，澀甚為腸㿉，微澀為內㿉，多下膿血。</p>
<p>膈中，即噎膈也。後沃沫，飲食吐後，多吐涎沫也。擊僕，中風昏迷，若被擊而顛仆也。蟲毒蛕蠍，蛔蟯之屬也。腸㿉，腸聚也。內㿉，內積也。</p>
<p>腎脈急甚為骨癲疾，微甚為沉厥，奔豚，足不收，不得前後，緩甚為折脊，微緩為洞，洞者，食不化，下嗌還出，大甚為陰痿，微大為石水，起臍，以下至小腹，腄腄然，上至胃脘，死不治，小甚為洞泄，微小為消癉，滑甚為癃㿉，微滑為骨痿，坐不能起，起則目無所見，澀甚為大癰，微澀為不月，沉痔。</p>
<p>骨癲疾者，腎主骨，水旺而木陷，故脈急而病癲也。沉厥，腎水寒陷而四肢厥冷也。奔豚，風木奔沖，若驚豚也。腎脈貫脊，緩甚為折脊，土剋水也。腄腄，積水下垂貌。洞泄，泄之甚者，嘔泄之極，皆謂之洞（空也）。沉痔，木陷而肛腫也。</p>
<p>黃帝曰：病之六變者，刺之奈何？岐伯答曰：諸急者多寒，緩者多熱，大者多氣少血，小者氣血皆少，滑者陽氣盛，微有熱，澀者多血少氣，微有寒。是故刺急者，深內而久留之，刺緩者，淺內而疾髮針，以去其熱，刺大者，微瀉其氣，無出其血，刺滑者，疾髮針而淺內之，以瀉其陽氣，而去其熱，刺澀者，必中其脈，隨其逆順而久留之，必先按而循之，已髮針，疾按其痏，無令其血出，以和其脈，諸小者，陰陽形氣俱不足，勿取以針，而調以甘藥也。</p>
<p>澀為少血，曰刺澀者，無令其血出，血少可知，此曰多血，字誤也。</p>
<p>黃帝問於岐伯曰：首面與身形也，屬骨連筋，同血合氣耳，天寒則裂地冰，其卒寒或手足懈惰，然而其面不衣何也？岐伯答曰：十二經脈，三百六十五絡，其血氣皆上於面而走空竅，其精氣上走於目而為睛，其彆氣上走於耳而為聽，其宗氣上出於鼻而為息，其濁氣出於胃走唇舌而為味，其氣之津液皆上熏於面，而皮又厚，其肉堅，故天氣甚寒不能勝之也。</p>
<p>空竅，七竅也。</p>

<h3>病本（六十六）</h3>
<p>先病而後逆者，治其本。先逆而後病者，治其本。先寒而後生病者，治其本。先病而後生寒者，治其本。先病而後泄者，治其本。先泄而後生他病者，治其本，必且調之，乃治其他病。先熱而後生病者，治其本。先病而後生中滿者，治其標。先中滿而後煩心者，治其本。大小便利，治其本。大小便不利，治其標。先大小便不利而後生他病者，治其本。人有客氣，有同氣，病發而有餘，本而標之，先治其本，後治其標，病發而不足，標而本之，先治其標，後治其本。謹察間甚，以意調之，間者並行，甚者獨行。</p>
<p>此與《素問·標本病傳論》同。</p>

<h3>病傳（六十七）</h3>
<p>黃帝曰：余受《九針》於夫子，而私覽於諸方，或有導引行氣、喬摩、灸、熨、刺、焫、飲藥，之一者，可獨守耶？將盡行之乎？岐伯曰：諸方者，眾人之方也，非一人之所盡行也。黃帝曰：此乃所謂守一勿失，萬物畢者也。今余已聞陰陽之要，虛實之理，傾移之過，可治之屬，願聞病之變化，淫傳絕敗，而不可治者，可得聞乎？喬、蹺同。焫，音銳。</p>
<p>眾人之方，非一人之所盡行，言眾人各有所長，非一人之所能盡用也。守一勿失，則殊途同歸，故萬物畢。</p>
<p>岐伯曰：要乎哉問！道，昭乎其如日醒，窘乎其如夜瞑，能被而服之，神與俱成，畢將服之，神自得之，生神之理，可著於竹帛，不可傳於子孫。黃帝曰：何謂日醒？岐伯曰：明於陰陽，如惑之解，如醉之醒。黃帝曰：何謂夜瞑？岐伯曰：喑乎其無聲，漠乎其無形，折毛髮理，正氣橫傾，淫邪泮衍，血脈傳溜，大氣入臟，腹痛下淫，可以致死，不可以致生。</p>
<p>道之光明，昭乎其如日醒，道之幽微，窘乎其如夜瞑。畢，終也，服，習也，服習之久，故神自得之。生神之理，可著於竹帛，不可傳於子孫，言淫傳絕敗之義，至顯而至晦也。日醒者，哲人明於陰陽，如惑之解，如醉之醒也。夜瞑者，不知陰陽，失於保護，邪之中人，喑而無聲，漠而無形，折毫毛而發腠理，正氣橫傾（傾，敗也）。淫邪泮渙遊衍，血脈傳溜不停，大氣入臟，腹痛下淫（淫泆），可以致死，不可致生也。</p>
<p>黃帝曰：大氣入臟奈何？岐伯曰：病先發於心，一日而之肺，三日而之肝，五日而之脾，三日不已死，冬夜半，夏日中。</p>
<p>冬夜半，水旺火敗也。夏日中，火勝無制也。</p>
<p>病先發於肺，三日而之肝，一日而之脾，五日而之胃，十日不已死，冬日入，夏日出。</p>
<p>冬日入，金旺水生也。夏日出，木旺生火也。</p>
<p>病先發於肝，三日而之脾，五日而至胃，三日而至腎，三日不已死，冬日入，夏早食。</p>
<p>冬日入，金旺木刑也。夏早食，火旺木虛也。</p>
<p>病先發於脾，一日而之胃，二日而之腎，三日而之膂膀胱，十日不已死，冬人定，夏晏食。</p>
<p>夾脊之肉曰膂，膀胱之經所行也。冬人定，水旺侮土也。夏晏食，金旺土虛也。</p>
<p>病先發於胃，五日而之腎，三日而之膂膀胱，五日而上之心，二日不已死，冬夜半，夏日昳。昳，音迭。</p>
<p>冬夜半，水旺侮土也。夏日昳，土旺濕生也（日昃曰昳）。</p>
<p>病先發於腎，三日而之膂膀胱，三日而上之心，三日而之小腸，三日不已死，冬大晨，夏晏晡。</p>
<p>冬大晨，火生水死也。夏晏晡，土旺水刑也（申時曰晡）。</p>
<p>病先發於膀胱，五日而之腎，一日而之小腸，一日而之心，二日不已死，冬雞鳴，夏下晡。</p>
<p>冬雞鳴，水旺無制也。夏下晡，土旺水刑也（下晡，申後）。</p>
<p>諸病以次相傳，如是者，皆有死期，不可刺也。間一臟及二三四臟者，乃可刺也。</p>
<p>此與《素問·標本病傳論》大略相同。</p>
<p>手太陰氣絕則皮毛焦，太陰者，行氣溫於皮毛者也，故氣不榮則皮毛焦，皮毛焦則津液去皮節，津液去皮節者則爪枯毛折，毛折者則毛先死，丙篤丁死，火勝金也。</p>
<p>肺主皮毛，肺氣絕則毛先死。皮節，《難經》作皮節傷，肺藏氣，氣化津，津枯皮槁，故焦卷如竹節也。</p>
<p>足厥陰氣絕則筋絕，厥陰者，肝脈也，肝者，筋之合也，筋者，聚於陰器而脈絡於舌本，故脈弗榮則筋急，筋急則引舌與卵，故唇青舌卷卵縮則筋先死，庚篤辛死，金勝木也。</p>
<p>肝主筋，肝氣絕則筋先死。</p>
<p>足太陰氣絕則脈不榮其唇舌，唇舌者，肌肉之本也，脈不榮則肌肉軟，肌肉軟則舌萎人中滿，人中滿則唇反，唇反者肉先死，甲篤乙死，木勝土也。</p>
<p>脾主肉，脾氣絕則肉先死。</p>
<p>足少陰氣絕則骨枯，少陰者，冬脈也，伏行而濡骨髓者也，故骨不濡則肉不能著也，骨肉不相親則肉軟卻，肉軟卻故齒長而垢發無澤，發無澤者骨先死，戊篤己死，土勝水也。</p>
<p>腎主骨，腎氣絕則骨先死。</p>
<p>手少陰氣絕則脈不通，脈不通則血不流，血不流則髦色不澤，故其面黑如漆柴者血先死，壬篤癸死，水勝火也。</p>
<p>心主脈，心氣絕則血先死。</p>
<p>五陰氣俱絕則目系轉，轉則目運，目運者為志先死，志死者則遠一日半死矣。</p>
<p>五陰，五臟也。</p>
<p>六陽氣俱絕則陰與陽相離，離則腠理發泄，絕汗乃出，故旦占夕死，夕占旦死。以上七段，舊誤在「經脈」。</p>
<p>六陽，六腑也。絕汗，《難經》：大如貫珠，轉出不流是也。</p>

<h3>淫邪發夢（六十八）</h3>
<p>黃帝曰，願聞淫邪伴衍奈何？岐伯曰：正邪從外襲內，而未有定舍，反淫於臟，不得定處，與營衛俱行，而魂魄飛揚，使人臥不得安而善夢。氣淫於腑，則有餘於外，不足於內，氣淫於臟，則有餘於內，不足於外。黃帝曰：有餘不足，有形乎？岐伯曰：陰氣盛則夢涉大水而恐懼，陽氣盛則夢大火而燔焫，陰陽俱盛則夢相殺。上盛則夢飛，下盛則夢墮。甚飢則夢取，甚飽則夢予。肝氣盛則夢怒，肺氣盛則夢恐懼哭泣飛揚，心氣盛則夢善笑恐畏，脾氣盛則夢歌樂，身體重不舉，腎氣盛則夢腰脊兩解不屬。凡此十二盛者，至而瀉之，立已。厥氣客於心則夢見丘山煙火，客於肺則夢飛揚，見金鐵之奇物，客於肝則夢山林樹木，客於脾則夢丘陵大澤，壞屋風雨，客於腎則夢臨淵，沒居水中，客於膀胱則夢遊行，客於胃則夢飲食，客於大腸則夢田野，客於小腸則夢聚邑沖衢，客於膽則夢鬥訟自刳，客於陰器則夢接內，客於項則夢斬首，客於脛則夢行走而不能前及居深地窌苑中，客於股肱則夢禮節拜起，客於胞䐈則夢溲便。凡此十五不足者，至而補之，立已也。</p>
<p>本氣盛，則自能為夢，本氣虛，則厥氣客之，而後為夢，總由外邪之內襲也。</p>

<h3>順氣一日分為四時（六十九）</h3>
<p>黃帝曰：夫百病之所始生也，必起於燥濕寒暑風雨陰陽喜怒飲食居處，氣合而有形，得臟而有名，余知其然也。夫百病者，多以旦慧晝安，夕加夜甚何也？岐伯曰：四時之氣使然。黃帝曰：願聞四時之氣。岐伯曰：春生、夏長、秋收、冬藏，是氣之常也，人亦應之，以一日分為四時，朝則為春，日中為夏，日入為秋，夜半為冬。朝則人氣始生，病氣衰，故旦慧，日中人氣長，長則勝邪，故安，夕則人氣始衰，邪氣始生，故加，夜半人氣入臟，邪氣獨加於身，故甚也。黃帝曰：其時有反者何也？岐伯曰：是不應四時之氣，臟獨主其病者。是必以臟氣之所不勝時者甚，以其所勝時者起也。黃帝曰：治之奈何？岐伯曰：順天之時，而病可與期。順者為工，逆者為粗。黃帝曰：善。</p>
<p>人氣，陽氣也（即衛氣也）。</p>

<h3>雜病（七十）</h3>
<p>厥挾脊而痛者至頂，頭沉沉然，目䀮䀮然，腰脊強，取足太陽膕中血絡。厥胸滿面腫，唇漯漯然，暴言難，甚則不能言，取足陽明。厥氣走喉而不能言，手足清，大便不利，取足少陰。厥而腹響響然，多寒氣，腹中⿲禾呈糸⿲禾呈糸，便溲難，取足太陰。䀮，音荒。⿲禾呈糸，音斛。</p>
<p>足太陽膕中血絡，委中穴也。唇漯漯然，縱緩不收也。腹響響然，多寒氣。腹中⿲禾呈糸⿲禾呈糸，中寒土濕，水穀不消，滯氣鬱勃也。</p>
<p>嗌乾，口中熱如膠，取足少陰。喉痹，不能言，取足陽明，能言，取手陽明。齒痛，不惡清飲，取足陽明，惡清飲，取手陽明。聾而不痛，取足少陽，聾而痛者，取手少陽。衄而不止，衃血流，取足太陽，衃血，取手太陽，不已，刺宛骨下，不已，刺膕中出血。</p>
<p>清飲，冷飲也。衃血，血塊也。宛骨，耳後高骨也。</p>
<p>瘧不渴，間日而作，取足陽明，渴而日作，取手陽明。中熱而喘，取足少陰膕中血絡。氣逆上，刺膺中陷者與胸下動脈。噦，以草刺鼻，嚏，嚏而已，無息而疾迎引之，立已，大驚之，亦可已。喜怒而不欲食，言益少，刺足太陰，怒而多言，刺足少陽。</p>
<p>足少陰膕中血絡，陰谷穴也。胸下動脈，手太陰之中府也。無息而疾迎引之，閉口無息，而疾迎引之於鼻竅，使之嚏出也。</p>
<p>顑痛，刺手陽明與顑之盛脈出血。顑痛，刺足陽明曲周動脈，見血立已，不已，按人迎於經，立已。項痛，不可以俯仰，刺足太陽，不可以顧，刺手太陽。</p>
<p>足陽明曲周動脈，即頰車也（以其周繞曲頰而名）。人迎，足陽明動脈。</p>
<p>心痛，引腰脊，欲嘔，取足少陰。心痛，引背，不得息，刺足少陰，不已，取手少陽。心痛，當九節刺之，已刺按之，立已，不已，上下求之，得之立已。心痛，但短氣不足以息，刺手太陰。心痛，腹脹嗇嗇然，大便不利，取足太陰。心痛，引小腹滿，上下無常處，便溲難，刺足厥陰。</p>
<p>足少陰脈貫腰脊，心痛引腰脊背者，水剋火也，刺足少陰以瀉水，取手少陽以益火。當九節刺之，督脈之懸樞也。上下求之，上求之脊中，下求之命門也。心痛，腹脹嗇嗇然，大便不利，脾土濕陷也。心痛，引小腹滿，上下無常處，便溲難，肝脈遏陷也。</p>
<p>腹滿，食不化，腹響響然，不能大便，取足太陰。腹滿，大便不利，腹大，亦上走胸嗌，喘息喝喝然，取足少陰。小腹滿大，上走胃，至心，淅淅身時寒熱，小便不利，取足厥陰。</p>
<p>腹滿，食不化，腹響響然（響響，氣不調也），不能大便，土濕脾郁也。腹滿，大便不利，上走胸嗌，喘息喝喝者，水泛土濕，邪沖肺部也。小腹滿大，上走胃，至心，淅淅身時寒熱，小便不利，肝氣鬱陷，膽氣鬱升，乙木不能疏泄水道也。</p>
<p>腹痛，刺臍左右動脈，已刺按之，立已，不已，刺氣街，已刺按之，立已。腰痛，痛上寒，取足太陽陽明，痛上熱，取足厥陰，不可以俯仰，取足少陽。</p>
<p>臍左右動脈，足少陰之盲俞、足陽明之天樞也。氣街，足陽明穴，毛際兩旁動脈也。腰痛，痛上寒至末，與《素問·刺腰痛》同義，詳彼篇。</p>
<p>膝中痛，取犢鼻，以員利針，發而間之。針大如犛，刺膝無疑。痿厥，為四末束，悗乃疾解之，日二，不仁者，十日而知，無休，病已止。</p>
<p>犢鼻，足陽明穴。發而間之，髮針而少停也。痿厥，為四末束，束其四末，令其經氣蓄積而盛大也。悗乃疾解之，氣鬱生悗，疾解其縛，則積氣衝決，隧路皆通。一日二次，不仁者，十日而知，為之無休，病已而止也。</p>
<p>溫瘧，汗不出，為五十九痏。風㽷，膚脹，為五十七痏，取皮膚之血者，盡取之。徒悗，先取環谷下三寸，以鈹針針之，已刺而筒之，而內之，入而復之，以盡其㽷，必堅，來緩則煩㽷，來急則安靜，間日一刺之，㽷盡乃止，飲閉藥，方刺之時徒飲之，方飲無食，方食無飲，百三十五日。癘風者，素刺其腫上，已刺，以銳針針其處，按出其惡血，腫盡乃止，常食方食，無食他食。著痹不去，久寒不已，卒取其三里。骨為幹，轉筋於陽治其陽，轉筋於陰治其陰，皆焠刺之。㽷，音水。</p>
<p>溫瘧，汗不出，為五十九痏，風㽷，膚脹，為五十七痏，即《素問·水熱穴論》熱腧五十九穴，水腧五十七穴也。㽷，水病也。環谷，意即足少陽之環跳也。已刺而筒之，而內之，入而復之，以盡其㽷，刺後以細筒內入，頻復吸取，以盡其水也。飲閉藥，收斂封閉之藥，恐瀉其氣也。三里，足陽明穴。轉筋於陽，骽外也，治其陽，陽經也。轉筋於陰，骽里也，治其陰，陰經也。淬刺，燒針也。</p>
<p>飧泄，補三陰之上，補陰陵泉，皆久留之，熱行乃止。腸中不便，取三里，盛瀉之，虛補之。腹中常鳴，氣上衝胸，喘不能久立，邪在大腸，刺肓之原、巨虛上廉、三里。小腹控睪，引腰脊，上衝心，邪在小腸者，連睪系，屬於脊，貫肝肺，絡心系，氣盛則厥逆，上衝腸胃，熏肝，散於肓，結於臍，故取之肓原以散之，刺太陰以予之，取厥陰以下之，取巨虛下廉以去之，按其所過之經以調之。善嘔，嘔有苦，長太息．心中憺憺，恐人將捕之，邪在膽，逆在胃，膽液泄則口苦，胃氣逆則善嘔，故曰嘔膽，取三里以下胃氣逆，刺少陽血絡以閉膽逆，卻調其虛實，以去其邪。飲食不下，膈塞不通，邪在胃脘，在上脘則抑而下之，在下脘則散而去之。小腹痛腫，不得小便，邪在三焦，約，取之太陽大絡，視其絡脈與厥陰小絡結而血者，腫上及胃脘，取三里。（以上二段，舊誤在「四時氣」）</p>
<p>三陰之上，意即足太陰之三陰交也，陰陵泉亦足太陰穴，皆久留之，陽回則熱行而泄止矣。腸中不便，氣不舒也。大腸與肺為表裡，腹中常鳴，大腸陷而肝氣鬱也。腸陷則肺逆，故氣上衝胸，喘不能久立，其根緣邪在大腸也。「九針十二原」：　肓之原，出於脖胦，即任脈之下氣海也。巨虛上廉，足陽明穴，「本輸」：大腸屬上，謂上廉也。若小腹前控睪丸，後引腰脊，上衝於心，是邪在小腸者。其脈連睪系，屬於脊，貫肝肺，絡心系，其氣盛則厥逆而升，上衝腸胃，熏肝肺，下散於肓而結於臍（小腸病則下陷，其散於肓，結於臍者，小腸之邪。其厥逆而上者，是心肺之邪，以其脈貫肺而絡心也），故取之肓原以散之（與大腸同法），刺太陰以予之（其脈貫肺，故補手太陰），取厥陰以下之（其脈貫肝，故取足厥陰，以下膽逆）。取巨虛下廉以去之（「本輸」：小腸屬下，謂下廉也）。按其所過之經以調之（謂睪、脊、肝、肺、心系諸處也），善嘔而有苦味，長太息，心中憺憺虛怯，恐人將捕之，是邪在膽而逆在胃也。膽木化氣於相火，膽液泄則口苦（炎上作苦）。胃以戊土而主降，胃氣逆則善嘔。嘔者，胃氣上逆，阻膽經下行之路，甲木鬱升，而賊戊土，受盛失職，則生嘔吐，故曰嘔膽，嘔膽者，嘔緣於膽木也。取三里以下胃氣，刺足少陽之血絡以閉膽逆，卻調其虛實，以去其邪也。若飲食不下，膈中閉塞不通，是陽明上逆，邪在胃脘也。其在上脘，則抑而下之，其在下脘，則散而去之（在下脘者，根原寒水濕土）。若小腹痛腫，不得小便，是邪在三焦，約而不開也（「本輸」：三焦者，入絡膀胱，約下焦，實則閉癃）。取之足太陽之大絡，飛揚穴也，與足厥陰之小絡結而血者亦取之，肝主疏泄也，若其腫上及胃脘，則取三里，兼泄陽明也。</p>
<p>氣滿胸中，喘息，取足太陰大指之端去爪甲如薤葉，寒則留之，熱則疾之，氣下乃止。心疝，暴痛，取足太陰厥陰，盡刺去其血絡。喉痹，舌卷，口中乾，煩心，心痛，臂內廉痛，不可及頭，取手小指次指爪甲下去端如韭葉。風痙，身反折，取太陽膕中血絡出血，中有寒，刺三里。癃，取之陰蹺及三毛上血絡出血。男子如蠱，女子如怚，身體腰脊如解，不欲飲食，先取湧泉，出血，視跗上盛者，盡見血也。此段舊誤在「熱病」。</p>
<p>足太陰大指之端，隱白也。手小指次指，手少陽之關衝也。太陽膕中，委中也。陰蹺，足少陰之照海也。三毛上，足厥陰之大敦也。蠱，惑也。怚，疑也。跗上盛者，足陽明之衝陽也。</p>
<p>偏枯，身偏不用而痛，言不變，志不亂，病在分腠之間，巨針取之，益其不足，損其有餘，乃可復也。痱之為病也，身無痛者，四肢不收，智亂不甚，其言微，知可治，甚則不能言，不可治也。此段舊誤在「熱病」。</p>
<p>痱者，四肢痿廢，不止偏枯也。</p>
<p>頸側之動脈，人迎，人迎，足陽明也，在嬰筋之前。嬰筋之後，手陽明也，名曰抉突。次脈，手少陽也，名曰天牖。次脈，足太陽也，名曰天柱。腋下動脈，臂太陰也，名曰天府。陽逆頭痛，胸滿不得息，取之人迎。暴喑氣梗，取扶突與舌本出血。暴聾氣蒙，耳目不明，取天牖。暴攣癇眩，足不任身，取天柱。暴癉內逆，肝肺相搏，血溢鼻口，取天府。此為天牖五部。此段舊誤在「寒熱病」。</p>
<p>嬰筋，頸筋也。</p>
<p>臂陽明有入頄遍齒者，名曰大迎，下齒齲取之，臂惡寒補之，不惡寒瀉之。足陽明有入頄遍齒者，名曰角孫，在鼻與頄前，上齒齲取之，方病之時，其脈盛則瀉之，虛則補之，刺虛者，刺其去也，刺實者，刺其來也，一曰取之出鼻外。足陽明有挾鼻入於面者，名曰懸顱，屬口，對入系目本，視有過者取之，損有餘，益不足，反者益甚。足太陽有通項入於腦者，正屬目本，名曰眼系，在項中兩筋間，入腦乃別，頭目苦痛取之。此段舊誤在「寒熱病」。</p>
<p>頄，顴也，手陽明脈有入頄遍齒者，出於足陽明之大迎，脈入下齒，故下齒齲取之。足陽明脈有入頄遍齒者，出於手少陽之角孫，在鼻與頄前，脈入上齒，故上齒齲取之。一曰取之出鼻外，手陽明之禾髎、迎香也。</p>
<p>足陽明脈有挾鼻入於面者，出於足少陽之懸顱，屬口，對入而系目本，上下口目之間，視其有過者取之。足太陽有通於項而入於腦者，正屬目本，名曰眼系，其脈在項中兩筋之間，入於腦而乃別，頭目苦痛者取之。</p>
<p>陰蹺、陽蹺，陰陽相交，陽入陰，陰出陽，交於目內眥，陽氣盛則䐜目，陰氣盛則瞑目。目中赤痛，從內眥始，取之陰蹺。目眥外決於面者，為銳眥，在內近鼻者，為內眥，上為外眥，下為內眥。</p>
<p>陽蹺起足太陽之申脈，陰蹺起足少陰之照海，皆交於目內眥而合於足太陽之睛明（「脈度」：陰蹺屬目內眥，合於太陽、陽蹺而上行）。陽蹺氣盛，則䐜目而不合，陰蹺氣盛，則瞑目而不開（「大惑論」：陽蹺盛則目不瞑，陰蹺盛則目閉）。目赤痛，從內眥始者，陽蹺盛也，取之陰蹺，瀉陽而補陰也。外決於面者，眼外角也。上，目上網也。下，目下綱也。（舊本陰蹺、陽蹺七句，誤在「寒熱病」。目中赤痛二句，誤在「熱病」。目眥外決四句，誤在「癲狂」）</p>

<h1>卷九</h1>

<h2>疾病</h2>

<h3>脹論（七十一）</h3>
<p>黃帝曰：脈之應於寸口，如何而脹？岐伯曰：其脈大堅以澀者，脹也。黃帝曰：何以知臟腑之脹也？岐伯曰：陰為臟，陽為腑。黃帝曰：夫氣之令人脹也，在於血脈之中耶？臟腑之內乎？岐伯曰：三者皆在焉，然非脹之舍也。黃帝曰：原聞脹之舍。岐伯曰：夫脹者，皆在於臟腑之外，排臟腑而郭胸脅，脹皮膚，故命曰脹。</p>
<p>陰為臟，脹在內也。陽為腑，脹在外也。郭，充滿也（同廓），排臟腑而郭胸脅，脹皮膚，言氣在臟腑之外，胸脅之間，皮膚之內也。</p>
<p>黃帝曰：臟腑之在胸脅腹裡之內也，若匣匱之藏禁器也，各有次舍，異名而同處，一域之中，其氣各異，願聞其故。岐伯曰：夫胸腹者，臟腑之郭也。膻中者，心主之宮城也。胃者，太倉也。咽喉，小腸者，傳送也。胃之五竅者，閭里門戶也。廉泉、玉英者，津液之道也。故五臟六腑，各有畔界，其病各有形狀。營氣循脈，衛氣逆為脈脹，衛氣並脈循分為膚脹。三里而瀉，近者一下，遠者三下，無問虛實，工在疾瀉。</p>
<p>一域之中，其氣各異，言五臟六腑同處一域，而其病各異也。胃之五竅，咽門、賁門、幽門、闌門、魄門也，是皆水穀出入之道，故曰胃之五竅。閭里門戶，閭里之門戶也。廉泉、玉英（即玉堂），任脈二穴，適當咽喉之外，是津液之道路也。故五臟六腑，各有畔界，其病各有形狀，不相同也。營氣循脈而行，不得逆也，衛行脈外，旁無界限，逆而妄行，阻其脈道，營氣壅遏，則為脈脹，衛氣並脈而行，循其所行之分，而生壅滿，則為膚脹，膚脹者，不及於脈也。胃為五臟六腑之海，針其三里而瀉之，病近者一下（一次）病遠者三下，無論虛實，工在瀉之於旱也。</p>
<p>黃帝曰：願聞脹形。岐伯曰：夫心脹者，煩心短氣，臥不安。肺脹者，虛滿而喘咳。肝脹者，脅下滿而痛引小腹。脾脹者，善噦，四肢煩悗，體重不能勝衣，臥不安。腎脹者，腹滿引背央央然，腰髀痛。六腑脹，胃脹者，腹滿，胃脘痛，鼻聞焦臭，妨於食，大便難。大腸脹者，腸鳴而痛濯濯，冬日重感於寒，則飧泄不化。小腸脹者，少腹䐜脹，引腰而痛。膀胱脹者，小腹滿而氣癃。三焦脹者，氣滿於皮膚中，輕輕然而不堅。膽脹者，脅下痛脹，口中苦，善太息。凡此諸脹者，其道在一，明知逆順，針數不失。瀉虛補實，神去其室，致邪失正，真不可定，粗之所敗，謂之夭命。補虛瀉實，神歸其室，久塞其空，謂之良工。</p>
<p>央央，不快之意。心主五臭，自入為焦臭（《難經》語），鼻聞焦臭，胃土不降，心火上炎也。輕輕，虛浮之意。凡此諸脹，其道在一，總因衛氣之逆也。真不可定，定，住也。</p>
<p>黃帝曰：脹者焉生？何因而有？岐伯曰：衛氣之在身也，常然並脈，循分肉，行有逆順，陰陽相隨，乃得天和，五臟更始，四時循序，五穀乃化。厥氣在下，營衛留止，寒氣逆上，真邪相攻，兩氣相搏，乃合為脹也。黃帝曰：善。何以解惑？岐伯曰：合之於真，三合而得。黃帝曰：善。</p>
<p>衛氣之在身也，雖行脈外，常然並脈而行，循其分肉，行有逆順（有順營氣者，有逆營氣者，以營氣原有逆順也），陽陰相隨（營陰衛陽，相隨而行），乃得天和，營衛不亂，則五臟更始（更迭司令，周而復始），四時循序（四時代更，循序不亂），而後五穀乃化，此衛氣之順者。若厥氣在下，逆而上行，阻格氣道，以致營衛留止，此皆中氣之敗也，土敗水侮，寒氣逆上，真邪相攻，兩氣相搏，結而不散，乃合為脹，此衛氣之逆者也。解惑，解其病之所在，而不惑也。合之於真，合諸病證於其本氣也。三合而得，合之血脈、臟、腑三者，而得其所在也。</p>

<h3>水脹（七十二）</h3>
<p>黃帝問於岐伯曰：水與膚脹、鼓脹、腸罩、石瘕、石水，何以別之？岐伯答曰：水始起也，目窠上微腫，如新臥蠶起之狀，其頸脈動，時咳，陰股間寒，足脛腫，腹乃大，其水已成矣。以手按其腹，隨手而起，如裹水之狀，此其候也。窠，音科。</p>
<p>目窠，目下也，頸脈，足陽明之人迎，寒水侮土，胃氣上逆，故頸脈動甚，望而知之也。肺氣莫降，故時咳。足三陰行於股內，陰盛於下，故陰股間寒（股內為陰）。胃氣不能下行，故足脛腫。水泛土濕，中氣不運，故腹乃大也。</p>
<p>黃帝曰：膚脹何以候之？岐伯曰：膚脹者，寒水客於皮膚之間，𪔣𪔣然不堅，腹大，身盡腫，皮厚，按其腹，窅而不起，腹色不變，此其候也。𪔣，音空。窅，音夭。</p>
<p>𪔣𪔣，空洞如鼓聲也。窅，深也。</p>
<p>鼓脹何如？岐伯曰：腹脹，身皆大，大與膚脹等也，色蒼黃，腹筋起，此其候也。</p>
<p>色蒼黃，腹筋起（青筋），肝木克脾土也。（木主五色，入土為黃，自入為青，蒼，青也）</p>
<p>腸覃何如？岐伯曰：寒氣客於腸外，與衛氣相搏，氣不得營，因有所繫，癖而內著，惡氣乃起，瘜肉乃生。其始生也，大如雞卵，稍以益大，至其成，如懷子之狀，久者離歲，按之則堅，推之則移，月事以時行，此其候也。</p>
<p>氣不得營，營，行也。因有所繫，系，戀不消也。癖而內著，痞結而留著也。惡氣乃起，滯氣因阻而成積也。瘜肉，瘀肉也。離歲，逾歲也。</p>
<p>石瘕何如？岐伯曰：石瘕生於胞中，寒氣客於子門，子門閉塞，氣不得通，惡血當瀉不瀉，衃以留止，日以益大，狀如懷子，月事不以時下，皆生於女子，可導而下。</p>
<p>衃，血塊也。</p>
<p>黃帝曰：膚脹、鼓脹可刺那？岐伯曰：先瀉其脹之血絡，刺去其血絡，後調其經也。</p>
<p>瀉其血絡，工在疾瀉也。後調其經，虛補而實瀉也。</p>
<p>黃帝曰：「脹論」言無問虛實，工在疾瀉，近者一下，遠者三下，今有其三而不下者，其過焉在？岐伯對曰：此言陷於肉肓，而中氣穴者也。不中氣穴，則氣內閉，針不陷肓，則氣不行，上越中肉，則衛氣相亂，陰陽相逐。其於脹也，當瀉不瀉，氣故不下，三而不下，必更其道，氣下乃止，不下復始，可以萬全，烏有殆者乎！其於脹也，必審其脈，當瀉則瀉，當補則補，如鼓應桴，惡有不下者乎！</p>
<p>一下、三下而病去者，此言陷於肉肓，而中氣穴者也（分肉空隙之處，謂之肉肓）。不中氣穴，則氣反內閉，不陷肉肓，則氣不得行，上越而中分肉，則衛氣相亂，陰陽相逐，反以益病。其於脹也，當瀉而不瀉，氣故不下。無論虛實，工在疾瀉者，瀉其血絡也。必審其脈，當瀉則瀉，當補則補，調其經也。（此段舊誤在「脹論」）</p>

<h3>周痹（七十三）</h3>
<p>黃帝問於岐伯曰：周痹之在身也，上下移徙，隨脈其上下，左右相應，間不容空，願聞此痛在血脈之中耶？將在分肉之間乎？何以致是？其痛之移也，間不及下針，其S慉痛之時，不及定治，而痛已止矣，何道使然？願聞其故。岐伯答曰：此眾痹也，非周痹也。黃帝曰：願聞眾痹。岐伯對曰：此各在其處，更發更止，更居更起，以右應左，以左應右，非能周也，更發更休也。黃帝曰：善。刺之奈何？岐伯對曰：刺此者，痛雖已止，必刺其處，勿令復起。慉，音觸。慉，痛也。</p>
<p>黃帝曰：善。願聞周痹何如？岐伯對曰：周痹者，在於血脈之中，隨脈以上，隨脈以下，不能左右，各當其所。黃帝曰：刺之奈何？岐伯對曰：痛從上下者，先刺其下以遏之，後刺其上以脫之，痛從下上者，先刺其上以遏之，後刺其下以脫之。</p>
<p>遏，止其流也。脫，拔其本也。</p>
<p>黃帝曰：善。此痛安生？何因而有名？岐伯對曰：風寒濕氣客於外，分肉之間迫切而為沫，沫得寒則聚，聚則排分肉而分裂也，分裂則痛，痛則神歸之，神歸之則熱，熱則痛解，痛解則厥，厥則他痹發，發則如是。此內不在臟，而外未發於皮，獨居分肉之間，真氣不能周，故命曰周痹。故刺痹者，必先切循其下之六經，視其虛實，及大絡之血結而不通，及虛而脈陷空者而調之，熨而通之，其瘛堅，轉引而行之。黃帝曰：善。余已得其意矣，亦得其事矣。</p>
<p>瘛，筋急也。堅，筋硬也。</p>

<h3>上膈（七十四）</h3>
<p>黃帝曰：氣為上膈者，飲食入而還出，余已知之矣。蟲為下膈，下膈者，食晬時乃出，余未得其意，願卒聞之。岐伯曰：喜怒不適，飲食不節，寒溫不時，則寒汁流於腸中，流於腸中則蟲寒，蟲寒則積聚，守於下管，腸胃充郭，衛氣不營，邪氣居之。人食則蟲上食，蟲上食則下管虛，下管虛則邪氣勝之，積聚已留，留則癰成，癰成則下管約。其癰在管內者，即為痛深，其癰在外者，則癰外而痛浮，癰上皮熱。黃帝曰：刺之奈何？岐伯曰：微按其癰，視氣所行，先淺刺其旁，稍內益深，還而刺之，無過三行，察其沉浮，以為深淺。已刺必熨，令熱入中，日使熱內，邪氣益衰，大癰乃潰。伍以參禁，以除其內，恬憺無為，乃能行氣，後以鹹苦，化谷乃下矣。晬，音醉。管、脘同。郭、廓同。憺，音淡。</p>
<p>上膈即噎膈，下膈即反胃也。晬時，周時。反胃之家，腎寒脾濕，飲食不化，下竅約結，無入二腸之路，既不下行，故久之而上吐也。蟲生於木，土濕木鬱，是以蟲化。蟲溫則動，寒則靜，飲食寒冷，寒汁下流，蟲寒不動，則積聚之寒濕，守於下管，充廓腸胃之中，衛氣不得營運於內，但有邪氣居之（即寒濕積聚）。人食下則蟲得溫氣而上食，下管空虛，邪氣愈勝，積聚留結，因而癰成，癰成則下管閉塞，是以食不下行而上吐也。淺刺其旁，瀉其標也。還而刺之，拔其本也。伍以參禁，飲食起居之際，參伍為禁，以為調攝也。後以鹹苦之味，化其下焦之凝寒，谷乃下行，嘔吐不作也。</p>

<h3>憂患無言（七十五）</h3>
<p>黃帝問於少師曰：人之卒然憂恚而言無音者，何道之塞？何氣出行？使音不彰？願聞其方。少師答曰：咽喉者，水穀之道也。喉嚨者，氣之所以上下者也。會厭者，音聲之戶也。口唇者，音聲之扇也。舌者，音聲之機也。懸雍垂者，音聲之關也。頏顙者，分氣之所泄也。橫骨者，神氣所使，主發舌者也。故人之鼻洞，涕出不收者，頏顙不開，分氣失也。是故厭小而薄，則發氣疾，其開闔利，其出氣易，其厭大而厚，則開闔難，其出氣遲，故重言也。人卒然無音者，寒氣客於厭，則厭不能發，發不能下至，則開闔不致，故無音。黃帝曰：刺之奈何？少師曰：足之少陰，上繫於舌，絡於橫骨，終於會厭，兩瀉其血脈，濁氣乃闢，會厭之脈，上絡任脈，取之天突，其厭乃發也。</p>
<p>咽在後，是謂咽喉，水穀之道也。喉在前，是謂喉嚨，氣之所以上下者也。會厭在喉嚨之間，主司開闔，分別食氣，發揚音聲，是音聲之戶也。口唇者，啟閉攸賴，是音聲之扇也。舌者，動止所存，是音聲之機也。懸雍垂者，喉上重舌，是音聲之關也。頏顙者，喉之上管，通乎鼻竅，是分氣之所泄也。橫骨者，喉上軟骨，是神氣所使，主發舌者也。故人之鼻竅空洞，涕出不收者，是其頏顙不開，分氣失也。咽喉之氣，分別於此，是謂分氣。風閉皮毛，肺郁莫泄，分氣衝逆，淫蒸鼻竅，而為清涕，則曰鼻洞。頏顙不開者，旁無透竅，是以分氣失其升降之恆也（有升無降）。音聲發揚，全在會厭，厭小而薄，則開闔利而出氣易，厭大而厚，則開闔難而出氣遲，故重言也，重言者，語言蹇澀而重複也。卒然無音者，寒氣客於會厭，則會厭不能發聲，發而不能下至舊所，則開闔失職，故無聲音。刺法，足少陰上繫於舌，絡於橫骨，終於會厭，左右兩瀉其血脈，濁氣乃闢，闢者，開也。會厭之脈，上絡任脈，取之任脈之天突，其厭乃發，發則聲出矣。</p>

<h3>癲狂（七十六）</h3>
<p>癲疾始生，先不樂，頭重痛，視舉，目赤，甚作極，已而煩心，候之於顏，取手太陽陽明太陰，血變而止。</p>
<p>陰盛則癲，病在肺腎，金水旺也，陽盛則狂，病在肝心，木火旺也，而皆緣土濕，土氣燥運，則四維不病也。心主喜，肝主怒，腎主恐，肺主悲，先不樂，水勝火也。頭重痛，濁氣上逆也。視舉，瞳子高也。目赤，火刑肺也。甚者，發作之極。已而煩心，君火失根而上逆也。顏，庭也（天庭）。取手太陽支正、小海，手陽明偏歷、溫溜，手太陰太淵、列缺，瀉其血中之邪，血色變而止。</p>
<p>癲疾始作，而引口啼呼喘悸者，候之手陽明太陽，左強者攻其右，右強者攻其左，血變而止。</p>
<p>啼者，肺之聲也。呼者，肝之聲也。喘者，肺氣逆也。悸者，心下動也。癲狂之病，皆生驚悸，膽木失根，驚悸乃作，實則為狂，虛則為癲也。左強攻右，右強攻左，所謂繆刺也。</p>
<p>癲疾始作，先反僵，因而脊痛，候之足太陽陽明太陰手太陽，血變兩止。</p>
<p>反僵脊痛，足太陽行身之背，其脈急也，取足太陽之委陽、飛揚、僕參、金門。太陽寒水氾濫，脾胃二土必濕，取足陽明之三里、解谿，足太陰之隱白、公孫，泄其濕也。取手太陽者，丙火化氣於寒水，足太陽之上源也。</p>
<p>治癲疾者，常與之居，察其所當取之處。病至，視之有過者瀉之，置其血於瓠壺之中，至其發時，血獨動矣，不動，灸窮骨二十壯，窮骨者，骶骨也。</p>
<p>瓠，瓠蘆，壺，酒器也（以瓠蘆為壺也）。骶骨，尾骶骨，督脈之長強也。</p>
<p>骨癲疾者，顑齒諸腧分肉皆滿而骨居，汗出，煩悗。嘔多沃沫，氣下泄，不治。顑，音坎。</p>
<p>鬢旁曰顑，顑齒諸腧分肉皆滿，邪氣充塞也。骨居，形肉脫，骨獨居也。嘔多沃沫，胃敗而氣逆也，氣下泄，脾敗而氣陷也，是以不治。</p>
<p>筋癲疾者，身卷攣，急大，刺項大經之大杼脈。嘔多沃沫，氣下泄，不治。</p>
<p>身卷攣，筋縮急也。急大，脈弦浮也。項大經之大杼脈，足太陽穴也。</p>
<p>脈癲疾者，暴僕，四肢之脈皆脹而縱，脈滿，盡刺之出血，不滿，灸之挾項太陽，灸帶脈，於腰相去三寸，諸分肉本腧。嘔多沃沫，氣下泄，不治。癲疾，疾發如狂者，死不治。</p>
<p>脈滿者，邪盛，故刺之，不滿者，正虛，故灸之。挾項太陽，足太陽之天柱、大杼。帶脈，足少陽穴，少陽行於兩脅，其穴與腰相去三寸，是皆宜灸之穴，及諸分肉本腧之不滿者，悉宜灸之。癲疾，發作如狂者，陽根盡脫，升泄無歸，故死不治。</p>
<p>狂始生，先自悲也，喜忘苦怒善恐者，得之憂飢，治之取手太陰陽明及取足太陰陽明，血變而止。</p>
<p>取手足太陰陽明，泄其濕也。</p>
<p>狂始發，少臥不飢，自高賢也，自辯智也，自尊貴也，善罵詈，日夜不休，治之取手陽明太陽太陰舌下少陰。視之盛者，皆取之，不盛者，釋之也。</p>
<p>舌下，任脈之廉泉也。少陰，手少陰之神門、少衝也。</p>
<p>狂言，驚，善笑，好歌樂，妄行不休者，得之大恐，治之取手陽明太陽太陰。</p>
<p>恐傷腎氣，君相失根，故病驚狂笑歌。</p>
<p>狂，目妄見，耳妄聞，善呼者，少氣之所生也，治之取手太陽太陰陽明足太陰頭兩顑。</p>
<p>肝主呼，驚呼不寧者，肝氣怯少也。</p>
<p>狂者多食，善見鬼神，善笑而不發於外者，得之有所大喜，治之取足太陰太陽陽明，後取手太陰太陽陽明。</p>
<p>大喜傷心，君相升泄，則善笑。</p>
<p>狂而新發，未應如此者，先取曲泉左右動脈及盛者見血，有頃已不已，以法治之，灸骶骨二十壯。</p>
<p>曲泉，足厥陰穴。</p>

<h3>厥病（七十七）</h3>
<p>厥頭痛，面若腫起而煩心，取之足陽明太陰。厥頭痛，員員頭重而痛，瀉頭上五行，行五，先取手少陰，後取足少陰。厥頭痛，頭脈痛，心悲善泣，視頭動脈反盛者，盡刺去血，後調足厥陰。厥頭痛，意善忘，按之不得，取頭面左右動脈，後取足太陰。厥頭痛，頭痛甚，耳前後脈湧有熱，瀉出其血，後取足少陽。厥頭痛，項先痛，腰脊為應，先取天柱，後取足太陽。頭半寒痛，先取手少陽陽明，後取足少陽陽明。真頭痛，頭痛甚，腦盡痛，手足寒至節，死不治。頭痛不可取於腧者，有所擊墮，惡血在於內，若內傷，痛未已，可則刺，不可遠取也。頭痛不可刺者，大痹為惡，日作者，可令少愈，不可已。</p>
<p>氣逆曰厥，平人清升濁降，頭上清虛，故痛不作，頭痛，濁氣之上逆也，故名曰厥。取足陽明太陰者，瀉脾濕而降胃逆也。員員，頭運之象。頭上五行，行五者，熱病五十九腧之穴，義詳《素問·水熱穴論》。先取手少陰，後取足少陰，交濟水火，使之清升而濁降也。肺主悲，心悲善泣，肺金侮心火也。頭上動脈，兩額兩頰耳前諸動脈也，義見《素問·三部九候論》，後調足厥陰，肝藏血，其脈會於巔也。意善忘，君火上逆而失藏也。耳前後脈湧有熱，足少陽脈循耳前後下行，相火上逆，故其脈上湧而有熱也。真頭痛，腦痛，節寒，水凌土敗（脾主四肢，脾敗，故手足寒至節），陰邪上填於陽位也。則刺，則而刺之，破其惡血也。不可刺者，不可刺愈，以其大痹為惡，日日發作者，但可令其少愈，不能全已也。</p>
<p>耳鳴，取耳前動脈。耳聾無聞，取耳中。耳鳴，取手中指爪甲上，左取右，右取左，先取手，後取足。耳聾，取手小指次指爪甲上與肉交者，先取手，後取足。耳痛不可刺者，耳中有膿，若有干耵聹，耳無聞也。</p>
<p>耳前動脈，手少陽之耳門也。耳中，手太陽之聽宮也。手中指爪甲上，手厥陰之中衝也。手小指次指爪甲上與肉交者，手少陽之關衝也。耵聹，耳垢也，垢塞耳竅，以致無聞，當以法去之，未可以刺愈也。耳病亦緣濁氣上逆，故謂之厥病（耵聹，音丁寧）。</p>
<p>厥心痛，與背相控，善瘛，始從後觸其心，傴僂者，腎心痛也，先取京骨，崑崙，髮針不已，取然谷。厥心痛，腹脹胸滿，心尤痛甚，胃心痛也，取之大都、太白。厥心痛，痛如以錐針刺其心，心痛甚者，脾心痛也，取之然谷、太谿。厥心痛，色蒼蒼如死狀，終日不得大息，肝心痛也，取之行間、太衝。厥心痛，臥若徒居，心間痛，動作痛益甚，色不變，肺心痛也，取之魚際、太淵。真心痛，心痛甚，手足清至節，旦發夕死，夕發旦死。心痛不可刺者，中有盛聚，不可取於腧。腸中有蟲瘕及蛟蛕，皆不可取以小針。心腸懊憹作痛，腫聚，往來上下行，痛有休止，腹熱喜渴涎出者，是蚊蛕也。蘵腹憹痛，形中上者，以手聚按而堅持之，無令得移，以大針刺之，久持之，蟲不動，乃出針也。</p>
<p>控，牽引也。瘛，筋急也。傴僂，身俯不能仰也。京骨、崑崙，足太陽穴。然谷，足少陰穴。腹脹胸滿，胃氣逆也。大都、太白，足太陰穴。太谿，足少陰穴。行間、太衝，足厥陰穴。臥若徒居，身無倚著也。魚際、太淵，手太陰穴。真心痛，心痛，節清，水滅火也。中有盛聚，積聚盛也。蘵腹，腹脝脹也。憹痛，懊憹作痛。形中上者，形自中焦而上衝也，言其痛或往來上下而行，或自中焦而上行也。心痛亦緣濁氣逆上，故謂之厥病。</p>
<p>足髀不可舉，側而取之，在樞閤中，以圓利針，大針不可刺。轉筋者，立而取之，可令遂已。痿厥者，張而取之，可令立快也。轉筋者四語，舊誤在「本輸」。</p>
<p>足髀，股上骨也。側，側臥也。在樞閤中，髀樞中也。轉筋者，必骽屈，故立而取之。痿厥者，必足卷，故張而取之。</p>
<p>風痹，病不可已者，足如履冰，時如入湯中，煩心頭痛，時嘔時悗，久則目眩，眩已汗出，股脛淫濼，悲以喜恐，短氣不樂，不出三年死也。濼，音鹿，又音洛。</p>
<p>股脛淫濼，汗常出也。</p>

<h3>寒熱（七十八）</h3>
<p>黃帝問於岐伯曰：寒熱瘰癧在於頸腋者，皆何氣使生？岐伯曰：此皆鼠瘻寒熱之毒氣，留於脈而不去者也。黃帝曰：去之奈何？岐伯曰：鼠瘻之本，皆在於臟，其末上出於頸腋之間，其浮於脈中，而內未著於肌肉，而外為膿血者，易去也。黃帝曰：去之奈何？岐伯曰：請從其本引其末，可使衰去，而絕其寒熱。審按其道以予之，徐往徐來以去之，其小如麥者，一刺知，三刺而已。黃帝曰：決其死生奈何？岐伯曰：反其目視之，其中有赤脈，上下貫瞳子，見一脈，一歲死，見一脈半，一歲半死，見二脈，二歲死，見二脈半，二歲半死，見三脈，三歲死，見赤脈不下貫瞳子，可治也。</p>
<p>足少陽膽經，下缺盆，貫胸膈，而行脅肋，甲木化氣相火，經氣上逆，相火鬱閉，則生寒熱，筋脈壅腫，則生瘰癧，瘰癧穿漏，久而不瘳，則為鼠瘻。少陽與厥陰同氣，少陽之上逆者，厥陰必病下陷，女子經澀血瘀，多生此證。是雖肝膽之證，而根源脾胃，陽虛濕旺，脾陷胃逆，是其得病之由來也。皆在於臟，在肝脾也。肝脾為本，膽胃為標，其末上出於頸腋之間，足少陽之經病之標也。請從其本引其末者，從厥陰以引少陽也。</p>

<h3>寒熱病（七十九）</h3>
<p>皮寒熱者，不可附席，毛髮焦，鼻槁臘，不得汗，取三陽之絡，以補手太陰。肌寒熱者，肌痛，毛髮焦而唇槁臘，不得汗，取三陽於下，以去其血，補足太陰，以出其汗。骨寒熱者，病無所安，汗注不休，齒未槁，取其少陰於陰股之絡，齒已槁，死不治。骨厥亦然。</p>
<p>肺主皮，皮寒熱者，肺病也。乾肉曰臘。脾主肉，肌寒熱者，脾病也。腎主骨，骨寒熱者，腎病也。取少陰於陰股之絡，足少陰行於股內之後廉也。齒，骨之餘，齒槁則骨枯而腎絕，故死不治。</p>
<p>骨痹，舉節不用而痛，汗注煩心，取三陰之經，補之。厥痹，厥氣上及腹，取陰陽之絡，視主病者，瀉陽補陰經也。熱厥，取足太陰少陽，皆留之。寒厥，取足陽明少陰於足，皆留之。振寒洒洒，鼓頷，不得汗出，腹脹煩悗，取手太陰。舌縱涎下，煩悗，取足少陰。</p>
<p>視主病者，主病之絡也。《素問·厥論》：厥之寒熱者何也？故寒熱諸病多厥證。</p>
<p>風逆，暴四肢腫，身漯漯，唏然時寒，飢則寒，飽則善變，取手太陰表裡、足少陰陽明之經，肉清取榮，骨清取井、經也。厥逆為病，足暴清，胸若將裂，腸若將以刀切之，煩而不能食，脈大小皆澀，暖取足少陰，清取足陽明，清則補之，溫則瀉之。厥逆，腹脹滿，腸鳴，胸滿不得息，取之下胸二脅咳而動手者與背腧，以手按之，立快者是也。內閉不得溲，刺足少陰太陽與骶上，以長針，氣逆則取其太陰陽明厥陰，甚取少陰陽明動者之經也。少氣，身漯漯也，言吸吸也，骨痠體重，懈惰不能動，補足少陰。短氣，息短不屬，動作氣索，補足少陰，去血絡也。漯，音累。唏，音希。</p>
<p>風逆，感風而病厥逆也。身漯漯，懈倦不收也。唏然時寒，時而抽息寒噤也。飽則善變，生他證也。取手太陰表裡，手太陰與手陽明為表裡也。肉清，肉寒也，暖，熱也，暖取足少陰，瀉火而補水也，清取足陽明，瀉陰而補陽也。清則補之，溫則瀉之，補陽而瀉火也。取之下胸二脅，咳而動手者，胸下二脅之間，咳嗽而脈動於手者，足厥陰之章門、期門也。與背腧，足太陽之背腧。以手按之，立快者，是其腧穴也。內閉不得溲，刺足少陰，湧泉、築賓也，足太陽，委陽、飛揚、僕參、金門也，骶上，尾骶骨上，督脈之長強也。氣逆則取太陰，隱白、公孫也，陽明，三里、解谿也，厥陰，章門、期門也。甚則取少陰陽明動者之經，少陰之肓俞、陰谷、太谿，陽明之大迎、人迎、氣街、衝陽，皆動脈也。言吸吸，聲音不續也。動作氣索，氣力虛泛，索然無餘也。（此段舊誤在「癲狂」）</p>
<p>身有所傷，血出多，及中風寒，若有所墜墮，四肢懈惰不收，名曰體惰，取其小腹臍下三結交，三結交者，陽明太陰臍下三寸關元也。病注下血，取曲泉。</p>
<p>關元，任脈穴，在臍下三寸。三結交者，任脈與陽明太陰同結於臍下三寸關元之穴，是三氣之所交會也。病注下血，風木陷泄也。曲泉，足厥陰穴。（病注下血句，舊誤在「厥病」）</p>
<p>刺諸熱者，如以手探湯，刺寒清者，如人不欲行。脹取三陽，飧泄取三陰。陰有陽疾者，取之下陵、三里，正往無殆，氣下乃止，不下，復始也。病高而內者，取之陰之陵泉，疾高而外者，取之陽之陵泉也。</p>
<p>熱氣剽悍易得，故針欲疾發，如以手探湯者，出之疾也。寒氣凝澀難致，故針欲遲留，如人不欲行者，留之遲也。脹取三陽，陽氣虛也。飧泄取三陰，陰氣旺也。陰有陽疾，陰分而有陽疾也（下熱）。下陵、三里，足陽明穴。氣下，氣退也。陰陵泉，足太陰穴。陽陵泉，足少陽穴。（此段舊誤在「九針十二原」）</p>
<p>四時之變，寒暑之勝，重陰必陽，重陽必陰。故陰主寒，陽主熱，寒甚則熱，熱甚則寒，故曰寒生熱，熱生寒，此陰陽之變也。故曰冬傷於寒，春生癉熱，春傷於風，夏生後泄腸澼，夏傷於暑，秋生痎瘧，秋傷於濕，冬生咳嗽，是謂四時之序也。</p>
<p>癉熱，即溫病也。冬傷於寒，春必溫病諸義，詳見《素問》「陰陽應象」諸論。（此段舊誤在「論疾診尺」）</p>
<p>春取絡脈，夏取分腠，秋取氣口，冬取經腧。凡此四時，各以時為齊。絡脈治皮膚，分腠治肌肉，氣口治筋脈，經腧治骨髓。</p>

<h3>熱病（八十）</h3>
<p>熱病先膚痛，窒鼻，充面，取之皮，以第一針，五十九。苛軫鼻，索皮於肺，不得，索之火，火者，心也。</p>
<p>肺主皮，開竅於鼻，膚痛窒鼻充面，此肺病也，故取之皮，以第一針，五十九刺。若苛恙見於軫鼻之間（軫、枕同，即頭後枕骨），則索皮於肺，不得，宜索之火，此必是心火上炎，而刑肺金也。</p>
<p>熱病先身澀，倚而熱，煩悗，唇口嗌乾，取之脈，以第一針，五十九刺。膚脹口乾，寒汗出，索脈於心，不得，索之水，水者，腎也。</p>
<p>身體燥澀，傾倚無力，熱而煩悗，唇口嗌乾，此脈病也，故取之脈，以第一針，五十九刺。若膚脹口乾，身寒汗出，則索脈於心，不得，宜索之水，此必是腎水氾濫，而刑心火也。</p>
<p>熱病身重骨痛，耳聾而好瞑，取之骨，以第四針，五十九刺。骨病不食，齧齒耳青，索骨於腎，不得，索之土，土者，脾也。</p>
<p>身重骨痛，耳聾而好瞑，是骨病也，故取之骨，以第四針，五十九刺。若骨病不食，齧齒耳青，則索骨於腎，不得，宜索之土，此必是脾土堙郁，而刑腎水也。</p>
<p>熱病嗌乾多飲，善驚，臥不能起，取之膚肉，以第六針，五十九。目眥青，索肉於脾，不得，索之木，木者，肝也。</p>
<p>溢干多飲，善驚，臥不能起，此肉病也，故取之膚肉，以第六針，五十九。若目眥青，則索肉於脾，不得，宜索之木，此必是肝木抑遏，而刑脾土也。</p>
<p>熱病面青腦痛，手足躁，取之筋間，以第四針，於四逆。筋躄目浸，索筋於肝，不得，索之金，金者，肺也。</p>
<p>面青腦痛，手足躁，此筋病也，故取之筋間，以第四針，於四逆（四肢厥逆）。若筋躄目浸（眼淚浸淫），則索筋於肝，不得，宜索之金，此必是肺金橫塞，而刑肝木也。</p>
<p>熱病數驚，瘛瘲而狂，取之脈，以第四針，急瀉有餘者。癲疾毛髮去，索血於心，不得，索之水，水者，腎也。</p>
<p>瘛，筋急，瘲，筋緩。余義同上文。（瘛，音熾。瘲，音縱）</p>
<p>熱病頭痛顳顬，目𤬓脈痛，善衄，厥熱病也，取之以第三針，視有餘不足。熱病體重，腸中熱，取之以第四針，於其腧及下諸指間，索氣干胃絡，得氣也。熱病挾臍急痛，胸脅滿，取之湧泉與陰陵泉，以第四針，針嗌裡。</p>
<p>顳顬即鬢骨，位當足少陽之腦空。目𤬓脈痛，目系急縮，抽掣作痛也。厥熱病者，邪熱上逆之病也。於其腧者，體重取脾腧之太白，腸熱取腸腧之三間也，及下諸指間，謂足經諸指之穴也。索氣於胃絡，得氣者，陽明之絡曰豐隆，別走太陰，故索之於此，而得脾氣也。足少陰太陰之脈，自足走胸，挾臍上行，故挾臍急痛，胸脅滿，取足少陰之湧泉與足太陰之陰陵泉。足少陰太陰之脈，皆上絡咽喉，故針嗌裡，嗌裡者，任脈之廉泉也。</p>
<p>熱病三日，而氣口靜人迎躁者，取之諸陽，五十九刺，以瀉其熱而出其汗，實其陰以補其不足者。身熱甚，陰陽皆靜者，勿刺也。所謂勿刺者，有死徵也。其可刺者，急取之，不汗出則泄。</p>
<p>氣口靜人迎躁者，陰虛而陽盛也，故瀉其熱而出其汗，實其陰以補其虛。身熱甚，陰陽皆靜者，所謂病熱而身脈靜也（《素問·陰陽應象論》語）。勿刺者，以其有死徵也。其可刺者，而不得汗出，則瀉其熱以出其汗。</p>
<p>熱病七日八日，脈口動喘而短者，急刺之，汗且自出，淺刺手大指間。熱病而汗且出，及脈順可汗者，取之魚際，太淵、大都、太白，瀉之則熱去，補之則汗出，汗出太甚，取內踝上橫脈以止之。</p>
<p>七日八日，經盡表解之期，脈口動喘而短者，陰氣非衰，熱欲泄而未能，是其汗且自出，但須待時耳，故急刺之，以瀉其熱而出其汗。手大指間，手太陰之少商也。魚際、太淵，手太陰穴。大都、太白，足太陰穴。瀉之則熱去，瀉其陽也。補之則汗出，補其陰也。內踝上橫脈，足太陰之三陰交也。</p>
<p>熱病已得汗出，而脈尚躁，喘且復熱，喘甚者死，勿膚刺。熱病七日入日，脈不躁，躁不散數，後三日中有汗，三日不汗，四日死，未曾汗者，勿腠刺之。</p>
<p>勿膚、腠刺者，亦以其有死徵也。</p>
<p>熱病已得汗，而脈尚躁盛，此陰脈之極也，死，其得汗而脈靜者，生。熱病脈尚盛躁，而不得汗者，此陽脈之極也，死，脈盛躁，得汗靜者，生。</p>
<p>陰脈之極，陰氣絕也。陽脈之極，陽氣亢也。</p>
<p>熱病七日八日，脈微小，病者溲血，口中乾，一日半而死，脈代者，一日死。熱病不知所痛，耳聾，不能自收，口中乾，陽熱甚，陰頗有寒者，熱在髓，死不可治。</p>
<p>陽亢陰枯，則死。</p>
<p>熱病不可刺者有九，一曰汗不出，大顴發赤，噦者死，二曰泄而腹滿甚者死，三曰目不明，熱不已者死，四曰老人嬰兒，熱而腹滿者死，五曰汗不出，嘔下血者死，六曰舌本爛，熱不已者死，七曰咳而衄，汗不出，出不至足者死，八曰髓熱者死，九曰熱而痙者死，腰折瘛瘲齒噤齘也。凡此九者，不可刺也。齘，音介。</p>
<p>腰折、瘛瘲、齒噤齘，痙之證也。（牙閉曰噤。切齒曰齘）</p>
<p>所謂五十九刺者，兩手外內側各三，凡十二痏，五指間各一，凡八痏，足亦如是，頭入發一寸傍三分各三，凡六痏，更入發三寸傍五，凡十痏，耳前後口下各一，項中一，凡六痏，巔上一，囟會一，髮際二，廉泉一，風池二，天柱二。</p>
<p>兩手外內側各三，外側，太陽之少澤，少陽之關衝，陽明之商陽，內側，太陰之少商，厥陰之中衝，少陰之少衝，左右共十二穴。五指間各一，太陽之後溪，少陽之中渚，陽明之三間，少陰之少府，手太陰厥陰本節後無穴，四經左右共計八穴。足亦如是，太陽之束骨，少陽之臨泣，陽明之陷谷，太陰之太白，足厥陰本節後無穴，少陰入足心，不行於指，四經左右共計八穴。頭入發一寸傍三，足太陽之五處、承光、通天也，左右共六穴。更入發三寸傍五，足少陽之臨泣、目窗、正營、承靈、腦空也，左右共十穴。耳前後口下各一，耳前，足少陽之聽會，耳後，足少陽之完骨，口下，任脈之承漿，項中一，督脈之瘂門，左右前後共六穴。巔上一，督脈之百會也。囟會一，督脈穴。髮際二，前髮際，督脈之神庭，後髮際，督脈之風府，前後共二穴。廉泉一，任脈穴。風池二，足少陽穴。天柱二，足太陽穴。共計五十九穴。（此與《素問·水熱穴論》熱病五十九腧穴多不同，另是一法）</p>
<p>病始手臂者，先取手陽明太陰而汗出病始頭首者，先取項太陽而汗出病始足脛者，先取足陽明而汗出臂太陰可汗出，足陽明可汗出。病先起於陽，後入於陰者，先取其陽，後取其陰，浮而取之。故取陰而汗出甚者，止之於陽，取陽而汗出甚者，止之於陰。</p>
<p>首六句與《素問·刺熱》同。（此段舊誤在「寒熱病」。先起於陽五句，在本篇中）</p>

<h3>癰疽（八十一）</h3>
<p>黃帝曰：余聞腸胃受谷，上焦出氣，以溫分肉，而養骨節，通腠理。中焦出氣如露，上注溪谷，而滲孫脈，津液和調，變化而赤為血。血和則孫脈先滿溢，乃注於絡脈，皆盈，乃注於經脈。陰陽已張，因息乃行，行有經紀，周有道理，與天合同，不得休止。切而調之，從虛去實，瀉則不足，疾則氣減，留則氣後，從實去虛，補則有餘，血氣已調，形氣乃持。余已知血氣之平與不平，未知癰疽之所從生？成敗之時死生之期有遠近，何以度之？可得聞乎？</p>
<p>陰陽已張，因息乃行，經脈為陰，絡脈為陽，陰陽已盛，以息往來也。其行則有經紀（營行陰陽相間，衛行夜陰晝陽），其周則有道理（經脈周身十六丈二尺，一日一夜五十周），與天度合同，不得休止（一日百刻，兩刻一周）。疾則氣減，疾出針也。留則氣後，久留針也。形氣乃持，得其平也。</p>
<p>岐伯曰：經脈流行不止，與天同度，與地合紀。故天宿失度，日月薄蝕，地經失紀，水道流溢，草萱不成，五穀不殖，徑路不通，民不往來，巷聚邑居，則別離異處，血氣猶然，請言其故。夫血脈營衛，周流不休，上應星宿，下應經數。寒邪客於經絡之中則血泣，血泣則不流，不流則衛氣歸之，不得復反，故癰腫。寒氣化為熱，熱盛則肉腐，肉腐則為膿，膿不瀉則爛筋，筋爛則傷骨，骨傷則髓消，不當骨空，不得泄瀉，血枯空虛，則筋骨肌肉不相榮，經脈敗漏，熏於五臟，臟傷故死矣。泣，澀同。</p>
<p>下應經數，應於經水之數也。寒邪客於經絡之中，阻其營血，血澀不通，衛氣歸之，不得復反（前行遇阻，不能後退），故生癰腫（癰，壅也。壅阻不散，故作腫）。寒邪外束，內郁為熱，肉腐膿化，爛筋傷骨，骨傷髓消，而不當骨空，不得泄瀉，血枯而空虛，則筋骨肌肉不相榮養，經脈敗漏，熏於五臟，臟傷故死矣。</p>
<p>黃帝曰：願盡聞癰疽之形，與忌曰名。岐伯曰：癰發於嗌中，名曰猛疽。猛疽不治，化為膿，膿不瀉，塞咽，半日死。其化為膿者，瀉則合豚膏，冷食，三日而已。</p>
<p>瀉則合豚膏，冷食，瀉法如是也。</p>
<p>發於頸，名曰夭疽，其癰大以赤黑。不急治，則熱氣下入淵腋，前傷任脈，內熏肝肺，熏肝肺，十餘日而死矣。</p>
<p>淵腋，足少陽穴。</p>
<p>陽氣大發，消腦留頂，名曰腦爍，其色不樂，頂痛而如刺以針。煩心者死，不可治。</p>
<p>煩心者死，神敗故也。</p>
<p>發於肩及臑，名曰疵癰，其狀赤黑。急治之，此令人汗出至足，不害五臟，癰發四五日，逞焫之。</p>
<p>臂內嫩肉日臑。汗出至足者，地在肺肝兩經之介，膽火刑肺，收斂失政也。此在經絡，故不害五臟。逞焫之者，逞時早灸之也。</p>
<p>發於腋下，赤堅者，名曰米疽。治之以砭石，欲細而長，疏貶之，塗以豚膏，六日已，勿裹之。其癰堅而不潰者，為馬刀挾纓，急治之。</p>
<p>馬刀挾纓，即瘰癧也，彎如馬刀，挾於纓旁，故名。纓，冠纓也（即帶結於頸者）。</p>
<p>發於胸，名曰井疽，其狀如大豆，三四日起。不早治，下入腹，不治，七日死矣。</p>
<p>下入腹，不治，五臟皆敗也。</p>
<p>發於膺，名曰甘疽，色青，其狀如谷實𦸈𧁾，常苦寒熱。急治之，去其寒熱。十歲死，死後出膿。</p>
<p>谷實，穀粒也。</p>
<p>發於脅，名曰敗疵，敗疵者，女子之病也。灸之，其病大癰膿。治之，其中乃有生肉，大如赤小豆，銼䔖𧄍草根各一升，以水一斗六升煮之，竭為取三升，則強飲，厚衣，坐於釜上，令汗出至足已。</p>
<p>䔖𧄍草，即䔖角、連翹二草也。</p>
<p>發於股脛，名曰股脛疽，其狀不甚變，而癰膿摶骨。不急治，三十日死矣。</p>
<p>其狀不甚變，而癰膿摶骨，外不甚變，而膿浸於骨也。</p>
<p>發於尻，名曰銳疽，其狀赤堅大。急治之，不治，三十日死矣。</p>
<p>尻，尾骶也。</p>
<p>發於股陰，名曰赤施。不急治，六十日死。在兩股之內，不治，十日而當死。</p>
<p>在兩股之內，雙股俱病也。</p>
<p>發於膝，名曰疵癰，其狀大癰，色不變，寒甚如堅石。勿石，石之者死，須其柔，乃石之者生。諸癰疽之發於節而相應者，不可治也。發於陽者，百日死，發於陰者，三十日死。</p>
<p>勿石，勿用砭石也。須其柔，乃石之，膿成而肉軟也。發於筋節而相應者，左右相應也。陽者，在外，陰者，在內也。</p>
<p>發於脛，名曰兔齧，其狀赤，至骨。急治之，不治害人也。</p>
<p>脛，膝下大骨也。</p>
<p>發於內踝，名曰走緩，其狀癰，色不變。數石其腧，而止其寒熱，不死。</p>
<p>石其腧，砭石刺其腧穴也。</p>
<p>發於足上下，名曰四淫，其狀大癰。急治之，百日死。</p>
<p>發於足上下，地居四肢之末，邪氣淫泆，故曰四淫。</p>
<p>發於足旁，名曰厲癰，其狀不大，初如小指發。急治之，去其黑者，不消輒益，不治，百日死。</p>
<p>不消輒益，不消減即增益也。</p>
<p>發於足指，名曰脫癰。其狀赤黑，死不治，不赤黑，不死。不衰，急斬之，不則死矣。不、否同。</p>
<p>不衰，急斬之，勢不衰減，急斬其指也。</p>
<p>五臟身有五部，伏兔一，腓二，腓者，腨也，背三，五臟之腧四，項五。此五部有癰疽者死。此段舊誤在「寒熱病」。</p>
<p>伏兔，足陽明穴。</p>
<p>黃帝曰：夫子言癰疽，何以別之？岐伯曰：營衛稽留於經脈之中，則血泣而不行，不行則衛氣從之而不通，壅遏而不得行，故熱。大熱不止，熱勝則肉腐，肉腐則為膿。然不能陷，骨髓不為焦枯，五臟不為傷，故命曰癰。黃帝曰：何謂疽？岐伯曰：熱氣淳盛，下陷肌膚，筋髓枯，內連五臟，血氣竭，當其癰下筋骨良肉皆無餘，故命曰疽。疽者，上之皮夭以堅，上如牛領之皮，癰者，其皮上薄以澤，此其候也。</p>
<p>癰者，氣血淺壅於外，疽者，氣血深阻於內也。</p>
